
Autorovu sliku i životopis naći ćeš u 568. 
knjizi ispred putopisa „Španija, zemlja 
sunca i čudes a“. 



NA VRATIMA SAHARE 


OD ZAGREBA DO GLAVNOGA GRADA 
SICILIJE 

Kasna je jesen. Na vrhunce brda sjedaju već bijeli 
labudovi. Žuto se i crvenkasto lišće otkida od granči- 
ca, pada i šušti, kao da jeca, plače, što mora ogoliti 
granatu bukvu, bijelu brezu i ponosan hrast. Jesenski 
vjetrić puni jedra mojih čežnja za toplim jugom. 

Moja putnička žica sama od sebe bruji, u uhu mi 
zuji: Plovi, plovi, moja lađo! . . . Moram na put. Mo- 
ram za svojim mislima i čežnjama kao i mjesečnjak 
za mjesečevim zrakama. Obuzima me neka neiska- 
zana milina, srce strepi od čežnje, igra od sreće, a du- 
ša hoće da poleti preko visokih gora i dalekih mora 
onamo na jug, gdje je nebo modrije i sjajnije, boje su 
žarki je; gdje zelenilo oaza i oazica jače iskače u sivom 
i žutom pijesku; gdje aristokratske palme šušte i tre- 
pere, gdje hrast zadržava čitavu godinu zeleni svoj 
plašt. Moram na topli jug, gdje je i zimi sve poliveno 
suncem. 

Priječiti me u tom bilo bi isto, što i graditi vrata 
na otvorenom polju ili priječiti suncu, da sja. Kao 
dokaz navodim ovaj dialog između liječnika i mene: 

»Ja namjeravam na daleki put«, napomenem po- 
slije rontgenske pregledbe. 

»To ne možete nikako«, reče liječnik primarius. 

»Ali ja sam i prošle godine bio na putu i sve je bilo 
dobro.« 

»Ako ne možete držati strogu dietu, ne možete na 
put.« 

»Tko bi na putu držao strogu dietu?« 

»Onda ne možete na put.« 

»Ja ću ipak ići, pa što Bog da.« 

»Ako odete, pošaljite mi kartu s drugoga svijeta.« 

I otišao sam. Vratio sam se poslije pet mjeseci duše 
obogaćene utiscima, koji me napunjaju srećom i zado- 
voljstvom, i koje ne bih dao ni za kakve novce. Oti- 
đem opet k liječniku. Pregleda me rontgenom i reče; 
»Pa nije zlo! 'Gotovo je bolje, nego što je prije bilo.« 
Eto, nisam mu priuštio filatelističko veselje, da ima 
žigosanu markicu s drugoga svijeta! 

Skitalačka se moja duša nije pokorila propisima 
smrtnika liječnika, jer zna, da na putu dobiva novu 
snagu. Na putu sam najsretniji. Na putu mi se čini, 
da je sav svijet moj. Na putu mi ptičice ljepše pje- 
vaju, vrela umiljatije žubore, sunce sjajnije sja, zvi- 
jezde nježnije trepere, a mjesec mi se bećarskije smi- 
ješi. Na putu sam i zdraviji, iako sam izložen kiši, da 
me lije i vjetru, da me bije. Skitalačka moja duša leti 
u Afriku, da kuca na vrata Sahare i da barem malo 
lista po tajanstvenoj knjizi pustinje. 

I već me željeznica nosi na topli jug. Ne ću opisi- 
vati Italiju, iako sam se u njoj zadržavao dosta dugo. 
Vještija su je pera već opisala u svim kulturnim jezi- 
cima. La bella Italia, terra del canto , opisana je i 
opjevana više nego ikoja druga zemlja. Talijanskom 
nebu, prirodnim ljepotama, starinama i umjetninama 
pjevaju pjesnici najljepše himne, a ženama nižu sve 
atribute ljepote; za njih kao i za Cervantesa kosa je 
žene zlato, čelo je polje elizejsko, obrve su lukovi ne- 
beski, oči su sunce, obrazi ruže, usnice koralji, zubi 
niz bisera, vrat je alabastar, grudi su mramor, ruke 
slonova kost, a njihova bjelina snijeg. Za pjesnike 
su španjolske i talijanske žene neka čudovišta, a ne 
zemaljski stvorovi. 

Ja ne gledam pjesničkim očima, ne letim oblacima, 
ne miluju me ni muze ni vile, prikazujem samo viđe- 

no, samo stvarnu istinu. Moje je pero jezik moje duše, 
moga opažanja i moga oduševljenja. 

Večer je polivena blijedom mjesečinom, koja ras- 
svjetljuje crne smreke i borove, što uz željezničku 
prugu između Rakeka i Posto jne stoje kao stražari i 
nježno mi sa svojim vršcima domahuju svoj zbogom. 
Sto bliže k moru, sve je manje šume, a više kamena. 
Krasko mi kamenje dočarava pustinjski pijesak i pu- 
stinjsko kamenje, duša mi na krilima mašte pliva nad 
slavnom Kartagom, nad afričkim cedrovima, nad ze- 
lenim oazama . . . gleda novi život; novi svijet. 

Vozim se uz more, ali ga i ne gledam, ne privlači 
me Trst ni Venecija. Željeznica štropoće preko mo- 
stova Isonza, Brente, Piave, Tagliamenta, blijede Adi- 
ge i mirnoga Poa. Za moje misli i za moje čežnje i 
»direttissimo« mi je polagan. U Bologni mi pokazuju 
u crkvi S. Giacomo ruku sv. Cecilije i dio ruke ugar- 
ske kraljice Elizabete. Gledam i ne gledam. Ne čudim 
se ni kosim kulama bolonjskim, idem radije u Pišu 
na Arnu, da se popnem na glasoviti kosi toranj, Cam- 
panilu, dok još stoji, jer se već Američani, koji ovamo 
dolaze, klade, da ne će izdržati do god. 2.000. U Fi- 
renci se divim katedrali »di S. Maria del Fiore«, za- 
lazim u Galeriju degli Uffizi i u Palazzo Pitti. Bo- 
gatstvo slika najboljih umjetnika priteže me i odu- 
ševljava, ali ne zadugo. Duša mi je odviše stisnuta u 
uskim gradskim ulicama i goni me dalje. 

Rim. Vječni grad! Prijestolnica staroga svijeta, živa 
historija naroda, stijena kršćanstva, sijelo glave kato- 
ličke crkve. Da izbjegnem onoj krilatici: Bio je u 
Rimu, a nije vidio pape, opisat ću, kako mi je uspjelo 
doći do »udienze« kod Sv. Oca. Zatražim najprije 
pomoć i protekciju kod našega vatikanskog poslan- 
stva, ali mi jedan namještenik reče, da mi poslanstvo 
ne može pomoći. Bilo je to god. 1925. Pođem u naš 
zavod Sv. Jeronima u Via di Ripeta, a rektor mi reče, 
da bi mi mogao samo odmoći, a ne pomoći, jer je 
papa i njega skinuo s* časti rektora, ali mi, reče, može 

pomoći naš ispovjednik u crkvi Sv. Petra i ja tjeraj 
onamo. 

U crkvi ima više ispovjedaonica za razlićne narode. 

Nad ispovjedaonicama su napisi, kojim se jezikom \ 

može hodočasnik u njoj ispovjediti. Tako na jednoj 
piše »Lingva ilirica«, a nešto niže »hrvatski«. Ispo- 
vjednik je fratar iz Dalmacije. Izložim mu svoju mol- 
bu, on se mirno pridigne, dohvati papir, pero i tintu, 
i napiše preporuku za »udienzu«. Odnesem je u vati- 
kansku pisarnicu i još istoga dana imao sam sreću, 
da iz neposredne blizine gledam njegovu Svetost, osje- 
tim dodir njegove ruke i udišem isti zrak s njim. Nje- 
gova svježina i dostojanstvo, bjelina njegovih ha- 
ljina, svečani mir i tišina te strahopočitanje poklonika 
ostaviše u našim dušama veoma svijetlu i trajnu sliku. 

Išao sam u potjeru i za Mussolinijem, htio sam da 
i njega vidim. Na Campidogliu stoje gusti redovi ša- 
rena svijeta, redari i fašisti imaju pune ruke posla, da 
održe red. Pročulo se, da dolazi Mussolini. Stanem i 
ja u red i čekam. Čekam puna tri sata radujući se u 
duši, što će mi se ipak ispuniti želja, da vidim najve- 
ćega Talijana ovoga doba. Prođe i jedan sat poslije 
podne, ali očekivani »iDuce« ne dolazi. Da bih ga ipak 
vidio, trčao sam tri dana za ulaznicom u parlamenat. 

Tražio sam pomoći kod našeg poslanstva, ali bez us- 
pjeha. Tražio sam Besednjaka i Vilfana, onda još 
zastupnike Slovenaca i Hrvata Julijske krajine, ali ih 
nije bilo ni u parlamentu ni u Rimu. 

Da sam sebe utješim za taj neuspjeh, ostavim Rim, 
popnem se na Vezuv, na prirodni dimnjak naše Ze- 
mlje, uđem u slavljenu modru spilju, Grottu azzuru y 
na otoku Capriju, prošećem ulicama otkopanog grada 
Pompeji, a onda krenem u Siciliju, da budem što bliže 
Africi i meti svoga puta: vratima Sahare. 

Penjem se na lađu »Cittk di Siracusa « s pomiješa- 
nim uzbuđenjem: Ugodno uzbuđenje, što idem na Si- 
ciliju, staru Trinakriju, podrhtava od bojazni pred 
morem. Tirrensko je more između Napulja i Sicilije 


gotovo uvijek uzburkano i putnici muku muče s mor- 
skom bolesti. Naš veliki Preradović pjeva moru: »Lju- 
ljačka si komu mila, komu hladan grob.« Parobrod 
Gitta di Siracusa gorostas je sa dva dimnjaka, ali je 
moru uistinu igračka, a nama ljuljaška, no nikakn 
dragovoljna i mila nego prisilna i nemila pa je toliko* 
neugodno djelovala na putnike, da se u mnogih uzbu- 
nilo blagoutroblje, te je nezadovoljnu sadržinu slalo 
neprirodnim putem ribama za hranu. 

Ja sam se nadao tome gorkom kolaču pa sam se 
spremio za taj put. Dobro sam večerao i večeru zalio 
jakim, oporim vinčekom, da ojačam želudac. Uspjeh 
je bio dobar. Čim je parobrod krenuo prema Palermu 
i ostavio Capri, legao sam u krevet. Vozio sam se tr 
II. razredu, gdje su 4 kreveta u dva reda jedan iznad 
drugoga. Spavao sam mirno do 12 sati, kad me pro- 
budi lupanje vrata i škripanje lađe. Osjećao sam, da 
mi je glava sad više, sad niže. More, koje je ispočetka 
bilo mirno, kao da se pritajilo, pomalo je stalo poka- 
zivati svoju hirovitost i snagu. Dok je ljuljanje bilo 
samo u pravcu naprijed i natrag, ni po jada, ali kad 
se pridružilo i ljuljanje nadesno i nalijevo, čulo se sa 
svih strana začudno neko kašljucanje, koje je preteča 
prisilnom ispražnjivanju želudaca. I moj komšija 
s gornjega kreveta za jednog jačeg ljuljanja posla sa- 
držinu blagoutroblja izravno u cipele svoga druga 
ispod sebe. Pa da se ne nasmiješ pored sve neugod- 
nosti i muke! 

Katkad se parobrod na časak primiri, da se onda 
žešće zaljulja, na što se ponove kašljucanja pa i moj 
komšija opet stane puniti cipele. Kad se ujutro pro- 
j budio onaj iz prizemlja, koji je svu noć dobro spavao 

i hrkao kao pilana, uhvati cipele, opazi, što je u nji- 
ma, probudi svoga druga s prvoga kata i stanu se 
vrlo bučno objašnjavati. Ipak se sporazum ješe i po- 
njavom i gunjem s kreveta očistiše cipele. 

Ja sam imao dobro iskustvo otprije, s puta po Nor- 
veškoj, pa sam ležao mirno nastrance ne okrećući se 

nikako i tako sretno izbjegao većoj posljedici ljulja- 
nja, jedino sam osjećao neku neugodnu* slabost u že- 
lucu, a poslije toga mi je čitav dan bilo, kao da sam 
jos na parobrodu: hvatala me neka omaglica te sam 
na ulici češće morao stati bojeći se da ću pasti. Pri- 
znajem, da mi je bilo dosta vožnje. Dotjeralo breme 
na tjeme, rekao bi Ličanin. Čeznutljivo sam izgledao 
Palermo, da sto prije stanem na čvrsto tlo majčice 
zemlje. Džabe ti kirije i takvoj vožnji, rekao bi Sri- 
jemac, gdje skupo platiš, da se patiš. 

Palermo!^ Grad crkava. Svi gradovi Italije, što 
sam ih prošao, imaju mnogo crkava, ali ovdje je 
s . crkvama kao u Turaka s džamijama, gdje su boga- 
tiji Turci gradili džamije samo za se. Ovdje ima 
toliko crkava, da sam ih uzeo broj iti. U via Ma- 
queda ima 14 crkava, dakle upravo toliko kao u či- 
tavom Zagrebu. Između tih crkava ima i golemih, 
tek nemaju visokih tornjeva. Italija je uopće gradila 
svoje crkve u dužinu i širinu, a centralna Evropa u 
visinu na pr. Koln, Ulm, Beč itd. 

U nas se često čuje: kasno je popodne k misi. A 
ovdje? Odzvonilo je podne i ja uđem u tamošnju 
katedralu, kud i kamo veću od zagrebačke. Ispred 
bogato rasvijetljenog oltara vidim mnogo svijeta. 
Pristupim i ja k njima. Uto dođu tri svećenika i či- 
taju svečanu misu. Pokraj oltara pjeva zbor šestorice 
tako skladno, da sam izdržao do konca mise gladan 
i žedan. Katedrala je u Via Vittorio Emanuele. Uopće 
ima Italija u svakom gradu ulicu ili korzo: Vitt. 
Emanuele, Umberto, Cavour i Garibaldi. 

Palermo je bogat parkovima sa tropskim biljem i 
drvećem. Ispred katedrale je park pun ruža, koje 
sad cvatu, i paoma punih napola zrelih datula. U 
parku Piazza Marina veoma su zanimljiva drveta 
»Ficus Magnolioides«. Drvo je neobično razgra- 
nate, pa ikako debele grane idu daleko nastrance, 
priroda se pobrinula, da ove imaju dosta zraka i 
svijetla i hrane. Goleme grane puštaju k zemlji iz 



\ visine od tri i više metara grane u obliku korijena. 

Te grane naglo debljaju i spuštaju se sve niže, dok 
segnu do zemlje, gdje se ukorijene i postanu stablo, 
li koje kao noga podupire granu. Na taj način postaje 

od jednoga stabla desetak, a sva su na najraznolič- 
niji način srasla. Kad sam peteljku lista razrezao, 
izlazio je ljepljiv sok, od koga se dobiva i gumija. 

Parkovi i mnoge javne zgrade s kraljevskim 
dvorom podsjećaju na nekadašnji sjaj Palerma, dok 
{. je Sicilija bila svoja kraljevina. Zato ima ovdje 

mnogo spomenika vladaocima iz različnih dinastija i 
zaslužnim muževima od Sicilijanske večeri do ujedi- 
njenja Italije i današnje »Nove Italije«, kako je 
zovu. 

Luku Palerma sama je priroda nadarila zgodnim 
položajem. Okružena je i zaštićena visokim brdima, 
samo je prema istoku otvorena, ali je na mjestima 
plitka, pa kad vijci velikih parobroda stanu da rade 
u samoj luci, nije uzburkana voda zelenkasta ili mli- 
ječno modra nego mutna i blatna. 

Izravno od luke diže se 600 m visoki Monte Pele- 
grino, s kojega je lijep pogled na more i na snijegom 
pokrita brda srednje Sicilije. Osobito se lijepo ističe 
Etna u djevičanskom bijelom ruhu i Liparski otoci 
s vulkanom Stromboli. Uspon je na Monte Pelegrino 
vrlo lak, jer dobra cesta vodi gotovo do vrha. Svaki 
dan juri gore mnogo auta i kočija, ali ti izletnici idu 
samo do crkve i spilje Sv. Rozalije. Svaki naš sred- 
njoškolac zna za »Svetu Rozaliju, divicu panormi- 
tansku, ispivanu i iskićenu od Antuna Kanižlića«. 
Od spilje do vrha brda ima najviše četvrt sata hoda, 
ali rijetki Talijani idu na vrh. Na vrhu sam zatekao 
dva Nijemca, jednoga Francuza, a dva sam studenta 
Madžara susreo na putu. Iako sam se penjao sam, 
nisam se bojao zloglasne mafije sicilske, jer je danas 
i na Siciliji potpuna sigurnost, što je djelo energične 
ruke Ducea. 

Palermo ima 405.000 stanovnika, a svojim smješ- 
tajem, toplinom svoga podneblja, bogatstvom šeta- 
lišta, slikovitošću okolice i bujnošću rastlinstva mami 
turiste. Šetaš »rivom«, obalom, sunce te grije kao 
usred maja, a ti zadovoljno i nasm ješljivo, varajući 
koledar, gledaš, kako u luku ulaze golemi transatlan- 
tički parobrodi, kako na valovima poigravaju bijele 
jedrenjače kao labudovi, more se talasa, a onamo 
daleko na istoku podiže između vrhova bijelu svoju 
glavu Etna. Pitaš li međutim koga u Palermu, vidi 
li se Etna, kazat će, da ise ne vidi. Začudno! Zemlja 
je puna prirodnih krasota, ali ih domaći ljudi vide 
i ne vide. 

U Palermu sam našao prijaznog i blagoglagoljivog 
znanca, s kojim sam češće šetao. Bio je iz Bologne. 
Pokažem mu Etnu, ali on ne vjeruje, da je Etna. 
Na rivi vidi grupu klerika sa svećenikom i reče: »To 
su Sicilijanci, oni moraju znati«. Ovi mu međutim 
zajedno sa svećenikom priznaju, da ne znaju. Uto 
naiđe jedan stariji fratar i čuvši, o čemu se radi, 
reče: »Quel punto biancho e VEtna « (ona bijela točka 
je Etna). Sad moj Bolognese prizna, da imam pravo 
i reče klericima, kako je to žalosno, da stranac mora 
doći, da ih upoznaje s njihovim krajevima. Đaci mi 
se prijazno nasmiješe i s poštovanjem skinu šešire. 
Hoće, deda, hoće! 

Sad mi je ujedno bilo jasno, zašto nisam ni od 
koga u Rimu mogao doznati, koji je od snježnih 
vrhova Abruzza najviši i koja je visina Gran Sassa. 
Ja im govorim, da je visok 2914 m, a oni će redovno, 
da je viši, ali broja ne znaju navesti. Oni bi se pe- 
njali na Etnu i na Gran iSasso, da su namjesto sni- 
jegom obaviti špagetima i makaronima! 

Od Monte Pelegrina nižu se brda naokolo Palerma. 
Iako su viša od 1000 m, nema zasad na njima sni- 
jega, pa ipak ljudi, što dolaze s brda i iz unutraš- 
njosti Sicilije, imaju hlače od ovčjega runa. Vuna 
je s vanjske strane. To međutim i nije baš tako neo- 


bično, jer i naši Ličani, iako imaju usred zime razga- 
ljena prsa, kažu: »Do Svetog Duha (Duhova) ne 
skidaj kožuha, od Svetog Duha nosi kožuha« . . . Ali 
ovdje su ljudi i odviše osjetljivi na zimu, jer su i u 
gradu mnogi muškarci ogrnuti ženskim maramama, 
iako je posve ugodno toplo. 

Na pristrancima brda iMonte Caputo smjestio se 
na visini od 300 m gradić Monreale. Onamo 
vodi iz Palerma 'Corso Vittorio Emanuele i Corso 
Calatafimi do podnožja brda u dužini od 5 km bez 
najmanjeg zavoja, a dalje se može zavojitom cestom 
ili 1100 m dugom željeznicom na zupce, funicolare. 
Zidovi uz cestu puni su crvenog cvijeća, kakvo mi 
držimo u lončićima na prozoru, a ovdje u božjoj pri- 
rodi cvjeta i zimi te je žarkim svojim crvenilom nalik 
na električne žarulje. 

Monreale posjećuju stranci zbog znamenite stare 
katedrale, najljepše crkve u Siciliji iz doba Nor- 
mana. Građena je za kralja Vilima II. Dobroga 
1174 — 1189, duga je 102 m, a široka 40 m. Sve su 
stijene u donjem dijelu obložene mramorom, a dalje 
su ukrašene mozaicima, koji prikazuju život i djela 
Krista i apostola. Jedna slika prikazuje, kako kralj 
Vilim II. prima krunu iz ruku Spasitelja. 

Sicilijanci govore Murriali, a ne Monreale, jer 
imaju zaseban svoj dialekat. Zbog plodnosti Sicilije, 
nazvane već prije 2000 godina žitnicom Rima, oti- 
mala se oko nje Evropa, Azija i Afrika. Najstarijim 
žiteljima Sikulcima zagospodovali su Grci, onda Rim- 
ljani pa Bizantinci, Arapi, Normani, Svevi, Španjolci, 
Austrijanci i Talijani. Ta se mješavina gospodara 
odrazuje u sicilijanskom govoru, koji se tako razli- 
kuje od književne talijanštine, da i ne pokušavam da 
ga razumijem. I moj Bolognese kaže, da u društvu 
Sicilijanaca sjedi kao mumija, jer ih ne razumije. 
Govore na pr. cridiri (mjesto credere), mittiri (met- 
tere), suli (sole), nuci (noće), udiusu (odioso), priculu 
(pericolo), itd. 

Između Palerma i gradića Monreale pukla je divna 
dolina, koja se sva žuti od zrelih naranača i limu- 
nova, a zove se » Conca (Toro «, zlatna školjka. I jest 
zlatna! I dok u dragoj mi domovini, u bijelom Za- 
grebu, roditelji s djecom pjevaju »Narodi se« . . . 
pokraj zapaljenih svijeća na božičnom drvcu, iski- 
ćenom lančićima, jabukama, pozlaćenim orasima, 
zlatom, srebrom i umjetnim snijegom, ja šetam po 
»Conchi d’oro«, gdje mi je priroda iskitila najljepša 
božična drvca, pjevuckam: »Oj pastiri . . .« i želim 
sretan Božić svim čestitim Zagrepčanima. 

TUNIS 


Mjesec sklapa svoje sanene oči i sjeda na ravnu 
zemlju, a na suprotnoj strani najavljuje svoj do- 
lazak sunce sa žarkim rumenilom. Rađa se vedro 
jutro, mazno kao djevica. I kad mjesec pokazuje 
samo još svoje blijedo čelo škiljeći samo jednim 
okom na zemlju, izronjuje iz mora žarko čelo sunca 
i očijuka s mjesecom. Igraju se žmire. Mjesec kao 
postiđen zapade, a sunce se pokaza u svoj svojoj 
veličajnosti. Takav divan prizor nisam nikad dosad 
vidio pored svega svoga mnogogodišnjeg putovanja 
i penjanja na brda. 

More je mirno, kao da je uspavano c jelovom 
sunca, a moj se parobrod »Citta di Catania«, gorostas 
sa tri dimnjaka, s veličanstvenom mirnoćom pribli- 
žava Tunisu. Sitne zvjezdice, mjesečeve robinjice, 
već su zamrle, crna je noć digla svoju koprenu i ot- 
kriva prirodne čare dugo željkovane Afrike. Visoko 
na brdu gasi se svijetlo svjetionika. Lađa dostojan- 
stveno ulazi u Tuniski zaliv, kojemu je obala s jedne 
i s druge strane načičkana bijelim seocima i grado- 
vima. Sve je kao od šećera, veselo i nasmijano. 

Afrika! Crno kopno. Slonovi, žirafe, krokodili, 
lavovi, leopardi, divljaci, ljudožderi! . . . Ništa od 
svega toga. Na pitomu brdašcu, posutom bijelim 
vilama, koči se golema kršćanska crkva, sjajna kate- 
drala. Na istom je mjestu, gdje je pred dvije hiljade 
godina stajala ponosna tvrđa Byrsa, srce slavne 
Kartage. 

Lađa polako ulazi u tijesno, što ga čine dva pješ- 
čana poluotočića i dijele Tuniski zaliv od Tuniskog 

jezera, koje Arapi zovu »El Bahira«, a to znači: Ma- 
leno more. I jest samo maleno more, jer je neplovno, 
plitko, poprečna mu je dubljina tek jedan metar. Na 
više se mjesta vidi kopno i morska trava. Hiljade 
plamenaca, galebova i drugih ptica močvarica oziv- 
ljuju to jezero, obilato ribama. 

Posred toga »Malenoga mora« uređen je golemim 
žrtvama u novcu i ljudskoj snazi kanal dug preko 
10 km, a dubok 8V2 m. U kanalu su s jedne i druge 
strane mnogi stupovi i svjetionici, koji pokazuju 
pravac vožnje. Uza sve to dolazi pred ulazom u 
kanal pilot na lađu, da upravlja njom do luke tu- 
niske, kako je to i na ušću Labe u more, na kanalu 
Dunava kod Željeznih vrata i uopće na pogibeljnim 
mjestima. 

Lađa napreduje vrlo sporo. Tunis pomalo otkriva 
bijelo svoje lice. Zapažaju se gradski bedemi i mina- 
reti džamija, čuje se bruj an je i strujanje, gradska 
buka i mrmorenje kao u punoj košnici. U luci vrvi 
svijet. Vide se fesovi, turbani, šeširi, bernusi bijeli 
i sivi, a lica bijela, zagasita i posve crna. Jedni čuče 
uza zid i bešćutno gledaju preda se, dok smeđocrna 
mlađarija oko njih viče i skače, a drugi kao jastrebi 
zvjeraju, koga će od putnika upecati, da mu nose 
prtljagu. 

Parobrod stane. Kao mačke penju se na lađu no- 
sači crna lica, a debelih usnica i prijazno pokazujući 
svoje bijele zube, hvataju za prtljagu. 

Stanem uzbuđen na afričko tlo i povodeći se za 
Aleksandrom Velikim, koji reče skočivši na azijsko 
tlo: »Azija je moja«, i ja rekoh: Afrika je moja — 
spasiteljica od maleđetti spaghetti i fetucini^ vermi- 
celli i tagliolini i kako se zovu svi ti kilometrički tali- 
janski makarončići, koji se suše na ulici na prašini, 
a vidio sam u Palermu, šta više, da se suše na trgu 
iznad konjskih izmetina. ( v 

Lučka me čeljad gleda prijekim okom, žaleći sto 
mi ne mogu skinuti naprtnjaču s leđa, da je ponesu 


i zasluže koji franak, a ja stupam samosvijesno, pun 
zanosa i sreće. Nikoga ne pitam ništa, prepuštam 
se milostivoj sudbini svojoj, koja mi je na putu dosta 
sklona. Pa i ovdje! Rue de Serbie pročitam i pođem 
tom ulicom. Oko mene mnoštvo svijeta svih rasa, 
svih boja i svih nošnja, a ja sam u tom vrtlogu i 
metežu. Smjestim se u hotelu Victoria. 

Kako sam talijanskim špagetima još na Siciliji 
otpjevao sremački: »Zaklet ću se i užeći svijeću, da 
špageta više jesti ne ću«, bilo mi je gotovo životno 
pitanje, pitanje želuca. Uniđem u jednu gostionicu 
u glavnoj ulici. Stanem kod vrata. Gotovo svi sto- 
lovi već zaposjednuti. Pristupi k meni vrlo umiljata 
plavka, lijepa i mlada, i sa smiješkom mi pokaže 
prazno mjesto kod dugačkog stola i reče: »Je vous 
mets ici « (Stavljam vas ovamo). Nehotice se na- 
smijem i pomislim: Uzmi me i stavi, kud hoćeš, lje- 
potice moja. S tim prijaznim: »Je vous mets« pri- 
mali su me kasnije po svoj Tuniziji i Algeriji, što 
mi je uvijek navuklo smiješak na lice, jer se ja još 
momčim i u poodmaklim godinama. 

Donesu mi kao prvo jelo nešto nepoznato, sum- 
njivo i ja odmah odmaknem, ne usuđujem se jesti, 
a jedan se mladić nadre smijati i reče: » Wir haben 
dasselbe getan«. Mladić je sjedio naspram mene, a 
do njega lijepa mlada dama. Oboje su me uvjera- 
vali, da su i oni prvi dan to jelo odbili, ali da su 
imali krivo. Sad ja s nekim nepovjerenjem uzmem 
ipak to nepoznato jelo jesti i vidim, da je moja bo- 
jazan bila neopravdana, jer je jelo uistinu bilo iz- 
vrsno. Bilo je to kuhano jaje s majonezom, ali čudne 
priredbe. Odsad mi je to jelo bilo dvostruko milo, 
jer mi je pored svoje dobrote dalo ugodno društvo. 
Bio je to mladi liječnik i sestra mu profesorica, koja 
je dobro govorila francuski i njemački. U daljem 
razgovoru saznam, da su iz Budimpešte. Odsad smo 
kao »odvjeci naroda istočne polovice pokojne Austro- 

ugarske« u lijepoj zajednici punih 14 dana proma- 
trali život i prirodu Afrike, iako su nam se duše kroz 
kamiš ljubile. I njima je francuska kuhinja više pri- 
jala nego talijanski špageti, iako jedna i druga daleko 
zaostaje za madžarskom, pa su i uzdisali za svojom 
sarmom, tečnim gulašom i perkeltom. 

Cijene su hrane vrlo niske. Ručak od četiri jela 
sa pola litre vina stoji 5.50 franka, a isto tako i ve- 
čera. Na novu je godinu u restoranima jedan zaseban 
stol pun bonbona, datula, smokava, čokolade i dr. i 
gosti uzimaju od svega pomalo dajući po volji napoj- 
nicu, pourboire. Sobe su u hotelima također jeftine, 
a sve je u uzornom redu i čistoći. Kako pored toga 
ima dosta šetališta, a život je mješavina istoka sa 
zapadom, to se pored prijatne topline čovjek ovdje 
osjeća kao preporođen i jednako nalazi novosti i 
zanimljivosti. 

Pored fine Francuskinje s rukavicama i otvorenim 
suncobranom ide Arapkinja u bijelim dimlijama i 
sa srebrnim prstenom na gležnjevima kao verigama; 
pokraj bradatoga katoličkog svećenika ili misionara 
s dugačkom kosom, spletenom straga u perčin, ide 
Arapin ili Berberin s turbanom ili fesom, u bijelom 
ili žutom bernusu ili pak Crnac s kovrčastom vu- 
nenom kosom. Iako je Tunis Zagrebu na zapad, lice 
mu je orijentalno. 

Jednaka je mješavina i u jeziku. Najviše se čuje 
dakako arapski, ali u novije doba sve više prevla- 
đuje francuski jezik, kojim govore i urođenici i 
stranci. Pored toga se mnogo čuje talijanski i špa- 
njolski. Tunis ima 200.000 stanovnika, od toga 

100.000 Arapa, 44.000 Talijana, 30.000 Jevreja, 

21.000 Francuza i 5.000 Maltežana. Različne rase, 
različne vjere, a ipak zajednički život i svi su zadr- 
žali svoje običaje i osebnosti. 

Ta mi je mješavina jezika razumljiva, kao i mje- 
šavina tipova. Ima urođenika, koji su posve bijele 
boje lica i plave glatke kose, lijepa stasa, pravilnih 

crta lica s krasnim brkovima, a od Evropljana se 
razlikuju samo nošnjom. Drugi su tamnije boje, 
duguljasta lica, visoka čela, orlovska nosa, vrlo vi- 
soki, širokih leđa i uskih bokova, a treći su posve 
crni, niska utisnuta čela, zatubasta nosa, debelih 
usana i crne vunene kose. 

Golema je razlika u tipu, a gotovo nikakova u 
nošnji. Muškarci su u bijelim haljinama i jednako 
me podsjećaju na Šenoinu pripovijetku: Dusi na- 
rodne straže. Obično im je odijelo posve jedno- 
stavno: gaće, košulja, prsluk, duga košulja i fes ili 
turban. Gaće, arapski serual , obično su od bijela 
platna, ima i šarenih, a u bogatijih i od sukna kao 
u nas hlače. S dugim su turovima, koji sežu ispod 
koljena. Košulja, gmiža, također je od platna, a 
prsluk od sukna i od vune. Preko toga imaju neku 
dugu široku košulju s kratkim rukavima, koju zovu 
gandura. Ganduru nose i dječaci, a to je prosto 
»celačica rubačica«, kako je nose u nas dječaci u 
siromašnom Zagorju. Zimi su svi muškarci ogrnuti 
plaštom, bernus (burnus). Bernus ima kapucu, nema 
dugmeta, već se njim samo zaogrne. Na glavi nose 
ili turban ili niski fes, sesia, a na nogama imaju pa- 
pače ili polucipele, što lako skinu idući na klanjanje 
u džamiju. Obične bijele bernuse tkaju žene od vune, 
a platno za serual, gmižu i ganduru kupuju. Nekoć 
je to, dakako, bilo sve od vune i kod kuće rađeno, 
jer imaju merino ovce, koje su veće od naših, vuna 
im je manje kovrčasta, ali je duža, gušća i finija. 
Ovan je velik kao tele. Bernuse nose i žene, a kako 
bernus pokriva i glavu, ne razabira se straga gleda- 
jući, koje je muško, a koje žensko. Tek po veličini 
i po kretnji raspoznaju se muškarci, jer su žene, 
arapske i jevrejske, od najveće česti niske, zdepaste, 
a hod im je gegav, nesiguran. Lice im je pokrito 
crnom maramicom, ali ih ima dosta i otkrita lica. 

Kud se okrenem, susrećem šarolikost nošnje i lica. 
U dućanu poslužuje, pored bahata Francuza i raz- 

Z. B. 580. 

o-ovorljiva Talijana, Crnac u zapadnjačkom odijelu; 
na električnom tramvaju Arapin upravljač, a Evrop- 
ljanin kondukter ili obrnuto; cipele šiju bijelac i 
crnac u istoj radionici, ali ipak su bolje trgovine i 
radionice u rukama bijelaca, tek je trgovina voća i 
povrća gotovo isključivo u rukama urođenika, tr- 
govci urođenici nisu nepokretni kao oni u Bosni, gdje 
'sjedeći u dućanu sa čibukom u ustima pokazuju 
kupcu robu, a ovaj je sam uzima, već su okretni i 

vrlo predusretljivi. v 

Šarolikost se tipova i nošnje najljepše zapaza na 
vratima »Bab E1 Bahar« ili »Porte de France«, na 
vratima, što dijele arapski Tunis od evropskoga, za- 
pravo dva svijeta: Evropu od Afrike. S jedne je 
strane moderni grad sa širokim ulicama,, sjajnim 
kavanama i dućanima, visokim palačama i lijepom 
katedralom, a s druge splet uskih krivudastih ulicica 
s kućama, koje će se, mislis, sad nS. srusiti, s duća- 
nima, nalik na jazbine i s džamijama s minaretom. 
Taj je arapski ili stari Tunis okružen jjakim bede- 
mima kao i svi arapski gradovi. Najviši i najtvrđi 
dio gradskih bedema zove se kazba, u kojoj je po- 
svuda vojska. . 

Pravi orijentalni život u svim arapskim gradovima 
ključa i vri u Sukovima. Čitave ulice, čitave četvrti 
arapskih gradova iznose pred nas ne samo orijentalnu 
robu, nego nam odmah pokazuju i izradu te robe. 
Po radionicama i trgovinama nose ulice i imena, 
kako je to bilo u nas, te je na pr. Novi Sad j os pred 
koju godinu imao: Kazandzijski sokak, Sajdzijski 
sokak, itd. Tako je u Tunisu: Suk el Blagdjia, ko- 
žarski, Suk Sekajine, sedlarski, Suk des Femmes gdje 
se prodaju i izrađuju ženski kostimi, papuče od sati- 
jana te nakiti, u Suk el Trak izrađuju židovski kro- 
jači haljine za Arape, zatim je Suk zlatara, srebr- 
nara, suknara, bravara, kovača, papučara, itd., a u 
Suk el Berka prodavali su se kršćanski robovi, koje 
su zarobili arapski gusari. 



Ulica u starom Tunisu 


18 


lU Suku je dućančić do dućančića, radionica do 
radionice, a sve usko, skučeno, čitava radionica i 
trgovina ima širinu vrata, a prozora i nema. Papučar 
do papučara kucka i tucka, kovač do kovača kuje, 
tkalac snuje, bravar tucka i pjevucka, sve se miče, 
kreće, radi. Drvorezbari izrađuju sve rukom na naj- 
primitivniji način, a noge im služe za držanje jed- 
nako kao i majmunima za penjanje. . v v . 

Noću u Sukovima zamre život, jer su ponajcesce 
nenastanjeni, ali zato u drugim ulicama, kad umire 
dan i predaje vlast zvjezdanoj noći i ona spusti svoj 
zastor pred pozornicom dana, krivudavim uličicama 
bukti novi život. Bijele sjene brzaju, zastajkuju, na- 
miguju, sve se podaje novom uživanju; noću ima uz 
glazbu više razblude (prodaje se ljubav). Iz svih se 
prljavih tamnih kavanica i gostionica čuje žalostivna 
sevdalinka ocvale već orijentalne ljepotice, muklo 
odzvanja veliki bubanj, uz koji polunaga Arapkinja 
ili Crnica pleše neestetski ples trbuha (danse du 
ventre). ... . „ 

Stari ili arapski grad ima tri dijela: Medina, Bab 
Djazira i Bab Suika. Riječ Medina znači: grad. Tu 
su konzulati stranih država; tu je Dar el Bey, kuca 
beja, gdje bej drži vijeće sa svojim doglavnicima; 
tu su najglavniji uredi, dobrotvorni zavodi, Sukovi 
i mnoge džamije. Glavna je džamija »Djama Ez 
Zitouna«, podignuta još god. 732., ali kasnije pregra- 
đivana, zbog čega se vide tragovi različnih stilova. 
Do džamije je muslimansko sveučilište za prouča- 
vanje korana i javna biblioteka. 

Iako su ulice staroga Tunisa uske, čiste su i dosta 
uredne, čistije nego na pr. u Napulju. Nekim ulicama 
krstari i električni tramvaj i veže novi sa starim Tu- 
nisom. Na izlazu iz Medine u moderni Tunis, na 
vratima Bab El Bahar, zaglušna je cika i vika, piska 
i vriska, metež i žurba, truibljenje i zviždanje, pomi- 
canje i ugiban je, sve se gura i žuri, sve je živo, sve 
trči . . . Bujica Arapa, Berbera i Crnaca valja se kroz 

vrata iz Medine. Veseli su, razgovorni, nasmješljivi. 
Govor im je brz, strastven, glasan. Jednako su im 
brze i kretnje glave, ruku, čitava tijela, a iz očiju im 
t sijeva vatra. Kad prođu vrata i dođu u široku 

»Avenue de France«, nešto su mirniji, kao da se 
boje golemih kuća, što ih gledaju sa svojim velikim 
prozorima ili su zahvaćeni strahopoči tanjem pred 
rezidencijom, u kojoj je rezident ili komesar, odgo- 
voran francuskom ministru vanjskih poslova. 

Rezidencija je na »Place de la Residence«. Pred 
njom stoji počasna straža, bejeva garda. To su stasiti 
momci svih boja lica s fesom na glavi, s dugačkim, 
lijepo uglačanim crvenim hlačama, kratkom modrom 
crveno izvezenom surkom, nalik na našu dalmatinsku 
surku. Place de la Residence nastavlja sve do mora 
»Avenue Jules Ferry« s vazda zelenim alejama i 
nasadima cvijeća. To je glavno šetalište Tunisa, izlog 
napasti za mladež. Ulici ili šetalištu daje ime spo- 
menik velikom Francuzu Jul. Ferryu, koji je proveo 
pripojenje Tunizije, Anama i otoka Madagaskara 
Francuskoj. 

Ulicama arapskog i modernog Tunisa viču djeca i 
odrasli nudeći mnogovrsne arapske narodne poslastice 
od brašna i šećera, a vrlo su ukusne, mirišljive i 
slatke, te se čovjek mora upravo diviti i čuditi, otkud 
im ta ukusna priredba pokraj ove priproste jedno- 
stavnosti. I sve, što Arapin nuđa na prodaju, čini 
on s vrlo prijaznim smiješkom i uz umjerene cijene. 
Orijentalci su sladokusci, te lučki i drugi radnici 
kupuju te poslastice, hvataju ih svojim prljavim 
rukama i slatko jedu. Ta ruka im je i onako crna 
kao i ugljen, što ga tovare. 

Urođenici: Arapi i Crnci, dobri su radnici i dosta 
spretni. Svaki teži posao, gdje treba više ruku, vrše 
uz neku pjesmu, koja im daje takt za jednakomjeran 
rad. Hiljade njih iskrcavaju i ukrcavaju robu, jer 
u luku stižu svaki dan mnogi parobrodi. Uređenje 
luke iziskivalo je mnogo rada i mnogo novaca. Pored 

sve plitkoće mora, luka je dosta prostrana i dosta 
duboka te i veliki putnički i trgovački parobrodi 
mogu pristati uz obalu. Zasebna je luka za iskrca- 
vanje fosfata, koje je pronašao vojni veterinar pa 
mu je podignut na trgu pred željezničkom stanicom 
spomenik s kratkim napisom: » Philippe Thomas, 
inventeur des phosphates de VAfrique du Kord«. 

Fosfata ima najviše u južnoj Tuniziji, a jaka su 
vrela prihoda, jer se svake godine izvozi preko dva 
milijuna tona toga fosfata. ) 

U luci sam između mnogih lađa vidio i prilično 
otrcan parobrod: M a r j a n, Split. Iskrcavao je izra- 
đeno građevno drvo, ali je pristao daleko od obale, 
pa nisam ni s kim od posade razgovarao, ali me je 
veoma razveselio već sam hrvatski napis, jer već dva 
mjeseca nisam hrvatske riječi ni čuo ni progovorio, 
osim sa ptičicama u parku Belvedere kao nekoć sv. 

Antun. 

U luci i u svim ulicama Tunisa ima mnogo pro- 
sjaka. Čuče uza zid šutljivo, uvukli se u se, sami- 
losno i molećivim pogledom čekaju, da im u limeni 
tanjurić kapne po koji komad od pet ili deset cen- 
tima. Mnogi imaju pored tanjurića za milodare i 
lončić, u koji im se sipa hrana. Najžalosnija je slika, 
kad sirotinja pretražuje smeće, što pred kućama čeka, 
da se odveze, a čeka kadgod po čitav dan u prljavim 
posudama i širi oko sebe težak zadah. Oko smeća 
otimlju se ljudi s mačkama i psima oko korice kruha 
ili kakve kosti. Moja se nova znanka, profesorica iz 
Budimpešte, rasplakala videći kako ljudi iz smeća 
vade kosti te ih glođu i dijele s psima, jedu korice 
kruha i drugo, što nađu u smeću. Jednom smo oro- 
nulom starcu dali 10 franaka, da si kupi hrane i 
ostavi pretraživanje smeća. Primio je dar s neo- 
bičnim blijeskom oka, izljubio nam ruke, otišao u 
drugu ulicu i — nastavio s pretraživanjem smeća. 

I dok se ovi jadnici na ovako nedostojan način 
prehranjuju, šetaju pored njih bogataši i ne zapa- 

žaju tu bijedu, nemaju smilovanja. Zaboravljaju! 
da smrt sve izjednačuje, da smrt caru i milijunaru, 
gavanu i seljaku, carici i plesačici, milijunarki i Ci- 
ganki skida haljine kao i prosjaku dronjke. 

Da ne gledam tu tragediju ulice, odšetam u park 
Belvedere , tuniski Maksimir. Ime Belvedere ne ozna- 
čuje dosta krasotu parka, ja bih ga nazvao »Paradis« r 
jer je u njem uistinu kao u raju. Sve je zeleno: trava 
i šuma, a cvijeće i tropsko drveće širi opojan miris. 
Toplo se zimsko sunce igra u krošnjama zelenog dr- 
veća, sav park odjekuje milim cvrkutom ptica, kojih 
je toliko, te se čini, da se održava ptičja skupština. 
Svako je drvo jedan orkestar od ptica. Sjedim na 
najvišoj točki parka. Tunis se rasegao preda mnom 
kao na tanjuru. Gradske bedeme i ravne krovove 
kuća nadvisuju minareti džamija i tornjevi crkava. 
I kad sunce zapada i rumen se po nebu razlijeva, 
zlati se polumjesec na minaretima i križ na tornje- 
vima. Tunis se pomalo utapa u rumenilu, a ptičice 
cvrkuću večernju svoju molitvu sve tiše i tiše, dok 
ne zamuknu . . . Tišina toplo struji mojim živcima i 
razigrava srce i maštu. 

NA RAZVALINAMA KARTAGE 


U meni sve drhti, dušu mi obuzima nešto svečano, 
neki neobično topal osjećaj, dok obilazim ostatke 
ostataka nekoć moćne i slavne Kartage. Proživljavam 
neki fantastični san, u kojem gledam gorući grad, 
vidim ženu, koja se s djecom baca s visoka hrama u 
plamen, ruše se kuće i gradski bedemi, na sve strane 
trčanje i klanje, plač i jauk, plamen, krv . . . Propast 
Kartage! 

Stari Feničani razgranali su svoju trgovinu po 
čitavom Sredozemnom moru i podizali svoje naseo- 
bine. Historija današnjih gradova: Tripolija, Tu- 
nisa, Bizerte, Malage, Cadiza, Palerma i drugih 
počinje se još u doba Feničana. Oni su dobro zapa- 
zili, da položaj tih gradova ima veliku važnost za 
razvitak trgovine, jer su oduvijek veza između Istoka 
i Zapada. Feničani su već u ono doba zapazili, da 
je za osiguranje njihove pomorske trgovine sa Za- 
padom od neprocijenjene važnosti put između Sici- 
lije i današnje Tunizije. I baš tu se razvila njihova 
najmoćnija naseobina: Kartaga. 

Kartažani su vlast svoju širili kopnom i morem i 
bacili oko i na plodnu Siciliju. U isto je doba počeo 
širiti svoju vlast i Rim, pa se na Siciliji sukobile nji- 
hove osvajačke težnje, iz čega su se rodili dugo- 
godišnji ratovi. Pobijedio je Rim i izbrisao s povr- 
šine zemlje svoga takmaca Kartagu. 

Scipio Afrički, zapovjednik rimske vojske, bio je 
vojnik u punom značenju riječi. I kad je god. 146. 
pr. I. osvajao Kartagu, dobio je od rimskoga senata 
zapovijed, da grad sravni sa zemljom. On je tu 

zapovijed shvatio strogo i ozbiljno te ju strogo i 
izvršio. Od Kartage, koju je god. 814. pr. I. podigla 
Dido, kraljevna iz grada Tyra, nije ostavio gotovo 
ni spomena. O prošlom sjaju Kartage mogli bi danas 
pričati samo razvaljeni zidovi i ostaci ostataka Byrse, 
akropole kartaške. 

Kartaga kao vladarica mora živi još u mašti sred- 
njoškolaca. Bujna mašta đaka pod utjecajem žive 
riječi profesora povijesti oživljuje svu sjajnu prošlost 
nekadašnje vladarice mora. Mašta đaka reže volovsku 
kožu u sitno remenje i slaže u pojas, da prema prim- 
ljenom dopuštenju zapaše s kraljevnom Dido što 
veći komad zemlje. Mudrolijom, zapravo varkom, 
obuhvatila je Dido čitav brežuljak i udarila temelj 
gradu Kartagi, komu je srce bila B y r s a, što u fe- 
ničkom jeziku znači utvrda, a Kartago znaci Novi 
grad. 

Mašta đaka plovi s Kartažanima Sredozemnim 
morem, osvaja gradove i plodne pokrajine, prati 
junačkog Hanibala po Španiji, osvaja Sagunt, pre- 
lazi preko Pirineja i Alpa, upada u Italiju j pobje- 
đuje kasnije osvajače svijeta, Rimljane. Mašta đaka 
osjeća strah Rima pred Hanibalom i čuje onu krila- 
ticu: Hanibal ante portas, kojom su majke svoju 
djecu plašile. Mašta đaka trpi s Hanibalom poslije 
izgubljene bitke kod Zame i oplakuje smrt njegovu, 
te dočarava spremanje Kartage na otpor, reže kose 
rodoljubivih Kartažanaka, skida njihov nakit za iz- 
radu oružja, gleda silnu rimsku vojsku pod Sci- 
pionom, kako lijući krv osvaja ulicu za ulicom, kuću 
za kućom, gleda sramotan izlaz iz grada kartaške 
vojske s Hazdrubalom na čelu, vidi i čuje ženu 
Hazdrubalovu, kako u plamenu Eskulapova hrama 
proklinje nevjeru muža i vojske i skače s vrha hrama 
zajedno s djecom u plamen ... 

I danas na jednom dijelu nekadašnje kartaške 
akropole raste pšenica i pasu koze, a musavi čobanin 
nuđa posjetiocima toga historijskoga tla neke sta- 

rinske predmete za skup novac. S godinom 146. za- 
palo je sunce vladarice mora, građa stare Kartage 
upotrebljena je za učvršćenje Tunisa, a mramornih 
kartaških stupova ima i danas u džamiji u Keruanu 
i u glasovitoj mezquiti , katedrali s 900 stupova u 
Cordobi u Španiji. 

Grad se Kartaga obnavljao i dolazio katkad i do 
važnosti, ali nikad više do samostalnosti i moći. Već 
je Gracho predlagao, da se za siromašni puk podigne 
na razvalinama Kartage rimska kolonija. Sto nije 
uspjelo Grachu, uspjelo je Caesaru i Augustu. 0 
gospodstvu rimskom u Kartagi ima dosta spomenika. 
Iako su obnovljenu Kartagu osvajali Vandali i Bi- 
zantinci, Arapi i Turci, ipak su ostavili više spomena 
tadašnje svoje kulture nego Rimljani. 

Francuski kralj Ljudevit Sveti, vodeći križarsku 
vojnu protiv Tunisa, umro je u Kartagi god. 1270. 
od kuge. God. 1845. sagrađena je na njegov spomen 
kapelica, a god. 1890. veličanstvena katedrala na 
samom brdu, gdje je nekoć bio Eskulapov hram. 
Brdo sada nosi ime Ljudevita Svetog: Colline de St. 
Louis de Carthage. 

Kapelica je u krasnu vrtu, gdje pored cvijeća i 
drveća ima sarkofaga, kipova i kugli od kamena. Do 
kapelice je Muzej Lavigerie. Kardinala Lavi- 
gerija najviše ide hvala oko izgradnje katedrale i 
muzeja, pa mu je podignut i spomenik u katedrali i 
u Tunisu. Do katedrale je seminarij, gdje se mladi 
ljudi s dugim bradama, a u bijelim haljinama, spre- 
maju za širioce Kristove nauke. To su Pereš Blancs , 
bijeli fratri. Gledam ih svaki dan, kako na biciklima 
jure u Tunis. Lavigerie je Kartagu učinio ognjištem 
katoličkih misionara za Sjevernu Afriku i obnovio 
staru biskupiju u Kartagi, koja je postojala odmah 
na početku kršćanstva, već u drugom stoljeću. U mu- 
zeju ima posuda, nakida, oruđa, mozaika, kostima i 
novca iz doba punskoga, rimskoga i arapskoga te, što 


potpunih, što osakaćenih, kipova bogova i božica rim- 
skih i grčkih. 

Na podnožju nekadašnje Byrse nalazi se vrlo slabo 
ušČuvan, nekoć veoma sjajan amfiteatar. Tu su 
god. 203. umrle mučeničkom smrću sv. Perpetua i sv. 
Felicitas, pa je na spomen njihove muke i smrti kar- 
dinal Lavigerie podigao velik kameni krst u samom 
amfiteatru. U blizini su rimska groblja, dobro još oču- 
vane cisterne i akvedukti. Dalje su ruševine Odeona, 
rimskoga teatra, bazilike Damous E1 Karita, što po 
svoj prilici dolazi od »domus caritatis«. Bliže mora su 
ostaci druge bazilike kršćanske. Obje su bile dosta pro- 
strane, što se razbira po temeljima i po mnogim mra- 
mornim stupovima. 

Obilazim s nekim nabožnim čuvstvom sva ta histo- 
rijska mjesta, taj mozaik prošlosti. Svaka gruda zem- 
lje, svaki kamen, ima zlatnim, ali krvlju punjenim, 
perom pisanu historiju. Na svakom pedlju zemlje, 
oko svake hridine, odigrali su se događaji sjajni i 
tamni, slavni i krvavi, junački i kukavički, a danas je 
Kartaga samo sjena prošloga sjaja i veličine. 

I dok je moja misao prikovana uz spomenike stare 
slave kartaške, oči se moje kradu na bijela sela i gra- 
dove, na zelena polja i vinograde, na nepregledno 
more. Svježi dah orijenta i topli dah afričke pustinje, 
dah Sahare, blaži me i razigrava. Oblačiće, nalik na 
prozirnu paučinu, rasplinjuje sunce kao san. Iz bašča 
dolazi miris naranača, lak povjetarac gradi na moru 
nježne lepeze, sunčane zrake ljube vrške raščešljanog 
brda Zaguana i poigravaju na tornjićima veličanstve- 
ne katedrale te na ravnim krovovima vila i hotela, što 
su posijani na pristranku nekadašnje akropole kar- 
taške. 

I punska i rimska i kršćanska Kartaga bila je razo- 
rena, a Kartaga ipak postoji i danas. Ako i nije moć- 
na i sjajna kao nekoć, ona je u svom bijelom ruhu živ 
svjedok, da ljudska ruka doduše razara ono, što je i 

načinila, a što je stvorila priroda u svojoj svemoći i 
nadarila svojim bogatstvom, ostaje vječno. 

Kartaga je mogla biti gospodaricom mora samo u 
doba, dok su morem plovile lađe na vesla i lake jedre- 
njače, a u današnje doba, u doba pare, benzina i elek- 
trike, morala bi Kartaga žrtvovati ogromne svote no- 
vaca i ljudske snage za uređenje luke, koja bi omo- 
gućila pristajanje velikih oceanskih parobroda. More 
je tu plitko i nekadašnja kartaška luka danas su dva 
malena jezerca, odijeljena od mora. Morska voda nije 
tu ni modra ni zelena, već je boje riječne te mi se crni, 
da sam na obali Dunava ili Drave, a ne na afričkoj 
obali Sredozemnoga mora. 

Kad sam išao od amfiteatra prema teatru i Odeonu, 
prolazio sam seoce Malgu. Iza sela opazim nekakve 
zidine pa misleći, da su i to kakvi ostaci stare Kartage, 
pođem da i to vidim. Uđem na jedna otvorena ru- 
ševna vrata, a s jednog otvora u zidu, vise nalik na 
rupu nego na prozor, opazi me lijepa mlada urođe- 
nička žena i dade se u viku, kao da je opazila crnoga 
đavla. Ja se također malo uplašim, ne znajući urođe- 
ničkih običaja i kao pas, kad uvuče rep, odbrzam na 
cestu. Iz onih zidina izađe vazdan žena i djece, masu 
rukama, prijete, viču za mnom, a ja tjeraj uz brdo, 

dok je koža čitava. , . . A , , 

Današnju Kartagu čini nekoliko vila i hotela, ka- 
tedrala sa seminarijem i muzej em, samostan sv. Mo- 
nike i ljetni stan beja, gdje u dvorištu setaju dosto- 
janstvenim koracima dva golema noja cmeci čudno- 
vate kretnje glavom, kao da se klanjaju mnogim 
strancima, koji ih promatraju. Pristaništa za paro- 
brode nema, već je Kartaga vezana s Tunisom elek- 
tričnom željeznicom, koja kreće svakih 35 minuta iz 
srca Tunisa, iz Avenue Jules Ferry u Kartagu i dalje 

u Marsu. . , - , , 

Od Tunisa ide ta željeznica nasipom posred Maloga 
mora ili Tuniskog jezera, koje od Tuniskoga zaliva 
dijele dva poluotočića, što su se pružili u more od su- 


protnih obala i tako se približili, da ostavljaju za pro- 
laz lađa samo uska vrata »boku«, arapski fum, usta. 

Vožnja je vrlo zanimljiva. Tuniskim kanalom plove 
mnogi parobrodi. Uvijek je po koji u kanalu, jer idu 
vrlo polako, šetaju, vijak radi vrlo oprezno, da se ne 
pokvari kanal. Za put od 10 km treba lađa preko 
jedan sat. Oko Tuniskog jezera s protivne strane 
zvižde afričke željeznice, bijeli se Tunis i Kartaga; 
posred vode na laguni je stara tvrđava Kiku, koju je 
sagradio španjolski kralj Karlo V., a s protivne se 
strane bjelasa seoce Rades, iza kojega se diže brdo 
Kornein 576 m i nešto dalje Djebel Ressas 796 m. 

Parobrodi, ploveći kanalom, guraju pred sobom 
masu vode. Jednaku sam pojavu vidio i za vožnje 
lađom po našoj Zrmanji od ušća do Obrovca, pa se 
čudim, kako to mnogi putnici ne zapazaju. Između 
prednjega i stražnjega kraja lađe nastane u vodi udu- 
bina. Voda, gurana lađom naprijed, vraća se uz na- 
sip. uz obalu, u tu udubinu te se sasvim lijepo vidi, 
kako teče. Na stražnjoj strani lađe isto tako^voda uz 
obalu teče u nastalu udubinu, ali s mnogo jačom sna- 
gom. To se ovdje osobito lijepo vidi, ako se sece na- 
sipom pokraj pruge električne željeznice. Ja sam to 
češće promatrao. Kako je nasip viši od površine vode 
samo za po metra, moram paziti, da na vrijeme nađem 
koje poviše mjesto, kakav kamen, da na nj stanem, 
jer voda poteče na nasip za parobrodom s takvom 
snagom, da preplavi nasip. 

Šetam jednoga dana nasipom zajedno s mojim 
znancima Budimpeštancima. Kanalom prolazi onjaski 
japanski parobrod i voda naglo preplavi čitav nasip 
pa sam brzo uzeo na ruke lijepu profesoricu i držao 
je, stojeći u vodi, u naručju kao lutkicu, a ona se ša- 
ljivo smiješila. Sladak teret, a?! 

Arheološki ostaci stare Kartage nalaze se ne samo 
u muzeju Lavigerie u samoj Kartagi, nego i u muzeju 
Bardo kod Tunisa, a zove se i Muzej Alaui po 
beju Ali-paši. To je najznamenitiji arheološki muzej 

Sjeverne Afrike. Smješten je u nekadašnjem haremu 
bejevu. Bogatstvo muzeja čine različni nalazi i isko- 
pine na zemljištu Kartage i čitave Tunizije. Tu je 
više kipova grčkih i rimskih bogova i božica: Herkul 
visok 2 m 10 cm, Jupiter, Merkur, Ceres; golema 
statua Iside i dviju svećenica; poprsja i fragmenti ne- 
kih bogova; nimfe i satiri i dr. Mozaika ima vrlo 
mnogo, a osobito se ističe jedan iz Suze, na kojem je 
prikazan bog Neptun, kako se vozi morem na svoja 
četiri konja. Dalje je mozaikom prikazan Orfej, kako 
začarava životinje, onda scene iz ribarskog i pastir- 
skog života, a ima i mnogo vaza, urna, raznoličnih po- 
suda, čilima, lustera, nakita i različna novca. 

Pokraj muzeja otvorene su i neke prostorije bejeve. 
Tako je slobodan pristup u bejevu prijestolnu dvoranu 
sa sjajnim prijestoljem, s mnogim slikama iz historije 
Tunizije te s više dobrih portreta bivših bejeva i ne- 
kih evropskih vladara. Na jednom je ćilimu upravo 
umjetnički izrađen portret Ljudevita Filipa. Od ve- 
like su vrijednosti sjajni stalci od alabastra za velike 
svjetiljke. 

Druga je dvorana »Salle de la Justice«, u kojoj bej 
sa svojim doglavnicima sudi po koranu. Koga osudi 
na smrt, osuda se odmah izvršuje, kako nam reče vo- 
dič pokazujući pri tom sa strahopočitanjem natpise iz 
korana na stijeni. U svakoj je dvorani muzeja jedan 
pazitelj, koji je podjedno i vodič. To su stariji ljudi, 
Arapi, a govore više jezika. Što god pokazuju i izjaš- 
njavaju, čine s nekom žurbom i osobitom važnošću. 

Ja sam bio u muzeju s mojim Budimpeštancima. 
Prema profesorici bio je vodič neobično ljubežljiv i 
fin, previjao se kao britva, govorio toplo i meko, a nas 
dvojicu nije gotovo ni gledao. Kad nam je pokazivao 
bejevo prijestolje i slike, kazivao je imena s lakon- 
skom kratkoćom i s nekom otresitošću, kao da se ljuti, 
a dvije bule, što su u isto doba bile u dvorani, ganjao 
je sad ovamo sad onamo vrlo surovim glasom. Kad je 
svršio tumačenje, načinio je propisani duboki naklon, 


ali i takav nepropisani gest rukom, da smo odmah po- 
segli u džep i dali mu očekivani bakšiš. 

Oko muzeja i dvora »Le Bardo«, tuniskog Ver- 
saillesa, žute se u krasnom parku naranče i miriše 
cvijeće, a palme se dižu kao jarboli nasred sinjeg 
mora. Park je otvoren i za općinstvo, a tako je u nje- 
mu prijatno i ugodno, da me je spopala želja, da 
ovdje živim, ali dakako kao evanđeoska ptičica, koja 
niti sije niti žanje . . . Kalifi, sultani i bej i arapski 
imali su oduvijek mnogo ljubavi i razumijevanja za 
prirodu, kako su to zasvjedočili i maurski kalifi u Špa- 
niji, pa su uređivali oko svojih domova velike i lijepe 
parkove za razonodu svoju i za razonodu i sevdahe 
svojih ljubimica iz harema. 

Bej dopušta ne samo slobodno kretanje po svom 
parku nego i razgledavanje nekih privatnih prosto- 
rija svojih dvorova, a dopuštenje izdaje njegov civilni 
administrator besplatno, tek vodiči sa poznatim svo- 
jim naklonom rado očekuju bakšiš. I stranci mnogo 
posjećuju muzej i bejeve dvore, jer arapska umjet- 
nost opaja svojim arabeskama, svojim potkovastim 
lukovima i svojom igrom boja. Ipak ovaj sjaj bejevih 
dvora zaostaje daleko za Alhambrom u Granadi i Al- 
kazarom u Sevilli, za tim najsjajnijim alemima u 
kruni arapske umjetnosti. 

CONST ANT INE, GRAD NA STRMIM 
STIJENAMA 

Prekodravske moje znance, s kojima sam ugodno 
proveo punih četrnaest dana u Tunisu, prebacio je 
jučer parobrod na Siciliju, otkud ce dalje u svoju do- 
movinu. Kako sam pred njima mnogo hvalio ljepote 
Zagreba, odlučili su, da će jedan dan ostati u Za- 
grebu, a ja sam im prikričao, da dobro pogledaju 
spomenik na glavnom trgu. Moje prijateljevanje 
s njima ovdje u tuđini nije otupilo sablju Jelacicevu, 
uperenu protiv prekodravske braće. Oni idu u srce 
Evrope, a ja ću prema srcu Afrike, prema Sahari. 

Željeznica prolazi vrlo slikovitim krajevima, gdje 
je posve drugi život, gdje su sela sasvim protivna na- 
šima, gradovi poluevropski, visoka brda, obrasla 
kišobranaistim pinijama i cedrovima, šumne rjecice 
afričke, ljudi visoka stasa, crne brade a bijelih halji- 
na, sve novo, nepoznato, zanimljivo, zamamljivo. Že- 
ljeznički put od Tunisa do Constantine iznosi 464 km, 
dakle kao od Sutle do Beograda, a vožnja traje od 7 
sati ujutro do 9 naveče, punih 15 sati. 

Ispočetka željeznica juri neobičnom brzinom, ali 
najposlije popusti, kao da se izmorila od duga puta, 
što je morala sad teško soptati uzbrdo, sad se opet su- 
stavi jati spuštajući se nizbrdo. Od Tunisa, od razine 
morskoga lica, digne se željeznica kod stanice Ain 
Sennour do visine od 780 m, otprilike kao licka že- 
ljeznica kod Rudopolja. Iza toga se naglo spusti do 
95 m kod stanice iDuvivier, da se onda, vrlo polako 
napredujući, opet digne do visine od 860 m kod sta- 
nice Ain Abid, a to je visina jednaka visini kod Liča 

na pruzi Zagreb — Sušak. Jednako se čuje zvižduk, jer 
prolazi mnoge tunele. 

Izišavši tunelom iz Tunisa prolazi željeznica plod- 
nom ravnicom. Polja su lijepo obrađena, sve je ze- 
leno kao usred ljeta, iako je mjesec siječanj. Ječam i 
pšenica već su visoki preko koljena, nebrojeni redovi 
maslina daju čitavom kraju prijazno lice. Ali u polju 
nema onog života kao u nas: nema ljudi, nema stoke, 
nema frule, ni pjesme, ni gajdaša. Samo gdjegdje vi- 
dim koji skup ovaca i koza i po koje stado goveda 
niska rasta, nalik na naše kordunaške i ličke buše. 

U željezničkim kolima II. i III. razreda sjede izmi- 
ješani s Evropljanima Arapi i Berberi. Vrlo su čisti 
i pristojni. Iako nije hladno, u vozu su neke dugu- 
ljaste a plosnate limene cijevi s toplom vodom. Uro- 
đenici sjede, griju noge na tim cijevima i duvan puše 
i cmrču. Svaki ima drvenu ili limenu kutijicu, vune- 
nom maramicom zavezanu, u svom bernusu, marljivo 
je vadi i cmrče, a nuđaju i meni. Neki drže duhan za 
pušenje i cmrkanje u rogu: za pušenje u debljem, a 
za cmrkanje u tanjem dijelu roga. Vrlo su razgovor- 
ljivi, a govore glasno, kao da se svađaju. Što se ide 
više u brda, sve su jači i veći i općeno rečeno: stasom 
su veći od nas Evropljana. 

Sela i gradići rijetko su posijani. U većim je seli- 
ma, obično pored džamije, i kršćanska crkva. Selo! 
Nekoliko kolibica od naslagana kamena ili od prijesne 
zemlje, s krovom od nabacane slame, imalo bi da bude 
selo. Dosta je kuća napola pod zemljom, niske su, da 
se čovjek jedva uvuče unutra. U svakom je većem 
mjestu svake sedmice na stalan dan sajam. Tako je 
baš bio sajam u mjestancu Suk E1 Khemis, kad smo 
se onuda provezli. Silan svijet na sajmu, svi u bijelu 
ruhu. Mnogo je bijelih čadorova, a tek nekoliko mr- 
šavih konja, magaraca i mazgi, koza i ovaca. Sa svih 
strana pritječe svijet preko polja što pješke što ja- 
šući. Jedno Berberče sjedi na magaretu, koje polako 
klipše, ali kad željeznički parni stroj iznenada jače 

zasopće, magare se prepade, strugne preko polja, a 
Berberče pade naglavce. I lijeno se magare eto buni 
protiv modernog saobraćajnog sredstva. Kako je na 
sajmu bilo više ljudi nego robe, bit će da idu na sa- 
jam više od običaja nego od potrebe, kao i naši Ličani 
; što grnu petkom na pazar u Gospić, a da i nemaju 
namjere da pazare. 

U Ghardimaou, na međi Tunizije i Algerije, carin- 
ska je pregledba putničke prtljage, ali uglavnom 
zbog duhana. Pregledba moje prtljage svuda je naj- 
lakša. Kako vidi naprtnjaču, kaže: turist i pribilježi 
oznaku, a da nigdje nisam morao rastvarati naprt- 
njaču. Tu se počinje i zapadnoevropsko vrijeme, pa 
treba džepni sat zaustaviti za 60 minuta, da se prila- 
godi novom vremenu. Putnik napr., koji je ušao u vlak 
na stanici Uad Meliz, koja je 11 km istočnije, dođe 
po svom satu prije u Ghardimaou nego je pošao. Moj 
je vlak stigao u to mjesto u 12 sati i 35 časaka po mom 
satu, a krenuo je dalje po novom vremenu u 12 sati 
25 časova poslije stajanja od 50 časova. Sad je ra- 
zumljiv i moj račun, da vlak treba od Tunisa do Con- 
stantine 15 sati, premda bi od 7 sati ujutro do 9 sati 
navečer bilo samo 14 sati. 

Poslije Ghardimaou brda se sve više zbližuju i su- 
žuju dolinu , kojom teče rijeka Medjerda i sad nastaje 
borba željeznice s brdima i s tom rijekom. Tuneli i 
mostovi vrlo su česti. Medjerda u ovo doba nije vo- 
dom obilatija nego naša Sutla, ali joj je tijek među 
brdima brz i divlji, obale su joj visoke i razrovane, a 
u koritu ima mnogo dovaljana krupnog kamenja. U 
Algeriji su brda više ošumljena, jer je u rukama 
Francuske već 100 godina, a Tunizija tek nešto preko 
50. I sela imaju sve više evropsko lice, polja su uzor- 
nije obrađena, a pokraj kuća zidanica ima vrtova pu- 
nih naranača, a ima i vinograda. Kod stanice Suk 
Ahras vidio sam vinograde na visini od 700 m. 

Za mnoge je putnike klanjanje muslimana neka 
tajna: žele, da vide klanjanje, pa se ljute, kad dođu 


do koje džamije, što ne mogu u nju. Za putnike željez- 
nicom u Algeriji i Tuniziji nije to nikakva tajna. Ako 
vlak duže stoji, a na stanici ima vode, izađe Arapin 
iz vlaka, malo se umije, skine cipele ili papuče, ras- 
prostre svoj bernus, okrene se prema istoku i klanja 
sjedeći podvinutim nogama dotičući se više puta če- 
lom o zemlju. On se ne stidi svoje vjeroispovijesti i 
vjerskih obreda. 

Na stanici Hammam Meskutine vlak je stajao 25 
minuta. Neki putnici žure uzbrdo. Jedan mi Arapin 
namigne i pokazuje nešto prstom. Sađem brzo i ja 
s vlaka te požurim za drugima. Čujem neko žubo- 
renje, mrmorenje, šum vode. Doskora opazim krasnu 
prirodnu pojavu. Voda ključa, vri, kao u golemom 
kotlu, puši ise i terasasto pada kojih 18 m. Stojim 
otvorenih usta, skidam kapu, zažmirim, da mi od uz- 
buđenja ne poteku suze. Kažu, da su te kaskade, ti 
terasasti slapovi, nalik na najglasovitije na svijetu 
vodene terase Yellowstone-parka u Americi. Koliko 
imaju sličnosti, ne znam, ali su me krila moje mašte 
odnijela na divne naše Plitvice, gdje ima više ovakvih 
kaskada i vodom obilatijih. Jest, ove su kaskade lije- 
pe i zanimljive, ali su samo jedne. A na našim Plit- 
vicama? Ne, što su naše Plitvice, to više ne rodi! 

Žalim, te mi vrijeme ne dopušta da sve podrobnije 
razgledam i da idem u nedaleko kupatilo, arapski 
hammam, Meskutine s vodom od 96° C topline. Sunce 
je već nisko i svojim trakama pozlaćuje kamene stu- 
pove iznad kaskada. Legenda arapska kaže, da je neki 
bogati Arapin vodio na vjenčanje rođenu svoju se- 
stru, pa da su za kaznu mladenci i svatovska svita pre- 
tvoreni u kamenje. I opet me mašta odnijela u Zagre- 
bačku goru, gdje je naš Šenoa kamenje iznad Bistre 
oživio svojom pjesmom »Kameni svatovi«. I kad su se 
krila mašte smirila i sklopila, ogledam se, vidim, da 
sam sam, spustim se olimpijskim koracima k željez- 
nici i skočim u vlak, kad je već kretao. 


Noć je već bila razapela crnu svoju koprenu, kad 
sam, izmoren od duga puta, stigao u Constantine. 
Idući u grad preko mosta, čujem duboko dolje u 
uskom ponoru žubor vode i zaboravim sve putne 
patnje. Najvolio bih lutati po mjesečini oko prirodnoga 
čuda, oko rijeke, koja se urezala duboko među stijene. 

Grad je Constantine najzanimljiviji od sviju gra- 
dova, što sam ih dosad vidio na svojim putovanjima. 
To je grad na strmim stijenama, grad visokih mo- 
stova, grad bez vodoravne ulice, grad s arheološkim 
muzejem u parku bez ograde i s električnim tramva- 
jem bez tračnica. 

Grad se diže na stijenama, koje se na tri strane ruše 
100 — 180 m duboko, a samo je s jedne strane vezan 
s okolicom uskim jezičcem zemlje. Čitav je prostor 
grada nalik na trapez, kojemu je diagonala duga 
jedva jedan kilometar. Prostor taj nije ravan, nego 
nagnut. Najviša točka, kasarna Kasba, na visini je od 
650 m, a najniža točka kod mosta Sidi Rached 580 
m, zato su ulice dosta strme, a nijedna nije uopće vo- 
doravna pa ni trgovi. Grad optječe rječica Rummel 
strašnom provalijom. Stijene se dižu strmo iznad 
vode, a na vrhu čuče bijele kuće kao nastavak stijena. 
Stijene imaju izbočine, koje strše jedna prema dru- 
goj pa su i sastavljene. Takve slike donose različni 
pustolovni američki filmovi. 

Uprava je grada izišla u susret prijateljima prirod- 
nih krasota i čudovišta, pa da u smjelosti i revnosti 
oko istraživanja i svladavanja zapreka ne moraju pla- 
ćati životom, uređen je duž čitave provalije turistički 
put, dug oko tri kilometra. 

Rječica ulazi u provaliju, u ždrijelo, francuski: 
gorge, nešto prije Đavolova mosta, Pont du Diable , 
iznad kojega je 100 m viši most Sidi Rached , koji je 
upravo gigantsko djelo. Iznad rječice je kameni luk u 
visini od 105 m, dug je 70 m, a pored glavnog ima 
još 25 manjih lukova kao viadukt. 

Voda sebi krči put između golema kamenja od te- 
žine na tone. To se kamenje odronilo od stijena pa se 
i pozna, otkud se odronilo. Voda preskakuje kamenje, 
pjeni se, kao da se ljuti i šumi, kao da stotine mlinova 
rade. Put vodi ispod izbočenih stijena, sad je uklesan 
u stijene, sad opet pričvršćen u kamenje uskim mo- 
stićem. Groza me hvata, kad gledam duboko ispod 
sebe vodu, gdje pršti i šumi između kamenja, a iznad 
sebe visoke stijene, koje se na jednom mjestu i sastaju 
čineći prirodni portal visoko iznad vode. Put se kod 
jednoga slapa spušta sve do vode, gdje se provalija 
tako suzila, da se gotovo može preskočiti. Onda se 
opet diže do izvora tople vode, gdje je uređeno i ku- 
palište. Sve se slabije čuje šum vode i kod mosta El 
Kantara izađem i odahnem. 

Riječ »el kantara« znači most. Taj je most građen 
na istom mjestu, gdje je postojao još za Rimljana. 
Most je od kamena, a ima dva luka jedan nad dru- 
gim. Donji je luk samo za pojačanje gornjega, jer je 
promet veoma živ. Građen je za Napoleona III., dug 
je samo 60 m, a visina mu je iznad vode 125 m. 

Poslije podne sam pošao novom cestom, route de la 
Corniche, koja je uklesana u stijenu, ima i tunela, a 
nad njom je opet druga cesta. S route de la Corniche 
spustio sam se vijugavim puteljkom do rječice Rum- 
mel kod izlaza iz provalije pa ću uz vodu, da obiđem 
drugi dio provalije. Puteljak vodi sad iznad vode sad 
sasvim uz vodu, sve do pravoga ponora, gdje su visoko 
nad vodom svodovi. Tu je rječica prava ponornica, 
teče pod zemljom. Nije tamno, jer su tri veća prirodna 
otvora i jer su svodovi vrlo visoki. 

Sa svodova visi sigasto kamenje, s kojega kaplje 
voda. Rječica teče mirnije, kao da ne će da buni pod- 
zemnu tišinu. Put se sve više diže i u visini od 60 m 
iznad vode odvedu ga izbočine stijena na lijevu stra- 
nu vodoravnim mostom, a odmah do ovoga je kosi 
most, koji vodi opet na desnu stranu. Na tom je mje- 
stu na j veličanstveni je, ali i najstrašnije, pa i vrato- 

lomci prolaze ovuda s osobitim oprezom i s nekim na- 
božnim strahom. Ta su dva mosta na lance, ali je sve 
zarđalo, staro, njiše se i škripi te se čini sumnjivo i 
otud onaj nabožni strah, koji ovdje pojačava tama, 
jer su posve blizu svoda, a duboko dolje voda, ka- 
menje, podzemna tajanstvenost 

Od visećih mostova dalje vode u stijenu uklesane 
zavojite stube i odjedared se nađem, gdje se nisam ni 
nadao: ispod mosta E1 Kantara, gdje sam i ujutro bio 
dolazeći s protivne strane. I pored sve veliča jnosti i 
neobičnosti, ipak mi je odlanulo, kad sam izišao na 
svijetlo sunca. Sam samcat proveo sam gotovo čitav 
dan u provaliji, u kojoj mi je samo voda pjevala svoju 
tužaljku na gole hridine, koje gledaju svoj odraz u 
vodi, do koje ne mogu doprijeti sunčani traci. 

Kad se voda riješila okova i kad je izišla iz prova- 
lije, čini još tri velika slapa, a onda otvorenim po- 
ljem teče dalje mirno, kao da se izmorila. Slapove 
iskorišćuju električna centrala i veliki mlin. Šum se 
čuje nadaleko, voda se pjeni i sipa niz glatke stijene, 
ali ne pruža onoga čara, što ga pružaju na pr. slapovi 
Plitvica, jer ovdje nije voda čista. Rječica mora da 
proguta sve gradske kanale i nečist mnogih kozarnica 
i to joj otima onaj prirodni čar i svježinu. 

Iznad slapova je most na lance, zvan Sidi Mcid, 
dug 168 m, a nad vodom je 175 metara. Pogled je 
s njega širok ne samo na kaskade Rummela i na dio 
grada, nego i na valovitu zemlju, prekrivenu bujnim 
zelenilom i šumom. Za pješake je u najnovije doba 
izgrađen most na lance, Passerelle Peregaux , a spaja 
grad sa željezničkom stanicom. 

Najviša je ulica u Constantini »Boulevard Joly de 
Bresillon« sa starom Kasbom, danas kasarnom, koja 
je 203 m iznad provalije Rummela. Ima više tunela 
s otvorima prema provaliji. To je građevina, kakva 
je i Axelstrasse iznad Vierwaldstattsikog jezera. Taj 
boulevard okružuje grad od mosta Sidi Mcid do trga 
Namours, gdje je kazalište, pošta, sudbena palača i 





uopće centar grada. Između pošte i sudbene palače 
vodi ulica Lamorciere u predgrađe, kamo se grad 
uzeo širiti, kad više nema drugoga prostora, a vodi 
jezičcem, kojim se jedino može izvan grada bez mosta. 
S jedne su i druge strane te ulice lijepa šetališta, 
Square. U Square de Republique smještene su uz pu- 
teljke različne kamene ploče s latinskim napisima, stu- 
povi, kapiteli, poprsja bogova: to je arheološki muzej; 
na otvorenom prostoru. 

Od ulice Lamorciere vode ceste na više strana u 
obliku prave lepeze, jer su sve niže i niže. Na ras- 
kršću je spomenik zauzeća Constantine 13. listopada 
1837. Na spomeniku su ove riječi: »Mon general , de- 
main a dix heures nous serons maitres de la ville ou 
nous serons morts«. Ove su se riječi ispunile, grad je 
bio zauzet. 

Iako je trg Namours centar grada, nije centar ži- 
vota zbog kosa položaja, već život bruji i struji u 
uskoj ulici Caraman, koja je najravnija. Tu je i ka- 
tedrala Kotre Dame des Sept-Douleurs. Katedrala se- 
že i na »Place du Palais«, gdje je palača bejeva, a 
sada je u njoj zapovjedništvo divizije. 

Baš sam u sretan čas ovdje. Slušam glazbu i gle- 
dam generala na balkonu. Glazba je za nas upravo 
neobična. Sastavljena je od 11 zurla, 18 trublja, 7 
malih bubnjeva, 3 srednja i 1 velikog, pored toga su 
i đinele te neki oveći instrumenat s mnogo zvončića, 
ispod kojih su dva konjska repa, a na vrhu polu- 
mjesec. Rukom udara o držak toga instrumenta isto- 
dobno is udaranjem velikog bubnja, da pojača zaglu- 
šnu buku bubnjeva. Svi su svirci urođenici, a među 
njima i jedan crnac. Zurla je orijentalni instrumenat, 
nalik na frulu, a ima vrlo kreštav glas. Ti se instru- 
menti lijepo slažu pa kad svi odjedared duvaju i uda- 
raju, čine silan »spektakl«. 

Sviraju jedan urođenički komad bez trubača. Naj- 
prije svira jedan zurlaš uz pratnju srednjih bubnje- 
va, onda svi zurlaši, svi bubnjari i onaj sa zvončićima.. 

Kapelnik ne daje takt, već samo namigne, kad treba 
da svira samo jedan zurlaš, kad opet svi. 

Glavna je ulica Rue Nationale , koja se spusta od 
glavnoga trga preko mosta E1 Kantara na desnu oba- 
lu Rummela, gdje je željeznička stanica, koja se uopće 
nije mogla drugdje smjestiti. Pred stanicom je spo- 
menik Konstantina Velikoga, na kojem piše, da je 
Konstantin Veliki na razvalinama grada Sirte podi- 
gao novi grad god. 313. i dao mu svoje ime. 

Constantine ima 90.000 stanovnika, od toga^ je po- 
lovica Arapa i Berbera, kao i u Tunisu, ali se čini, da 
ih ima mnogo više, jer su muškarci neprestano na ulici 
i u kavanama, gdje čitave dane premeću karte ili ka- 
menčiće domina, te se i nehotice pitam, kad ti ljudi 
rade i od čega živu. Arapski je dio grada između 
Rummela, ulice Nationale i trga Namours, a s druge 
strane ulice Nationale je Quartier juif, židovska če- 
tvrt. U jednom se i drugom dijelu prepleću uličice i 
vijugaju, čineći labirint. 

Ovdje u Constantini neobičan je i zaseban način 
posluživanja i plaćanja jela. Ja sam jeo u kazališnom 
restaurantu. Za svako se jelo donosi jedan tanjur i 
stoji 60 centima. Koliko jela, toliko se tanjura naslaže 
pred gosta. Preda mnom je gora od tanjura. Jeo sam 
namjesto juhe, koje uopće o podne nema, rotkvice 
s maslacem, govedinu, zeleni grašak, janjeća rebarca, 
salatu, pečeni novi krumpir, sir, datule i kruh, to je 
9 tanjura, a deseti tanjur je po litre dobra vina i sve 
to stoji samo 6 franaka ili 12 dinara. Bilo je to god. 
1926., kad se u nas u Zagrebu nije moglo nešto takvo 
platiti ni sa 50 dinara, jer cijene nisu imale ni stida 
ni mjere. 

. Zanimljiv je konstantinski tramvaj, koji ima ra- 
zapete električne žice, ali nema tračnica. Velika tram- 
vajska kola ne veže sa žicom lira kao kod nas u Za- 
grebu, nego dugo uže s malenim točkovima iznad žice 
i kola idu od željezničke stanice širokom, dosta str- 


mom ulicom Nationale. To su zapravo električni om- 
nibusi i svaka kola imaju svoju žicu. Saobraćaj je 
teretnim kolima veoma oteščan u strmim gradskim 
ulicama. Gledam, gdje kola s pokućstvom vuče 7 teš- 
kih konja, upregnutih ovako: uz dvostruko je rudo 1 
konj, ispred njega 2, ispred ovih 2, onda 1 i opet 1. 
Sličnu sam pretpregu vidio i u Toledu u Španiji, ali 
je tamo na čelu pretprege redovno magarac. 

NA VRATIMA SAMARE. EL KANTARA 

Zbog brda, što sa svih strana okružuju Constantine 
i zbog duboke provalije, kojom teče Rummel i spre- 
čava pristup u grad, željeznica ide istim putem prema 
Tunisu, Algeru i prema Biskri u Sahari, iako im je 
smještaj posve oprečan. Tek kod 16. i 18. km, odvaja 
se pruga na istok prema Tunisu i na zapad prema 
Algeru, a za Biskru ide ravno na jug. Ova se pruga 
ispočetka imalo spušta, a onda se jednako diže te se 
kod Batne popne na visinu od 1080 m. 

Od Constantine do Batne ima 120 km, krajevi su 
valoviti, brežuljci isu i bregovi lijepo išarani usjevi- 
ma, a po obroncima se sigraju janjčići i jarčići, pasu 
ovce, koze i goveda. Polja se natapaju vodom iz poto- 
ka i potočića te se zelene i šarene kao najljepši prirod- 
ni ćilimi; samo prije stanice Les Lacs polje je ne- 
obrađeno, jer je močvarno. Drveta se vide samo oko 
željezničkih stanica i oko vila te gospodarskih zgrada 
evropskih farma. 

Stanica Les Lacs je između dva jezera: Mzuri i Tin- 
silt, a na visini su od 800 m. Kao plave oči gledaju u 
nebesku modrinu, ali se u njima ne odrazu ju vite jele 
kao na našim Plitvicama, ni stari grad kao na Bledu, 
niti oko njih vode svoje hitro kolo vile planinkinje, 
jer je naokolo stepa, a šuma je daleko. Pa ipak se 
djevičanska jezera izazovno smiješe i zovu na kupa- 
nje. U ovoj su jednoličnoj stepi samo oči djevojke 
ljepše od ovih jezera. 

U jezera se za kišno doba skuplja voda. Za ljetne 
se žege voda mnogo isparuje i povlači prema sredini, 
gdje je veća dubljina, a ostavlja velike naslage soli 


pa su tu sada čitava brda soli, prekrite slamom. Sol 
trpaju u vreće i otpremaju željeznicom. Ta su jezera 
na vispoljani, što se ulekla duž čitave Sjeverne Afri- 
ke između Velikog i Malog Atlasa. U Maroku i za- 
padnoj Algeriji visina je vispoljane 900 — 1200 m, a 
u istočnoj Algeriji 500 — 800 m. Jezera, koja ne pre- 
suše, zovu se » sot «, a »šebka« je jezero, koje presuši. 
Na ovim vispoljanama ima i velikih jezera, tako šot 
Hodna ima dužinu od 56, a širinu od 35 km. I šotovi 
i šebke su slana jezera. 

Na najvišem je isponu željeznice varošica Batna sa 
12.000 stanovnika. Podignuta je tek god. 1844. na 
mjestu, gdje su bile ruševine još iz rimskog doba. Kli- 
ma je ovdje oštra. Ljeto je neobično vruće, a zima 
dosta studena. U željezničkim su nam kolima izmije- 
nili cijevi s toplom vodom, a bilo je i potrebno, jer 
je sunce već bilo nisko, te se studen na ovoj visini jako 
osjećala. Varošica ima kazalište i više hotela, jer 
odavde mnogi stranci posjećuju bogate ostatke starih 
rimskih gradova: Lambaesis, danas Lambesse, i 
Timgad. 

S jedne i s druge strane Batne obrasla su brda li- 
jepom šumom. Golemi cedri dižu se nebu pod oblake. 
Tu je gorska gromada Aures s 2.336 m visokim vrhom 
Chelia, a to je i najveća visina Algerije. Djebel (brdo) 
Aures je istočni ogranak Velikog Atlasa. Kod Batne 
se u neku ruku sastaju Veliki i Mali Atlas i sasvim 
sti jesne kamenitu vispoljanu, koja prelazi u stepu. 

Gorje Atlas nije tako ulančeno kao Alpe ili Kavkaz, 
već je ispretrgano na više lanaca, između ikojih sta- 
nuju u dolinama sjedilački Arapi i Berberi. I baš zato, 
što ta plemena živu odijeljeno, Francuska je lako za- 
uzela Algeriju, jer se plemena nisu mogla udružiti za 
zajedničku obranu. S jednakoga se razloga nisu mo- 
gle razviti ni veće doline ni veće rijeke. U čitavoj Al- 
geriji, Tuniziji i Maroku nema rijeke, kolika je naša 
Sava, već su od reda primorčice ili se izgube u pijesku 
i u šotovima. 

Brzo poslije Batne prestaje šuma, brda su gola, je- 
dnako i prodoline. Kud se god pogleda, svuda goli 
kamen i pijesak, samo gdje je vode, tu je nešto zele- 
nila i ljudskih stanova. Brda su izrovana dubokim 
vododerinama, a tek gdjekojima ise ruši voda prema 
jugu. To su »vadi«, koji daju život stepi i pustinji. 
Ima vada, kojima čitave godine teče voda, ali ima i 
takvih, gdje je korito suho, pokrito pijeskom, kame- 
nom i solju, a ispod kamenja i pijeska je voda. Uz 
žive i podzemne vode nastanili su se ljudi, njeguju 
palme, masline, naranče, limune, smokve, jabuke, ba- 
deme, siju žito i sade povrće, koje natapaju vodom 
— to su oaze. 

Uz vad Kantara spušta se željeznička pruga poslije 
Batne velikim zavojima do stanice E1 Kantara, gdje 
su se kamene stijene tako približile i pritijesnile bistri 
vad, da šumno, bučno i mučno sebi krči put. Taj tjes- 
nac Arapi zovu »Fum es Sahara«, usta Sahare, a zovu 
ga i most u Saharu, što jasno označuje i sama riječ 
E1 Kantara (most). Za Rimljana bijaše tu Calceus 
Herculis i po njihovu je vjerovanju junačina Herkul 
probio ove stijene udarcem noge i otvorio vrata u 
Saharu. 

San se moj ispunio. Na vratima sam Sahare! Već 
se provlače tanke sjene sutona, sumrak spušta svoja 
krila. Tama je pomalo navukla svoj zvjezdani plašt 
te se na jasnom nebu svjetlucaju iskrice, mjesec se diže 
iza oštrih kamenih vrleti i sipa svoje srebro na moj 
dugogodišnji san, na vrata Sahare. Tako sam sretan, 
da to ne mogu opisati, kažem samo s Cervantesom: 
Kad bih mogao izvaditi svoje srce i staviti ga pred 
čitaoce, vidjeli bi tu sreću, naslikanu u mom srcu. 

Sve naokolo duboka sanjarska tišina. Stojim na sta- 
rom rimskom mostu, a vjetrić mi miluje obraze, zaža- 
rene od sreće. Rječica, bolje: vad, žubori, preskakuje 
kamenje kao nestašno dijete i gubi se onamo iza vrata. 
Drhtavo mjesečevo svijetlo rasprostrta je svoju sre- 
brnu vilinsku koprenu nad bistrim vadom i po toj 


mjesečini pođem uz vad i zavirim na prirodna vrata. 
Koje iznenađenje, koja razlika! S jedne strane sve 
golo, pusto, bez života, a s druge bujno zelenilo, pri- 
rodni vrt, oaza. S tom sam slikom legao u krevet u 
dobrom hotelu »Bertrand«, a u snu mi se obnavljale 
slike brda i dolina, bujnih livada i jezera, stepe i pu- 
stinje . . . san sladak, čaroban. 

Sutradan pođem odmah do rimskoga mosta i mit- 
skih vrata Herkulovih i sad još jače zapazim raskošno 
bogatstvo oaze na vratima Sahare. Priroda je u oazi 
razvila svu žarkost boja: palme i masline, naranče i 
limuni, bršljan i cvijeće natječu se svojim bojama 
s crvenom zemljom i žarkim suncem, čiji se zlatni 
traci probijaju kroz gusto granje. Vjetar šušti, voda 
romoni i s jakom se bukom ruši niz vrletnu stijenu. 
S jedne strane vrata visoka su brda, zima, s druge 
strane nepregledna dolina, pješčana i kamena, i toplo 
sunce; ovamo oblaci, tamni i gusti, onamo modro 
nebo. Ovdje na vratima umire kiša, ali se njezin bogo- 
dani učinak i te kako zapaža u pustoj Sahari, jer je i 
ta pustoš lijepa prošarica: sivi je kamen i žuti pije- 
sak išaran zelenim oazama, koje su kao sjene oblaka 
na pustinjskoj pješčanoj ponjavi. 
i Vadi sa živom i podzemnom vodom, što se s gorja 
Atlas ruše prema Sahari, čine čitave nizove oaza. Je- 
dan je niz od Atlasa uz među Maroka i Algerije sve 
do srca Sahare, to je »Rue des Palmiers «, kuda ide 
i željeznica od Orana do Igli, a produžit će se do gra- 
da Timbuktu na Nigeru ili do jezera Čad i dalje, a 
drugi je niz oaza: E1 Kantara, Biskra, Tuggurt i nešto 
dalje Tozer i Nefta, gdje su najbolje datule svijeta. 
Najveći je grad na oazama Afrike Murzuk na kara- 
vanskoj cesti, koja vodi od Tripolija preko Fezana do 
slanih jezera Bilma, kamo dolaze svake godine jedan- 
put karavane od nekoliko hiljada deva po sol. Kažu, 
da od 90 milijuna paoma, što ih ima na svijetu, jedna 
je trećina na oazama Sahare. Najveća je afrička oaza 
oko Tozera i Nefte na velikom šotu Djerid. Računa 


44 


45 


se, da tu ima jedan milijun paoma. Veličina se oaze 
ne ocjenjuje po površini ni po broju ljudi, nego po 
količini vode i po marljivosti ljudi oko iskorišćavanja 
vode. Najbolje su oaze, gdje ima tekuće vode, gdje su 
živi vadi. Na oazama, gdje nema vada, diže se pod- 
zemna voda arteškim bunarima, da se natapaju drve- 
ta i usjevi, a na nekima su obični bunari. Kraljica 
oaze je palma. Ona je ne samo ures oaze, nego i hrana 
Arapa i Berbera. 

Palma treba mnogo vode, pa Arapin kaže, da pal- 
ma mora imati noge u vodi, a glavu na suncu. Stablo 
je palme građeno samo od drvenastih niti, koje do- 
vode lišću vlagu od korijena. Naraste 20 i više me- 
tara visoko. Krošnju čini 20 do 25 vazdan zelenih du- 
gih listova, koji se odrezuju, zato je kora hrapava 
kao da ima stubice. Između listova krošnje porastu 
oplođeni pestići kao žute grančice, na kojima visi plod 
kao košnice. Palma cvjeta u veljači i ožujku bijelim 
cvijetom, a berba je u jesen. Cvjetati i donositi plod 
počinje palma u svojoj šestoj-sedmoj godini, ali prava 
je plodnost od dvadesete godine, kad svako stablo daje 
oko 40 do 60 pa i više kilograma datula na godinu. 
Datule su trovrsne: meke, srednje i suhe. Najbolje su 
meke, koje Arapi zovu »deglet en nur«. I baš alžirske 
i tunizijske datule od najveće su česti meke i mnogo 
se izvoze. 

Između oaza podržavaju Arapi i Berberi saobraćaj 
na devama. To su vrlo mile, vrlo pitome životinje, 
iako nisu nimalo lijepe. Neobično su pokorne, a zado- 
voljavaju se mršavom hranom. Kad gospodar hoće da 
na nju stavi tovar ili da ga skine, dosta je, da se šta- 
pom dotakne koljena njezinih prednjih nogu, već po- 
korno poklekne i sjedne. Priroda joj je za tu svrhu 
udesila noge. Na koljenima, na kukovima i na trbuhu 
blizu prednjih nogu ima neke žuljeve, na kojima sje- 
di i griska, ako ima šta, dok je gospodar ne makne za 
dalji put. Boje su sive, tamnožute, bijele i crne. Mlade 
su deve pogotovu umiljate, jer im dlaka još nije oštra 


ni čupava, a mirne su kao janjad. Kad je deva štogod 
nezadovoljna i kad je preterećuju, glasi se nekim čud- 
nim glasom, nalik na ručan je govečeta i na roktanje 
svinje. 

Natovarene deve idu jedna za drugom, a gospodar 
je za njima i deve jednako svraćaju oko na gospodara, 
kao što to čine i pametni konji hercegovački. Kad dođe 
do raskršća stane neodlučna, ogleda se na gospodara, 
kao da pita, kuda će. Deva ponese tovar i do 200 kg 
težine, a prođe na dan i 40 kilometara. 

Gledam jednu devu, kako pase sa svojim mladun- 
četom na kamenu brdu. Kad sam se približavao, mla- 
dunče se sakri iza matere, a ona me gleda i mumlja, 
kao da je nezadovoljna ili da opominje svoje miljen- 
če na opreznost. U ovo doba ima nešto zelenila izme- 
đu kamenja, nađe se i po koji skroman cvijetak žar- 
ke boje, ali su gotovo sve pustinjske biljke trnovite i 
to je hrana devama, ovcama, kozama i magarcima. Na 
samoj im je oazi još i pomozi Bože, ali izvan oaze, 
gdje je sam kamen i pijesak, jao i naopako. Cupkaju 
ono malo trave i korova između kamenja. Gledam 
jadno magare, gdje čupka travu, što je iz pijeska po- 
rasla tek 2 — 3 milimetra. Mora otpuhavati pijesak, da 
dođe do travčice. I za tu ih lošu hranu terete teškim 
tovarom i nemilosrdno biju. Magarčiće tjeraju sa »rr« 
i ne dosadi im, te jednako izgovaraju to »rr«, pri 
čemu cmoknu ustima i mlaskaju jezikom i nikad im 
jadno magare ne ide dosta brzo. 

E1 Kantara je najsjevernija oaza Sahare sa 90.000 
paoma. Vad Kantara daje joj dosta vode, zato i jest 
vrlo bujna, kao da nas hoće odmah na vratima 
uvjeriti, da Sahara nije tako strašna i pusta, kako mi 
mislimo i kao da bujnošću svojom hoće da namami 
što više turista i slikara, da u neobičnom, novom i za- 
mamljivom uživaju. I uistinu se ovdje u E1 Kantari 
uvijek susreću slikari, jer samo umjetničko oko i pjes- 
nička duša razumije i shvaća odijelo i govor prirode. 
Slikari nalaze ovdje žarke boje, kakvih ne mogu naći 

u Evropi. Gole vrleti oko oaze crvenkaste su boje. Za 
naglih kiša otplavljuju bujice s tih vrleti sitan crveni 
kamen, poradi čega je zemlja crvenkasta, a kako 
stanovnici oaze grade kuće i ograde svojih vrtova od 
te prijesne crvene zemlje, to se i čitavo jedno seoce u 
oazi zove Crveno selo. Village rouge. 

Oaza E1 Kantara još je na visini od 540 m te se že- 
ljeznica. naglo spušta jakim zavojima uz rječicu Kan- 
tara, koja ne presušuje, nego natapa manje oazice, a 
dolaze i plahe gazele, da ublaže žeđu pa se po njima 
i zove stanica » Fontaine des Gazelles« između E1 Kan- 
tare i B iskre. Tu je blizu i sumporna kupka Hammam 
Sidi el Hadj, koju su već stari Rimljani poznavali kao 
Aquae Herculis. Druga je ovdje kupka Hammam Sa - 
lahin, što znači »kupka svetih«. Ja sam se i okupao, 
iako je to arapska kupka, da se upoznam s higijen- 
skim naziranjem stanovnika Sahare i da čist uđem u 
sjajne dvore Sahare, u oazu Biskru. 

Kupališna je zgrada na brežuljku, ali se ne vidi, 
dok se ne dođe posve blizu, jer je okružena brdima. 
Već prvi pogled mnogo kazuje. Bijela zgrada, oko 
nje od soli bijel kamen, nešto zelenila, desetak paoma, 
to je sve. Nema tu ni šetališta ni odmorišta, ni pavi- 
ljona ni vodoskoka . . . 

Sama je zgrada moderna jednokatnica s kube tom, 
dosta prostrana, ima i dobar i pristojan restaurant, 
ali su same kupke u tako priprostom i neukusnom sta- 
nju, da i ne nalikuju na kupke, u kojima se traži 
ozdravljenje. Sigurno su bile u boljem stanju prije 
dvije hiljade godina, kad su bile u rukama Rimljana, 
koji su svoje kupke bogato i sjajno uređivali, kako 
nam to potvrđuju naše Daruvarske i Varaždinske to- 
plice. Za Rimljana su se ove arapske kupke zvale »Ađ 
Piscinam«. 

Sobice ili kabine za kupanje tako su velike, da bi 
se od svake moglo načiniti dvije pristojne prostorije. 
Voda se iza kupanja ne izmjenjuje niti se može izmi- 
jeniti, jer nema takva uređenja. Toplina se vode ne 

može sniziti ili povisiti, jer voda teče u kabinu drve- 
nim žljebićem. Kakva dolazi, s takvom se moram za- 
dovoljiti. Nema ni stolca ni kakva otrcana saga, da 
se iza kupanja ne mora stati na kameni pod, a o ogle- 
dalu, češlju i sličnom nema ni govora. Sav je namje- 
štaj neki klimavi stol i niska kamena klupa uza zid. 
I za takvu posve nehigijensku i bez ikakva uređenja 
kupku plaća se pet franaka. 

Vrelo ima toplinu od 46° C, a sadrži u sebi klora, 
sode i sumpora. Ja sam pio vodu za kupanja, vrlo je 
slana, ali mirisa po sumporu nisam osjetio. Vrelo je 
zidom ograđeno, iza njega je malen basen za rashla- 
đivanje vode, a nad njim je zahod. Na zdravlje! Go- 
tovo mi se smučilo, kad sam pomislio, da sam pio tu 
vodu. Malo se zamislim u to i rečem u sebi: Sto se 
buniš? Naši Petrovaradinci i drugi stanovnici uz Du- 
nav piju dunavsku vodu, iako znaju, da se svi kanali 
Beča, Pešte i drugih gradova slijevaju u Dunav. Naši 
cigani iskopaju crknuto svinjče i izjedu pa im nije 
ništa. Zubi su im bijeli kao dan, a kosa im se sva sja. 
U kakvom si kolu, tako i igraj. Da si Arapin, zažmi- 
rio bi pred gospođom higijenom na obadva oka. 

Utješen tako, krenem u Biskru, gdje sam se smje- 
stio u hotelu Terminus. Bojao sam se, da će biti skup 
život u Biskri, pa sam već iz Tunisa pisao i pitao za 
cijene i brzo dobio odgovor, da stan i hrana stoji na 
dan 30 franaka. Skočio sam od radosti i odmah se po- 
čeo spremati na put. Kako i ne bih, kad je cijena tako 
umjerena i pristojna! 

Kad sam došao u hotel i kazao, da ću ostati 20 da- 
na, sami su mi snizili cijenu na 25 fr., ali za zajutrak 
traže zasebno 3 fr., jer je mlijeko, kažu, skupo. Dva 
sam dana uzimao kavu, a treći dan nisam osjećao po- 
trebe. Hotelier mi reče, da za 25 fr. imam i zajutrak, 
a kad uza sve to nisam uzimao zajutarka, navale na 
me hotelier i hotelierka i obje kćerke, da valjada ni- 
sam razumio, da imam za 25 fr. i zajutrak. Morao sam 
ih uvjeravati, da sam dobro razumio, ali da nemam 

potrebe. To je uistinu vrhunac predusretljivosti u pu- 
stinji, s tim više, što sam remetio njihov red kod jela, 
a više puta su za me priređivali zasebna jela, jer sam 
bio slaba želuca još od »maledetti spaghetti« u Italiji. 

Redovno je bilo prvo jelo za ručak i za večeru ko- 
madić safalade, sardelica ili rotkvice s maslacem; 
drugo je jelo riba, treće varivo, ’ četvrto pečenje i to 
uvijek janje ili jare, a peto voće: naranča ili jabuka 
s dva komadića nekakvih poslastica ili 3-4 oraha i 
po litre vina, a kruha po volji. Kad sam dobio varivo, 
čekao sam dok mi donesu pečenje. Već drugi dan ni- 
sam trebao čekati. Kćerka hoteliera donese samo meni 
treće i četvrto jelo zajedno. Ako sam kod ručka ispra- 
znio bocu od litre vina, što je bilo određeno za ručak i 
večeru, donese mi navečer drugu litru vina i ne će da 
primi plaću. Krasni i predusretljivi ljudi! Ta lijepa, 
pažnja učini mi Saharu milom i dragom, te mi je 20 
dana prošlo kao lijepi san. 

Imao sam oko sebe novi život, novi svijet. Imao 
sam u isto doba evropsku razmaženost i kamenitu pješ- 
čanu pustinju pa čak i ljekovitu kupku, iako nije pod 
okriljem gospođe higijene. Imao sam zimi ljeto, vje- 
čito cvjetanje i dozrijevanje. Ne poznaju snijega, pa 
su i zimi rasprostrti ružični ćilimi. Miris naranče i li- 
munova cvijeta miješa se s toplim dahom saharskog 
pijeska. Nebo je nasmijano i uvijek vedro. Za 20 dana 
bilo je samo jedne noći malo kiše. I dok me ovdje 
grije i zimi toplo afričko sunce, u Zagrebu sigurno 
vise ledene sige ... 


OAZA BISERA 

Plavo nebo bez oblačka, titrajući bez daška vjetra 
zrak na toplom suncu, visoka brda bez i jednog dr- 
veta, pijesak, kamenje, ,s golemim navaljanim ka- 
menjem suho korito rijeke, romon vode, stisnute u 
uske prokope za natapanje, šume visokih paoma, 
zelene livadice i cvjetni vrtovi, gusta hladovita šeta- 
lišta, pravilne ulice s grbavim kućama nalik na kule, 
nespretne deve, ovce s finom vunom, sitni mršavi 
magarci, hitri arapski konji, šaroliki svijet u šaroli- 
ki j im haljinama, plačljivi glas mujezina s vitka mi- 
nareta — to je afričko lice oaze iBiskre, kćeri pustinje. 

U taj je pustinjski život zadrla Evropa svojom 
bukom, svojim modernim uređajima. Štropot auta, 
zvižduk željeznice i brujanje aviona razbijaju ti- 
tranje zraka i tišinu; sjajni hoteli i vile u zasebnom 
orijentalnom stilu zasjenjuju urođeničke kule; elek- 
trična centrala s vitkim visokim dimnjakom takmiči 
se s vitkim minaretom. I sinovi se pustinje ne bune 
protiv evropskih uređaja. Avionom, željeznicom i 
autom vozikaju se s nasladom, u hotelskim se prosto- 
rijama šepire gospodski je od samih vlasnika, a elek- 
trikom se služe, kao da je nikla u pustinji. Priroda 
im je od svoga bogatstva dala i zimi toplo sunašce, 
koje traže evropski zimubješci. Oni ih prijazno pri- 
maju, još prijaznije pozdravljaju, jer od najveće 
česti žive od njih. 

Majčica ih je priroda svojim plodovima maće- 
hinski nadarila, a oni nastoje, da tu maćehu na drugi 
način sišu i iskoriste. Sunašce ih mazi, ljetna ih žega 
umara i uljuljava u tjelesnu i duševnu tromost pa 

se rado podaju onoj talijanskoj: dolce far niente, a 
da ipak nešto zarade, oni su vodiči, guides. Dosta 
su i nasrtljivi. Kako opaze stranca, eto ih, da se po- 
nude za » accompagner « i »promener«. Svi su lijepi 
i izabrani ljudi, dobro obučeni, govore dobro fran- 
cuski, ponešto i engleski. 

Ja ih se otresem na taj način, što govorim samo 
hrvatski, pa kad vide, da me ne razumiju, ostave me 
na miru. Ipak me namjera namjerila na jednoga, 
koji mi reče sasvim čisto naški: »Dobro, dobro ... ti 
Boga!« Bio je na solunskom frontu pa je to zapamtio 
i odmah iskoristio, te se prilijepio uza me, i morao 
sam mu dati pet franaka za »accompagner«. 

Pošli smo najprije u oazu, koja se proteže u du- 
žinu od 5 km zapremajući površinu od 1300 hektara. 
U oazi je 150.000 paoma, nešto maslina, smokava, 
badema, jabuka i dr. Svaki vlasnik ogradi svoje 
palme, svoj vrt, zemljanom ogradom, koja je me- 
đutim gotovo svuda ruševna, jer je više pijesak nego 
zemlja, pa je kiša raskvasi. Između paoma raste 
povrće i ječam ili pšenica, sve je zeleno i bujno. Iako 
Gospod Bog ne širi ruke svoga milosrđa iznad Sa- 
hare, iako ovdje padne kiša na godinu samo 150 mm 
(u Zagrebu 925 mm), ipak oaza daje Arap inu sve, 
što mu za život treba, a ne traži od njega naporna 
rada. Sav mu je posao da upravlja vodom, 'koja mu 
natapa oazu. Palmište, vrt, polje, ispresijecani su 
brazdicama, kojima teče voda; čovjek treba samo te 
brazdice otvarati i zatvarati vodi. Taj mu laki posao 
daje obilatu nagradu. 

Sredinom oaze vodi cesta, a uz cestu su urođeničke 
naherene kuće, građene bez ikakva reda, a pred 
svaJkom se kućom sigra dječurlija različne boje lica, 
vrebajući na strance, da zatraže »sou« (su, naš groš). 
Djeca su u tome do dosade nasrtljiva. Vidio sam, 
kako gospođe, vozeći se na otvorenom fijakeru s plat- 
nenim krovom, suncobranima odgone djecu, koja se 
penju u kola tražeći: su, su! Mene je jednako pratilo 


nekoliko musave djece i tko bi ih htio nadariti, morao 
bi se opremiti sa sitnišem i davati šakački kao u Sri- 
jemu kum u svatovima, kad mu djeca viču: tresi 
kesu, kume! Kad sam se oazom vraćao sa »Dunes 
de sable«, (pješčani nanosi) tražili su odrasli od mene 
za duhan po dva franka, jer da su siromašni, a 
uistinu je to samo loša navika. 

Na početku oaze, pored urođeničkih kuća uz cestu, 
nalazi se bolnica Lavigerie samo za urođenike. Pod 
upravom je i njegom časnih sestara, koje su u bijelu 
odijelu s bijelim šeširom od platna pa ih zato zovu: 
»Les Soeurs Blanches«. Bolnica je u bujnom vrtu, 
ali prava se bujnost vidi u Landonovom vrtu. To je 
park nad parkovima i po njemu Biskra zaslužuje 
častan naslov: kraljica oaza. 

Grof Landon de Longeville zasadio je oko 10 hek- 
tara pustinjskog zemljišta, brižno natapanog i pa- 
ženog, raznovrsnim tropskim biljkama te se može 
reći, da mu je uspjelo dokazati, da na zemlji ima 
raja. 

Otvore se vrata. Uniđem i stanem otvorenih usta, 
bez riječi, kao kameni stup. Stojim u prirodnom 
carstvu tišine i samoće. Kao da sam u početku zača- 
ravanja, u vilinskom snu. Protarem oči i stanem 
promatrati. Preda mnom je bijela bjelcata vila u 
maurskom stilu, a do nje u polukrugu drvored neo- 
bično gust, uređen tako te čini dva čarobna svoda, 
viši i niži, pod njima lijepe bijele klupe i stolci, a 
iza toga visoko drveće. Sve je u divnom skladu te 
se čini, da je priroda skupila sve svoje najljepše i 
ovdje rasprostrta. 

U vrtu se izmjenjuju palme s dugim listovima i 
hrapavom korom s palmama širokog lepezastog lišća 
i glatke kore. S palmama se bore druga vazdan ze- 
lena drveta, sve se diže u vis, sve strepi za suncem 
i zrakom. I za najžešće žege ovdje je debela hlado- 
vina, jer sunce ima mnogo posla, da tek kojom 

zrakom prodre kroz gusto lišće i granje. Tu se osjeća 
veličina i dobrota Božja i raskoš prirode. 

Kad dune povjetarac, lišće palme tajanstveno 
šušti, te se čini, da je negdje u blizini velik slap, pa 
da voda šumi rušeći se niza strmu stijenu. Prisluš- 
kujem pjesmi palme i žuboru vode, te mi se u ovoj 
šutljivoj samoći čini, da sam u začaranom vrtu. 

Vrt je ograđen visokim zidom, zatvoren je uvijek, 
i tko hoće da uživa u tropskoj bujnosti, u miru i sa- 
moći, u mirisu cvijeća i drveća i u debeloj hladovini, 
mora da plati tri franka ulaznine. Na taj se način vrt 
izdržava i redi, a pod jedno se čuva od divljačkog 
oštećivan ja. 

Bujnost svoju zahvaljuje Landonov vrt i oaza 
obilju vode, što je dobiva iz rječice Biskre. Sva voda 
iz rječice iskorišćuje se vrlo racionalno, da doteče za 
sve krajeve žedne vode, zato i jest u jakim rukama. 
Natapanje rukovodi vojna uprava. Na glavnom pro- 
kopu, u koji je svedena voda iz korita rijeke, uređene 
su ustave i druge naprave, da voda teče u različnoj 
visini prema položaju natapanoga zemljišta. Lijepa 
bistra voda teče u pet pravaca natapajući gradska 
šetališta, vrtove i zelena poljica, a onda oazom i 
poljima izvan oaze. 

Gledam svaki dan u gradskom šetalištu, kako je 
jedan čovjek zabavljen natapanjem toga šetališta od 
jutra do mraka. Ima tu stotina pregradica, koje treba 
zatvarati i otvarati. Pješčana zemlja treba mnogo 
vode, pa kad se ne bi radilo racionalno, ne bi voda 
dot jecala za sve potrebe. Uza sve to su mnoga, nekoć 
obrađivana polja, napuštena, jer moderni hoteli tre- 
baju mnogo vode, koju otimlju žednoj zemlji. Tko 
bi želio, da koji pusti kraj obrađuje, mora najprije 
dobiti koncesiju za vodu. Ali kad se uvaži, da se 
Arapi i Berberi veoma množe, djecom su blagoslo- 
veni, pored toga se useljuju mnogi Evropljani, a nove 
se oaze mogu dizati samo ondje, gdje ima vode, onda 
je jasno, da ovdje ima dosta bijede. To se vidi i na 


ulici. Nemoćni starci i starice sjede zgureni na suncu 
i prosjače, a mnogo je i bogalja. Neki prosjačeći 
pjevaju plačljivim glasom uz maleni bubanj, koji bi 
imao da zamijeni gusle naših slijepaca. 

Najveća je bijeda u crnačkom dijelu Biskre ispred 
Landonova vrta. Četiri uzdužne i četiri poprečne 
pravilne uličice s naherenim kućama zovu se Grnačko 
selo. Kuće su građene od zemlje, s ravnim krovovima 
i dosta visoke, zato i nalikuju na kule. Uličice su pune 
dječurlije i žena, a sve je jedno crnje od drugoga. 
Žene su u crvenim suknjama, a djeca u otrcanim ko- 
šuljicama. Muškarci su radnici na željeznici, gotovo 
svi su u otrcanim evropskim haljinama s fesom na 
glavi. Djecom su bogati. Vidim žene, gdje jedno di- 
jete nose na ruci, drugo na leđima, a dvoje-troje 
skače oko nje. 

Prljavo crnačko selo nagrđuje lijepo bijelo lice 
Biskre s hotelima nalik na vilinske dvore. B iskra je 
grad od 11.000 stanovnika, od kojih je oko 1.500 
Evropljana. Francuski je dio Biskre odmah do željez- 
ničke stanice, a dalje arapski. U jednom su i drugom 
dijelu ulice pravilne i dosta široke, jer se grad po- 
digao tek za gospodstva francuskoga. 

Od stanice, gotovo do nakraj grada, lijepa je i 
široka aleja sa 12 redova drveta, s mnogo puteva i 
puteljaka. U sredini se ta aleja proširila u prostran 
park, u kojem je tenis, katolička crkva i djevojačka 
škola s francuskim nastavnim jezikom, ali je polaze 
i arapske pa i crnačke djevojčice. Dječačka je škola 
nešto dalje; pred njom je spomenik kardinala Lavi- 
gerija, dobročinitelja Arapa. Školu polaze drago- 
voljno i mali Arapčići. Vrlo su marljivi. Vidim ih, 
gdje idu s kozama na pašu s knjigom u ruci i putem 
čitaju na glas. Za odmora skaču, viču, igraju se svi 
zajedno i tek po nošnji se razaznaju jedni od drugih. 
Arapi isu još veći robovi svoje djece nego razmaženi 
Evropljani, jer vidim, da mnogi očevi i majke do- 

laže uli sati pred školu i za ručicu vode svoju djecu 
kući. 

Crkva je malena, ali vrlo lijepo uređena i ukra- 
šena. Župnik je vrlo simpatičan čovjek s dugom 
bradom, a vanredno je radin. Svaki dan poslije podne 
u crkvi uči odrasli je djevojčice pjevati nedjeljnu 
misu, a sa školskom djecom drži poslije podne vjero- 
nauk u crkvi, jer u francuskim školama nema vjero- 
nauka. I u Tunisu sam vidio, kako djeca idu poslije 
škole u crkvu, gdje ih učiteljice ispituju vjeronauk. 

Djeca sjede oko učiteljice, ona ispituje, a djeca ustaju 
i odgovaraju. Tu se dižu ruke, jedno drugome do- 
šaptava, sve kao i u školi. 

Za mise je u crkvi uzoran red. Svi sjede, a ne na- 
gura se nekoliko muškaraca kod vrata kao u nas, da 
se ne može naprijed, gdje redovno ima dosta prostora. 

Dva dobrovoljna redatelja čine red. Vidim, da svi 
pobožno slušaju riječ Božju. Nema ogledavanja ni 
razgovaranja. Ovdje ne vrijedi ona slavonska: »Po- 
znaju se i u crkvi lole, namiguju, mjesto da se mole.« 

Kod pjevanja izgovaraju latinske riječi francuskim 
izgovorom, te pjevaju: »ženitori ženitoque«, pa »lo- 
dasio« namjesto: »genitori genitoque«, »laudatio«, I 

itd. 

Poslije mise svirala je u nedjelju u parku do crkve 
glazba, koja je zanimljiva i po svom sastavu i po 
načinu sviranja. Svirci su Evropljani, a vrlo razli- 
čite dobi: od dvanaestgodišnjeg dječaka do sijedog 
starca. Za svirke daju sebi svirci takt te se vidi i 
čuje kruženje i tapkanje nogom, a kapelnik u sredini 
udara veliki i mali bubanj i džinele, a po potrebi i 
dirigira. Oko glazbe se skupilo nešto zimubježaca, 
ali su najbrojniji slušaoci Arani i crni vojnici, koji 
s otvorenim ustima i s očevidnim interesom prate 
svirku. 

Do šetališta je vojarna »Fort Saint Germain«. Sa 
svih je strana okružena jakim zidovima, prava tvrđa. 

Vojnici su u njoj urođenici. Crnci su pješaci i svi 


su nalik jedan na drugoga kao jaje na jaje. Tako se 
barem nama čini. Bit će, da smo i mi bijelci njima 
tako nalik jedan na drugoga. Drugi su bijele tek po- 
nešto tamne boje. To su konjanici, spahis, sinovi pu- 
stinje, beduini. Imaju široke hlače, čizme s niskim 
sarama i s mamuzama, crveni zobunac i crvenu du- 
gačku kabanicu, a na glavi turban. Treći su topnici 
s malim brdskim topovima na mazgama. Ponajviše 
su Crnci te imaju kao i pješaci obično vojničko odi- 
jelo i fes na glavi. Vojnika Francuza ima tek nešto 
za izvršavanje pisarničkih poslova. 

Promatram ih kod vježbe. Traže neprijatelja u br- 
dima. U tom su nenatkriljivi. Šulja se i puža kao 
zmija i vreba. Ako pomoli glavu između kamenja, ne 
raspoznaje se lako, jer je crna i okrugla kao i ono 
kamenje. Crnci su najustrajniji pješaci. Lice im je 
iznakaženo kojekakvim zarezima, a tijelo je mnogo 
tetovirano. Tu su razlioni geometrijski likovi, arabeske 
i simbolički znakovi, a sve to skupa datira još od Ma- 
sinisse. fMišice su im slabe, prsa uska, pa ipak nose 
s lakoćom 100 do 200 kg, a prođu i 80 km, da se ne 
umore. 

Arapi su i Berberi kao rođeni za rat. Pod dobrim 
vodstvom i dobro naoružani najbolji su vojnici, 
ustrajni, domišljati, dobri taktici. Borba za opstanak 
ih je tome naučila. U kapucu svoga bernusa metne 
»kesru«, nešto smokava i datula, i eto mu hrane. Zato 
se Abd el Krirn mogao godinama odupirati Španjol- 
cima i Francuzima. »Kesra« je vrsta kruha. Pored toga 
je urođenička hrana mlijeko, janje, jare i kuskus. 
Kuskus se pravi od smljevene ili stucane pšenice, to je 
neka vrsta tarane. Za mljevenje imaju male ručne 
mlinove kao i naši seljaci, ali sam u Biskri vidio i 
jednu vodenicu. 

Časnici su vrlo prijazni i susretljivi prema vojnici- 
ma i prema urođenicima uopće. Kad je bila nogo- 
metna utakmica, bilo je igralište zatvoreno samo uže- 
tom, koje su držali crni vojnici. Pet pripitih Crnaca 


civila htjelo je silom proći ispod užeta na drugu stranu 
šetališta, a vojnici ne daju pa ne daju. Dođe do rječ- 
kanja, do svađe, a kako svi neobično viču i rukama 
lomataju, mislio sam, sad će se počupati. Uto naiđe 
časnik, sasluša ih, i mirno pusti pijance proći ispod 
užeta. Sad im se krijesile mačje oči i smiješile debele 
usne od zadovoljstva, što su uspjeli. Prema onoj: 
Homo komini lupus. Crnci su sa svojim suplemen ja- 
cima, kad dođu do ikakve vlasti, mnogo stroži i nemilo- 
srdniji od nas Evropljana. 

Crnci se mnogo miješaju s Arapima i Berberima, 
a potječu iz Sudana. Berberi su prasjedioci te su ih 
poznavali i stari Rimljani. Arapi su ovamo došli u 
VII. stoljeću. Jezik je Berbera od iskona nalik na je- 
zik Kopta i na stari jezik Abesinaca, ali kako su pri- 
mili od Arapa vjeru, to se i njihov jezik prilagodio 
arapskome, stoga se danas općeno kaže, da arapskim 
jezikom govore Arapi i Berberi. Berberski se jezik 
zadržao među Kabilima, koji su se još za provale 
Arapa povukli u visoka brda Atlasa, gdje sanjaju o 
slobodi i uvijek su spremni da se dignu na oružje i 
brane svoju nezavisnost. 

I Arapin i Berberin kršan je kao hrast, a ipak 
s malim zadovoljan. Gledam na šetalištu Arape iz 
vanjskih oaza. Čekaju na vlak, koji se kreće iz Biskre 
u 3 sata poslije podne. Jedu kesru i datule. Nema tu 
kobasica, kulena, slanine i mesine puste, kako je, kad 
putuju, iz utrobe pune torbe vade naši Slavonci i obi- 
lato zalijevaju vinom i rakijom. Ovaj se narod zado- 
voljava sa svojom sudbinom, jer nije navikao na 
bolje. Sad tek upoznava drugi način života od novoga 
gospodara. 

Sad oni imaju svoje automobile, uređuju u grado- 
vima kuće sasvim pomodno, djeca su odjevena evrop- 
ski, kupuju im malene aute i avione za igru, dadilje 
ih vozikaju u lijepim kolicima, na šetalištu se igraju 
s drugom gospodskom djecom, od koje se raspozna- 
vaju tek po fesiću ili po velikim naušnicama. 

.rapska kavana 


Na šetalištu sjedi gotovo na svakoj klupi koji Ara- 
pin; Evropljani se i domaći i strani sasvim izgube 
među njima. Svuda ih ima. U vlaku sve sama bijela 
haljina, trgovac, željezničar, konobar, stražar, šofer, 
vojnik, pometač, čistilac cipela . . . sve urođenik pa 
urođenik, a čuvarica djece urođenica. Samo je tenis 
ostao dosad Evropljanima, ali i tu mali Arapčići i 
Crnci, što hvataju loptu i dodaju igračima, čim se do- 
čepaju raketa, pokazuju osobitu spretnost i za tu mo- 
dernu igru. 

Na nogometnom igralištu urođenička djeca čitav 
dan udaraju loptu s jednakom strasti kao i naši šegrti, 
a malena Arapkinja skače preko vrpce kao naše naj- 
življe djevojčice. Vojnici Crnci također su za slo- 
bodna vremena na nogometnom igralištu i znaju sva 
nogometna pravila. Bacaju za vježbu i prazne bombe 
i ne vjerujem, da bi ih ikoji Ličanin prebacio. 

Na ulici i na šetalištu mnogo dosađuju mali čistioci 
cipela. Iako su ti cipele posve čiste, on te ipak jednako 
pita »cirer«. Ima ih sva sila, a sve potrebno za čišće- 
nje cipela nose u drvenoj škatuljici i sa svih se strana 
čuje od jutra do mraka »cirer«. Valja da i u snu viču 
»cirer«. Španjolski su čistioci sa svojim »limpia bo- 
tas« manje nametljivi, nego ovi sa svojim »cirer«. 

Orijentalni se život vidi ovdje u priprostim arap- 
skim kavanama. Na ulici su razastrti od šaša ili pal- 
mina lišća prostirači, na kojima sjede ili leže i piju 
kavu, a samo gdjekoji sjede na stolcima uza stol. 
Neki igraju domino, a mjesto stola imaju nekaki pod- 
nožjak. U koje se. god doba dana prođe mimo kavanu, 
puna je urođenika, a pogotovu u petak 4 pred večer, 
kad Arapkinje pjevaju i pregibaju gipko svoje tijelo. 

Jedan mladi Španjolac, koji kupuje datule, redo- 
viti je gost arapske kavane, baca novac glazbi, istro- 
šenoj plesačici i hrapavoj pjevačici. Raspojasan je, 
razigran, kao da je sav svijet njegov. Pjesma i glazba 
uzbuđuje maursku krv, koja teče u žilama njegovim, 


kao i njegovih sunarodnjaka još iz doba maurskoga 
gospodstva u Španiji. Pa i crn je kao i ovi Arapi i 
Berberi. Njegova je lakomislenost i raspojasanost za- 
vela i mene te sam s njim orgijao dvije večeri, a dje- 
luje i ova vedra pustinjska noć zavodljivo. Noćni 
vjetrić, pun mirisa iz bujne oaze, leprša svojim kri- 
lima, palme šušte, na zvjezdanom šatoru trepere sitne 
zvijezde. Sve je poliveno mjesečinom, jasno je kao i 
na danu, kao da su se polomili točko vi kola, na kojima 
se vozi sv. Ilija, pa se dan produžio. 


PJEŠČANO BRDO U SAHARI 

Kud god krenem izvan Biskre, oko mi zapinje o 
pješčano brdo Deluat, udaljeno oko 10 km. Pijesak 
se na vrhu brda cakli na suncu kao u gorskoj gromadi 
Jungfrau u Alpama šiljak Silberhorn, koji je sav po- 
kriven čistim bijelim snijegom. Tražim druga plani- 
nara, da se popnemo na to brdo, ali se nitko ne da. 
Jedan slikar Belgijanac ide svaki dan među palme i 
slika. Pozovem ga na pješčano brdo, gdje može tako- 
đer slikati, ali on odgovori, da pijeska i brda ima i 
kod kuće, a palme da ima samo ovdje. 

Oko i srce ne daju mi mira i ja se uputim sam u 
pustinju. Idem pravcem prema brdu ravnicom posu- 
tom ispočetka okruglim kamenjem, a dalje sitnim pi- 
jeskom. Ne tražim puta niti ga ima. Pijesak je dubok 
te mi znatno otesčava hodanje, a treba da gazim čitav 
sat. Pijeskom vijuga malen potočić, koji utječe u slano 
jezerce, šot. Korito je vada bijelo od soli, a jednako 
i obale jezerca. Kako u jezercu nema mnogo vode, koja 
ipak jednako pritječe, mora da se gubi u ponor, da se 
na drugom mjestu u pustinji pojavi kao vrelo »ain«, 
koje svojom vodom osvježuje ljude, životinje i biline. 

Nigdje žive duše. Prate me tek neke lijepe šarene 
ptičice, cvrkuću, repom domahuju i sjedaju na kamen 
ispred mene ili čeprkaju u pijesku. Do jedne sam do- 
šao sasvim blizu. Čeprkala je nešto iz pijeska i pole- 
tjela tek onda, kad sam je gotovo rukom dohvatio. 

Dođem napokon do strmine brda. Izglađene kamene 
stijene vire iz pijeska. Dobro se razbira, da je pijesak 
nanesen vjetrom, jer ima vrlo debelih naslaga, a na 
mjestima su kao odsječene. Uzmem se penjati po pije- 


sku, ali ne ide. Koliko koraknem naprijed, toliko se 
spuzim nizbrdo zajedno s pijeskom, koji mi pored toga 
puni cipele. 

Potražim zgodno tlo, gdje ima kamena i pijeska i 
sad, hvatajući se za kamenje, a gazeći pijesak, na- 
predujem sasvim lijepo prema vrhu. Teško da je ovom 
strminom dosad gazila cipela. Padne mi na misao, 
kako sam se nekoć spuštao s prijateljem s Velebita 
kozjim putem u Milković selo iznad Lukova Šugarja. 
Ljudi nas gledaju, čudom se čude i krstom krste, a 
jedan reče: Slobodno pišite u novine, kakvim ste pu- 
tem išli, jer ovuda još nije prošla cipela. 

Penjući se, deklamiram u sebi Preradovićevu pjes- 
mu »Zmija« i jednako zvjeram očima na sve strane, 
ne bi li se gdjegod uistinu pojavila kakva žuta otrov- 
nica. Prema vrhu je pijesak tvrđi i noga ne propada 
duboko. Na meti sam. Čitavo brdo pijesak pa pijesak, 
sitan i čist, da ga nikakvo sito ne bi moglo bolje pro- 
čistiti. Vrh je brda okrugao i udubljen, kao da je za- 
mrli vulkanski krater. Plahi vjetrić popuhuje i odnosi 
pijesak mirno, nečujno u sitnim hrpicama s jednog 
ruba vrha na drugi, zbog čega se oblik vrha mijenja 
kao što i vulkansko brdo iza svake jače erupcije. U 
pijesku su neki polukruzi, sve jedan više drugoga pre- 
ma tome, kako vjetar pijesak donosi i odnosi. Koliko 
je duboka naslaga, ne znam, ali vjerujem, da je vje- 
tar mogao nanijeti debele naslage, jer je sve naokolo 
u nizini nepregledan pijesak. Nikako ne mogu razu- 
mjeti, zašto je baš ovo srednje brdo od pijeska, a dru- 
ga su brda oko njega niža i od gola su kamena. 

Stojim posred pijeska pun nekog neiskazanog odu- 
ševljenja, srce mi od radosti drhće te ovako sam sam- 
cat zapjevam pravo srijemski raspojasano i bećarski: 
»Tandr, tandr, tandrčka«\ . . Ne znam ni sam, zašto 
baš tu bekrijsku pjesmu, ali tako mi došlo, pa eto. 

Pogled je s brda zanimljiv, ali jednoličan. Na jednu 
stranu gola brda, a na drugu nepregledna ravnica. 
Nigdje bijela seoca s crkvicom, nigdje vijugaste rije- 

ke sa srebropjenom vodom, samo se u daljini crne ko- 
madi zemlje, kao da su tamne krpe prekrile kamen i 
pijesak. To su oaze. U svemu sam s brda nabrojio 14 
oaza. 

Zevezem se u misli. Jesu li vi jekovi štogod mije- 
njali u ovoj pustinji? Ne žive li ovi ljudi onim istim 
životom kao u ono doba, dok još grbavi plug nije otva- 
rao utrobu matere zemlje, koja im je na oazama sama 
davala bogate plodove, u zlatno doba, dok su se još 
odijevali samo bršljanom i smokvinim listom. Ispo- 
ređujem bogatu Slavoniju s ovom pustinjom i lak ži- 
vot Slavonca prema ovim sinovima pustinje. Onaj je 
u svom izobilju obijestan, te se iroši, veselo podcikuje 
i poskakuje uz gajde ili tamburicu s naherenim šeši- 
rom i bekrijski zafitiljenim brkom, a ovaj u pustinji 
živi o datuli i hljebu i bugari sitnim plačljivim glasom 
tužnu svoju pjesmu. Sve mu je imanje u ovoj vodi, 
što mu natapa palme i poljica. Pitam se: bi li se i 
ovdje snašao naš Ličanin, kad se kaže, da Lika sve 
naseli, a sebe ne raseli. Bi li i on bio ovdje zadovo- 
ljan sa svojom sudbinom kao Arapin, komu je ipak 
milo ovo golo kamenje i pijesak i oskudna travčica, 
što mii hrani devu, ovce i koze. 

Kad se obazrem, vidim, gdje s juga dolaze dvije 
željeznice. Vijugaju polako, tiho i sa svojim se bijelim 
i žutim vagonima pričinjaju kao goleme šarene zmije. 
Znajući da te željeznice od Toggurta i od Tolge stižu 
u Biskru u 6 sati sjetim se, da sam u pustinji, da sam 
daleko od kuća i od ljudi. 

Već se vršci visova gase, samo se još oblaci zla- 
ćano žute. Sunce za brdo, a ja nizbrdo. Izberem stranu, 
gdje je sam pijesak i dok sam se uzbrdo penjao 
s mukom po sata, spustio sam se sada s pijeskom za- 
jedno za pet minuta do podno brda. Mrak se sve više 
hvata. Ja bih, da što brže odmičem, ali ne da pijesak 
pod cipelom i u cipeli. Nebeski se šator međutim osuo 
zvjezdama, a među njima šeta blijedi mjesec i ra- 
svjetljuje mi pustinjski pijesak. Noć je već isprela 


svoju tamnu haljinu, kad sam se u 7 sati vratio u 
Biskru. I kad se danas sjetim toga puta, vidim, da 
sam ipak bio momčina, koji bi bio i đavla uhvatio za 
rep. 

Ali ni uspon na pješčano brdo Deluat nije me do- 
sta zadovoljio, moje srce traži još više. Još nemam 
dosta pustinje te sam pošao na »Dunes de sable«. To 
su brežuljci žutoga pijeska bez ikakva zelenila i ži- 
vota. Pošao sam i opet pješke, iako je udaljenost od 
B iskre 8 km. Prolazim ispočetka između zelenih polja 
pokraj oazice Beni Mora. Voda romoni jarcima, a 
ljudi jarke zagrađuju i odgrađuju dovodeći vodu na 
svoje poljice. Cesta je široka, dobro pažena, pokrita 
debelom prašinom. Prolaze karavane. Ljudi me uljud- 
no pozdravljaju sa »bon soir«, iako je tek podne pro- 
šlo, a deve tapaju kao tihotapci s tovarom na grbi, 
vrat im je savit i gledaju me ispod dugih obrva. 

Kad sam došao do željezničke pruge, pođem uz nju,, 
jer je put kraći. Uz prugu je sve više pijeska, koji 
zasipava tračnice te se mora često čistiti kao što u 
našem Gorskom kotaru sušačka pruga od snijega. Pi- 
jesak mi oteščava hodanje. Sunce božje pripeklo kao 
u nas u srpnju, a jedan je sat popodne. Skinem kaput 
i opet se znojim. 

S desne mi je strane pješčano brdo Deluat i čini 
mi se posve blizu, ali što ja bliže k njemu, ono mi se 
čini sve dalje, a preda mnom su brežuljci pijeska, koji 
pokriva nekoliko hiljada hektara ravnice. Na željez- 
ničkoj pruzi rade urođenici nejednake crnoće lica. 
Nešto me pitaju, a ja ni u »ferstec«. Kad sam se za 10 
minuta okrenuo, pričinilo mi se na onoj ravnoj pruzi, 
da su radnici nekoliko kilometara daleko, a brdo mi 
se Deluat čini bliže, premda se udaljujem od njega. 
To je optička varka u pustinjskoj ravnici. Da sam 
češće ovdje, možda bih imao sreće da vidim i fatu 
morganu. 

Napokon ostavim željezničku prugu i pođem pi- 
jeskom, koji je sve dublji. Ima pješčanih humaka 10 


i više metara visokih, a kod gdjekojih se pijesak ukro- 
tio, kao da se pretvara u kamen. Među humcima raste 
neka vrst okruglih tikvica. Zelene su boje, izvezene ^ 

tamnozelenim prugama kao i naše lubenice pa im je 
i lišće tako izvezeno kao i u lubenice. Sasvim zrele po- 
staju žute. Ne trebaju baštovana, da ih njeguje i zali- 
jeva, njihov je baštovan vjetar, koji ih kotrlja i po- 
kriva pijeskom, gdje niknu i razgranjuju se. Našao 
sam više humaka, na kojima je bilo tih tikvica. Arapi 
ih zovu »hadj«. Rastu samo u pravoj pustinji i kome 
sam ih god od domaćih pokazao, odmah je rekao, da 
sam bio u »desert« (pustinji). Obilazim s jedne pješ- 
čane glavice na drugu zapadajući u pijesak. Divim se 
prirodnoj sili, koja je naslagala te bregove i koja ih 
sama opet razara. . . . 

Iz Biskre dolaze stranci autima i fijakerima, koje 
ostavljaju kod arapske kuće te idu pješke na pij'esak. 
Muškarci su oboružani dalekozorima i fotografskim 
aparatima, a dame suncobranima i lorgnonima. Uza 
svaku je damu, dakako, po jedan »guide«, arapski ari- 
stokrat, jer ona se boji pustinje. Tu čekaju Arapi s li- 
jepo osedlanim devama, ozbiljan Englez s bijelim 
šljemom od kore, u bijelim hlačama s monoklom i 
s lulicom popne se na devu, koja ga ponese po pijes- 
ku, a drugi ga fotografiraju. v< 

Dovezli su se i odvezli u autu, na.cmili nekoliko ko- 
račaj a po pijesku i kad se vrate kućama, pokazivat ce 
fotografije, gdje na devi ili pješke gaze pijesak u 
strašnoj pustinji. Još bi samo trebalo, da je negdje 
na uzici lav, da i njega imaju na fotografiji, pa kad 
se vrate kući, da sve, što su kadgod ćuli ili čitali o 
strahotama pustinje, prikazu, kao da su sve sami do- 
živjeli i vidjeli. . 

Nije nikakvo čudo, ako turisti malo pretjeruju, po- 
ljepšavaju i uveliČavaju, ali je žalosno, da se i zna- 
nost služi jednakom mjerom. U Rimu sam kupio 39. 
broj monografije »Mundus«. U tom se broju opisuje 
Algerija te na str. 16. piše i ovo: »Nelle oasi vola la 


roindine che passa quivi ii dolce inverno per avviarsi 
al nord in primavera«. (U oazi lijeta lastavica, koja 
ovdje preživljuje blagu zimu, da na proljeće poleti 
na sjever). U istini pak ovdje nema u ovo doba ni- 
jedne lastavice sve do ožujka. Ni južnije od Biskre ih 
nema na oazama, jer su noći odviše hladne. A što bi i 
jele u Sahari? Lastavice su sada u Egiptu. 

Da moji podaci budu što potpuniji i točniji, ostajem 
u svakom mjestu po više dana, da sve dobro uočim, 
to više, što sam prijatelj prirode te najviše provodim 
izvan samoga mjesta. Ja se ne zadovoljavam, da na 
brzu ruku prođem željeznicom ili autom krajeve po- 
sve nove i nepoznate, da mi kakav »guide« s izletnič- 
koga autobusa izdeklamira o ljepoti kraja sugerirajući 
mi, da je i ono lijepo i važno, što je daleko od svega 
toga. Ne ću da mi ostane u svijesti neka tamna i ne- 
jasna slika. Ne ću da se preda mnom sve brzo izmje- 
njuje, da mi se novi utisci časovito nagomilavaju, kao 
da u kinu gledam prikazivanje prirodnih ljepota. 

Tko dođe ovamo samo na dan-dva, došao je samo 
zato, da može reći, da je bio u pustinji, ali pustinje 
nije zapravo ni vidio. Ja sam o pustinji stekao posve 
jasnu sliku. Moja su opažanja naskroz samostalna bez 
ičijeg utjecaja. Nemam čak ni Baedekera. Sve sam 
svojim rođenim očima gledao, sve proživljavao. 

U isto doba, kad sam ja šalabazao na vratima Sa- 
hare, putovalo je ovim krajevima i jedno društvance 
iz Zagreba, a među njima i jedan naš profesor povi- 
jesti i pisac školskih knjiga. Utiske s puta opisivao je 
u jednom zagrebačkom dnevniku. Između ostaloga je 
pisao, da su muškarci ovdje lijepi, a žene da su ružne. 
No kako onda, pitam ja, te ružne žene rađaju lijepu 
djecu? Jest, gospodin profesor se prošetao Biskrom i 
vidio lijepe muškarce, jer su Arapi i Berberi uistinu 
lijepi i jaki ljudi, ali su i njihove žene i te kako lijepe, 
samo ih je teško vidjeti, jer malo izlaze. Arapkinja 
je zabavljena djecom, kućom i vrtom. Na ulici se na 

obične dane viđaju samo stare žene, koje prosjace 
više od običaja nego od potrebe, a pokvarili su ih 
Englezi, koji za svoju zabavu razasiplju sitan novac 
među djecu i prosjake. . . 

Ja sam bio u Biskri 20 dana pa sam zavirio u svaki 
kut grada i okolice; bio sam, sta više, i na nogometnoj 
utakmici između domaćih nogometaša i kluba iz Quel- 
me, gradića blizu Constantine. Na utakmicu je došlo 
i 15 urođeničkih djevojaka otkrita lica u pratnji ve- 
likoga bubnja i zurle. Pratile su igru sa zanimanjem 
i pljeskale kao i naše mamine maze. Lijepe su, bijele, 
jedre, krv i mlijeko. Tako su lijepe, da bi se moglo 
reći, da im je lice s jedne strane sunce, a s druge 
mjesec, pa je i ovo palmino šuštavo lisce prestalo tre- 
periti, da ih se nagleda. v 

Imaju šarene suknje i svilene bluze, kao sto imaju 
i naše imućnije djevojke u manjim gradovima i trgo- 
vištima. Gologlave su, lijepo počešljane, u ušima nose 
velike zlatne i srebrne naušnice, oko vrata dukate, na 
rukama krupne narukvice, a na nogama, dolje na 
gležnjevima srebrne verige, koje zvekecu, kad hodaju 

ili plešu. . . V1 . , 

Kad se utakmica svršila i sve se razislo, jedna je za- 
ostala. Ide tužno, spuštene glave. Priđem k njoj, te- 
pam joj nesigurnom svojom francustinom, ali ona. me 
i ne pogleda. Vidim, da plače. Iz velikih njezinih 
očiju, iz onih zvjezdica ispod čela, sjaju se srebrne 
niti te se kao stazice spuštaju niz lijepo lice. Bilo mi 
je uistinu žao sirotice. Mekana sam srca, a suze raža- 
lošćene ljepotice pretvaraju kamenje u pamuk, tigre u 
ovce, kaže Cervantes. Ponudim joj svoju maramicu, 
ona opet ništa. Dođe napokon hitrim korakom mlad 
Arapin nogometaš, jak kao hrast, pogleda me oštro, 
uhvati djevojku za ruku i odvede. 

Eto, tko na putu želi nešto doživjeti i vidjeti, mora 
zalaziti u prirodu i među narod. Nije Sahara »hotel 
du Sahara« niti je oaza »hotel de l’Oasis«. Treba zaci 
među nomade, što su se sada ovdje sjatili, da prezime 


u okolici B iskre pod začađenim čergama, kakve su 
i u naših cigana, samo što nomadi nemaju kola, već na 
magarcima prenose svu svoju imovinu goneći pred so- 
bom stada ovaca i koza. Žene, što sam ih god vidio, 
lijepe su, stasite i jedre kao i beduinke, koje s koluti- 
ma na prsima podsjećaju na Kleopatru. 

Gotovo svaki dan šetam u podrug kilometra uda- 
ljenu oazicu Bakar, ne toliko zbog ljepote same oazi- 
ce, koliko zbog imena Bakar, što me podsjeća na naš 
lijepi Bakarski zaliv, na ono golo primorsko kamenje, 
kakvo je i ovdje i na život naših Podgoraca, koji s mu- 
kom otimaju golom kamenu koricu hljeba, komadić 
sira i malo varenike. Putem sretam nomade i bedu- 
ine (seljake). Vidim, gdje jaše na vatrenom arapskom 
konju muž sa ženom. On sjedi sprijeda u svom ber- 
nusu, a ona iza njega. Sjedi na konju kao i muškarac, 
a ipak se Arapi čudom čude, kad vide, da koja evrop- 
ska žena sjedi na konju u muškaračkom odijelu. 

Sjedim posred oazice i gledam, kako na modrom 
nebu plove bijeli oblačići, a između njih proviruje 
plavilo kao jezerca ili kao plave oči, koje gledaju za- 
ljubljeno na zemlju. Prođe mirno mene mlada be- 
duinka, sjajna kao majsko sunce o podne. Visoka je 
i vitka, u uhu joj i na prsima veliki srebrni koluti, a o 
vratu joj visi đerdan kao grumen datula na visokoj 
palmi. Gleda me sasvim prijazno i već pođem prema 
njoj, da izbliže vidim kleopatrinske kolute, ali mi ona 
lakom kretnjom ruke pokaže nadesno, gdje opazim 
bradata Arapina i uzmem nešto tražiti oko jednoga 
džbuna. Još sam je jedared vidio, ali opet iza nje otac. 
Bog zna, koji Arapin ima ključ njezina srca. 

Žene beduina, seljaka, između Biskre i Tuggurta 
pripadaju plemenu Nail. Visoka su a jaka stasa, lije- 
pih i pravilnih crta lica. -Jedni su Nailci posve bijele 
boje s glatkom plavom kosom, a drugi tamne, suncem 
opaljene boje. Muškarci su neradišni, zato i jesu na- 
metljivi »guides«, jer je to lak i unosan posao. Za 
njihove lijepe i stasite žene ne može se reći, da su baš 

vjerne i kreposne, ne bježe od Evropljana niti zaziru 
od darova. Monografija »Mundus« ide još i dalje te 
na 22. strani 39. broja piše: »Le donne fanno sopra- 
tutto volontieri comercio di se, spingendosi nelle 

citta.« .... . 

Arapi su zanimljivi, kad se razgovaraju. Vrču, ru- 
kama mašu, sad će, misliš, sijevnuti nož, a oni si prija- 
teljski izljube ruke i raziđu se sa smiješkom. A kad 
se svađaju, iz očiju im sijevaju munje, nalik su na 
nabujalu rijeku, bjesne, buče i pjene se, ali se opet 
umire i sve prođe obično bez posljedica. 

Moram otvoreno priznati, da u čitavoj Algeriji i 
Tuniziji nisam ni u kojem slučaju opazio neprija- 
teljstvo Arapa i Berbera prema Francuzima ili Evrop- 
ljanima uopće. Ljudi su me uvijek prijazno pozdrav- 
ljali, prijaznije nego na pr. kod nas na Kordunu. Su- 
sretao sam se samac sa skupinama ljudi. Niti smo se 
kadgod prije vidjeli, niti ćemo se ikad više vidjeti, a 
prijazno smo se pozdravili. Bio sam bez ikakva oruž- 
ja, a ipak sam bio sigurniji nego na pr. u Marseilleu, 
gdje su mi oteli kapu s glave, a gradski redar rekao, da 
ga se to ništa ne tiče. Ne, ne čitam iz pogleda Arapi- 
na nikakvo neprijateljstvo. Francuzi su nosioci kul- 
ture, a ne ugnjetavani u Africi. Oni Arapima skidaju 
maglu s očiju, izvode ih iz mraka na svjetlost, ali uza 
sve to moraju Francuzi biti budni i na oprezu, moraju 
imati uho prislonjeno na zemlju, da čuju kretanje 
Arapa i Berbera. 


ALGER 

U dva sam dana izmijenio tri godišnje dobe: ljeto, 
zimu i proljeće. U Biskri sam imao srpanjsko sunce, 
u Setifu snijeg, a u Algeru (Alžer) ogrću krumpir i 
na svakom je cvijetku pčela ili lepir. Na putu sam u 
Alger. Zbogom, lijepe oaze s vitkim palmama! Do vi- 
đenja, Saharo pusta! Još ću, ako Bog da, kucati na 
tvoja vrata i zimi se grijati na tvom toplom suncu! 

Kad su stari narodi, tamo pred tisuću i više godina, 
osnovali Tunis, Alger i Constantine, kao da su uzeli 
šestilo pa od Constantine odmjerili jednaku udalje- 
nost na istok za Tunis i na zapad za Alger. Te odmje- 
re kao da su se držali i inženjeri gradeći željeznicu, 
jer od Tunisa do Constantine kao i od Algera do 
Constantine ima ravno 464 km. 

Algerska je pruga viša od tuniske, pa je ipak vlak 
prođe za 12 sati, dok onamo treba 15 sati. Algerska 
pruga ima uopće više obilježje evropsk/o po brzini, po 
željezničkim kolima, po selima i gradovima kao i po 
putnicima. Što se više približava Alger, sve je više 
Evropljana u vlaku, jer su pred Algerom čista fran- 
cuska mjesta, što svjedoče i imena: Menerville, Mai- 
son Blanche, Maison Cariće, itd. Željeznica se malo 
dalje od Constantine popne na visoki ravnjak od 800 
m i na tom zelenom ravnjaku uz penjanje i naviše 
ostane čitavu polovinu puta. Na ravnjaku se izmje- 
njuju oranice s pašnjacima, posred kojih su niske ber- 
berske kuće. Građene su od kamena, a pokrite naba- 
canom slamom. Nema sela, već su na okupu tri-četiri 
kuće, a oko njih polja i pašnjak. Zemlje ima napretek, 
ali nema dosta radišnih ruku. 

Najviša je točka ove pruge 1074 m kod Setifa, gra- 
da od 20.000 stanovnika, od kojih su jedna trećina 
Evropljani. Snijeg je pokrio polje tankim plastom i 
to mi je te godine bio jedini snijeg, što sam ga vidio 
s bliza i samo na kratko vrijeme osjetio nešto studeni. 
Seljaci, Berberi i Kabili, što se izmjenjuju u vlaku, 
lijepi su i jaki ljudi, a gotovo svi imaju posred čela 
tetoviran krst , iako su svi od reda fanatični Musli- 
mani. Žene ne pokrivaju lice, koje im je mnogo teto- 
virano, a pored toga imaju čudnovato nacrnjene oči, 
što ih upravo nagrđuje. Oko očiju imaju neke crne 
kolobare u širini od dva-tri centimetra. Djevojkama 
to još pristaje, ali starije su upravo nakarade. 

Sjedi do mene mlada djevojka, lijepa kao orijen- 
talni biser. Brda bi trebala, da se snize, da se poklone 
njezinoj ljepoti. Obrve su joj uistinu pijavice, jer su 
tako prirezane ili obrijane, da joj je samo na sredini 
ostala uska, crna zavojita pruga. Na čelu ima ne teto- 
viran nego od točkica plave i crne boje načinjen velik 
krst. Djevojka je strojna, punih grudi i ne odviše 
stidljiva. Kad je pogledam, odmah gladi, kao od ne- 
prilike kosu, iako joj je lijepo zaglađena. Na licu ima 
zamamljive jamice, gnjezdašca za poljubac, ali cer- 
bersko oko materino budno pazi na to gorštacko 
dijete. 

U sredini puta između Constantine i Algera stoj i 
gradić Bordj-Bu-Arreridj, jaka tvrđa, pa i ^ riječ 
»bordj« znači tvrđa. Tu je središte trgovine ječmom 
i pšenicom. Žitarice su ovdje kao i na čitavom visokom 
ravnjaku još posve niske. Kolika razlika prema Biskri, 
gdje su žitarice već krajem mjeseca siječnja imale 
klasove. 

Kod stanice BeninManzur vidio sam oveće, čisto 
berbesko selo s mnogo kuća od kamena. Leži na bre- 
žuljku te je mnogo nalik na sela u Italiji između Fi- 
rence i Rima, koja su zadržala lice starih etruščanskih 
sela i gradova. Na stanici svira Berberin u sitnu frulu, 
dvojica udaraju monotono u bubnjeve, a dvije dje- 

vojke izvode arapski ples. Oko njih stoji mnoštvo svi- 
jeta u svečanim čistim haljinama. Sa svih strana pri- 
dolaze ljudi u selo, jer je sajmeni dan. Dugi redovi 
ljudi, ogrnutih u bijele bernuse, vijugaju brdskim 
puteljcima i slijevaju se na sajmište u blizini stanice, 
kao što se gorski potočići slijevaju u rijeku. 

Željeznički je put sve zanimljiviji. Približava se 
gorje Djurdjura, koje sa svojim visokim glavicama, 
s debelim naslagama snijega, sa strmim stijenama i 
s orijaškim stablima cedra upravo izaziva (brdolasca) 
planinara, da se popne na vrh, otkud mora biti širok 
vidik, jer je blizu mora kao i naš Velebit, a nema u 
blizini visokih brda, koja bi sprečavala pogled. Nikad 
ne ću prežaliti, što ne mogu sjesti na Lallu Khadidju, 
2308 m visoki vrh toga afričkog diva, da mu isporu- 
čim pozdrav našega Triglava, Velebita i Sljemena. I 
poslije su mi se iz Algera oči jednako krale na Djur- 
djuru. 

Zamire dan, večernja tama sve više rasprostire crni 
svoj plašt te mi sprečava pogled na krajeve, što ih 
prolazim, a koji su sve slikovitiji. Žalim, što ne mogu 
potanko razgledati seoce Palestro, zasnovano tekj god. 
1851., a već 1871. posve razoreno. Poraz Franćuske 
god. 1871. kod Sedana imao je žalosna odjeka i u Al- 
geriji, gdje su se Kabili u više mjesta podigli, da stresu 
sa sebe tuđinski jaram. Tako su napali i francusko 
selo Palestro. Francuzi su se u nevolji zatvorili u 
crkvu, ali kad im je ponestalo hrane, otvorili su vrata 
i predali se na milost i nemilost Kabilima, koji ih u 
svom bijesu sve poubijaju. Kad je došla u pomoć 
francuska vojska, sela Palestra više nije. bilo. 

Željeznica se već spuštala k moru; kao krijesnice 
sitne svjetiljke bivaju sve veće. Vlak stane. Devet je 
sati navečer i baš uoči »fašnika«. Ulice su pune kra- 
bulja svake ruke, raspojasano viču i skaču. Kavane, 
barovi, šantani, puni su svijeta. Ovamo čujem sitnu 
zurlu i glasni def te kreštavi glas pjevačice, onamo 
polupokvareni orkestrion svira: »O donna Clara« . . . 

sve luduje, sve se miče, kao da je udareno čarobnim 
štapićem. Ja sam u tu vrevu i raspojasanost upao kao 
Pilat u »Vjerovanje«. 

Alger je grad od preko 200.000 duša, u kojem ne 
možeš zalutati. Ni na koju stranu ne ideš pet minuta, 
a da nisi došao do mora ili na brdo, odakle imaš si- 
gurnu orijentaciju. Ne znaš, bi li se više divio pogledu 
s mora na grad, okružen pitomim brdima, ili vidiku 
s brda na nepregledno more i na Alger, koji titra u 
plavilu mora. 

Brda se ruše dosta strmo prema moru i ostavljaju 
tek uzak prostor za grad, koji se poradi toga raste- 
gao u dužinu od 16 kilometara, išarao brda zavojitim 
ulicama i iskitio visokim kućama i bijelim vilama po- 
sred bujnih vrtova tropskoga bilja. Brda se protegla 
u više pravaca, a jednako i more plače grad u više 
pravaca, i tko hoće dobro da vidi čitav grad, mora se 
popeti do crkve Notre Dame d’Afrique, do obeliska 
pred tvrđom Fort d’Empereur, prošetati se bulvarom 
Bru i uz raseglu obalu morsku. 

Basilique de Notre Dame d’Afrique je na brežuljku, 
koji je 124 m iznad mora. Građena je u bizantskom 
§tilu. Od bazilike je lijep pogled na zapadni dio Al- 
gera, ali je širi i opsežniji pogled, ako se pođe do Bu- 
zare-e na visini od 380 m. Otud se vidi ne samo Al- 
ger nego i valovito zaleđe njegovo, visoka brda u nu- 
trašnjoisti, snijegom išarana Djurdjura te mnoga sela 
s bijelim džamijama. 

Od Đuzare-e ruši se brdo strmo prema Algeru. Tu 
se izmjenjuju vinogradi s vrtovima i bijelim vilama. 
Iz vrtova se širi miris cvijeta i ploda naranče. Drveta 
su još puna krupnih žutih naranča, kao da ih je ljud- 
ska ruka za nakit ovjesila o grančice, a već se sva 
krošnja osula krasnim bijelim cvijetom. Perca vinove 
loze drhću kao nježna krila lepirova. Zelene su mla- 
dice — u ovo zimsko doba — već pune grozdova, sto 
sam gledao na svoje rođene oči. U vinogradima su 


zasađeni i bademi, puni su ploda, koji je već debljine 
palca, iako je tek mjesec veljača. Grašak se i bob ovo- 
godišnji već duže jede, krumpir se sada ogrće, a pa- 
sulj počinje cvjetati. Vidio sam, šta više, i dvije zmi- 
je. Ako k tomu pridodam, da sam gledao, kako se 
djeca kupaju u moru, onda je jasno, kakvo je ovdje 
podneblje i razumljivo, kad napomenem, da sam u 
veljači ispred podnevnoga sunca bježao u hlad. 

U novom dijelu Algera, u Mustafi, glavna je ulica 
Michelet, kojom juri tramvaj visoko uzbrdo, a na- 
stavlja se s bulvarom Bru, otkud je lijep pogled na 
istočni dio grada i na more. Čitavim prednjim i za- 
padnim dijelom grada vijuga Rue d’Isly, mijenja- 
jući ime više puta (Rue Dumont, Bab Azun, Bab Ued, 
Av. de la Marne). Sad je uska i neugledna, sad opet 
široka i sjajna. Usporedo s njom, bliže moru, vodi 
druga ulica čitavom dužinom Algera, a mijenja ta- 
kođer ime te se zove: Boulevard Carnot, B. de la Re- 
publique, B. de France, itd., a jednom i drugom ide 
električni tramvaj, koji veliku raseglost grada u neku 
ruku skraćuje, olakšava saobraćaj i veže predgrađa 
s centrizmom. U centru je grada palača guvernera i do 
nje katedrala. Guvernerova palača građena je u ma- 
urskom stilu, a njoj nasuprot stoji palača nadbiskupa, 
gdje se vrlo izrazito ističe maurski stil iz turskoga 
doba, jer je to nekoć bio stan turskoga poglavice. Ka- 
tedrala je nova građevina podignuta na mjestu, gdje 
je prije bila džamija. Kupolu katedrale drže stupovi, 
koji su prije držali kupolu moše je. I obadva niska tor- 
nja nalik su na minarete. 

Guvernerova je palača u najstarijem dijelu Algera, 
u kojem od najveće česti žive Arapi i Berberi. Ulice su 
uske, strme, sa stubama. Neke su tihe, bez života, kuće 
bez prozora, vrata zamandaljena, sve je kao ukleti 
grad. Druge su opet pune dječurlije i besposličara. 
Sjede i leže u ulicama i kavanama, prevrću karte i 
slažu kamenčiće domina. Na najvišem je mjestu kaz- 
ba, najjači dio stare utvrde. Na malenom trgu blizu 

kazbe svako poslijepodne pokazuju čarobnjaci svoje 
majstorije, narodni pripovjedači i pjevači zabavljaju 
zahvalne svoje slušaoce, a i sitne buhe pokazuju svoju 
jakost vukući na papiru sitna, sitna kolica. Tu je, 
štaviše, i tržnica buha, marche aux puces. 

Namjera me nanijela i na muslimansku sahranu. 
Nose mrtvaca u priprostom kovčegu od dasaka, pokri- 
venom ćilimom, na kojem je nešto razasuta cvijeća. 
Nosiljka ima visoke noge i ogradu sa strane kao dječji 
krevet. Nosioci se izmjenjuju vrlo često, jer je po- 
nijeti mrtvaca Bogu ugodno djelo. Prolaznici i nezva- 
ni pristupaju, ponesu mrtvaca desetak koračaja, pre- 
daju drugima, a onda pođu za svojim poslom. Niti 
sam vidio koga od svojte pokojnikove da plače ili ža- 
losno stupa iza kovčega, niti sam vidio liodžu. Oni što 
idu ispred kovčega, neprestano pjevaju jednoličan 
neki napjev, koji mi još i sada bruji u ušima. Ulaze 
u groblje, a ja za njima, ali me jedan vrati vrlo 
uljudno, jer nije slobodno, i tako na moju veliku ža- 
lost nisam vidio čitav obred. 

Žene su urođeničke ovdje odjevene kao i u Tunisu, 
ali su mnogo ljepše, elegantni je, vitkije. Ogi imaju 
posve otkrivene i nisu baš mnogo stidljive. Namignu 
čak i obrvama ne samo okom. Glavnom ulicom d’Isly 
krstare žene u bernusima i strijeljaju crnim svojim 
očima, ali se iz svega vidi, da je u većine samo bernus 
arapski, a ona je Evropi janka, i po svoj prilici Evrop- 
ljanka, namirisana praškom grijeha. 

Šetalište »Square de la Repuiblique« s gustim hla- 
dom paoma, bambusa i magnolija služi kao jašionica 
za malenu djecu. Svako su poslijepodne ovdje tri li- 
jepo osedlana magarca i za tri sua (groša) jašu na 
njima malena djeca u pratnji roditelja. Magarci su 
već naučili svoju službu i kako oisjete teret na sebi, 
klipšu mirno naokolo bez upravljanja i opet stanu 
na svoje mjesto. Uživanje je gledati, kako se djeci lice 
sja od veselja, a majke se zadovoljno smiješe. I Ara- 
pin pos jedne svoje dijete na magarca. Otac je bos, 


siromašan, a opet žrtvuje par sua za radost svoga 
sinčića. To čine osobito stariji očevi, koji imaju posve 
mladu ženu, što ovdje nije nikakva rijetkost. 

Luka je Alger dosta i duboka i velika. Smetali su 
tek neki grebeni i malen otok, koji je gradu dao ime. 
Otok znači arapski »al djezira«, od čega je postalo 
Alger. Na tom je otoku i danas tvrđa, koju su sagra- 
dili u XVI. stoljeću Španjolci, a kasnije su je utvr- 
đivali i Turci. Otočić Je spojen s obalom, a dalje je 
more zatvoreno 1350 m dugim zaštitnim zidom, di- 
gom. Jednaki je zaštitni zid ili diga i s južne strane 
»Jette du Sud«. Te dvije dige zatvaraju veliku, pro- 
stranu luku, u kojoj je uvijek mnogo teretnih i putnič- 
kih parobroda. Gotovo svaki dan pristane koja velika 
engleska, holandska, danska, japanska itd. lađa, a 
francuske ulaze i izlaze kao željeznice na, stanici. 
Imaju po šest redova rasvijetljenih prozorčića i pro- 
zora kao kakva ogromna peterokatnica kuća te se 
uistinu čine kao plivajuće palače. 

Iz grada se u luku spušta zavojitim cestama, stu- 
bama i liftovima. Liftovi su ovdje prijeko potrebnija 
brzi dolazak na lađu i na željeznicu, jer je glavna že- 
ljeznička stanica u samoj luci te putnik s nekoliko ko- 
račaja dođe na lađu ili s lađe na željeznicu. 

U luci je neobično živahno, jer se izmjenjuju mno- 
gi putnici i pretovaru je se teret. Radnici su lučki po- 
najviše urođenici. Otrcani su, prljavi, a opet svoj teški 
posao vrše uz pjesmu i šalu. Ima mnogo i nezaposle- 
nih. Leže na kamenju i pijesku u luci kao morževi i 
tuljani na santama leda. 

Alger ima 226.000 stanovnika, dakle otprilike kao 
i Zagreb. Od toga je Arapa i Berbera samo jedna pe- 
tina. Po broju stanovnika nije još Alger velegrad, ali 
svojim položajem, svojim bulvarima, ogromnim ku- 
ćama, pravim palačama i bijelim vilama te svojom 
lijepo uređenom lukom i živahnim saobraćajem, takmi 
se s velikim gradovima Sredozemnoga mora: s Bar- 


76 




77 


celonom i Marseilleom, Genovom, Napulj em i Paler- 
mom. 

Opraštajući se s Algerijom napominjem, da je to 
golema pokrajina. Sama Algerija ima površinu od 
207.483 km 2 , s francuskom Saharom 2,195.098 km 2 , 
a to je kao devet Jugoslavija. Na tom golemom pro- 
storu živi samo 6,550.000 ljudi, dakle ni toliko, koliko 
u polovini Jugoslavije. Od toga je Evropljana: Fran- 
cuza, Talijana, Španjolaca i Maltežana oko 800.000, 
svi su ostali Arapi, Berberi i Crnci, a vjere su musli- 
manske. Mnogo je i Židova, što potomaka iz Španije 
protjeranih Sefarda, što opet potomaka starih Feni- 
čama, koji su se ovamo doselili prije dvije i tri hiljade 
godina. 

Algerija je u vlasti Francuza već preko sto godina. 
Povod osvojen ja Algerije bila je ova zgoda: M. De- 
val, francuski konzul u Algeru, pođe 30. travnja 1827. 
u Kazbu, gdje je onda bilo prijestolje »deja« (beja) 
Huseina, da mu po običaju čestita najveću islamsku 
svetkovinu Ramazan. Husein se nađe nešto zle volje 
te ga primi dosta neučtivo. Govorili su među sobom 
turski bez dragomana, bez tumača. Razgovor bijaše 
dosta buran. Poslije jednog življeg odgovora konzu- 
lova, Husein ga lako udari vrškom naprave za tjeranje 
muha, što mu je baš bila u ruci i zaprijeti mu zatvo- 
rom. 

To poniženje konzula smatrala je Francuska za 
casus ibelli i poslije neuspjela diplomatskog prego- 
varanja uđe s vojskom u Algeriju god. 1830. Osva- 
janje je napredovalo sporo, jer su se pojedina ple- 
mena žestoko opirala, ali je Francuska uza sve to 
doskora postala gospodar Algerije. Danas je Alge- 
rija, osim teritorija Sahare, ne kolonija, nego sa- 
stavni dio Francuske, a podijeljena je na tri depart- 
mana: Alger, Constantine i Oran. 

Francuzi puštaju Arapima škole i džamije, grade 
željezničke stanice i javne zgrade u arapskom stilu, 
a vojnike Arape i Francuze u Algeriji i Tuniziji odi- 


jevaju u živopisne arapske boje. Francuzi nastoje, 
da Arape ne samo privedu civilizaciji, nego da ih i 
gospodarski pridignu, jer znaju, da su gladni ljudi 
vječni anarhisti i da je gladna duša uvijek buntovna 
i ratoborna. 

Uza sve to se u najnovije doba pojavljuje arapski 
nacionalizam, potican u jednu ruku vjerskim fana- 
tizmom, u drugu pak ruku živom čežnjom za neza- 
visnošću, a pridružila se i privredna kriza. Zasad je 
još taj arapski, zapravo panislamski, nacionalizam 
prekriven plastom pobune protiv Židova. Arapski 
trgovci i obrtnici ne mogu uspješno konkurirati Žido- 
vima te se udružuju i bune protiv Židova. Najstraš- 
nije je ta pobuna izbila u Constantinu, gdje su Arapi 
Židove pljačkali, mučili i ubijali. Val pobune ide 
iz Maroka i čitav islamski svijet odobrava pobunje- 
nicima, zato ponovo naglašavam, da Francuzi mo- 
moraju imati uho prislonjeno na zemlju, da čuju 
kretanje Arapa i Berbera. 

Alger mi je ostao u najljepšoj uspomeni, jer sam 
ovdje slušao žubor tople hrvatske riječi u gostolju- 
bivoj kući svoga nekadašnjega dobrog učenika K., 
koji je sebi u tuđini savio toplo gnjezdašce, kad mu 
je rođena gruda postala maćehom. Hrvatsko gosto- 
primstvo, obiteljska sreća, tečna naša hrvatska pri- 
redba jela, umiljatost domaćice i milo vidnih kćerka, 
a nadasve topla hrvatska riječ, za kojom sam mjese- 
cima žeđao, učinili su mi boravak u Algeru milim i 
nezaboravnim. 

U LOVU ZA SREĆOM U MONTE CARLU I NICI 


Teška srca ostavljam Afriku i njezinu p^tinju^ 
kamenje i pijesak, oaze i oazice, sebke i sotove, cedre 
i palme, deve i magarce, beraus i seruale ’^ r ^ 
Berbere, džamije i nomadske cadorove, afričko sunce 
f toplinu. Udahnuo sam još svježeg afričkog zraka 

• Zbogom Afriko! Lađa me nosi na sjever u raskli- 
manu Evropu. Sto se lađa više udaljuje od luke, sve 
jasnije iskrsava iz plavila mora bjelina Algera s mi- 
naretima, s kazbom, i s 50 m visokim obeliskom pred 
starom tvrđavom Fort l’Empereur, a onamo istočnije 

!i la U đ rSo D rS d £e. m i se 

stolce na palubi, a sunasce nam božje obdato salje 
toplinu svoju. More pjeva svoju pjesmm Od kljuna 
lađe šire se brazde valova kao krila labudova. Vec 
se horizont kupa u rumenilu sunca, oblačio unaj 
crvenozlatne okrajke. Lađa mirno plovi bes ' 

krajnog mora i beskrajnog neba. Mjesec pleše 
valovima a sitne zvijezde titraju kao iskrice. 

kS smo presjekli sredinu Sredozemnoga mora 
onamo iza Balearskih otoka diže se vjetar i poigrava 
se lađom kao kakvom igračkom. Ljuljana je u svim 
smjerovima na radost riba i galebova koji dolaze na 
S J m£in do hrane. Zujanju vjetra . l^janjn 
pridružuje se štucanje i kasljucanje nas putnika. 
Blijeda lica, zastrašenih i sumornih očiju pi 
jedan drugoga za zdravlje i svi se sad razumijemo. 

zbližila nas jednaka sudbina. 

Dvije ljubežljive mlade Francuskinje, koje su se 
prvi dan slatko 3 smijale mojoj francuštim, kad sam 

im sada, više prstima nego ustima, rekao, neka sebi 
zamišljaju, da ih njihov dragan ljulja, samo su sa 
sladogorkim posmijehom odmaknule rukom. Nije im 
do šale ni do dragana. Znale su za Zagreb, za Zri- 
njevac i Tuškanac, iako nisu nikad bile u Zagrebu. 
Brat je njihov bio na solunskom frontu i zadržao se 
duže u Zagrebu i o njemu im tako mnogo i lijepo 
pripovijedao, da je i njima postao poznat i mio, a 
po njemu i Hrvati. 

U Marseille smo stigli kasno u noć poslije vožnje 
od 40 sati, te smo tek sutradan ostavili lađu, ali ne 
nažalost i vjetar, koji nam svom snagom dobacuje 
u lice pijesak i kamenčiće kao i naša primorska bura. 
Pa i brda su sve naokolo gola kao i u našem Pri- 
morju. Udaljenost od Marseille-a do Algera iznosi 
402 morske milje ili 744 km te nije nikakvo čudo, 
što se vrijeme tako izmijenilo. 

Prolazim širokom ulicom »Rue de la Republique« 
s ogromnim kućerinama. Ni jedna nije niža od pet 
katova. Ulica je duga 1080 m, a ima s jedne strane 
samo osam kuća, koje imaju 40 do 60 prozora u 
svakom katu. Kukovićeva kuća u Zagrebu prema 
ovim je kućama kao samoborska željeznica prema 
ori j ent-expresnom gorostasu. 

Dođem do stare luke, pune barka i barčica, jedre- 
njaka i manjih parobroda. Do god. 1844. bila je to 
jedina luka Marseille-a. Duga je preko jednog kilo- 
metra, a duboka 6 m. Na ulazu u luku su utvrde Sv. 
Nikole i Sv. Ivana, gdje je nekoć bio dvor malteških 
vitezova. Golema naprava »Pont transbordeur« pre- 
nosi preko luke ljude i teret. 

Oko stare luke slegao se stari dio grada. Kuće su 
vrlo visoke, ulice uske kao uopće u svim primorskim 
sredozemnim gradovima. Za stranca u tom starom 
dijelu grada nije noću bez opasnosti za džep i život, 
a ni danju baš ugodno, što sam i sam iskusio i opisao 
u 568. knjizi Zabavne Biblioteke: »Španija, zemlja 
sunca i čudesa«. 


Z. B. 580. 

Centar je grada široka ulica Canebiere, gdje su 
bogate i sjajne trgovine, te mnogi luksuzni hoteli. 
Jednako su sjajne i ulice St. Ferreol i Paradis, u 
koiima su nanizane mnoge banke. Ulicama bjeso- 
mučno jure auti, tramvaji i kola te treba mnogo 
opreznosti kod prelaženja preko ulice, a cesto i duga 
čekanja, dok se uhvati prigoda za prelaženje, fija- 
kera gotovo i nema, što je upravo neobično za ovako 
živahan grad. Vidim samo dva-tri ispred Burze u 
rue Cannebiere. Burza je podignuta jos god. 1852. 
s troškom od devet milijuna franaka. 

Ispred Burze odigrala se 9. listopada 1934. žalosna 
tragedija, koja je zavila u crno čitavu Jugoslaviju. 
Ubica kralja Aleksandra računao je, da bi poslije 
atentata mogao u metežu pobjeći, jer je ispred Burze 
duguljasti park Place de la Bourse, a iza Burze je 
ogroman prazan prostor nastao rušenjem mnogi 
starih kuća. Kad sam prvi put bio u Marseille-u, bio 
ie ta i prostor kao bečki ,»Wurstelprater«. Bili su tu 
vrtuljci i streljane svake ruke, začarani dvorovi, 
vožnja na pričvršćenim biciklima, autima i aeropla- 
nima, menažerija, arapski plesovi, djevojka bez glave 
i druge kojekakve, rekao bi Srijemac, komendije. 

Najljepši je pogled ina grad i okolicu od crkve 
Notre Dame de la Garde, koja je na strmom bre- 
žuljku, visokom 152 m iznad mora. Crkva se s morske 
strane vidi iz velike udaljenosti, jer ima na vrhu 
tornja devet metara visoku pozlaćenu statuu Djevice. 
Crkva ima dvije nutrašnje prostorije, jednu iznad 
druge: kriptu i crkvu. U crkvi vise malene lađice, 
kolijevčice i drugo, a na zidu isu mnoge slike, mačevi, 
sve darovi pomoraca kao zadužbma, što su spasili 

život na moru. t v . , A o • 

Iako je Marseille lijep i vrlo živahan grad, a i 
sunce je toplo, ipak mi je ovdje neugodno, jer jed- 
nako duvaju hladni vjetrovi, pored toga ima mnogo 
prašine i magle od dima mnogih parobroda i tvor- 
nica, a ne čine dobar dojam ni ove kucerme, zaca- 

đene od dima. Nema više bjeline Tunisa i Algera 
ni svježeg zraka Afrike i njezine pustinje. Tu je 
industrijska i trgovačka Evropa, koja više pazi na 
džep nego na zrak. 

Izvan luke marsejske nekoliko je kamenih otoka, 
na kojima su utvrde. Medu njima je i otočić »If« 
s gradinom »Le chateau d’If«, gdje su se odigrali 
mnogi događaji poznatog Dumasovog romana »Grof 
Monte Cristo«. 15 km daleko u moru je greben sa 
svjetionikom Planier. 

Južnu svoju morsku obalu zovu Francuzi »Gote 
cl’Azur«. Modra obala, jer je more plavo, kao da je 
nebo ovamo spustilo svu svoju modrinu, a i priroda 
je ovdje razasula mnogo svoje raskoši te zimsku 
studen ublažuje toplo sunašce, a ljetnu žegu dašak 
vjetra sa snježnih Alpa i s ustalasala mora. Ljudi, 
koji žive u raskoši i još jednako traže novu raskoš, 
da razbiju dosadu od sitosti premnogog uživanja, na- 
laze ovdje u punoj mjeri razonode, svježa zraka i 
prirodnih krasota. 

Kraljica je Ažurne obale ili Riviere grad Nica 
(francuski Niče, tali j . Nizza) s dostojnim drugovima 
Monte Carlo i Cannes u Francuskoj, te S. Remo u 
Italiji. 

Ime Nica ima svoj izvor u riječi »nike«, što znači: 
pobjeda. Sporedno je, kad je bila pobjeda i kakva, 
ali Nica zaslužuje uistinu to ime u punom značenju 
i pred tim gradom moraju pasti niče drugi primorski 
gradovi. To je grad hotela i vila, to je stjecište bo- 
gata svijeta, gdje odbori za priređivanja svečanosti 
i zabava rade neumorno i vrlo uspješno, da privuku 
što više stranaca i što ugodnije ih zabave. Priređuju 
se izložbe, konjske trke, regate, pucanje na golubove, 
karnevali, bitke sa cvijećem i drugo, a ide se na ruku 
i onima, koji love sreću te se mogu u Monte Carlu 
preko noći obogatiti ili spiskati i ono, što imaju. 

Ja sam upao u ovogodišnju bitku sa cvijećem 11. 
ožujka. Taj sjaj, to mnoštvo i skladna šarolikost cvi- 

jeca, bujnost mašte u zamisljanju i izvađanju razno- 
likih simbola sa cvijećem u zimsko doba, dok je jos 
dobar dio Evrope zaogrnut snježnim plastom, cvjetna 
je raskoš, što je može samo Riviera pružiti svojim 

gostima. . . 

U dva sata poslije podne najavi top dolazak 
sjajne cvjetne povorke na promenadu, gdje su podig- 
nute tribine u dužini preko kilometra; na. njima i 
oko njih slegao se silan svijet, a među njima je i 
švedski kralj Gustav V. Na čelu je povorke kočija 
u stilu Ljudevita XV. sva obložena bijelim cvijećem. 
U kočiju su upregnuta 4 bijelca, na kojima su dva 
paža u ljubičastom odijelu s trouglastim šeširom i 
s dugom bijelom kosom. U kooiji sjedi gospodin 
s bijelim šeširom i gospođa s bijelom kosom. Dalje 
se redaju kočije, kola i auti, obloženi cvijećem, pri- 
kazujući: proljeće, lepeze, torpedo, rode i drugo. U 
kolima sjede dame i gospoda u haljinama, koje odgo- 
varaju cvjetnom danu i nabacuju se cvijećem. 

Smijehu, podcikivanju i veselju nikad kraja! Sva- 
čije su ruke pune cvijeća, a promenada Je nalik na 
cvjetnu livadu. Motrilaca, što stranaca, što građana, 
ima na hiljade i hiljade, jer Nica brojem stanovnika 
upravo iznenađuje. Nije to samo kupalište svjetskog 
glasa kao što su: Ostende, Biarritz, San Sebastian, 
Crikvenica, Dubrovnik, već je to velegrad od preko 
200.000 stanovnika, a za sezone se taj broj gotovo 
podvostruči. 

Rječica Paillon dijeli Niču u dva dosta oprečna 
dijela. S lijeve se strane uz brdo Le Chateau i oko 
luke stisnuo stari talijanski dio grada s visokim ku- 
ćama, uskim i nepravilnim ulicama te sa svim »odli- 
kama« prljavih napuljskih ulica pa čak i s obiska- 
vanjem uši na ulici, a s desne je strane grad hotela 
i vila te sjajnih i bogatih dućana, sa širokim uli- 
cama, od česti zasađenim golemim platanama, a 
malenih, lijepo uređenih parkova ima na mnogo 
mjesta. 


Glavna je ulica »A venu e Victoire« vječito puna 
svijeta, nastavlja je »Place Massena«, gdje je Kasino, 
stjecište stranaca, a nasuprot Kasina je šetalište Al- 
berta I., koje se veže uz »Promenade des Anglais«. 

Promenada se rastegla u polukrugu uz more u 
dužinu od 6 km, a široka je 26 m. S jedne su strane 
mnoge vile stranih knezova i bogataša te golemi ho- 
teli, a s druge strane divno modro more i nad njim 
na stupovima »La Jetee Promenade«, zgrada u bi- 
zantskom stilu, u kojoj je kazalište i igračnica. 

Promenadom šeta silan svijet, čuju se naj različiti j i 
jezici i vide naj različiti] e nošnje. Arapi i Crnci nu- 
đaju ćilime i orijentalne nakite, sve su klupe pune 
svijeta, neki sjede i na kamenju uz more, a poneki 
se i kupaju. Pored toga je tu divlja jurnjava auta, 
na moru su nebrojene jedrenjače i barke, u zraku 
reklamni avion, sve vri od života. U toj vrevi čujem 
odjedanput baš pravo naški: »Ajde ... ti Boga«, a 
drugi doda: »Kuda ćeš . . .« i opsuje mater s upo- 
trebom potpunog glagolskog oblika. Dva mladića 
zovu nekamo trećega, a on ne sluša, već ide dalje. 

Htio sam ih upozoriti, da nas strani svijet nažalost 
poznaje po tom »ti Boga«, pa da to izbjegavaju, ali 
sam iz daljega njihova razgovora razabrao, da su 
bijesni i prijesni, pa bi me mogli nekuda i poslati. 
Nisam im se ni javio kao zemljak, jer mi je krv od 
stida podbila lice. 

Pažnju svraćaju na se engleski mornari s ratne 
lađe, usidrene u blizoj luci Villefranche. Visoki su i 
vitki s neobično širokim hlačama, koje ih čine gotovo 
smiješnima. Pune su ih kavane i barovi, troše kne- 
ževski, izazivaju dame, opijaju se do besvijesti i pa- 
daju na ulici. Gledam, gdje jednog pijanog mornara 
dižu drugovi i opet zajedno s njim padaju. Gledaoci 
glasno govore, da je to skandal; uza sve to prolazi 
časnik mornarice s engleskom mirnoćom i lulicom u 
ustima. Ništa ga se ne tiču vojnici i mornari, iako 
su mu i zemljaci i podčinjeni. 

Promenadu nastavlja prema luci »Quai des Etats 
Unis« i dalje »Quai Rauba Capeu«. Ime »rauba 
capeu« je mješavina francuskoga i talijanskoga je- 
zika, a znači »otima šešir«, jer su ovdje česti vjetrovi. 
Mješavina je jezika otud, što je grad Nica bio sad 
u vlasti Francuza sad opet Talijana, dok nije godine 
1860. putem plebiscita sa 25.033 protiv 159 glasova 
pripojen Francuskoj. 

U Nici se rodio veliki talijanski rodoljub i junak 
Garibaldi, pa mu je na »iPlace Garibaldi«, u starom 
dijelu grada, podignut spomenik s napisom: »A Gari- 
baldi sa ville natale«. Iza spomenika je brdo »Le 
Chateau«, koje se strmo ruši prema luci i moru. 
Danas je to ugodno šetalište sa širokim pogledom na 
Niču, na more i na snijegom pokrita brda »Cimes 
du Diable« 2681 m i Mont Bego 2876 m. 

Nica se proteže i uzbrdo, gdje su mnoge vile posred 
bujnih vrtova. Tu je na bulvaru »Carević« nova 
ruska crkva. Vrlo je sjajna sa svojih 8 tornjeva, ^ali 
nekadašnji sjaj danas tamni, što se čita sa zapušte- 
nosti parka oko crkve kao i s lica i odijela vjernika. 
Na stari sjaj podsjeća još samo pjevanje u crkvi. 
Meni se činilo, da slušam zbor Slavjanskoga ili neki 
tajanstveni zbor anđela. Jedan od svećenika ima silan 
glas te sva crkva trepti, a drugi svećenik, starac bi- 
jele brade, tako je već star i slab, da ga moraju podu- 
pirati kod službe božje i ruke mu podizati. Časni 
starci vrlo visoka stasa, nekoć val jada ministri i gene- 
rali, pale svijeće i mnogo se krste, nijemo si pružaju 
ruke i značajno se i sažalno pogledavaju. Bilo mi je, 
da proplačem gledajući taj propali sjaj. Narod meke 
slavenske duše, tako silan i bogobojazan, a od sud- 
bine tako teško iskušavan . . . 

Nica je željeznicom, tramvajem i golemim put- 
ničkim autobusima vezana sa cvjetnom Ažurnom 
obalom, te mnogi stranci čine na sve strane izlete uz 
more i u brda, a najviše u Monte Carlo. 


Monte Carlo! Tajanstveno zamamljivo ime. Ime, 
koje ljudima dočarava igračnicu s milijunskim dobi- 
cima i s nekim misterioznim parkom, iz kojega se 
svakog časa čuje revolversiki hitac, a sluge u frako- 
vima iznose samoubice. To su ishitrene bajke, plod 
bujne mašte i nedostižne težnje za dobitkom i ništa 
više. Ta ovdje je sve dosta obično, samo je priroda 
vrlo obilatom rukom razasula svoje darove. 

Živjeti se ovdje može i kneževski i umjereno gra- 
đanski, a može i »hohštaplerski«, kakve vrste ljudi 
ima posvuda, i to su oni, koji love sreću te se nje- 
zinom pomoći sad razbacuju novcem, sad im opet viri 
palac iz cipele. 

Monte Carlo je grad u kneževini Monaco, naj- 
manjoj suverenoj državici, koja se proteže u dužinu 
od tri kilometra i širinu od 150 — 1000 m, koliko do- 
puštaju brda i more. Na tom su se uskom prostoru 
razvila tri grada: Monaco, La Conđamine i Monte 
Carlo, ali su usko povezani, kao da su jedan grad. 

Monaco leži na pećinastom poluotočiću, komu se 
stijene dižu strmo iznad mora. U grad se dolazi samo 
jednom cestom. Čitav grad ima samo nekoliko posve 
uskih poprečnih ulica, koje su od dobre česti i pre- 
svođene, i samo četiri uske uzdužne ulice, od kojih 
samo jednom: Avenue St. Martin, mogu prolaziti kola 
i auti. Ulice su duge tek 440 koračaja. 

Na trgu je kneževa palača, velika i lijepa zgrada 
još iz god. 1215, ali obnovljena i povećana. Na 
ulazu stoje dva vojnika tjelesne straže, što je znak, 
da je knez kod kuće, jer za kneževa odsuća stoji samo 
jedan stražar. Nad vratima je kneževski grb, koji je 
nalik na hrvatski grb, samo su crvena i srebrna polja 
u kosim četvorinama. Na trgu je više starih topova, 
a su čitave piramidice željeznih kugli razlione 

veličine. Na povišem mjestu je spomenik, što su ga 
podigli stranci god. 1914. Otud je čaroban pogled na 
Monte Carlo i na Rivieru sve do Bordighere u Italiji. 

Još je čarobniji pogled na more iz parka St. Martin. 
Park je pun mirisnog cvijeća i tropskog drveća, ispre- 
pleten je mnogim puteljcima, koji se svršavaju na 
rubu strmih stijena, jer je park jedva nešto širi od 
Vrazova šetališta u Zagrebu. U strmoglavoj dubini 
od 65 m udara more o stijene i grebene, buci i pjeni 
se, kao da se ljuti, što ne može oboriti tvrde hridine. 
Nadaleko pokriva modrinu vode bijela pjena. Onamo 
dalje dižu se i spuštaju jata galebova prateći tri ratne 
lađe, što su se otisnule prema jugu, prema iKorziki, 
čija se brda vide za čista zraka. Do parka je nova 
katedrala i vrlo bogat oceanografski muzej. 

Monaco su podigli Feničani pa mu je i ime po 
feničkom bogu. U gradu su podigli veličanstven hram 
bogu Herkulu, koga su oni zvali Monekus. Monako 
ima oko 25.000 stanovnika, ali od toga samo oko 2000 
^građana, a ostalo su stranci. Vojska je kneževska 
?garda od 80 ljudi. Porez građani ne plaćaju, jer sve 
plača igračnica u Monte Carlu, koja je zasnovana 
god. 1852. 

Niže Monaka je La Condamine, novi grad s pra- 
vilnim ulicama. Stisnuo se između luke i brda Tete 
de Chien. Tu su ponajviše trgovci i obrtnici. Prista- 
nište u luci je tako lijepo uređeno, kao da je šeta- 
lište, jer je iznad plićine vode podignuta dvostruka 
terasa, ispod koje more jednako buči, kao da se buni 
protiv modernih zapreka. U luci leži mnogo vrlo 
sjajnih jahta, barčica i čamaca te lađa za lokalni 
saobraćaj, koje dočekuju mnogi auti. Velike putničke 
lađe pristaju izvan luke. 

Iz La Condamine vodi široka »Avenue de Monte 
Carlo« do Kasina, središta svega života i sjaja u 
Monte Carlu. Tko nije nastrojen pjesničkom žicom, 
mora da postane pjesnikom gledajući ovaj neobični 
sjaj, osobito navečer. 

Kasino je golema zgrada u obliku paviljona. 
S jedne je strane terasa s divnim pogledom na more. 
Niže terase je željeznička stanica i sasvim uz more 


mjesto za pucanje na golube. S druge je strane Ka- 
sina krasan park s cvijećem žarkih boja i alejama 
paoma i magnolija. Park okružuje Kasino sa svih 
strana i napunja zrak jakim mirisom. Sjaj se vanjski 
takmiči sa sjajem unutrašnjim, jer su navečer u kaza- 
lištu, u dvoranama igračnice, a osobito u restoranu 
hiljade električnih žarulja u svim bojama osvjetlju- 
jući slike i skulpture na stijenama i stropovima te se 
čovjeku čini, da je u kakvom začaranom dvoru. Taj 
s jaj povećavaju prebogate haljine posjetilaca, bolje 
reći posjetilica kazališta i restorana, tu je živa izložba 
haljina. 

Međutim, ajdemo u igračnicu! Ulaznina je 10 fra- 
naka, za garderobu se plaća 50 centima, a jedno i 
drugo vrijedi za čitav dan. Nitko nije od mene tražio 
nikakve iskaznice, iako se pripovijeda i piše, kako je 
potrebna nekakva iskaznica ili putnica. Pred ulazom 
su u dvorane stupovi s jonskim glavicama, kao da se 
ulazi u hram ili muzej. 

Dvorana za kartanje ili kockanje ima više; goleme 
su, sjajno iskićene, stijene su i stropovi puni slika i 
skulptura. U svakoj je dvorani više dugačkih sto- 
lova, oko kojih sjede povjerenici banke i igrači ili 
kockari, među kojima ima neobično mnogo ženskinja, 
one su strastvenije u kockanju od muškaraca. Igre su 
»roulette« i >>trente-quarante«. Trantkarant se igra 
kartama i nikako nisam mogao riješiti način igre, 
iako sam mnoge zapitkivao. 

Za rulet je posred stola udubina nalik na zdjelicu, 
koja se vrti. Na rubovima zdjeličina dna su brojevi 
od 1 do 36, a do svakoga je broja po jedna crna i 
crvena rupica. Gore po rubu zdjelice kruži bijela 
kuglica, koju potjera rukom namještenik banke. Sve 
šuti, samo se čuje kruženje kuglice, u koju su uprte 
sve oci. Kuglica se spusti s ruba u zdjelicu, udara o 
bridove oštrih malenih izbočina, mijenja smjer, po- 
skakuje, a s njezinim poskakivanjem poskakuje i drh- 
tavo srce igrača. Kuglica se napokon smjesti u rupicu 

crnu ili crvenu jednoga broja. Pružaju se drhtave 
ruke sretnih dobitnika i grabe »žetone«, ali najviše 
vuku povjerenici banke gumenim grabi jicama, jer ne 
mogu sve dohvatiti rukom. Poslije toga namještenik 
banke ponovo zavrti kuglicu, opet drhtanje, strepnja, 
žuđenje . . . kuglica je spas i propast! Jednu sam 
damu vidio, da je strpala u torbicu desetak hiljada 
franaka, ali mi jedan motrilac reče, da je ta dama 
vrlo mnogo i dugo stavljala. Motrilaca ima dakako 
više nego kockara i nije pretjerano, kad kažem, da 
je u igračnici, koja se otvara već u 10 sati ujutro, 
bilo 1000 ljudi. 

Najmanji je uložak kod prvih stolova ruleta 10 
franaka, a najveći 18.000. Ne stavlja se samo na 
jedan broj nego i kombinirano na tri broja, zatim na 
skupine brojeva od 1 — 12, od 13 — 24 i od 25 — 36, 
onda na par i nepar, pa onda na »crno« i »crveno« i 
prema tome se dobiva dvostruki, trostruki ili više- 
struki stavljeni iznos. Brojevi su na stolu s jedne i 
druge strane zdjelice. U pravilu se ne stavlja novac 
nego igraće marke ili žetoni, što ih bez ikakva suste- 
zanja izmjenjuju mjenjači u dvorani, ali su lepr- 
šale na stolu i hiljadarke franaka. Strastveni kockari 
oko stola bilježe izašle brojke i čine neke kombinacije, 
a kuglica je ipak posve svoja i uđe u rupicu, kud ju 
je volja i bez kombinacija. 

U Monte Carlo dolaze vlasnici rudokopa i farma, 
bankari i milijunari, grofovi i markezi, burzijanci i 
spekulanti, sve dovodi požuda i nada, da se preko 
noći obogate. Misle, da će »šprengati« banku, ali od- 
laze razočarani i osiromašeni. Farme i rudokopi, svila, 
krzna i dijamanti samo su sluge ruleta. 

U igračnici sam se našao s jednim znancem iz 
Osijeka, pa kad smo sve pomnjivo razgledali, rekoh 
mu: »Sad idem i ja da okušam sreću«. Stavim deset 
franaka na »crno«, kako sam još u Sahari odlučio, 
ništa ne pazeći, da li je prije toga izlazilo više crno 
ili crveno i, ne lezi vraže, dobijem. Znanac mi reče: 


»No, sad stavite dalje«. Ne, rekoh, ne lovim sreću; 
dosta mi je, što mogu reći, da sam se i ja u Monte 
Carlu kockao i dobio 10 franaka. A da ne dođe do 
»uvedi me u napast«, odmah sam izmijenio žeton u 
novac. 

v . , s v am ne °pisano veseo, što sam kao neznatno 
činovniče mogao iskušati svoju sreću u svjetskom 
magnetu, u igračnici, koja toliko uzrujava i razigrava 
pustolovnu maštu svjetskih spekulanata i lovaca sreće. 
I kad sam izašao iz igračnice i udahnuo svježa zraka, 
činilo mi se nebo sjajnije, more plavije, cvijeće mi- 
risnije i ljepše, ptičice da me pozdravljaju svojim cvr- 
kutom, lepiri mi svojim šarenim krilima čestitaju na 
sreći, a žuti i crveni cvjetovi na zelenoj livadi u parku 
čine mi se kao žetoni na stolu igračnice. 

Duše, pune zanosa i srca puna sreće, vraćam se 
s lastavicama u dragi Zagreb, kad već sve odiše pro- 
ljećem i radost titra na nebu i na zemlji. Vraćam se, 
da u sebi sredim utiske s puta, da u mašti proživ- 
ljavam sve putne doživljaje i da se spremim za novi 
put, pa da pokucam još i na druga vrata Sahare. 

MOJ SUPUTNIK MIŠKO 


Put svoj ipo Africi opisivao sam u jednom zagre- 
bačkom dnevniku. U osvrtu na dosadašnji put napo- 
menuo sam, da se spremam na novi put, pa da mi 
se može pridružiti koji prijatelj putovanja. I javi mi 
se nekadašnji moj odličan učenik, danas odličan 
slikar, Mihovil Kruslin, sto me je neobično 
razveselilo. To mi je najpoželjniji suputnik. Pored 
njega moći ću se sasvim predati svojem lutanju, 
maštanju i promatranju, dok će on u bogatstvu pri- 
rode i u igri boja naći lijepe građe za svoj kist, da 
nam pokaže krasote i zanimljivosti Afrike, kako je i 
sam zanimljiv, jer je uistinu od posve drugog pletiva 
nego obični naši umjetnici. Poznajem ga od malenih 
nogu pa ću ukratko ocrtati njegov život od osnovno- 
školca do umjetnika. 

Bio sam tek drugu godinu učitelj, gotovo i sam jos 
dijete, a imao sam oko 180 učenika. Đaci III. i IV. 
razreda dolazili su u školu prije podne, a oni manji 
poslije podne. Među učenicima I. razreda bio je dje- 
čačić ljepuškast, mio i vrlo skroman. Nije mogao ni 
svoje ime valjano izgovoriti, jedvaje nekako na nos 
istisnuo više »Krunušlin« nego Kruslin. Bio je veoma 
bistar i sanjarski nastrojen. Za četiri godine polaska 
škole nije bilo pitanja školskog, na koje ne bi odgo- 
vorio. v . i . 

Kako sam bio mlad a poletan učitelj, govorio sam 
djeci o svemu, što će im u životu trebati,. držeći 
se samo ukočene naučne osnove. Govorio sam im 
ukratko i o pjesništvu i nabacio: Ne bi li koji od vas 
sastavio kakvu pjesmicu! Za nekoliko mi dana kažu 

djeca:, »Gospon, Miško ima jednu pjesmicu«. Živo 
se sjećam, kako je skromno došao k stolu, kad sam 
ga pozvao i stidljivo mi pružio svoju pjesmicu, čitam 
i divim se mašti i osjećanju seljačkog dječačića. U 
pjesmi je toplim riječima prikazao, kako slavujica 

. v Y.£ n ji e . zt * u ’ a slavu j j°J PJ eva - Pjesma nije bila 
tehnički dotjerana, ali je odisala toplinom i čistim 
umjetničkim osjećanjem. 

Drugom mi prigodom djeca jave: »Gospon, Miško 
ima jednu sliku«. Priđem k njemu, da vidim. Na 
običnom je papiru nacrtao junaka, kako visoko drži 
odrubljenu glavu, iz koje curi krv, do nogu mu leži 
trup bez glave, a visoko u zraku lete ptice. Nije imao 
ni pastela ni boja ni kista kao razmažena gradska 
djeca, nego je žigice sumporače sa crvenim i modrim 
glavicama kvasio u vodi i tako slikao. Nije imao ni 
kojekakvih knjiga, punih slika, a ipak je ptice u 
zraku nacrtao sa dvije samo zavinute crte. Kad sam 
g a v .Pit a °, s ^° J e naslikao, izložio mi je sa zanosom i 
opširno, da je ovaj junak ubio razbojnika, koji je od 
naroda otimao i nanosio mu nepravde. 

Bio sam onda još odviše mlad, da se pobrinem, da 
ovakova umjetnička priroda, ovakav slikarski talenat 
ne ostane na selu, već da ga uputim na polje, koje 
je po duševnim darovima određeno. Godinu dana 
lanije smjestio sam jednoga dječaka iz Miškova sela 
kod svojih roditelja u Zagrebu uz veoma nisku od- 
štetu (6 forinta na mjesec), da polazi gimnaziju, pa 
nisam mogao i drugoga uputiti k roditeljima, koji su 
i sami bili siromašni. Međutim sam bio premješten 
na drugo mjesto i darovitoga Miška zaboravio. 

_~ a k°j u godinu čitam, da je kod jedne zabave 
»Katoličkog dj etičkog društva« u Zagrebu dekla- 
mirao svoju pjesmu Mijo Krušlin i da je bio burno 
pozdravljen. Sjetim se sanjarskoga svoga đaka i 
pišem ravnatelju vlastelinskoga dobra kod Miškova 
sela, čovjeku plemenita srca, koji je svaku dobru 
stvar podupirao, i pitam, gdje se nalazi Miško. 

Saznam, da je nauoniik kod stolara Bašića u Opato- 
vini u Zagrebu. Javim mu se, a on mi napisa opširan 
list i upozna me sa svojim životom i željama. ^ 

Dobra je sudbina njegova htjela, te je stolar Basic 
gradio oltare. Miškova duša nasla se na pravom polju, 
jer je mogao ne samo samostalno crtati skice za ol- 
tare nego izrađene oltare odmah i slikati. U onu je 
doba živio u Zagrebu Antonini i slikao nutrasnjost 
mnogih crkava u nas te slikar Milanesi, koji je izra- 
đivao slike za oltare, za križne puteve i uopće slike 

svetaca. • i • 

Miško je gledao, kako Milanesi slika^ jedan zimski 
pejsaž. I danas njegovo oko sja umjetničkim zanosom, 
kad priča o tom pejsažu, o crkvici u šumi i o snijegu 
na granama, na koje sja svijetlo iz crkvice. On je 
osjetio neku zanesenost, neku osobitu snagu, sve je to 
za njega lako, on će to naslikati, iako je tek prvi put 
vidio, kako se slika. Sliku je tako dobro zapamtio, 
da je, došavši pred noć kući, zapalio dvije l ar npe 1 
čitavu noć radio istu sliku na tvrdom papiru. Sliku 
je izvjesio na zidu radionice, i kad je Milanesi po 
nekom poslu došao u radionicu i vidio sliku, pitao 
je, kako je njegova slika dospjela ovamo. Miško je 
dakle tako dobro kopirao sliku, da je Milanesi djelo 
šegrta Miška držao svojim. 

Taj je sretni slučaj veoma povoljno djelovao na 
budućnost Miškovu. Osjećao je u sebi snage i za ve- 
lika djela, sve mu se činilo lako i jednostavno, trebao 
je samo otkriti neke tajne gledanja božanske prirode 
i prenošenja na papir. Zamoli me u pismu, da ga 
preporučim slikaru Bužanu, da ga povede sa sobom, 
pa da zajedno rade. Bužan ga vrlo pripravno primi 
te su zajedno polazili u okolicu Zagreba i slikali. 

Miško je još kao šegrt izrađivao slike iz prirode, 
ali ne po prirodi. Prva mu je slika bila: »Djevojka 
kod zdenca«. Sestra mu je stajala kod zdenca kao 
model, ali on nikako nije mogao naći željeni položaj 
modela prema slici, koju je imao u dusi, pa otjera 


model i sliku izradi na pamet. Sliku odnese pozla- 
taru Wagmeisteru u Dugoj ulici, koji se bavio trgo- 
vinom slika. Dao mu je za sliku pet kruna i to 
je početak Miškove slikarske karijere. Ne smije se 
podcjenjivati skroman iznos od 5 kruna, jer je Miško 
u ono doba mogao za 5 kruna kupiti dobre cipele, pa 
i čitavo odijelo. 

Slika je bila izvješena u izlogu trgovca Wagmei~ 
stera. Opazio ju ondašnji župnik g. P. i čuo, da ju 
je naslikao njegov župljanin Miško, koji je međutim 
već izučio stolariju. Za blagoslova kuća o Božiću 
pozove taj župnik Miška k sebi u župni dvor, da slika 
nj ega, majku mu i ujaka Torbara, pokojnoga ravna- 
telja realke i naučnoga radnika. Miško se odazove 
pozivu, izradi po fotografiji Torbara, nabavi čak i 
okvir za 10 kruna. Kad je sve pokazao ocu, pri- 
prostom ali bistrom seoskom tesaru, zapita ga on, 
koliko misli dobiti za sliku. Najmanje 25 kruna od- 
govori Miško. »Varaš se, sinko, ne poznaš ti g. P.« 
reče otac. I uistinu je dobio samo 5 kruna, a okvir 
nije platio ni g. P. ni Miško. Uza sve to se g. P. 
hvalio, da je mecena, ako ne baš kao Strossmayer, ali 
i? *P a k ma li mecena. Miško mu je sam naj- 
ljepše osporio mecenstvo s riječima: »Kad za sliku 
dajete 5 kruna, onda ste izrabljivač, a ne mecena«. 

Ipak je ostao u župnom dvoru i slikao župnika i 
majku mu po prirodi, iako je katkad i gladovao. Ako 
župnika nije bilo kod kuće, kuharica nije pripremila 
ručka, pa je Miško s kapelanom prazna želuca filo- 
zofirao u bašči. Sam se župnik zgrozio nad škrtosti 
kuharice, kad je našao čitavu tortu pljesnivu i po- 
vikao: »Eto, od same je škrtosti pustila da propadne 
torta!« Kuća je bila puna svega, a ipak su gladovali. 

Domišljati Miško nađe brzo izlaza iz tog očajnog 
položaja. Na tavanu nađe u ječmu domaće kobasice 
i kad bi god ostao bez ručka, uzeo je koju kobasicu 
i kruha, otišao u podrum i jedući kobasicu zalijevao 
je dobrim vinom. Sad je lako sit filozofirao s gladnim 

kapelanom. Savjest mu je zbog kobasica bila spo- 
kojna, jer za sliku majke g. P. nije dobio nikakve 
plaće, iako je slika vrlo lijepo uspjela. Namjesto 
plaće dade mu župnik slikati sv. Vida za glavni oltar 
u crkvi u Brdovcu. Slika je bila preko dva jnetra 
visoka i metar široka, pa je Miško s pravom računao, 
da će dobiti 100 kruna. Poznajući međutim škrtost 
župnikovu, sam je u sebi putem spustao cijenu i za- 
tražio 70 kruna, a dobio jedva 50 kruna. Uza sve to 
se g. P. i dalje hvalio, da je Miškov mecena . . . 

Guo to trgovac Leitner u Zaprešiću i pozvao 
Miška k sebi, da slika njega, ženu mu i kćer. Tu je 
Mišku pala sikira u med, jer je imao dobru hranu, 
bio lijepo pažen i dobro plaćen. Za tri je slike 
primio 90 kruna — za njega čitava imovina. ^ Pored 
toga je doživio šaljivu uzbunu u selu. Pročulo se 
u selu, da brijač već osam dana brije Leitnera te 
se svijet skupljao pred prozorom, da vidi tu neo- 
bičnost. Miško je, slikajući portret Leitnerov, sjedio 
kod prozora te su ljudi vidjeli naslikano lice i ruku, 
kako kistom vuče po slici, pa su u svojoj neukosti 
mislili, da to brijač maže trgovca sapunom i brije. 

Kad je primio novce, odluči, da pođe na more, u 
Dalmaciju, zajedno s Rendićevim sinom, bohemom, 
kakav je i sam bio. Rendić je trebao da u Dalmaciji 
ubere neke novce za svoga oca, ali je ostao praznih 
ruku. Ispočetka, dok je bilo novaca, bilo im je jos 
kako-tako, prema talijanskoj: Fin che dura , non 
paura, ali doskora je bilo kojekako. Poslije, dužeg 
lutanja, vezana sad s gladovanjem sad sa čašćenjem, J 
vrate se naša dva umjetnika gladni u Zagreb. Miško 
je ipak donio pet slika i izložio ih kod Bothea. Ljudi 
su slike gledali, pohvalno o njima govorili, ali nitko 
ne kupuje, jer još ne poznaju Miška kao slikara. 
Pokojni Grund kupi 3 islike za 5 kruna. 

Tako je Miško proživljavao časove sreće, zanosa i 
zadovoljstva, ali i bijede, borbe za kruh i samoprije- 
gora. Bio je čista bohemska priroda. Ako mu je bilo 

danas dobro, nije mislio na sutra. To dokazuje i ova 
zgoda. U susjednoj Miškovoj župi Pušće slavio se 
god crkve. Tu se poslije svečane mise nađu u ve- 
likom društvu kod puna stola g. P. i Miško . Gosp. P. 
kuje u zvijezde Miška, opjevava njegov život i rad 
te predloži, da se za njega skupljaju dobrovoljni pri- 
lozi, ali Miško to odbija. Bio je sit i zadovoljan, pa 
nije htio, da gosp. P. bude mecena za tuđi račun. A 
svaka bi mu pomoć bila i te kako dobro došla, jer 
je u ono doba češće bio gladan nego sit. Otkako je 
počeo slikati, bio je pored toga obično i bez gaća. 
Nemajući novaca za platno, parao je nove gaće, što 
je dobivao od kuće, i upotrebljavao ih za slikanje. 

fU borbi za umjetnost i kruh jačala ga je njegova 
prirodna filozofija. Sam je sebi govorio: kako danas 
dolazi zlo, tako može sutra doći i dobro. 

Da namakne sredstva za život, primao se svakog 
posla, stolarskog i slikarskog. Zimi je slikao kulise 
za diletantska društva, dekoracije za zabave i slično. 
Upoznao se i sa slikarima Crnčićem i Čikošem, koji 
su mu dopustili da posjećuje njihovu privatnu školu. 
Kako su đaci sami plaćali modele za slikanje, nije 
on mogao redovno dolaziti, jer nije imao ni za kruh, 
kamo li za model. 

Kad se domogao kakve svotice novca, kupovao je 
i knjige. Još kao šegrt prijateljevao je s đacima 
srednjih škola, a kako je bio bistar, pjesnički nastrojen 
i već prilično načitan, izrađivao im je domaće hr- 
vatske zadaće. 

Ogledao se i na pjesničkom polju. Pjesme su mu 
bile tiskane u »Vjernom drugu«. Za dnevnik »Hr- 
vatska« napisao je uoči 30. travnja pjesmu o Zrinj- 
skom i Frankopanu, koja je odmah sutradan i tiskana. 
Kad je došao k tadašnjem uredniku Grškoviću, ovaj 
je najlaskavije govorio o pjesmi i o njegovu talentu, 
ali kad ga je pitao, da li studira pravo ili filozofiju, 
Miško mu odgovorio, da »studira tišlariju«, nije više 
pjesmu dobro »ispjevao« nego »napravio« i nije mu 

Z. B. 580. 

dao nikakva honorara. U »Hrvatskoj« je izašla i 
jedna njegova pripovijest, a pjesma »Sudbina izda- 
jice« izašla je ne samo u »Glasu naroda«, nego su 
je, šta više, preštampale i »Narodne Novine«. 

Najviše je kao pjesnik zaradio jednom pjesmom 
po narudžbi. Litografsko preduzeće u Pragu tražilo 
je na hrvatskom jeziku čestitku dimnjačara k Novoj 
godini u obliku pjesme. Ponudu za pjesmu poslalo 
je preduzeće našem Narodnom kazalištu, gdje je bilo 
više Čeha. Kazališni slikar Trnka preda ponudu 
Mišku, jer je znao, da Miško i piskara. Miško složi 
pjesmicu od osam kitica i zatraži 10 filira po retku, 
što bi iznosilo 3 krune 20 filira. Svotica skromna, ali 
Srijemac kaže: »Dobro keru, kad muhu uhvati; ne 
ostane natašte«. Čekao je dugo, vrlo dugo. 

Jednoga jutra, kad već dva dana nije ništa jeo i 
prazna želuca razmišljavao o životu, o dobru i zlu, 
trgne ga iz razmišljanja glas listonoše. Donio mu je 
25 kruna kao honorar za pjesmu. Platio je stan, kupio 
odijelo i ljudski se najeo! 

Proživljujući ovakve svijetle, a još češće tmurne 
časove, dočekao je otvorenje Više škole za umjetnost 
i umjetni obrt u Zagrebu, iz koje se razvila današnja 
Slikarska akademija. Između mnogih kandidata sa 
svjedodžbom srednje škole pa i univerze javi se i ne- 
kadašnji šegrt Miško bez ikakve školske svjedodžbe. 
Božanski mu je umjetnički dar i cjelov muze više 
vrijedio nego sve svjedodžbe, jer je zadatke na pri- 
jamnom ispitu bolje riješio nego mnogi sa srednjo- 
školskom maturom. San se njegov ispunio i Miško se 
božanskim darom i zamjernom istrajnošću svojom 
svrstao u red naših najboljih umjetnika. 

I sudbina je eto odredila, da baš on pođe sa mnom 
na put. Priredio je izložbu, na kojoj je prodao slika 
za 28.000 dinara, jer se onda još nije znalo za krizu, 
strpao u džep novce i tjeraj sa mnom na more. Na- 
mjeravali smo lađom izravno na Siciliju, ali lađa nije 


kretala na određeni dan, pa smo morali s drugom 
lađom s Rijeke do Ankone, a onda željeznicom nado- 
mak Sicilije. Zadržali smo se samo jedan dan u Na- 
pulju, da se odmorimo i ojačamo božanskim nektarom 
lacrime Cristi s Vezuva i odmah krenuli dalje, jer je 
i Miško već poznavao sjevernu i srednju Italiju. 

U 8 sati navečer prenosi nas skela, trajekt, ferry 
boat , iz gradića Villa San Giovanni na kalabrijskoj 
obali u Messinu preko morskog tijesna. Parna skela 
prenosi preko tijesna ne samo ljude nego i krcata že- 
ljeznička kola. Na takvim sam skelama prelazio za- 
jedno sa željezničkim kolima bez silaženja preko 
Istočnoga ili Baltičkoga mora iz Warnemiinde u Nje- 
mačkoj u 42 km udaljeni Gjedser u Danskoj i opet iz 
Danske preko Kattegata od Helsingora do Helsing- 
borga u Švedskoj. 

More je u Mesinskom tijesnu uzburkano, valovi za- 
pljuskuju preko palube parne skele. S jedne i druge 
strane tijesna strše kao sablasti tamni šiljci sicilskih i 
kalabrijskih brda; na jednoj i na drugoj obali titraju 
hiljade električnih sijalica, kojima se pridružuju sjaj- 
ne zvijezde na modrom svodu nebeskom. 

M e s s i n a je grad ruševina i baraka, grad, koji 
se tek oporavlja od teške katastrofe od 28. prosinca 
1908., kad je potres razorio devet desetina kuća, a od 
120.000 stanovnika našlo je smrt u ruševinama 84.000 
U čitavoj potresnoj zoni postradalo je oko 150.000 
ljudi. 

Već kod same pomisli na tu strahotu zadrhće čo- 
vjeku srce i pamet mu stane, kako je tek moralo biti 
onim nesretnicima, koji su toj strahoti gledali u oči, a 
pogotovo onima, koji su je proživjeli te slušali i gle- 
dali očaj, muke, plač, krv, smrt! 

Rano zimsko jutro. Sobe bez peći. Sve još spava. U 
5 sati i 20 minuta začuje se tutnjava, zemlja se po- 
trese, more se diže, ruše se zidovi i krovovi, kuće i 
crkve. Za 28 sekunda sav je grad žalosna ruševina, 

iz koje se čuje stenjanje, plač, jauk . . . smrt slavi svo- 
ju slavu! Potresu se pridružio požar na sve strane, a 
pošto je potres razorio i vodovod, bilo je spriječeno 
gašenje i oteščano spašavanje. U pomoć su pritekle 
ratne lađe talijanske, ruske, njemačke, engleske i 
francuske. 

Kod pretraživanja ruševina nailazilo se na strašne 
slike. Majka s razmrskanom glavom drži u naručju 
dijete, koje bi se bilo spasilo, da je mogla doći brza 
pomoć; djevojka u noćnoj košulji s razbarušenom ko- 
som leži na podu, ugušio je dim: nije imala izlaza iz 
ruševina; mladić leži u krevetu zasut gredama i ope- 
kama, glava mu je slobodna, ali se ne može maći te 
ispusti dušu od muke i gladi . . . Na sve strane gro- 
zota i strahota! 

Kad se 9. studenoga 1880. Zagreb malo potresao, 
pisalo se o katastrofalnom potresu, pa i danas se još 
na obljetnicu piše o tim strahotama, a uistinu se sru- 
šilo samo nekoliko dimnjaka, popucali nešto zidovi, a 
jače je stradala samo katedrala, crkva sv. Katarine i 
dvije-tri kuće. Ljudi su od straha bježali iz Zagreba, 
spavali u kočijama na Jelačićevu trgu, a u Messini je 
stotina hiljada ljudi stradalo životom, potresi su tamo 
i danas česti, pa ipak ljudi mirno legnu u krevet. 

Za stradalnike u Messini i okolici sabiralo se po 
svoj Evropi, te su za preostale stanovnike podignute 
drvene kuće, barake, koje još i danas čine čitave grad- 
ske četvrti: Giostra i Mosella imaju samo barake, oko 
kojih vrve djeca kao pilići. Potres je ipak poštedio 
crkvicu San Giuseppe s bogato ukrašenom nutraš- 
njošću, zatim Fontanu di Orione, umjetnički izrađen 
bunar sa statuama, koje simbolički prikazuju rijeke: 
Tiber, Nil, Ebro i potok Camaro, a nešto dalje Fon- 
tanu di Nettuno sa statuom Neptuna i sirena Scille i 
Karibde. 

Potres se osjetio daleko naokrug, gotovo po svoj 
Siciliji, na Malti, u Napulju i čak u našem Kotoru. 
Katastrofalna zona potresa bila je elipsa s većom osi 


od 30 km i s manjom od 20 km., a epicentar je bio u 
samom tijesnu između Messine i Reggia. More se u 
tijesnu dizalo kao gejziri i preplavljivalo obalu. U 
Messini se diglo za 2.30 m, u Reggiu 3.50, a u mjestima 
Giardini i Riposto čak 6 m. Vulkan Etna i Stromboli, 
iako su dosta blizu, nisu pokazali nikakva jačeg dje- 
lovanja. 

Od potresa je najviše postradala Messina, jer je 
građa kuća bila u velikom dijelu od okrugla kamena 
bez čvrste veze; temelji su bili plitki, a grad je od 
velike česti izgrađen na naplavljenom tlu. Danas se u 
Messini smiju graditi kuće samo do visine od 10 m, 
dakle samo jednokatnice. Dvokatnice su samo neke 
javne zgrade, ali imaju željeznu konstrukciju. Lice je 
obnovljenoga grada zbog toga jednolično, dosadno, 
iako mu je položaj vrlo slikovit, jer se rastegao uz 
morski tjesnac i na pristranku pitomih brda Monti 
Peloritani. 

Sredinom grada vodi široka ulica Viale San Mar- 
tino s trgom Piazza Cairoli, koji se čini mnogo većim, 
jer ga okružuju niske kuće. Druga je glavna ulica Via 
Garibaldi, od koje vijugaju ulice uz pristranak brda, 
odakle je lijep pogled na čitavo morsko tijesno, uz 
koje su se nanizala bijela seoca i gradovi između buj- 
nih bašča s palmama, narančama i golemim bodlji- 
kavim agavama. 

Messinski je tjesnac na vratima Tirrenskoga mora, 
između Cap Peloro i Torre Cavallo, samo 3.285 m ši- 
rok. Tijesnom struji voda brzinom od 9 km na sat iz 
Tirrenskoga u Jonsko more i obrnuto. Voda je svojom 
snagom podrovala kamenitu obalu i načinila podzem- 
ne špilje i ponore, pa zbog toga nastaju jaki virovi 
pogibeljni za manju brodicu. Najveći su virovi, ga - 
rofali , Scila i Haribda, koje su opjevali Homer i Ver- 
gilije, te je općeno poznata rečenica: Incidit in Scyl- 
lam , qui vult vitare Charibdim. Scila je na kalabrij- 
skoj, a Haribda na sicilskoj strani tijesna. 

Strahote Haribde opisuje vrlo živo Schiller u pje- 
smi »Der Taucher«. Pjesma priča, da je kralj bacio 
u vir zlatni pehar, koji će darovati onome, tko ga iz- 
nese iz vode. Nađe se smion mladić i baci se u vrtlog, 
koji ga odmah proguta. Sve sa zebnjom čeka, hoće li 
se mladić vratiti. Poslije duga vremena vrtlog izbaci 
mladića na površinu vode i on sretno ispliva s peha- 
romu ruci te ispripovijeda kralju, kako je u vrtlogu 
strasna buka, jer bujice struje užasnom snagom iz 
morskih dubina i ponora te voda upravo urla. Pehar 
je mogao naći i iznesti samo zato, što zbog jakih struja 
i protustruja nije pao na dno nego se zadržao na ko- 
ralnom grebenu. 

Kralj mu dade pehar i reče: »Dat ću ti i ovaj pr- 
sten, urešen dragim kamenjem, ako ponovo izneseš iz 
mora zlatan pehar i ispričaš, kako je na dnu vrtloga.« 
Povrh toga mu obeća i svoju kćer za ženu. Mladić se 
ponovo baci u vrtlog, iz kojega više nije izišao. 


LJEPOTE I STRAHOTE ETNE 

Dva orijaška prirodna stražara, iako malo podalje, 
stoje pred ulazima u Messinsko tijesno. Stoje bez pu- 
ške i koplja, samo im se glava vječito dimi. Pred sje- 
vernim je vratima vulkan Stromboli, a pred južnim 
Etna. Stromboli je ne samo stražar, nego i prirodni 
svjetionik, jer se noću redovno zapaža rumenilo i žar 
iznad njegova kratera. Visinom svojom od 926 m 
Stromboli je samo maleno, na more odlutalo, čedo 
najvišeg evropskog vulkana Etne. 

Najljepši je pogled na Etnu iz Taormine, bisera u 
kruni prirodnih krasota Sicilije, stjecište stranaca iz 
svih krajeva Evrope pa i daleke Amerike. Vožnja je 
željeznicom od Messine dd Taormine prava naslada. 
Bijela seoca u novom ruhu poslije potresa od god. 
1908., lijepe vlasteoske kuće, okružene zelenim bašča- 
ma, u kojima vise zlatne naranče kao žarke žarulje, 
a čempresi na jutarnjem povjetarcu sagibaju svoje 
vrške kao klasovi pšenice. Na tijesnu valovi pletu čip- 
kaste mreže, poigravaju ribarske lađe, a onamo na ka- 
labrijskoj strani bjelasa se obnovljeni Reggio. 

I kad se Messinsko tijesno proširilo i sljubilo s Jon- 
skim morem, iskrsava pred nama gradić Taormina na 
uskoj visoravni 200 m iznad mora. Željeznička je sta- 
nica za Taorminu seoce Giardini. Miško je želio, da 
se smjestimo kod mora, a ne u samoj Taormini, pa smo 
odsjeli u priprostom hotelu »Roma« u Giardini. Vlas- 
nica hotela, veoma krupna žena nasmijana lica, do- 
broćudna »debela mamica«, ima gostionicu i malenu 
trgovinu. Kad je Miško zapazio, da ima lijepe ribe, 
da je vino upravo bogovsko, razigrali smo se i raspo- 

jasali, kao da smo gdjegod u Vlaškoj ulici u Zagrebu. 
Uz dugačak smo stol sjedili zajedno s domaćim lju- 
dima, zajedno smo jeli, zajedno pili, kao da smo iskon- 
ski drugovi. Oni nam toče svoje vino, a mi im uzvra- 
ćamo. Naše im cigarete neobično prijaju, ne mogu na- 
smagati riječi pohvale. Miško je po svojoj prirodi 
škrt na riječima, ali se ovdje tako razglagoljao i razi- 
grao, da nam je dobar dio noći protekao u šali i smi- 
jehu, a debela mamica gladila mu od dragosti kosu. 

Ja sam za najživlje pjesme i smijeha skoknuo u 
prvi kat, da vidim sobu, gdje ćemo prenoćiti. U sobi 
je pet kreveta. Ta krcatost kreveta, začudan zadah, 
sumnjiva bjelina krevetskoga namještaja, bude u me- 
ne i pored sve razigranosti neko nepovjerenje i za- 
pitam nešto od šale, nešto od obilje, nema li možda 
noćnih šesteronožnih životinja. Debela mamica cikne 
nato, kao da ju je guja ujela, viče i lomata rukama, 
jezik joj se razvezao, nema ni točke ni stanke, a iz bu- 
jice riječi razabirem samo »cimici« i »pidizia«, te dvi- 
je riječi ponavlja stotinu puta. Uvrijeđena je, ogra- 
đuje se i protiv same pomisli, da bi kod nje bilo stje- 
nka i da bi čistoća bila sumnjiva. Kako smo bili 
razigrani ugodnim društvom i omamljeni jakim vi- 
nom, spavali smo slatko, kao da smo u najsjajnijem 
krevetu sa zlatnim zavjesama. Kad sam se ujutro di- 
gao i pogledao plahtu, vidio sam tragove krvave noć- 
ne borbe s nepoželjnim šesteronožnim drugovima. To 
je uistinu bio vrhunac pulizie, čistoće . . . 

Sutradan smo se smjestili u prijatnom hotelu »Isola 
Bell a« uz more, gdje smo se kupali i u pijesku va- 
ljuškali, jer smo isa tri koraka bili iz sobe u moru. 
Ujutro nam je sjajno sunašce, što se okupano i svježe 
dizalo iz mora, zlatnim svojim zrakama kucalo na pro- 
zore i pozivalo, da uživamo u božanskoj prirodi. Na 
zidovima mnogih gostionica čitamo: 

Al sole , che splende, buon vino si vende , 

Venite pronti pria che tramonti. 


To u sličnim stihovima znači: 

Ka suncu , divno sto sjaje, dobro se vince prodaje, 
c Tu neka svatko se nađe, prije no sunasce zađe . 

Sve nam je ovdje po volji, samo su komarice ne- 
snosne i bezobzirne. Velike su, veće od naših i tam- 
nije boje. Gotovo žalim, što nemam rep, da se branim 
od tih krvopija! 

U Taorminu se za po sata popnemo putem, ali se 
može i glatkom zavojitom cestom, otkud je dalek po- 
gled na Kalabriju i na Jonsko more, koje je Odisej 
preplovio na svojoj splavi od Sicilije do Grčke. Či- 
tava Taormina ima samo dvije uzdužne ulice, od kojih 
je glavna Corso Umberto I. i nekoliko vrlo kratkih 
poprečnih ulica. Korzo je pun trgovina antiknih pred- 
meta i domaćih čipaka te luksuznih hotela. 

Ovdje sam se čudom čudio gledajući u kapucinskoj 
crkvi neobičan za nas vjerski obred. Na dan San An- 
drea bila je krizma, a krizmaju se djeca i od četiri 
godine, rijetko je koje odraslije dijete. Posred crkve 
poredane su stolice, ina kojima stoje sitna djeca za 
krizmu. Slika posve oprečna onoj kod nas, gdje je 
kumče kadgod veće od kume i gdje se djeca u školi 
dugo spremaju za taj vjerski čin. 

Biser je Taormine stari grčki teatar, U Teatro Greco. 
To je golema građevina od kamena i opeke 214 m 
nad morem. Opeka je mnogo veća od naše. Na pro- 
čelju, okrenutu prema Etni, dobro su još uzdržane 
prostorije za glumce i spremišta različnih potrepština, 
a u sredini su ostaci pozornice, koja je prema gole- 
mosti zgrade vrlo malena i uska. Pred pozornicom je 
veliki prostor za gledaoce, ali su gotovo nikakvi ostaci 
sjedala, vidi se samo trava i kamen. Straga su ostaci 
zida natkritih loža i galerija. Krov je držalo 45 gra- 
nitnih stupova, kako se razbira po preostalim krnjim 
stupovima. 

Stojim na tim razvalinama, a misao moja leti u 
drevnu prošlost dočaravajući mi glumce u antiknom 
hitonu i himationu ili togi s kacigom ili vijencem na 
glavi, kako recitiraju koju pjesmu s patosom kao naš 
nezaboravljeni Fijan ili prikazuju koju antiknu dra- 
mu Sofokla, Eshila, Euripida i oduševljavaju hiljade 
gledalaca, dok oči moje hvataju neizrecivo bogatstvo 
krasota, što ih je priroda ovdje obilatom rukom sa- 
sula kao dar svoj. S jedne je strane nepregledno Jon- 
sko more, a s druge Etna, od polovice sva u snijegu 
s dimom, koji se s vrška diže i ravnom crtom ide 
k moru. Dim je sada bijel te se iz daljine čini, da se 
snijeg diže i u obliku dima pliva u zraku. 

Iznad Taormine leži vrlo slikovito selo Castello 
Mola ina strmu usku brdu 635 m iznad mora. Izletnici 
se u Mola penju obično na magarcima, jer je put dosta 
strm i težak. Ali je takvo jahanje neugodno i ne- 
udobno, jer magare je magare, ušćudi se i stane te ga 
treba nemilo udarati, dok krene, ako nije iza njega 
gonič, koji ga jednako bocka straga. Gledam, kako 
jedan šaljivdžija Nijemac moli magare sad njemački 
sad talijanski, ali ono ne će pa ne će naprijed, a on 
ne htijući da ga bije, siđe s njega, obuhvati ga oko 
vrata i povuče tepajući mu u šali, da ga udobrovolji. 
Iz Mola je pogled još veličanstveniji nego iz Taor- 
mine, a najsnažnije privlači oči Etna s bijelim djevi- 
čanskim hal jetkom i s crnim nogama, protkanim bje- 
linom seoca i gradova. I glava joj je crna, jer je sni- 
jeg otopila para, što dolazi iz kratera. Jasno se vidi, 
da je krater nešto niže od vrha. 

Etna je veličanstveno djelo prirode, rječit dokaz 
njezine velesile i tajanstvenosti. Ljudi, slabi stvorovi 
prirode, ne mogavši dokučiti tu velesilu, a nošeni svo- 
jom maštom, pripisivali su sva prirodna djela nekim 
natprirodnim bićima: kiklopima i divovima. 

Na podnožju Etne, između Messine i Katanije, strši 
iz mora kod mjestanca Aci Castello sedam otočića, 
koje zovu Scogli dei Ciclopi , Kiklopski otoci. Crne su 

to i gole kamene stijene, od kojih su tri nalik na tor- 
njiće. Zbog čudnovata oblika savila se oko njih još 
u najdavnije davnine priča o njihovu postanju. Ho- 
mer u svojoj Odiseji kazuje, da je te otočiće, to ka- 
menje bacao za Odisejem Kiklop Polyphem, div s jed- 
nim okom usred čela, kad mu je Odisej, da spasi sebe 
i drugove svoje, kolcem izbio ono jedno oko i pobje- 
gao na more na svoje splavi. 

Pored tih otočića ima na obali silnog kamenja crne 
boje, a različna oblika, što je sve pojačavalo vjeru 
starih Grka, da su to djela divova. Na jednoj takvoj 
kamenoj hridini, koja se protegla u more i koja je je- 
dnako crna i tajanstvena kao otočići, sazdan je kašteo, 
sada već ruševina, od koga je mjestancu ime Aci Ca- 
stello. Jedan se od onih sedam otočića zove: lsola 
d’ Aci, a blizu je tu potok Aci i kupalište sumporno- 
slane vode Acireale . Ime Aci zavito je pričom, da je 
Acis bio ljubimac nimfe Galateje, pa da ga je Kiklop 
Polyphem, kao svoga takmaca u ljubavi, ubio, a Ga- 
latea ga pretvorila u potok. 

I brda dalje od obale crna ču i kamenita, ali ne 
više gola nego lijepo obrađena. Nije to običan kamen, 
već je to lava, koju je Etna izbacila iz utrobe Zemlje 
u drevnoj davnini. Bujna mašta naših praotaca stav- 
ljala je i to djelo prirode u ruke svojih bogova i di- 
vova. Po njihovu je vjerovanju čunjasta gora Etna 
bila kovačnica Kiklopa i boga vatre Hefaista ili Vul- 
kana. Te je vjere starih Grka i Rimljana nestalo, ali 
je ostala kovačnica, a dim što vječito izlazi iz kratera 
Etne, svjedoči o djelatnosti u nutrašnjosti Zemlje. 

Dok je posljedica te djelatnosti samo dim, ljudi to 
i ne primjećuju, ali ispod Etne obala morska u dužini 
od preko 50 km živi je svjedok vatre i vrenja pa kad- 
god uzavre takvom snagom, da iz nutrašnjosti izba- 
cuje kamenje kao žitku masu, koja teče i valja se niza 
strane na kilometre daleko. Ništa je ne može sprije- 
čiti, sve ništi, obara i zakapa. To se ponavlja često, 
zbiva se i u najnovije doba, a opet ljudi ostaju ovdje 

i s nekom čežnjom, a ne zebnjom pogledavaju na 
Etnu, ponosnu i silnu. Njezina se golemost jače ističe 
zbog toga, što je osamljena i što se diže izravno od 
mora. 

Svi vulkani mijenjaju svoju visinu poslije svakog 
jačeg izbacivanja, pa tako i Etna. Prema mjerenju 
u god. 1865. imala je visinu od 3313 m, a god. 1900. 
samo 3274 m. Pored mijenjanja visine mijenja ona i 
oblik, jer se za erupcije iznenadno otvore novi kra- 
teri, narastu nova brda od lave i tako ima Etna samo 
na oko oblik čunja, a uistinu je na tom čunju više 
brda ili čunjića, koji su na Etni što i čirovi na tijelu. 

Izbacivanja su Etne bila česta. Historija broji 80 
erupcija, ali je taj broj odviše neznatan, kad se zna, 
da je u 19. stoljeću bilo 19 erupcija. Koliko je poznato, 
bila su najstrašnija izbacivanja god. 396 prije Isusa, 
1169., 1329. i 1669. poslije Isusa. Lava za izbacivanja 
ne teče uvijek naglo. God. 1886. tekla je prema gradu 
Nicolosi ispočetka brzinom od 50 do 60 m na sat. Na- 
rod je u očaju, gledajući golemoj opasnosti u oči, išao 
u procesiji do mjesta Altarelli i molio Boga, da za- 
ustavi lavu, koja je počela teći 18. svibnja. Biskup iz 
Katanije rasprostro je 24. lipnja velo sv. Agate kod 
Altarella, da ublaži lavu. I kad je 27. lipnja lava do- 
spjela do Altarella, obišla je povišeno to mjesto i u 
dva kraka tekla dalje prema gradu Nicolosi, gdje se 
napokon 4. srpnja ohladnjela pred prvim kućama 
grada. 

Lava nije tvrda kao željezo ili kamen, već je šuplji- 
kasta i dade se sjeći i drobiti pa se marljivim radom 
dobiva od nje izvrsna zemlja. Pristranci su Etne na- 
čičkani selima i gradovima sve do visine od 1000 m, 
a tako su gusto naseljeni, da na jednom četvornom 
kilometru stanuje 500 ljudi, u trokutu Katanija, Ni- 
colosi, Acireale čak i 1200. Računa se, da je količina 
lave, izbačene god. 1908., iznosila 540.000 m 3 , god. 
1865. oko 420 milijuna, a god. 1669. oko 1000 mili- 
juna. 


Oko Etne ide željeznica circumetnea, s koje je kra- 
san pogled na dolinu oko Etne, na more i na brda nu- 
trašnje Sicilije. Prolazi više puta lavom, a diže se kod 
gradića Maletto do visine od 974 m. 

Uspon na Etnu ljeti nije odviše težak, jer do grada 
Nicolosi na visini od 698 m vodi dobra cesta, a dalje 
su skloništa: Gasa del Bosco 1438 m i Časa Canto- 
niera 1880 m i napokon Osservatorio 2942 m ili Časa 
Etnea. Zimi je uspon mnogo teži, pa i pogibeljan, te 
ni vodiči ne će da vode, jer zbog visine i blizine mora 
nastaju nagle i strašne snježne vijavice, a u skloni- 
štima nema opskrbe kao u Alpama i drugim planin- 
skim kućama. Od Nicolosi do vrha ima oko 8 sati pe- 
njanja, dakle kao od naše Mojstrane na Triglav. 

I sama pomisao na strahote Etne i vulkana uopće 
užasna je i jezovita, a kad se pridruže i strašne činje- 
nice, osjetimo se malenima i nemoćnima prema sve- 
sili prirode. Grad Katanija dosta je udaljen od vrha 
Etne, pa ipak je za jedne erupcije lava dospjela u 
sam grad. Tekla je puna 24 km i tek utječući već u 
samo more ohladnjela je, ali ostavila žive svjedoke. 
Nekoć ravne ulice postale su brdovite zbog naslage 
lave, koja je i luku znatno smanjila. Gradina Castello 
Ursino s okruglim kulama bijaše nekoć do mora, a 
danas je odijeljena od mora s nekoliko ulica. 

No lava nije tako strašna za Kataniju, jer dok se 
dovalja do grada, ne može teći naglo, ohlađuje se pre- 
valjujući put od 24 km, ali su tim strašniji potresi. 
God. 1693. potres je grad sasvim razrušio kao Messi- 
nu god. 1908. Na ruševinama se podigao novi grad, 
koji ima danas nešto više stanovnika nego Zagreb. 
Lice je Katanije dosta neprijatno, kuće su crne, ulice 
dosta prljave, jer njima gaze čopori koza, dognanih u 
grad zbog mlijeka, a muzu ih na ulici. 

Neobično mnogo ima crkava, a napose udara u oči, 
što su i po dvije jedna do druge ili jedna nasuprot 
druge. Među njima su najveće katedrala i crkva Sv. 
Nikola zvana i Benedetto. Pred katedralom je fon- 

tana sa slonom izrađenim od lave, a na njemu je gra- 
nitni obelisk, koji potječe iz Egipta. U katedrali su 
moći sv. Agate, koje svake godine u veljači nose mla- 
dići u svečanoj povorci gradom. Djevojke tom prili- 
kom sakriju lice i samo jednim okom žmirkaju na 
momke. To je u neku ruku snubljenje. U katedrali je 
sahranjen i slavni muzičar Bellini. 

Katanija je uopće grad Etne i Bellinija. Kuće su i 
crkve, pločnici i ograde od lave s Etne, a najljepši 
spomenik kao i kazalište zahvaljuju svoje postanje 
Billiniju, koji se rodio u Kataniji i dao svome narodu 
nekoliko opera. Na Piazzi Stesicoro podignut mu je 
god. 1882. krasan spomenik. Slavni muzičar sjedi, a 
niže njega su četiri statue u naravnoj večinini iz glav- 
nih uloga njegovih opera. Njegovo počivalište u kate- 
drali označuje jednostavna mramorna ploča s napi- 
som: Bellini i urna, na kojoj su divni stihovi: »Ah, 
non credea . . .« iz njegove opere »Sonnambula«. 

)U Kataniji je i vrlo lijep, iako malen, Giardino 
Bellini, s bujnim zelenilom i vodoskocima. Maleni su 
vodoskoci uređeni za gašenje žeđe. Tanak stup vode 
nježno skače oko po metra visoko. Priđeš k njemu, 
otvoriš usta i gutaš po volji. S higijenske su strane 
ovakvi javni bunari vrlo podesni, jer sprečavaju bo- 
lesti. I u zagrebačkom su Tuškancu bili slični vodo- 
skoci, ali su odmah bili i pokvareni i sad su samo svje- 
doci poratne »pitomosti« naše mladeži. 

JU crkvi sv. Nikole, koja je građena u vrlo izrazitom 
baroknom stilu, pokazuju orgulje sa 2916 sviralica ili 
cijevi. Za poznavaoce orgulja nije to nikakvo čudo- 
vište, jer u Rimu i Messini ima orgulja sa 5000 svi- 
ralica, a u pariškoj crkvi Saint Sulpice su orgulje sa 
7000 sviralica. 


DIONIZOV GRAD SIRAKUZA 

Grad Sirakuzu na Siciliji proslavio je veliki Schiller 
svojom himnom prijateljstvu i vjernosti u pjesmi »Die 
Biirgschaft«. Tirjanin Dioniz I. ili Stariji obogatio je 
grad sjajnim i golemim građevinama i učvrstio zidi- 
nama, a bio je pored perzijskoga kralja najmoćniji 
vladar onoga doba. Iako su stare građevine i gradske 
zidine danas samo ruševine, pričaju o kulturi i bar- 
barstvu, o poeziji i zvjerstvu onoga doba te o neka- 
dašnjoj moći i slavi. 

Dok seuteatru pjevalo, sviralo, glumilo i dekla- 
movalo te poticalo na patriotizam i na rat, u nepo- 
srednoj su se blizini, u amfiteatru, ubijali gla- 
dijatori ili se borili kršćani i robovi s divljim zvijeri- 
ma; a između teatra i amfiteatra, u Ari, zapravo kla- 
onici, prinosile su se bogovima hekatombe, žrtve od 
sto volova u jedan mah; u nedalekoj pak 1 a t o m i j i, 
kamenolomu, uzdisale su i jaukale od muke hiljade 
robijaša i zarobljenih ratnika. 

Sirakuza sa svojih pol milijuna stanovnika bijaše u 
ono doba najveći grčki grad i takmac Rima i Kar- 
tage. Neprestani su ratovi, klanja i otimačine, sma- 
njili taj pomilijunski grad na obični gradić i danas 
broji toliko otprilike stanovnika kao naš Osijek. 

Za svoga cvjetanja grad je zauzimao golem prostor 
dijeleći se na grad na otočiću Ortygia i na kopneni 
grad, koji je Dioniz učvrstio orijaškim zidovima. I 
staru luku, danas Porto Grande, zatvorio je s morske 
strane zidom, a sam ulaz u luku gvozdenim verigama. 

Kažu, da je 60.000 radnika sa 6000 pari volova za 
20 dana sagradilo pet i po kilometara dugačak grad- 

ski zid. Kamene su grade, istina, imali dosta u samom 
gradu, ikako to svjedoče latomije, radna je snaga u 
doba tiranstva bila prisilna, besplatna, ali je uza sve 
to zagonetno, kako su se mogle izvesti tolike građe- 
vine za tako kratko vrijeme. I kod današnje napredne 
tehnike teško bi bilo izvesti tako gigantsko djelo za 
20 dana. 

Danas je grad Sirakuza uglavnom na otočiću, koji 
je s kopnom spojen uskim mostom Ponte Nuovo. Otok 
je dug 1600 m, širok 500 — 800 m, a protegao se u 
more kao jezičac i zatvara izvrsnu prirodnu luku. 
Svojim je položajem mnogo nalik na španjolski grad 
Cadiz, samo je Cadiz dvostruko veći, a i luka mu je 
prostranija. Oko mosta, gdje su nekoć bile utvrde, 
danas se prostor proširuje s kopnene i s otočne strane 
i tu se podiže novi grad, jer sam otočić već je potpu- 
no izgrađen. Ulice su u gradu uske, kamenom poplo- 
čene, tek neke šire imaju asfalt. U nutrašnjosti su dva 
trga: Piazza Archimede s fontanom i Piazza del Du- 
omo s katedralom i muze j em. 

Katedrala je na temeljima grčkog hrama božice 
Atene u dorskom stilu. U jednu su stijenu uzidani dor- 
ski stupovi hrama, što se vrlo jasno zapaža, a i u nu- 
trašnjosti ima stupova iz pretkršćanskog doba. Među 
ostalim se crkvama ističe Collegio s vrlo visokim por- 
talom, a čitava se zgrada izdaleka čini kao kakva 
kula, a ne crkva i diže se nad sve druge zgrade. U 
Via Diana, nešto niže od lica ulice, ostaci su Artemi- 
dina hrama. Rimljani su božicu Artemidu zvali Dia- 
na, pa se po njoj i ulica zove Via Diana. Hram je 
otkriven god. 1862., a drži se da potječe iz šestog sto- 
ljeća prije Krista. Stoje još dva potpuna dorska stupa, 
a od ostalih se stupova vide samo temelji. 

Najljepši je dio grada Foro Vittorio Emanuele II., 
šetalište uz more s dvostrukim redom vazdan zelenoga 
drveća s neobično bujnim i gustim krošnjama, koje 
daju ljeti debeo hlad i ugodno odmorište. Kod »kapi- 
tanerije« se proširuje u malen park § poprsjem Gari- 


baldija i sa statuom sirakuškog sina Arhimeda, rođe- 
nog oko god. 287 pr. I. Slavni taj matematičar izumio 
je, kažu, neku vrstu ogledala, kojim je mogao zapaliti 
lađu u velikoj daljini. iNa spomeniku je prikazan s tim 
svojim izumom u desnoj ruci, dok je lijevu savio nad 
oci, kao da gleda, odakle dolazi neprijateljska bro- 
dica. Svakomu je srednjoškolcu poznato, kako je Ar- 
himed^ trčeći ulicama Sirakuze gol vikao: heureka, 
pronašao sam. Kupajući se, pronašao je fizički zakon: 
Tijelo, potopljeno u vodu, gubi od svoje težine, kolika 
je težina istisnute vode. 

Iza Arhimedove statue je vrelo, Fontana Aretusa, 
o kojem su pjevali Pindar i Vergilije. Aretusa bijaše 
nimfa božice Diane. Po vjerovanju starih Grka pro- 
gonio je nimfu Aretusu Alfej, potok u Elidi u Grčkoj. 
Nimfa skoči u more, prepliva Jonsko more i pojavi se 
na otočiću Ortigia kao vrelo. Alfej pođe za njom, 
izroni također na otočiću Ortigia i pomiri se s njom 
pomiješavši slatku vodu vrela sa slanom. — Se non 
e vero ... 

Sa šetališta Foro Vittorio Emanuele i paralelnog ne- 
što višeg Passegio Aretusa čaroban je pogled na Etnu 
u zimskom bijelom ruhu i na more, što se jednako 
razgovara s obalom. Sad šapće, kao da priča svoje 
tajne, sad opet buči, pjeni se, kao da se ljuti na obalu, 
što je tako čvrsta, te na čovjeka, što mu hoće svojim 
izumima da zagospodari. 

Znamenitosti stare Sirakuze stoje izvan današnjega 
grada. Odmah preko mosta na nekadašnjem trgu 
Agora, gdje su se držale narodne skupštine kao i u 
Ateni, ima više stupova, svjedoka stare veličine. 
Strance najviše privlači Teatro greco, velebna građe- 
vina, nalik na teatro u Taormini, ali je znatno veći, 
jer mu je diametar 134 m. Od pozornice i od prosto- 
rija za glumce izdržali su još samo temelji. Između 
sjedala, isklesanih od stanca kamena, širok je hodnik, 
gdje su neki nečitljivi u kamen uklesani napisi. Iznad 
sjedala, na gornjem hodniku, dublja je spilja, u kojoj 

je završetak staroga vodovoda i bistra voda teče danas 
jednim redom sjedala teatra. Akvedukt je još dobro 
sačuvan. Na klupama ovog teatra sjedili su Pindar i 
Plato, ovdje je govorio svojim građanima slijepi već 
Timoleon, a drži se, da se ovdje prikazivala i slavna i 
pobjeda nad Perzijancima od Eshila. 

Iznad teatra je čitav niz /spilja različne veličine, u 
kojima su kamena ležišta i različne udubine. To su 
bile grobnice, a sve je uklesano u kamen kao i staza iz- 
među tih »stijena. Blizu teatra je Ara Jeroni II., temelj 
duguljaste zgrade ili žrtvenika, gdje su se bogovima 
žrtvovale hekatombe. Prostor je dug 198 m i vrlo 
uzak za tu dužinu (24 m). Odmah do Are su oskudni 
ostaci rimskog amfiteatra, koji je imao osovine 
140:119. | 

U neposrednoj je blizini teatra Latomia del Para- 
diso, napušteni kamenolom. Visoke su to i strme ka- 
mene stijene sa spiljama, a sve je obraslo bujnim ze- 
lenilom i drvećem te čini vrlo luksuzni vrt. Naranče, 
limuni i drugo vazdan zeleno drveće raste ondje, gdje 
su nekoć bičem i golim mačem tjerali znoj na lica bi- 
jednih robijaša i zarobljenika. Uza stijene se penju | 
povijuše kao prirodni ukras divlje romantike. Tajan- 
stven je tu mir. Taj mir, pogled na strme stijene i 
sjećanje na daleku prošlost uzbuđuju neki užas i strah, 
što još pojačava graktanje crnih gavrana i jeka iz 
spilje Orechio di Dionisio, Dionizovo uho. To je u 
obliku golemoga slova »S« u stijenu izdubena spilja, 
duga 65, široka 5 — 11 i visoka 23 m, kojoj je široki 
kraj u samom kamenolomu, a dalje se sve više suzuje. 

Misli se, da je Dioniz posredstvom te zavojite spilje 
mogao čuti razgovor svojih zarobljenika, ako su i naj- 
tiše razgovarali. Svaki posjetilac spilje zaviče štogod 
u uho, da se divi jeki i akustici, koja je ovdje uistinu 
mistična. Poznato je, da i u duždevoj palači u Ve- 
neciji ima tajnih otvora, na koje su slušali razgovore 
političkih kažnjenika i sumnjivaca u tamnici Pozzi, a 
zna se, da je nasilnicima sve sumnjivo. 


Osim Latomije Paradiso ima i drugih jednako 
divlje romantičnih, a najveća je Latomia dei Cappuc- 
cini, gdje su stijene tako visoke, da ni najviši čem- 
presi, koji tu rastu, ne sežu do vrha kamenoloma. 
Tjeskobna je tišina u tom kamenolomu, u kojem su 
nekoć radili ratni zarobljenici i kažnjenici pa su tu 
imali i svoje stanove. Tu je tragično svršilo 7000 za- 
robljenih Atenjana. 

God. 413. prije I. poslali su Atenjani na žarki i upa- 
1 j ivi govor mladoga Alkibijada 134 lađe sa 40.000 
vojnika protiv Sirakužana. Ispočetka je Atenjane 
pratila sreća, ali su na svoju nesreću pozvali Alkibi- 
jada u Atenu, a vojskovođom ostade Nicio. Prevrt- 
ljivi Alkibijad ne ode u Atenu nego u Spartu i^ na- 
govori Spartance, neprijatelje Atenjana, da pošalju 
pomoć Sirakužanima. Sad združene spartanske i sira- 
buške lađe zatvore atenske lađe u luci i napadnu ih sa 
svih strana. Nastade strašno klanje te od 40.000 Ate- 
njana ostade u životu samo 7.000, kako je to opisao 
grčki historičar Tukidid. Zarobljene Atenjane za- 
tvore u latomiju, gdje su životarili osam mjeseci. Pri- 
ča se, da su samo one pustili na slobodu, koji su znali 
na pamet stihove Euripida, neke su prodali u roblje, 
a najveći je dio umro u mukama. I gdje se nekoć cuo 
plač i jauk, danas sitan zbor ptičica skače od grane 
do grane i oživljuje tjeskobnu tišinu veselim svojim 
cvrkutanjem. Danas je u tim latomijama svaki cvijet 
uzdah, svaki kamen proklinjanje, svaka naranča suza. 
I kad dune vjetar i poigra lišćem, kao da se čuje uz- 
disanje i jecanje. 

Oko Sirakuze su prolijevali krv Grci i Rimljani, 
Kartažani i Bizantinci, Arapi i Turci. Za punskih ra- 
tova je Sirakuza pristala uz Kartagu. Rimljani nato 
pošalju Klaudija Marcella s jakom vojskom. Mar- 
cello je podsjedao grad od god. 214. do 212., jer ga 
je branio glasoviti Arhimed svojim strojevima. Mar- 
cello je htio poštediti slavnoga matematičara i strogo 
naložio svojim vojnicima, da ga ne diraju. Vojnici 

ga nisu poznavali, pa upadnu u njegovu sobu u času, 
kad je crtao geometrijske likove na tlu, posutu pi- 
jeskom. Arhimed reče vojniku: »Noli turbare cir- 
culos meos!« ne diraj moje likove, ali mu vojnik 
raskoli glavu. 

Moćna nekoć Sirakuza danas je samo sjena proš- 
loga sjaja. Danas je najveći grad Sicilije Palermo, 
koji će brzo postati pomilijunski grad, kako je nekoć 
bila Sirakuza, jer je Sicilija uzorno obrađena, plodna 
i bogata, ona je žitnica Italije i prirodni vrt. Površina 
joj je 25.738 km 2 . Nalik je na trokut, zato su je u 
staro doba zvali Trinacria. Iako često trpi od žestokih 
potresa, vrlo je gusto naseljena, jer ima danas oko 
četiri milijuna ljudi, dakle poprečno 155 na jednom 
četvornom kilometru. Uza svu plodnost, prirodno 
bogatstvo i božansku klimu Sicilije, narod je dosta 
siromašan, poradi gustoće žitelja i poradi mnogih 
veleposjeda, latifundija. Oko 800 veleposjednika 
uživaju jednu trećinu plodne zemlje, a čitavi milijuni 
ljudi moraju se zadovoljavati s preostale dvije trećine. 

Veleposjednici žive u gradovima, a zemlju daju na 
obrađivanje seljacima. Život je na selu u Siciliji 
sasvim oprečan našemu. Oni nemaju sela u našem 
značenju, jer su im sela kao i gradovi s kućama na 
jedan i na dva kata, a svi su jednako obučeni: seljak, 
radnik i obrtnik. Zanimljiva su njihova kola na dva 
visoka točka. Bogato su urešena slikama u crvenim 
i plavim bojama. Vidim više kola sa slikama Franje 
Josipa i Vilima s pruskim šiljkom na kacigi, kako 
hoće da otmu djevojku, valjda Evropu ili Italiju, a 
izdaleka juri bersaljero, da im pomrsi račune. Krž- 
ljavo magare vuče čitav dan po gradu kola s nešto 
povrća, a Sicilijanac se dere, što ga grlo nosi, nudeći 
cavolifiori, finochi i drugo. Glavni je prirod zemlje 
pšenica, povrće, naranče i plemenito voće uopće, te 
vinogradi. Stoka im je sitna, goveda su kao naše 
kordunske buše. Suhe hrane za stoku spremaju vrlo 


malo, puštaju je na pašu čitave godine, jer nema 
studeni. 

Sve knjige, koje pišu o Siciliji, napominju riječi 
Ciceronove, da na Siciliji nema dana, da se barem 
jedared ne vidi sunce, ma kako dan bio ružan. Ci- 
cero je bio duže vremena upravni činovnik na Siciliji, 
pa je dobro poznavao prilike zemlje. Ja sam proveo 
na Siciliji preko mjesec dana i samo su dva dana bila 
kišna. Do podne je bio dan vedar, topal i ugodan, 
a poslije podne eto kiše naizmjence. Za deset minuta 
bilo je i kiše i sunca, kako mi je bilo i u Bergenu u 
Norveškoj, gdje sam za pet sati imao osam puta kišu 
i vedro nebo. 

Iz Sirakuze je živahan saobraćaj s talijanskom kolo- 
nijom Tripolitanijom u Africi. Svake nedjelje kreće 
lađa dva puta u 283 milje udaljeni Tripoli. Vožnja 
traje 32 — 35 sati, od 10 sati navečer do 6 sati ujutro 
trećega dana, jer lađa pristaje u La Valetti, glavnom 
gradu otoka Malte. Putnici se zadržavaju na Malti 
punih šest sati pa mogu razgledati čitav grad. En- 
glezi, koji drže otok Maltu, ne traže putnice, ne pre- 
gledavaju prtljagu, potpuna je sloboda kretanja bez 
viza i carine. 

Otok Malta je u Sredozemnom moru, u Mediteranu, 
kao engleska oaza. Kao golema školjka pliva na vodi, 
a iz te školjke zirkaju na sve strane ubojite topovske 
cijevi, kao da su se u školjku uvukli, nepozvani i pod 
silom, puževi i ispružili svoje rogove napolje. 

Lađa ne pristaje uz obalu, pa se putnici prevoze na 
barčicama i mnogi plaćaju školarinu. I mi smo pla- 
tili obilatu školarinu. Bili smo neoprezni, jer nismo 
imali sitna engleskog novca. Miško dade prevoziocu 
komad od 10 šilinga, oko 100 dinara, vozar uzme i 
odmah vesla dalje želeći sve zadržati. Na našu se 
viku ipak vrati, jer je u blizini bio redar, razbije 
novac, sam si uzme dva šilinga i brzo odvesla bez 
obzira na naš protest, jer nam jedan reče, da se za 
prevozninu plaća tri solda (tri penca). Uzeo je dakle 

24 solde namjesto 6. To je bila škola za nas, kakvu 
svršavaju svi putnici plaćajući dobru školarinu, ako 
nisu dosta oprezni. Maltezani su veoma gramzljivi 
za novcem. 

Grad La Valetta veoma je utvrđen, a napose na 
ulazu u luku. Od mora vode u grad stube i strme 
ulice, koje su uske, bez zraka i svijetla, s visokim ku- 
ćama, građenima u nekom zasebnom stilu, te se dosta 
razlikuju od kuća u drugim primorskim gradovima. 
Ime grada ima svoj izvor u imenu velikoga mestra 
malteškoga reda Ivana Lavalette, koji je grad za- 
snovao iza sretne obrane od Turaka. Sultan Sulejman 
II. htjede 1565. — godinu dana prije sigetske bitke 

osvojiti grad s jakom silom, ali čvrste zidine i 

hrabrost malteških vitezova odbiju navalu Turaka. 

Karakteristična su skladišta žita u gradu. Na ve- 
likom popločenom prostoru vidimo velike kamene 
nalik na mlinske. Pokriti su teškim kamenim plo- 
čama pa mislimo, da su to cisterne, zdenci. Doskora 
vidimo jedan kamen odvaljen, a iz unutrašnjosti lsto- 
varuju pšenicu. Takvih skladišta ima i u drugim 
mjestima, a sasvim su prikrivena. Ta su skladišta 
sigurno još iz osvajačkog doba, da posada ima hrane 
za čitavu godinu, ako bi neprijatelj odrezao grad 
od svijeta. 

Žene svraćaju na se pažnju svojom nošnjom. Crno 
su odjevene, a povrh glave imaju faldettu , koja im 
je suncobran i kišobran. Faldetta je crna^ marama 
s bambusovinom, koja se savija i rukom jace ili sla- 
bije pritegne, da štiti glavu od sunca, kiše i vjetra. 

Malta s manjim otočićima Gozzo i Comino za oko 
su pusto otočje, bez šume, bez zelenila, pa ipak na 
njima stanuje oko 200.000 izvrsnih pomoraca. Bes- 
primjernom marljivošću pretvorena su kamena polja 
u plodna, ali se ne vide, jer su ograđena kamenim 
ogradama kao i vrtovi, u kojima ima naranaca, limu- 
nova, smokava i bujna povrća. 


Na Malti se sukobljuju interesi Engleske i Italije. 
Malteški je jezik mješavina arapskog i talijanskog, 
ali sicilijanskog đialekta i Talijani taj jezik ne razu- 
miju. Sve do najnovijeg doba bio je na Malti pored 
engleskog i talijanski jezik kao službeni, a sad je 
proglašen jedini malteški jezik službenim. Ne pjeva 
se više u školama Giovinezza, jer su protjerani tali- 
janski učitelji. Dosadašnji englesko-talijanski natpisi 
zamijenjeni su sa englesko-malteškima. 

(Homer poznaje Maltu kao otok nimfe Kalipse, 
koja je držala Odiseja zarobljena sedam godina. Na 
zapadnoj strani otoka ima u jednom brdašcu više 
spilja. U jednoj je bistro vrelo i to bi imala biti 
Kalipsina spilja. 

TRI, POLI 


More nas je uljuljalo u sladak san. Spavamo spo- 
kojno na lađi »Milano«, iako dolazimo u novi svijet, 
u 1001 noć, u Afriku. Kad sam se izvukao iz uske 
kabine, već je zarudila zora i sve je poprimilo ruži- 
častu boju kao lišće nedužna djeteta. Onamo u da- 
ljini pred nama hiljade električnih sijalica zirkaju 
na našu lađu. Titranje se svijetla odrazuje u uzlju- 
ljanom moru. I kad su se svijetla ugasila, iskrsao je 
pred nama grad Tripoli u svoj svojoj bjelini i ju- 
tarnjem sjaju, a iza njega crni se šuma, oaza, u kojoj 
ptičice pozdravljaju mlado jutro i pjevaju himnu 
novorođenom suncu. 

Sunce je upravo izronilo iz mora, a lađa pušta 
zadnje svoje uzdahe i ulazi mirno u luku. O, ti su- 
našce zlatno, koje si poranilo i osedlalo svoje konje, 
da se provezeš oko zemlje i pozdraviš ranoranioce 
svih zemalja, pozdravi mi onamo daleko daleko še- 
taoce oko bajnoga Tuškanca i Cmroka u Zagrebu, 
pa kad spustiš svoje zrake na tornjeve katedrale i 
na sablju bana Jelačića, pozdravi mi mili onaj šaro- 
liki svijet u živopisnoj narodnoj nošnji oko tržnice 
i reci mu, da si me obasjalo ovdje pred Tripolijem 
samo 8 minuta kasnije nego one u Zagrebu. (Tripoli 
je između 13 i 14° ist. dužine, a Zagreb između 15 
i 16° pa u Tripoliju sunce izlazi 8 minuta kasnije 
nego u Zagrebu). 

Lađa je pristala uz obalu blizu carinarnice. Sve 
je tiho, bez života. Nema čekalaca. Financijeri i 
karabinijeri sa širokim šeširima te nekoliko crnih 
nosača, to je sve. Nema tu živahnosti, cike i vike, 

natezanja i otimanja oko prtljage kao u Tunisu, gdje 
dojaze mnoge lađe i mnogi putnici, a među njima 

mnogi turisti. . 

Putne su nam isprave brzo pregledane kao i prt- 
ljaga i mi se iskrcasmo bez ikakva čekanja i izmo- 
tavanja, mnogo brže nego u Sirakuzi kod ukrcavanja 
ili u Zagrebu kod traženja »visa« za Tripoli. Sasvim 
je razumljivo, da je u interesu Fripolitanije, da se 
turistima ide što više na ruku, da se turizam skrene 
i u ovaj dio sjeverne Afrike, kako se vec zdiavo 
razmahao u Algeriji, Tuniziji i Maroku. 

Zato je i cijena vožnje iz Sirakuze u Tripoli mnogo 
povoljnija nego iz Palerma u Tunis. Prošle sam 
godine platio za udaljenost od 192 milje iz Palerma 
u Tunis 182 lire, a sad za udaljenost od 283 milje iz 
Sirakuze u Tripoli 205 lira. Kad se k tomu uvaži, da 
vožnja traje od 10 sati navečer do 7 sati ujutro tre- 
ćega dana i da je u toj cijeni sadržana hrana za jedan 
čitav dan i još jedno jutro te konačenje dvije noći, 
onda je to uistinu dosta jeftino. (Za liru sam onda 
platio samo 2 dinara). »Pored toga ima ta vožnja i tu 
lijepu pogodnost, Što lađa na Malti stoji punih sest 
sati, za koje se vrijeme mogu obići sve znamenitosti 
glavnoga grada. 

U dnu prostrane luke koči se tvrdi kasteo, u kojem 
su vojni uredi i zatvori, meteorološki opservatorij^ i 
uredi guvernera. U dvorištu i na hodnicima ima vise 
topova starijega porijetla. Kasteo su gradili jos Rim- 
ljani, a kasnije je proživljavao rušenja i dograđi- 
vanja, proširivanja i poljepšanja. Za Rimljana zvao 
se Castrum, za Arapa Kazba, za Španjolaca Cruda- 
dela, za domaćih vladara iz loze Karamanli bio je 
prijestolnica, Seraj. Kasnije ga Turci prepustili zubu 
vremena i zulumu ljudi, dok ga nisu Talijani god. 
1922. temeljito obnovili i sad ima lice kakvog srednje- 

vjekovnog »burga«. . 

Pred vratima stoji na straži vojnik Arapin u sliko- 
vitoj nošnji: bijela košulja, uske bijele gaće do ko- 


ljena, modri prsluk, opšiven crvenim gajtanima, širok 
žut pojas od tkanine i fes na glavi. U petak, u 8 sati 
ujutro, svi su od straže stali u red, trubač trubi na 
molitvu, a svi ljudi, što prolaze ulicom, staju, skidaju 
šešire i stoje, dok trubač ne svrši. Poštovanje vjerskih 
osjećaja urođenika i vojske. Svi su vojnici vitki, sta- 
siti momci pravilnih i lijepih crta lica zagasite boje. 

S jedne je strane kaštela stara terasa iznad luke 
s nizom kuća u polukrugu, a s druge, s istočne strane, 
lijepo je moderno uređena te mladim palmama zasa- 
đena nova terasa Lungomare Conte Volpi, otkud je 
krasan pogled na luku i uzljuljano more te potpuno 
zaslužuje ime Belvedere. Na stupovima nove terase 
kao i na svim novijim javnim zgradama koči se lik- 
torski, danas fašistički znak: svežnjić prutova sa sje- 
kirom. Tako je nekoć i Venecija svuda stavljala 
krilatoga lava. 

Iza terase Lungomare Conte Volpi novi je dio 
grada. Iako je Tripoli u rukama Italije, tek nešto pre- 
ko 20 godina, za to je kratko vrijeme grad dobio tako 
otmeno lice i toliko je učinjeno oko proširenja, po- 
ljepšanja i modernoga uređenja, da izaziva upravo 
udivljenje. Na sve ,se strane gradi mnogo, vrlo mnogo; 
podižu se zgrade, koje su svojim orijentalnim stilom 
i bjelinom kao vilinski dvori, što ih poznaje samo 
narodna pjesma i pripovijetka; izgrađuju se parkovi, 
koji će za koju godinu biti ures grada i zaštita od 
ljetne žege; hotela najmodernije uređenih ima već 
sada toliko i takvih, da i najrazmaženiji putnik može 
naći sve, što zaželi. Najsjajniji je Grand hotel, onda 
su još hoteli prvoga reda: Nazionale i Excelsior, a 
dalje su: Savoia, Commercio, Moderno, Miramare, 
Mignon, Patria i dr. 

I u nekim drugim mjestima Tripolitanije, gdje ima 
arheoloških znamenitosti, ima danas već hotela, kako 
bi se učenjacima i turistima omogućilo, da zadovolje 
svojem porivu za istraživanje, proučavanje i upozna- 
vanje starina i životnih prilika u ovim krajevima. 

Juri već i željeznica na tri strane iz grada, uve- 
deno je električno svijetlo te i urođenici obrtnici, 
tokari, bravari i drugi rade s električnom strujom. 
Grad ima Komoru za trgovinu, industriju i agrikul- 
turu, a ima i obrtnu školu, koju polaze i urođenički 
mladići, posvećujući se tako i modernim zanatima. 

Za pridizanje poljoprivrede zasnovan je V Instituta 
Sperimentale Agrario; u zemlji ima više državnih 
uzornih gospodarstva, a od god. 1926. drži se u Tri- 
poliju »fiera«, sajam uzoraka, svake godine od 20. 
veljače do 20. ožujka, u najljepše godišnje doba, kad 
su već prestale zimske kiše, a nije još nastupila zega. 
Fiera ima da prikaže procvat zemlje pod upravom 
Italije i da dođe do što uže veze i suradnje između 
Italije i Tripolitanije na gospodarskom, industrijskom 
i duševnom polju. Pokrovitelj je fiere, to se razumije, 
sam duce Mussolini, a izlagači i posjetioci, strani i 
domaći, imaju na željeznicama i parobrodima znatne 
pogodnosti. 

Gotovo u samoj već oazi ponosno stoji na Corso 
Vittorio Emanuele III. sjajna nova katedrala u 
čistom romanskom stilu; nešto je dalje nova palača 
guvernera, a iza nje palmera, šuma od paoma, koja 
okružuje Tripoli u polukrugu te se grad čini sjajan 
diadem u zelenoj kruni. 

Stari ili urođenički grad, bolje reći labirint, gomila 
je kuća s uskim vijugastim ulicama, gdje se nije lako 
snaći, iako imaju sve ulice dvojake natpise: arapske 
i talijanske. Rado priznajem, da su ulice dosta čiste. 
Kuće su urođeničke malene, bijele kao naše slavonske 
snaše na mladu nedjelju, bez prozora na, ulicu, gra- 
đene obično za jednu samo obitelj, a većeg prostora 
ne trebaju, jer poslove svoje vrše na dvorištu. Glavna 
je ulica Suk el Turk. Tu su arapski i hebrejski du- 
ćani. Ulica je natkrita daskama i vinovom lozom. 
Šest čokota debelih ikao noga razgranali^ se daleko 
nadesno i nalijevo i svojim hladom ublažuju ljetnu 
žegu. 


U urođeničkom gradu ima mnogo i evropskih kuća, 
jer su misionari ovdje već od god. 1641., kako čitam 
na crkvi sv. Franje Asiskoga, koja je gotovo posred 
grada. Bilo je tu već otprije trgovaca Talijana i 
Grka, pa i danas ima tvrtki s grčkim imenima i svaki 
dan prolazim mimo tvrtku jednoga Save, Save Gior- 
giadisa. 

Tripoli ima oko 65.000 stanovnika: Berbera, Arapa, 
Turaka, Crnaca i Jevreja, Talijana, Španjolaca, Grka 
i Maltežana. Jevreji imaju zaseban svoj ghetto, zvan 
Hara Chebira (Veliki) i Hara Seghira (Mali), a ima 
ih preko 10.000. Muškarci su u bijelim gaćama i ko- 
šulji te dugom kaputu, a jevrejke imaju bernuse. 
Lijepe su, tamne i bijele boje sa žarkim crnim očima. 
Arapkinje prekrivaju lice, slabo se vide na ulici, a 
ove, koje se vide, ponajviše su stare, nespretne, dež- 
rnekaste, neke drombuljače, kojima bi naš šolja sla- 
vonski otpjevao: »Cura skokne, kad s’ u krevet popne, 
žena stenje, kad s’ u krevet penje«, jer su djevojčice 
i ovdje lijepe, vesele, poskočljive. Crnačke žene nose 
u ušima velike naušnice, pa i na nosu se vide neki 
nakiti. Ružne su, debele njihove nabubrene usnice 
jednako su namještene za poljubac, ali me na takav 
izražaj simpatije ne bi mogla zavesti ni s dukatom 
funtašem, kamo li s jabukom kao Eva Adama. Deda 
se ne da! 

Narod je urođenički siromašan i bijedan. Prosjaci 
čuče na ulicama i pred džamijama, a neobično mnogo 
ima slijepaca. U crnaca se vide strašno izmakažena 
lica, ima ih bez nosa, izjedena lica, ispala oka. 
S nama se dovezla u Tripoli jedna Češkinja i htjela 
poći dalje u Tuniziju, ali kad je vidjela ove bogalje 
i jednog crnca, kojemu je lijevo oko visjelo na kožici, 
sva se potresla, pala u nesvijest, nije više mogla jesti 
i prvom se lađom vratila u Siciliju. 

Uza sve siromaštvo ima u ovih Arapa i Berbera 
više poštenja nego u poratnoj Evropi. Rublje se suši 
na ravnim krovovima i preko noći, premda se s jed- 


noga krova lako može prijeći na drugi. Ne boje se 
krađe. Kako su Arapi naučili od Talijana, da dogone 
koze u grad i na ulici ih muzu pred kupcima mlijeka, 
pa kako je kava u kavanama i mljekarama slaba, 
vodena, kupujem i ja mlijeko sam i na ulici pijem, 
onako toplo, preda mnom muzeno. Nezgodno je samo, 
što gledam, kako koza za muzenja diže nogu i što 
se sve dešava. Lako se dogodi, da u mlijeko padne 
čokoladna pilula od koze! Kod plaćanja mlijeka dao 
sam jednoga dana Arapinu pomutnjom 50 centesima 
namjesto 20, a on potrča za mnom i vrati mi suvišak. 

Ovdje mi pada na pamet lijepa crta poštenja na- 
šega priprostog naroda u Hercegovini. God. 1904. 
bio sam s prijateljem kod školskog druga M., uči- 
telja na Rakitnom Polju. Iz Rakitna smo zajedno 
pošli na Blidinje jezero i na Duvanjsko polje, kamo 
smo pali već u noć i prespavali u sijenu. Kad nam 
ujutro uprlo sunce u oči, izvučemo se iz plasta sijena, 
a oko nas stotina težaka, koji su sušili sijeno i gle- 
damo u čudu jedni druge. Kod seoca Lipe razgledamo 
dražicu, gdje se krunio prvi hrvatski kralj Tomislav 
i pođemo u posjete župniku u Seonici, gdje je nekoć 
bila biskupija. Župnik nas lijepo primio, ugostio i 
na put nam joŠ dao oku vina. Da nam boca ne smeta 
na putu, doskora je ispraznimo.^ Kako smo međutim 
i kod župnika zavirivali u dno čaše, a već se hvatao 
mrak, siđemo s puta ne znajući ni kako ni kada i 
nađemo se u šumi. Stanemo dozivati, ali ni od kuda 
glasa. Čujemo napokon lavež pasa i pođemo za 
glasom. Dođemo do jedne kuće, a bilo je vec 10 sati 
noću. Planinka nam iznese lamburetinu mlijeka i 
kruha. Sjednemo u travu pred kućom i nagnemo 
jesti, a ona nam svijetli sa svijećom u ruci. Kad 
ispraznismo zdjelu, skupismo 30 novčića sitniša i 
pružih joj, a ona gotovo uvrijeđena reče: »Idi, bolan, 
gdje bi ti meni plaćao! Vi ste gladni, p& vas moram 
nahraniti«. 


Kad smo krenuli dalje, vodio nas je njezin sin, 
momak od 20 godina, čitav jedan sat do ceste, i kad 
smo mu davali jednu forintu kao nagradu, on će: 
»Idi, bolan, gdje bih ja uzimao plaću! Vi ste sišli 
s puta, pa vas moram izvesti na pravi put«. 

Ni djeca nisu, šta više, htjela uzeti nagrade za uči- 
njenu uslugu. Na Rakitnom je Polju na protivnoj 
strani škole brdo Gradina, gdje je i spilja. Mi se 
spremili da uđemo u spilju i da je pretražimo, ali 
smo bili slabe petlje i nismo dospjeli dalje od ulaza. 
Kako smo bili ožednjeli, zamolimo pastire, što se 
skupili oko nas, da nam donesu vode, do koje je bila 
udaljenost od po sata. Kad mi dječak dade posudu 
s vodom, ja mu drugom rukom pružim 5 novčića, a 
on će: i»Idi, bolan, gdje bi ti meni plaćao vodu! Ti 
si žedan, pa ti moram dati vode«. Eto, to je prava 
nauka Krista, to je ljubav bližnjega. Takav je bio 
naš Hercegovac, takav je i Arapin i Berberin, dok 
ga ne pokvare oni, koji mu pod silom donose »civili- 
zaciju« i »kulturu«! 

S ovako poštenim narodom valja postupati vrlo 
blago i lijepim ga načinom privoditi kulturi, ali u 
Tripoliju toga ne vidim. Redari su s njima vrlo 
grubi, a kolonisti talijanski hoće da od njih svaku 
stvar kupe uz nisku, gotovo nikakvu cijenu, a u drugu 
im ruku svaku svoju stvar precjenjuju, jer hoće da 
na brzu ruku napune džepove. Ovdje prosti narod 
stavljaju u red životinja, što vrijeđa dostojanstvo 
čovjeka. I baš zato se ovdje iz očiju Berbera i Arapa 
čita mržnja i nezadovoljstvo, ali su zato i — povu- 
čene bodljikave žice oko državnih zgrada izvan Tripo- 
lija. 

Ime Tripoli ima svoj izvor još u starom vijeku. 
Feničani, najbolji pomorci i trgovci staroga vijeka, 
podigli su za osiguranje svoje plovidbe i trgovine tri 
grada: Ldbdu, Oeu i Sabratu na afričkoj obali između 
Velike i Male Sirte. Tri grada kaže se grčki: tripolis. 
Osvajački ratovi, zub vremena i pustinjski pijesak 

izbrisali su s lica zemlje Lebdu i Sabratu, a na treći 
grad, Oeu, preneseno je ime Tripolis i ostalo do dana 
današnjega, samo što Talijani, u čijim je danas ru- 
kama, govore Tripoli, a me Tripolis. 

Jedini je jači spomenik iz staroga doba Arco di 
Mare Aurelio, podignut god. 163. poslije Krista. Na 
četiri jaka stupa od mramora četiri su portala ure- 
šena skulpturama, koje se sad već slabo raspoznaju. 
Tu su se križale četiri ulice stare Oee. Zovu ga i 
Arco Quadrifronte, jer je imao frontu na četiri strane. 
Nekoć je bio na krasnom trgu, foru, a danas je op- 
koljen niskim kućama i temelj mu je niži od lica 
gradskih ulica. I kuda su nekoć slavodobitno pro- 
lazili carevi rimski, kraljevi i vojskovođe numidski 
i kartaški, vandalski i bizantski, kalifi arapski i valije 
turski, danas je samo ruševina, koja oplakuje staru 
slavu i kao da hoće da propadne u zemlju od žalosti, 
što je zaboravljena i ponižena. 

Za gradove Lebdu, Oeu i Sabratu i za zemlju u 
njihovu zaleđu, Tripolitaniju, otimali su se Karta- 
žani, Numiđani i Rimljani, Vandali i Bizant, Arapi, 
Španjolci, Maltežani i Turci, dok napokon ne pade 
u ruke Talijana. Samo oko 120 godina bila je Tripo- 
litanija u neku ruku samostalna država. God. 1711. 
dokopa se vlasti i gospodstva Ahmed Karamanli i 
podmitivši darovima carigradskog sultana, zadrža 
vlast za se i za svoje potomke sve do god. 1835. Go- 
dine 1830. počela je Francuska sa zaposjedanjem 
Algerije. Da Turci naknade gubitak Algerije, zapo- 
sjednu Tripolitaniju. 

Kako je međutim Sjeverna Afrika podijeljena 
među evropske države, sasvim je prirodno, da je Ita- 
lija, kao najbliža, a i zemlje najpotrebnija, bacila 
oko na Tripolitaniju. Čeka samo priliku, da je zapo- 
sjedne. I kad dođe do spora s Turskom, Italija uđe 
1911. god. s vojskom u zemlju i brzo je anektira. 
God. 1914. pođe i dalje u nutrašnjost i zaposjedne 
bogatu oazu Fezan, a bila bi valjda pošla i dalje, da 

Bunar u palmeri 



je ne zaustavi svjetski rat. Čete su se morale vratiti 
u Evropu. 

Sa svjetskim ratom i povlačenjem četa iz osvojene 
zemlje prestade zapravo i vlast talijanska, plemena 
su se arapska i berberska smatrala slobodnima osim 
nekih mjesta uz morsku obalu. Čim presta svjetski 
rat, talijanska vojska uđe opet u Tripolitaniju i po- 
novo je zapo sjedne. 

Gradu Tripoliju daje slikovito i lijepo lice šuma 
paoma, što se rasegla uz more u dužinu od 16 km i 
čini divnu oazu, na kojoj ima oko 300.000 paoma, 
60.000 maslina te oko 150.000 različnih voćaka, dakle 
oko pola milijuna stabala. Prema najnovijim poda- 
cima zasađen je u novije doba još tolik broj paoma, 
maslina i voćaka pa bi prema tome u oazi Tripolija 
bilo oko jedan milijun istabala, a u čitavoj Tripolita- 
niji do pet milijuna, ali je i površina Tripolitanije 
veća nego tri Jugoslavije. 

Plodnost tripolske oaze daleko zaostaje za plocU 
nošću oaza Tunizije i Algerije zbog pomanjkanja 
rijeka. Oaza se ne natapa vodom iz rijeka kao u 
Biskri, gdje čitavu oazu protječe voda, nego se na- 
tapa vodom iz zdenaca, kojih je samo u toj oazi oko 
7.000. 

Gledam, kako Arapin vuče vodu. Do zdenca je 
iskopao stazu, kosinu, da vol, magarac ili deva lakše 
vuče vodu. Što je dublji zdenac, to je duža i u zemlju 
jače izdubena kosina. Kabao je od kože. Lijeni vol 
izvuče lako vodu idući nizbrdice, kabao se sam is- 
prazni, vol se okrene, pođe opet uzbrdice, pri čemu 
se kabao spusti u zdenac, ponovo se napuni, vol opet 
niz kosinu i tako u beskonačnost: danas, sutra, danju, 
noću. Nekoliko mjeseci. To je uistinu Sizifov posao, 
jer je zemlja pjeskovita, žarko je afričko sunce prži 
i suši pa je vječito žedna, a kiše su u proljetnim i 
ljetnim mjesecima vrlo rijetke i slabe. 

Tripolska oaza seže od mora samo 4 km u nu- 
trašnjost i prelazi u stepu Gefaru, koja se u pro- 


ljetnim mjesecima ospe bujnim zelenilom i cvijećem 
te čini najljepši prirodni čilim. Tu onda pasu sto- 
tine i stotine krda ovaca i koza, jer imućniji Arapin 
ima 500 pa i hiljadu ovaca. 

Iza stepe dižu se oko 600 m visoka brda Đebel kao 
sjeverna granica puste Sahare. U spiljama Debela 
žive već stoljećima arapske porodice zasebnim svojim 
životom. Zbog velike razlike između dnevne žege i 
noćne studeni imaju stanove deset i više metara du- 
boko u brdu. Pred ulazom je naslagano kamenje, da 
ga zaštiti od pijeska, što ga nosi vjetar. U nutraš- 
njosti isu dvorišta, staje za stoku i ljudski stanovi, sve, 
dakako, bez prozora. I tu živi čovjek i životinja u 
lijepoj zajednici. To su trogloditi, neobični stražari 
na vratima Sahare. 


PIJESKU OTETI GRAD LEPTIS MAGNA 

Strahota pustinje, pijesak nošen vjetrom, seže u 
Tripolitaniji sve do mora. Iz gomile takva pijeska 
proviruju kod (Homsa, arapskog gradića, stupovi, zi- 
dovi, tornjevi zasutoga grada: Leptis Magna. Pijesak 
je sitnom svojom žuto-sivom haljinom zaodio carske 
palače i slavoluke, crkve i hramove, terme i amfi- 
teatre, kipove i mozaike, uzdahe i nade, boli i ra- 
dosti ... , 

Šetao sam već ulicama Pompeja, gdje su kuće, ljudi 
i životinje snivali tisućljetni san pokriveni pepelom 
i lavom vulkana Vezuva. Pa kad sam listao najtra- 
gičnije stranice Pompeja, povukla me želja, da listam 
i tragične stranice Leptis Magne, kad sam vec blizu. 
Udaljenost je Leptis Magne od Fripolija 124 km, ali 
je uređena saobraćajna veza autobusom uz cijenu od 
80 dinara. 

Vožnja je nadasve zanimljiva, jer se za^ kratko 
vrijeme prolazi oaza, stepa i pustinja. Ispočetka se 
prolazi velikom tripolskom oazom između vitkih 
paoma i srebrnastih maslina. Na sve strane ravnica. 
Tu ne bi mogao naš čuvstveni Zagorac zapjevati: 
»iMeknite se vse gore, da se vidi Zagorje«. Iza oaze 
biva kraj sve pustiji, vide se humci žutog pustinjskog 
pijeska, što ga vjetar donosi i odnosi. Ovdje su dakle 
vrata Sahare blizu samoga mora. 

Da se spriječi snaga vjetra, sade eukalipte i masline, 
a vidim i mlade vinograde s jakim vec cokotima u 
samom pijesku. Podzemna voda nije duboko pod 
pijeskom, pa korijen dobiva dosta vlage. Takvi su 
vinogradi i u »iPeskima« kod našeg Đurđevca, samo 


je ondje pijesak naplavila Drava, a nije ga donio 
vjetar. 

Cesta je dobra. Za osiguranje ceste podignuto je 
nekoliko utvrda, gdje su karabini jerske stanice, a 
oko njih redovi bodljikavih žica. Iza rječice Raml, 
gdje se iz šaša cakli površina vode, ima nešto brežu- 
ljaka sve do Homsa. Između brežuljaka suha su ko- 
rita vada, rijeka, preko kojih nema mosta, te se 
autobus jednako spušta i diže pa kako je stroj već 
dosta trošan, jedva puzi uzbrdo i svakog časa staje, 
a mi u autu navijamo i navijamo, da ne bi stao, kao 
da smo navijači kakve nogometne utakmice. A kad 
nam je za duga puta pala i nagla kiša, jedan se »vad« 
pretvorio u bujicu. Autobus zagazi u vodu i sretno 
je prijeđe, jer je bio u zaletu spuštajući se nizbrdo, 
ali tek što izađe iz vode, stade. Bilo je povuci i po- 
tegni, rini i gurni, dok mu se nije prohtjelo, da sam 
krene. 

S jedne i druge strane prate nas brdašca pijeska, 
gdje raste samo halfa trava. Tek gdjegdje ima po 
koja oazica s nekoliko paoma, maslina i smokava sa 
širokim listom, biblijskim kostimom naše pramajke 
Eve. Gdje su oaze, tu ima i ljudskih stanova od šaša 
i granja, a zidane su kuće rijetke. Urođenici sad oru 
i siju ječam. Plug im je kvrgava grana, koju vuče 
mršav vol ili deva, koja pri tom stupa dostojanstveno, 
kao da je u carskoj službi. U ovako više izbrijano 
nego izorano tlo posiju prije zimskih kiša ječam i 
odu sa stokom onamo, gdje ima paše i vode. Vrate 
se tek u proljeće i žanju. 

Kod Homsa su brda i 200 m visoka, zbog čega auto 
ide polako, pa smo trebali punih 6 sati da prijeđemo 
124 km. U autu nas je bilo sedmero: jedan talijanski 
par, po jedan Arapin, Grk, Armenac i nas dva 
Hrvata, dakle: Evropa, Azija i Afrika. 

Homs je malen gradić, utvrđen zidinama i žicama. 
Ima malenu luku, ali velike kasarne. Ulice nose 
imena vojnika, odlikovanih zlatnom kolajnom za osva- 

janja ovih krajeva. U glavnoj je ulici džamija i 
katolička crkva. Na mnogim su zidovima crne Musso- 
linijeve silhuete s napisom: Chi tocca U duce, avr a 
proiettile. To sam vidio i u Tripoliju, pa i u Rimu i 
Napulju. Stanovnici su Arapi, Crnci, Grci, Hebreji, 
Maltežani i oko 200 Talijana. 

Homs dotbiva svoju važnost, otkako se počelo sa siste- 
matskim otkapanjem pijeskom zasutog grada Leptis 
Magne, koji je u neposrednoj blizini. Da se otkrije 
tisućljetna koprena, koja je pokrivala bogati i cva- 
tući nekoć grad, počelo se rovati i kopati najprije 
pojedince, a onda i sa stotinama ruku i danas je vec 
otkopan najsjajniji dio grada s napisima i kipovima, 
koji jasno odaju doba, kad je građen. Čitav prostor, 
na kojem se prostirao grad, ograđen je žicom i ni 
jedan posjetilac ne može sam obilaziti iskopine, već 
dobiva pratioca, koji je više pazitelj nego vodič, jer 
zna vrlo malo o iskopinama. Pittore Miško ne može 
ni nakvasiti kista, jer je strogo zabranjeno svako sli- 
kanje i fotografiranje. 

Sunčane zrake poigravaju na pijesku, vjetrić tre- 
peri srebrnim listićima masline uz cestu, a mi, radosno 
uzbuđeni, ulazimo u misterij pijeska i kamenja. 
Odmah iza ulaza strši Arco Quadrifronte ili Arco di 
triomfo posve nalik na Arco di Mare Aurelio u Tri- 
poliju. I tu su bila četvora vrata na raskršću ulica, 
od kojih se i sad vide pločnici od krupnog kamenja, 
kakvo je i u Pompejima. Arco je morao biti golem 
i ukrašen mnogim skulpturama, jer su na pijesku izlo- 
žene velike mramorne ploče prikazujući događaje iz 
doba Septimija Severa. Lica su dosta oštećena, a i 
ploče su osakaćene. 

Sasvim su otkopane terme, kupke, koje su bile 
veoma prostrane, kako se vidi po sačuvanim teme- 
ljima, a unutrašnjost bijaše uređena upravo carski. 
Tri visoka portala s ogromnim mramornim stupovima, 
statue i dvorane dočaravaju raskoš, u kojoj su plivali 
silnici bogatuni onoga doba. Dočaravaju valjuškanje 

na mekim dušecima tih silnika, razdraganih igrom t 

robinjica, svirkom orkestra ili pjesmom i deklama- 
cijom pjesnika i recitatora ili su se slavile bakanalije 
sa živim Venerama. 

U termama se dobro razaznaju prostorije za ku- 
panje, rashlađivanje i odmaranje. Podovi su od mra- 
mora i mozaika, a i zidovi su obloženi mramorom. 

Vide se olovne cijevi u podu i išupljene opeke u zidu, 
kud je prolazila voda i para. U dvorani za odma- 
ranje i zabavu veliki su mramorni stupovi sa više 
umjetnički izrađenih i dobro sačuvanih kipova, među * 

kojima se osobito ističe kip boga Marta s kacigom. 

Kapiteli i temelji neoštećenih stupova od bijeloga su 
mramora, a ostalo je od sivoga. Ispred terma je forum, 
trg. Veličinu trga označuju mramorni stupovi, koji 
su nosili krov iznad hodnika sve naokolo. 

Najveličanstvenija je građevina carska palača. 

Natpis u otkopanoj dvorani kazuje, da ju je gradio 
car Septimije Sever. On se u tom gradu rodio god. 

146 po I. i kao zahvalan sin ukrasio je svoj rodni 
grad kao car uistinu carskim građevinama, jer je na- 
mislio ovdje provoditi mirno i udobno dane svoje 
starosti kao i car Dioklecijan u svojoj palači u da- 
našnjem Splitu. 

Carska palača bijaše golema zgrada, koja je sezala 
od terma do luke. Otkopan je zid neobične debljine, 
nalik na srednjevjekovnu kulu. Iz kule vode stepe- 
nice na vrh, otkud je vidik na sav prostor zasutog 
grada. Stojim tu okružen pijeskom i kamenjem i 
prisluškujem glasovima historije, što je bilježe ovi 
kameni kroničari. Zimsko afričko sunce tone u more. 

Laki se oblačići rumene i zlate. Ptičice cvrkuću svoju 
večernju molitvu, a moja mašta plovi s ovog kamenja 
do onog na našem Medvedgradu, podno kojega se 
gospodski rasprostro dragi moj Zagreb. Iz snatrenja 
me prene vjetar, koji i danas odnosi pijesak i nago- 
milava ga na drugom mjestu ili opet donosi dižući 
još veću pješčanu gomilu. 


Blizu ove kule dvije su dvorane s visokim vratima, 
urešenima krasnim pilastrima s reljefima na zido- 
vima i s mramornim stupovima i kipovima. U pijesku 
leži isprebacano golemo kamenje, i kad se sve otkopa, 
namjestit će se opet, ako i ne baš potpuno, kako je 
nekoć stajalo, da zasvjedoči veličanstvenost konstruk- 
cije i bogatstvo uresa. Arhitektura je zgrade velebna, 
kao uopće sve što se u rimsko doba gradilo. Stil je 
pravilan romanski sa sjajnim dekoracijama. Glavice 
su stupova jonske, ako su od običnog kamena, a 
korintske, ako su od mramora. Gdje su nekoć bile 
sjajne dvorane s carskim namještajem, gdje su šetale 
miljenice careve i sagibali koljena časnici i činovnici, 
danas je pijesak, pun skulptura i isprelomljenih 
mramornih stupova, oko kojih rade moderni robovi: 
Arapi i Crnci. 

Velik dio grada na sjeverozapadu carske palače 
još je pod pijeskom, te će trebati mnogo vremena, 
dok se odgrne pješčana koprena s tajne nekadašnjega 
sjaja i veličine. Romanelli u svom djelu »Leptis 
Magna« napominje, da je grad za svoga cvjetanja 
imao sto hiljada stanovnika. Sredinom grada tekla 
je rijeka Lebda i dijelila ga u dva dijela. Sada je 
korito puno pijeska, ispod kojega teče voda u more. 

Uz more je nagomilano mnogo kamenje, a vide se 
i ostaci jake utvrde. Tu je na ušću Lebde bila luka, 
koju je prema sjeveru zatvarao jezičac zemlje s bre- 
žuljkom na krajnjem rubu, gdje je bio kašteo. Luka 
je bila ljudskom rukom povećana i uređena, a ulaz 
je bio zatvoren verigama kao u našoj Boci Kotorskoj 
između Lepetana i Kamenara. Za ondašnje prilike 
bila je dosta velika i zaštićena od sjevernih i za- 
padnih vjetrova, koji su ovdje najčešći i najžešći. U 
luci su i sad kamene stepenice kao terase, banchine. 
U kamenju su izdubene rupe, gdje su se privezivale 
lađe. Sad je u luci šaš i mulj, a u njemu leže mra- 
morni stupovi kao nijemi svjedoci nekadašnjeg sjaja 
i tužioci zle kobi i divljaštva ljudskog. Gdje je nekoć 

pristajala ratna brodica Kartažana, Rimljana, Bi- 
zantinaca i drugih gospodara grada, danas je sve 
tužno kao nadgrobna pjesma, samo božansko sunce 
sipa svoje zlato na imuČaljivi mramor i žuti pijesak, 
a mjesec i danas kao i pred 3000 godina širi svoje 
čari nad ovom sjenom prošlosti, nad poezijom tra- 
gične smrti. 

S desne strane Lebde stanovali su siromašniji gra- 
đani. Tu je bio i cirkus i amfiteatar. Na brežuljku, 
gdje je nekoć stajala akropola, danas je utvrda Vit- 
torio Emanuele II. Uz rijeku su bile i^ velike naprave 
za opskrbljivanje grada vodom, o čemu ima vise 
spomenika. 

Grad je bio okružen jakim bedemima, što se i danas 
vidi, a bio je na izlazištu ceste k moru iz bogatoga 
Fezana i Etiopije, pa se ovuda iz nutrašnjosti kara- 
vanama dopremalo zlato, slonova kost, roblje i no- 
jevo perje, te je u gradu evala trgovina. Stanovnici 
okolice bili su nomadi i polunomadi; Homerovi »loto- 
fagi«. 

Grad su podigli Feničani kao emporium, u neku 
ruku, sklonište za lađe i skladište za robu. Ime se 
Leptis izvodi od feničke riječi Lpgy, ali se može je- 
dnako izvesti i iz arapske riječi Lebdah i berberske 
Lavatah. Rijeka nosi i danas ime Lebda. 

Za punskih je ratova grad pristao uz Rimljane i 
ostao u njihovoj vlasti nekoliko stoljeća. Za ratova 
između Cezara i Pompe ja, grad je pristao uz Pom- 
peja, što je morao teško ispaštati. Cezar je, svladavši 
Pompe jevce, kaznio građane Leptis Magne globom 
od milijun libara ulja, a to je oko 3300 kvintala. Ta 
golema globa potvrđuje bogatstvo grada. 

Za bogatstvo grada otimali su se kasnije različni 
narodi. U IV. stoljeću provalili su barbarski narodi 
iz nutrašnjosti Afrike i grad je mnogo stradao. Pljač- 
kanje su nastavili Vandali i Arapi. Bedemi su gradski 
bili razrušeni, stanovnici poubijani, a mnogi su i po- 


bjegli. Napušten i od dobre česti već razoren grad 
postao je doskora grobnicom, jer gradski bedemi, koji 
su bili visoki dva metra, ne štite više grad od pijeska, 
što ga vjetar donosi i zasipava grad. Pod pritiskom 
pijeska ruše se i kuće te se iza desetog stoljeća grad 
samo spominje. 

Jedna arapska priča međutim kazuje, da je arapski 
vladar Leptis Magne našao u jelu vrlo dugu i neo- 
bično lijepu žensku vlas. On se zavjetovao Allahu, 
da će onu uzeti za ženu, od koje je vlas. Pošalje 
stoga svoje ljude, da je potraže. Iza duga traženja 
vrate se neobavljena posla. Sad uzmu tražiti na 
dvoru i nađu, da je kosa ljubljene kćerke vladarove. 
Vladar bijaše u neprilici: ili da pogazi zavjet ili da 
uzme kćer za ženu. Odluči se za ovo posljednje. Ali 
kad htjede ući u sobu kćerke, Allah ne dopusti sra- 
mote, već nasta potres, koji sruši palaču i grad. 

Prema nutrašnjosti zaštićivale su grad dvije utvrde: 
Ras el Hammam na 118 m visokom brežuljku i Ras 
el Mergeb, 180 m. Ove su utvrde još dosta dobro 
sačuvane. 

Kod ulaza u zasuti grad sagrađen je muzej, u 
kojem su smješteni neki dragocjeni nalazi. Lijepih 
stvari iz Leptis Magne ima u muzeju u Tripoliju, 
među ostalima: kipovi Victorije, Afrodite, Artemide, 
Venere, poprsje Apolona, Dioniza sa satirom. Ti su 
kipovi osakaćeni, samo je Artemida Efeška neošte- 
ćena. U muzeju u iHomsu dobro je sačuvan kip Esku- 
lapa, mozaici i urne i još neki fragmenti. 

U Tagiuri blizu Tripolija, u džamiji, što ju je po- 
digao iMurad Aga, nalazi se 48 stupova, koje su 
stranci vozili iz Leptis Magne, ali su lađe blizu obale 
potonule, a aga je stupove izvadio i iskoristio. Ima 
međutim mramornih stupova, statueta i arhitektonskih 
fragmenata u Carigradu, Londonu i Veneciji, a mra- 
mornih uresa u katedrali u Rouenu u Francuskoj i 
u katedrali San Giovanna na Malti, jer se u 18. i 19. 
stoljeću naprosto trgovalo arheološkim predmetima iz 

Leptis M., a turska vlast nije sprečavala taj vanda- 
lizam. 

Prvi je ovdje počeo iskapati i istraživati francuski 
(konzul Oaude Lemaire god. 1686. i poslao u /Fran- 
cusku više mramornih stupova. U XIX. je stoljeću 
Smith po zapovijedi engleskoga prijestolonasljednika, 
komu je pasa Tripolija poklonio nekoliko arhitek- 
tonskih fragmenata, sa 100 radnika iskapao 20 dana i 
otkrio, prema njegovu izvještaju, baziliku i Arco 
Quadrifronte. I danas' ima mramornih stupova u 
Windsoru. 

Otkako je Tripoli u rukama Italije, vrše se iskapa- 
nja sistematski na račun države i svako je otuđivanje 
iskopanih predmeta strogo zabranjeno. 

Pijesak, potpomagan razornim ljudskim rukama, 
uništio je cvatući grad. Što je čvrsta volja Fenicana 
podigla, marljiva ruka Rimljana ukrasila, barbarske 
su pljačkaške ruke razarale, a pijesak je tu sramotu 
zastro velom, koje je sada odgrnuto, da nam otkrije 
sjenu prošloga sjaja i veličine. Novi Rim otkriva 
ovdje veličanstvena djela staroga Rima. Novi će Rim 
iskoristiti i prirodno bogatstvo ovoga kraja, jer je za- 
leđe Leptis Magne bilo oduvijek plodno, o čemu svje- 
doče i mnoge naprave za iskorišćivanje vode iz doba 
staroga Rima. 

Novi Rim kaže, da će Tripolitanija biti mediteran- 
ski vrt. Da tu namisao i ostvari, zasađuju talijanski 
kolonisti zapuštenu zemlju maslinom. A da mlada 
stabalca zaštite od jakih vjetrova, sade eukalipte, koje 
ovdje vrlo lijepo uspijevaju, a narastu za 10 godina 
10—12 m visoki. Tako pretvaraju neplodno tlo u 
plodno, a redovi eukalipta s mladim maslinama daju 
čitavom kraju prijaznije i slikovitije lice. 


BOŽIĆ NA MORU. — SUZA. 

Oj pastiri . . . pjeva se danas u svakoj hrvatskoj 
kući, sjedeći za punim stolom i masteći bradu miris- 
nom pečenicom, tustom puricom ili guskom s mlinci- 
ma te slatkom orehnjačom i makovnjačom, što je za 
me ovdje nedostižna pusta željica. Božić je, a ja se 
mučim sa špagetima, kao i svakog radnog dana, tek 
imam za razliku pečeno »pile, ali je po tvrdoći matori 
pijetao ili kokoš, koja je već davno zaboravila, da joj 
je dužnost da nese jaja. 

Na sam Božić ostavljamo Tripoli i putujemo lađom 
u Suzu (franc. Sousse) u Tuniziji. Vrijeme je, da ne 
može biti ljepše, kao da je Uskrs, a ne Božić. Nebo je 
vedro, nasmijano. Samo jedan bijeli oblačak, mekan 
kao pamuk, plovi onamo prema sjeveru. O, dragi 
oblačiću, putuj u zemlju suza i kukuruza, javi onima 
u Zagrebu, da im želimo sretan Božić. 

More je plavo kao južno nebo, mirno, kao da se 
odmara od burkanja i valjanja. Tiho pjeva svoju pje- 
smu. Već nam je iščezla s vida obala s Tripolijem, 
na debelom smo moru, nigdje se ništa niti vidi niti 
čuje, more pa more. Prati nas nekoliko galebova. Du- 
pini se valjaju u lukovima, a pred njima se katkad 
baci tuna iz mora sasvim okomito i dva metra u vis. 
Daleko pred nama ljubi se već nebo s morem. Rumeno 
je, kao da sve gori. I kad je sunce leglo u svoj modri 
krevet, u more, prati nas sjajni mjesec i svjetlucanje 
zvijezda. Vijak parobroda jednakomjerno štropoće i 
drma brodom te sav drhće. Kadgod zaškripi svod ili 
stijena uske kabine ili zalupe koja vrata, drukčije sve 
mirno, tiho kao izumrlo. 

Ujutro već prije 7 sati rumeni traci sunca ljube 
blijede oblačiće nad horizontom i dižući se sve više i 
više probijaju tanki veo oblaka, dok ne izroni iz mora 
žarko sunašce i sjedne na vodu 'kao kugla na zelenom 
suknu biljara ili golema nogometna lopta na zelenoj 
travi. Tek oko 10 sati iza jutra opazimo u daljini je- 
dan svjetionik, a doskora i obalu sve bliže i jasnije, 
dok ne iskrsne pred nama gradić Suza u vrlo sliko- 
vitom položaju na brežuljku tik mora. Vide se grad- 
ski bedemi s tornjem na najvišem mjestu. Dalje se iza 
grada crne češljasta brda i daleko u more protegli po- 
luotočić s rtom Bon. 

Već parobrod ušutkava strojeve u svojoj utrobi, za- 
čuje se pljusak bačena sidra, blijeda se voda oko vijka 
pjeni i u 2 sata poslije podne lađa pristade uz obalu 
u Suzi nakon vožnje od 23 sata. Prije iskrcavanja svi 
smo podvrgnuti liječničkoj pregledbi, što dosad nisam 
nigdje vidio na svom putovanju. Sve osoblje parobro- 
da i svi putnici idu redom pred liječnika, a on sva- 
koga opipava ispod ruke, pod pazuhom, i svi mu mo- 
ramo isplaziti jezik. Tek iza te, u neku ruku, smiješne 
procedure, zbog bubonske kuge, mogli smo se iskrcati. 
Za putnicu nas nitko i ne pita, jer je između Fran- 
cuske i Italije slobodan saobraćaj, ali je zato pregledba 
prtljage mnogo stroža nego u drugim mjestima. 

Šarolikost se svijeta ovdje još jače zapaža nego u 
Tripoliju, jer neki urođenici imaju oko glave i fesa 
crvenu maramu kao naši Primorci i Hercegovci, neke 
su žene obučene u tanke crne haljine, koje im prekri- 
vaju glavu i lice, dok su druge u bijelim širokim dim- 
lijama. iNa ulici je vrlo živo. Grad broji 30.000 ljudi, 
od kojih je oko 10.000 Evropljana. Najživlje je oko 
vrata, što vode s »Place Pichon« na »Place Bab-el- 
Bahar« ili bolje: iz evropskoga u arapski dio grada. 
Narod urođenički u gomilama ulazi i izlazi na vrata, 
prodaju se mnogi slatkiši i voće, stoje fijakeri i auti, 
zviždi željeznica i trubi autobus; stoji i sjedi sila svi- 
jeta svake boje lica i odijela. Tu je prepiranja i nate- 


zanja, šaptanja i dogovaranja, nuđenja i pogađanja 
urođenika između sebe i s kaputašima i jednako se 
čuje ono značajno orijentalno »h« i »gh«, što ga ima 
i hebrejski jezik. 

Tu je odmah i luka, koju s jedne strane zaštićuje 
jaki zid, a s druge uski poluotočić. Ulaz je u luku 
uzak, zidovima stiješnjen, da bi se jedva dva paro- 
broda obišla. Trgovina je pomorska mnogo živahni ja 
nego u Tripoliju, jer se iz nutrašnjosti Tunizije ovamo 
dovozi željezna rudača i fosfati te ukrcava na lađe. 
Za ukrcavanje rudače udešene su posebne naprave, 
kojima rudača izravno iz skladišta dolazi na lađu, cim 
se ukrcavanje znatno olakšava i pospješuje. Oko luke 
su mnoga skladišta halfa-trave i čitavi bregovi ko- 
mine od masline. Za tu sam kominu iza duga ispiti- 
vanja saznao, da se izvozi u Italiju, gdje se drugi put 
tiska (preša) i pravi lošija vrst ulja i sapun, a najzad 
se upotrebljava za gorenje. 

Gledam često, kako u luci urođeničke žene i dje- 
vojke u moru peru vunu i rublje. Na suncu je toplo, 
ali vjetar je hladan, a one čitavo dopodne stoje u vodi 
preko koljena i peru rublje na taj način, da ga gazeli 
udaraju nogama. Pri tom dižu i bacaju noge kao naše 
baletne plesačice. Interesantno, a! 

Stari je ili urođenički grad gomila kuća bez reda, 
bez oblika, različne visine, ali su sve bijele i s ravnim 
krovovima, a tek gdjekoja između njih nalik je na 
kuću u pravom značenju. Najljepša je Dar E1 Bey, 
kuća bejeva, u orijentalnom stilu, ali se svojim bo- 
gatim dekoracijama i bojom mnogo razlikuje od svih 
ostalih. Džamija ima vazdan, a i stara katolička crkva 
u ovom je dijelu i upravo između glavnih mošeja. U 
crkvi je na stijeni više uokvirenih ploča mozaika, što 
potječu iz katakomba izvan gradskih zidina. Na naj- 
višoj je točki Kasba, kasarna, s visokim jakim tornjem, 
koji sada služi kao svjetionik. Zidovi su oko grada 
iz starijeg doba, vrlo su jaki i visoki, viši od onih u 


Petrovaradinu na Dunavu, pa ipak su Francuzi god. 
1881 . zaposjeli grad ibez otpora. 

Prolazim spletom uskih krivudastih ulica, proma- 
tram, divim se i čudim vrevi i mješavini. Preda mnom 
ide u crno zakukuljeno žensko čeljade. Mora da je 
mlada, jer ide zvrcikasto. Kod jedne kuće stane, uhvati 
za kvaku i ogleda ise. Jedan momak s fesom na glavi, 
mlad kao kaplja, nešto dovikne, priđe k njoj, dade joj 
nekih slatkiša i držeći je za obje ruke nešto joj šapće. 
Ona namigne i iščezne iza vrata. Momak pođe, stane, 
ogleda se, fićukne i nestane u natkritim sukovima. I 
ova bi mogla zapjevati kao i naše slavonske namiguše: 
»Alaj sam se najila bonbona iz dikinih plavih panta- 
lona«, premda ovaj i nema pantalona. 

Iz grada vode četvora vrata gotovo točno prema 
četiri strane svijeta, pa se kod nekih još i sad vide 
debela teška željezna vrata na točkovima za lakše 
otvaranje i zatvaranje. Škole su izvan gradskih zidina, 
što je s higijenskih razloga i potrebno i opravdano. 
Talijani imaju svoju zasebnu školu. Djeca su arapska 
lijepa i pravilnih crta lica, što sam sa zanimanjem 
promatrao pred izlazom iz škole. Izlaze dječaci s fe- 
sovima na glavi, lica punanih kao jastučići na božjem 
oltaru, čisto obučeni i stanu u red te pođu mirno od 
škole, ali čim ispadnu s oka svoga učitelja s fesom, 
vika, cika, graja . . . djeca ko djeca. I nogometsku lop- 
tu guraju i udaraju po širim ulicama kao i u nas, samo 
su bolje sreće, jer ovdje prozora ili nema ili su na pro- 
zorima guste rešetke te nema bojazni, da će razbiti 
staklo. 

Čitav grad zaudara sada po ulju, jer je okolica 
Suze nadaleko sva zelena od maslina. Zemlja je uopće 
plodna, te su već stari Rimljani imali ovdje više svo- 
jih naseobina. Na mjestu, gdje je sad Suza, bio je grad 
Hadrumetum. Tu se zadržavao duže Hanibal sprema- 
jući se na otpor protiv Scipiona za drugog punskog 
rata. Sad je u jeku berba maslina. Ispod stabla ras- 
prostru neke sagove i štapovima tresu plod, a pritom 

otresaju, nažalost, i mnoge grančice i lišće. Izvan 
grada je zasebna tržnica maslina, kamo dovoze ili na 
devama, magarcima i mazgama donose u vrećama ve- 
liku količinu maslina. U gradu je i izvan grada mnogo 
tvornica, gdje se maslina gnječi električnim pogo- 
nom i pravi ulje, ali se to čini i na posve primitivni 
način, kako se to činilo još za oca Adama. Gotovo 
svaki Arapin nosi u bočici uzorak proizvedenog ulja, 
jedan se drugome hvali i is ponosom upozorava na či- 
stoću ulja. 

Narod ne može biti siromašan pored tolikog bogat- 
stva masline, pa su zato ovdje i mnogi dućani i živah- 
nost u gradu, a i mnogi auti i autobusi krcati urođe- 
nicima zasvjedočuju imućtvo kraja. Siromašni su sa- 
mo drvima, jer vidim, gdje prodaju samo neke kvrge 
i panjeve te šuštavo lišće masline. Na stanici sam vi- 
dio jednu Hebrejku sa svilenim bernusom i bijelim 
dimlijama. Na rukama joj teške zlatne narukvice, na 
glavi nekoliko nizova velikih dukata, kakvih još ni- 
sam ni vidio, a niže ovih sve do očiju vrlo gust niz 
manjih dukata. Toliko dukata nema ni jedna pa ni 
najbogatija snaša u Slavoniji. 

U nedjelju je na šetalištu svirala vojnička glazba. 
Vojnici su konjanici pa je glazba sastavljena samo od 
trubalja različne veličine. Uza sve to je svirka skladna 
i ugodna. Šaroliki svijet šeta i oko glazbe stoji kao i 
u nas. Ja sam među njima samo tijelom, misao je moja 
pobjegla na lijepi Zrinjevac u Zagrebu, u onu vese- 
lost i živahnost, gotovo raspojasanost mladeži, koja 
čavrlja jezikom, kojim su pisani i Domjanićevi »Kipci 
i popevke«. 

Iz misli me trgne zvuk njemačke riječi. Mnogi voj- 
nici Nijemci, što su u francuskoj legiji stranaca, šetaju 
i govore svojim jezikom, pa se tako u Suzi mnogo 
čuje njemački, kao što se, nažalost, čuje i u Zagrebu. 
Jesu li i u Zagrebu samo stranci, što govore njemački 
ili su to neosviješteni građani? U kakvu legiju stra- 
naca idu one građanke, koje uvijek švapčare, iako ne 

znaju pravilno govoriti njemački, sunce ih božje spr- 

žilo! . , 

Iz ovakvih me misli u dalekoj tuđini trže mlatanje 
mora i podsjeti, da sam u dalekoj Africi. Zvukovi se 
konjičke glazbe miješaju s pjesmom mora, što je ta- 
lasi pjevaju obali. Na kraju daleko u more ispruže- 
nog dvostrukog zida, što štiti ulaz u luku od jakih 
sjevernih vjetrova, sjedi na donjem zidu moj putni 
drug Miško i slika uzljuljano more, a ja stojim na 
gornjem obrambenom zidu. Slika mu je valova i boja 
mora tako vjerna te vidim posve jednako dizanje i 
spuštanje valova na slici i na moru. Pa i ona barcica 
s bijelim jedrima, što kao bijeli lepir igra na valo- 
vima, a koju je naslikao jednim potezom kista, čini 
se da leprša i s valovima se diže i spušta. Ne znam, 
Čemu da se više divim: pogledu na Miškovu sliku 
s ustalasalim morem ili smještaju gradića Suze u dnu 
morske dražice. Uz more je široka ulica s mladim 
palmama, iza njih su lijepe moderne kuće u arapskom 
stilu, dalje su nazubljeni gradski bedemi, a iza ovih se 
amfiteatralno dižu arapske kuće sve više i više, svaka 
hoće da gleda na more, a sve nadvisuje kazba s tor- 
njem. Sve je bijelo bjelcato kao šećer. 

Bjelina grada, srebrno zelenilo maslina, žarko afrič- 
ko sunce, modrina čista mora i uvijek vedra neba tako 
oduševljavaju druga Miška, da ne pušta iz ruke kista, 
radi od jutra do mraka. Otišao je iz Suze i u nedaleki 
Monastir, jer smo čitali, da se na tunizijskoj obali 
skrivaju vrata raja, a to da jejMonastir. 

Prirodne ljepote naše Zemlje rado se jspoređuju 
s ljepotama raja i mnogi gradovi imaju svoj zemaljski 
raj, svoja vrata raja, rajsko šetalište, itd. Tako Je 
jedan francuski turistički list pisao o Monastiru i či- 
tajući to, dočaravao sam sebi sve moguće i nemoguće 
prirodne ljepote; dočaravao sam sebi prirodnu raskoš, 
kako sam je vidio na vratima Sahare u E1 Kantari, u 
Landonovom vrtu u Biskri, u vrtovima Alkazara u 
Sevilli, Generalife u Granadi, Granje kod Segovije i 


Aranjueza u Španiji, u Boboli vrtu u Firenci, ili ba- 
rem onu raskošnu bujnost na našem Lokrumu i posve 
je prirodno, da me je živa želja vukla, da i na afrička 
vrata malo zavirim u raj, s tim više, što se iz Suze vidi 
Monastir, udaljen samo 21 km, dakle kao Samobor 
od Zagreba, ali zbog ravnice i mora Monastir se lijepo 
vidi, ističe se njegova bjelina iz bujnog zelenila. Put 
je od Suze do JMonastira zanimljiv. Ispočetka vodi 
između lijepih vrtova, obrađenih polja i čitavih šuma 
masline. Cestom jure auti i autobusi, kao da to nije 
Afrika nego srce Evrope. Iza bijela arapskog seoca 
Sahaline oveća je »šebka« i cesta vodi posred nje. Uz 
cestu su rijetke palme kao u nas jablani. Od šebke se 
cesta neznatno digne do arapskog mjestanca Skanes 
i doskora eto Monastira, okružena visokim jakim zi- 
dinama. 

Stojim pred gradskim vratima. Srce mi drhće, krvca 
mi igra, kako i ne će, kad sam na vratima raja! Vrata 
su golema, ali ništa neobično. Iza vrata buka, vreva, 
šareno se klupko ljudi mota, miče, viče, rukama lo- 
mata. Jesu li to rajska vrata? Uniđem u grad. Ulice, 
kuće, džamije, sve poznati tip sa svim osebinama arap- 
skih gradova, tek ulice imaju toliko ćor-sokaka, da se 
čovjek uistinu izgubi. Kad sam iz glavne ulice Sadi 
Carnot malo zastranio, nisam više mogao naći glavne 
ulice, dok me nije izvela jedna djevojčica, jer sam je- 
dnako zalazio u ćor-sokake ili sam se vraćao na isto 
mjesto. 

U jednoj sam ulici ispred arapske pekare vidio go- 
milu đubreta, pomiješanu slamom i granjem masline. 
Ako se u raju jede kruh pečen u peći grijanoj đubre- 
tom, onda se otac Adam nije morao žaliti, što je bio 
istjeran iz raja, niti sam se ja čudio, kad sam razre- 
zao kruh i u njemu našao crnu kuglicu, a drug Miško 
reče: »To ti je bobica od borovice«. Jest, bobica ovce! 

Ulice su pune žena i djevojaka, ali lice prekrivaju, 
kad im se približi stranac. Dućani su priprosti, sukova 
nema, samo su kavane čitav dan pune svijeta. Ne- 

obično je mnogo brijačnica. Za brijanja sjede na klupi 
ili na zidu, pokritu slamenim sagom, podvuku poda se 
noge, a brijač se sasvim prikloni uz mušteriju i jedna- 
ko nešto pripovijeda. U »ecole fran^aise« sjede sto- 
tine arapskih dječaka i tek nekoliko Francuzića i Ta- 
lijančića. Učitelj i đaci sjede u školi s fesovima na 
glavi. 

Glavna ulica vodi do malenog šetališta Belvedere 
uz more s nekoliko paoma i drugog zelenog drveća, 
ali je sve prilično zapušteno. Niže šetališta su dvije 
dražice, koje zatvaraju dva rastrgana pješčana polu- 
otočića i goli otočić Džeziret el Ustane, na kojem su 
udubine sa zaobljenim otvorima. To su podzemni sta- 
novi, kakve sam nalazio u južnoj Španiji, gdje sam, 
šta više, vidio i podzemnu crkvu. Nešto je dalje drugi 
otočić sa starim cisternama, uklesanima u kamen. Na 
otočiću je danas tunara, ali ne tunara s visokim ljes- 
tvama, već tvornica konzerva od tunina mesa. Obala 
je morska neuređena, more plitko i parobrodi ne mogu 
u luku, već staju kilometar daleko od obale, a u samoj 
su luci naprave za dobivanje soli. 

Uz more je najtvrđi dio gradskih bedema, kazba, 
danas kasarna, s dvostrukim zidinama i s jakim okru- 
glim tornjem. Kazba je dosta tijesna, jer je u staro 
doba ovdje bio velik manastir, monasterium, od koje- 
ga i ime grada Monastir. Ako su golema vrata kazbe 
vrata raja, kamo ne smijem ući, onda mogu u raj 
samo vojnici, a ne i drugi smrtnici. 

Na krajnjem je rtu uz more jedna arapska kuća 
s veoma lijepo izrađenim portalom od školjki različne 
boje i veličine. Osobito se lijepo ističe sa svake strane 
po jedan okrugli stup sa slikovitom glavicom od 
crvenkastih školjki. Ograda je od školjki, putevi su u 
baščici ograđeni školjkama, stupovi s loncima za cvi- 
jeće obloženi su školjkama, temelji zidova oko bašče 
također su obloženi školjkama. Na zidu ograde dva su 
polumjeseca sa zvijezdom od sitnih školjki i sve je 
vrlo čvrsto, jer je povezano cementom. Oko vrata iz- 


rađena je neka ornamentika od sitnih školjki, kojima 
se otvor sja kao biser. To je nešto novo, neobično, ali 
to ipak nisu »vrata raja«. 

Izvan gradskih bedema bujni su vrtovi, u kojima u 
ovo doba cvatu bademi i breskve, žute se zrele naran- 
če, zelene se i srebrene masline, a posred toga zelenila 
bijele se lijepe kuće i to daje gradu neku slikovitost* 
ali ni to nisu vrata raja, jer nije ništa osobito, tek je 
ljepše i pitomije nego drugi afrički krajevi u blizini 
pustinje. Sve se to ne može uporediti s vatikanskim 
vrtovima u Rimu; sa »Conca d’oro« kod Palerma ni 
s našim Lokrumom i tko bi izbrojio sva mjesta, koja 
više nego Monastir zaslužuju ime: vrata raja. 

Moram još dodati, da u Monastiru nema ni hotela. 
U kući, na kojoj piše »Hotel Pariš«, nije uistinu hotel, 
već je na drugoj strani ulice samo gostionica, gdje 
jede šef policije, dvije učiteljice i stranac, koji baš 
mora ovdje noćiti. Hrana je slaba, ljudi su neprijazni, 
mrzovoljni, a stan je da ne može biti gori. Pored toga 
stan nije u istoj kući već u drugoj ulici ii posve zapu- 
štenoj kući. Velika su vrata danju i noću otvorena. 
Stube su u prvi kat široke, ali vrlo strme, soba mrač- 
na, pokućstvo staro, klimavo. U kući ne stanuje nitko, 
sam si kao duh u nezaključanoj sobi, u mračnoj ulici, 
a neprijatnoj sobi s komadićem svijeće. Ovako sigur- 
no moraju ispaštati teški grješnici pred vratima raja, 
koji još nisu dozreli za raj. 

Samo je moj drug Miško mogao ovdje izdržati tri 
dana, jer je on satkan od drukčijeg tkiva nego obični 
smrtnici. Njegova je umjetnička duša vidjela ovdje 
samo prirodne ljepote i bogatstvo boja, sve su mu 
drugo sitnice. Kad sam ja u kojem hotelu malo sum- 
njive čistoće gledao, nema li u krevetu šestoronožnih 
noćnih drugova, on miran kao gorsko jezero reče: »A 
što ih tražiš! Ako ih ima, one će te već naći.« 


U CARSTVU MASLINE 

Od Suze rasegla se k jugu u dužinu od 130 km rav- 
nica zasađena maslinom i zasijana žitaricama. S jed- 
ne i druge strane željezničke pruge nižu se pravilni 
redovi maslina, izmiješani tek tu i tamo smokvama i 
bademima. Između redova zelene se žitarice, gdjegdje 
tek oru na devama, a ima i pustog neobrađenog tla, 
gdje pasu ovce, koze i po koje goveče ili je pusta stepa, 
na kojoj raste halfa trava. Sela su rijetka, vide se 
samo začađeni čadori ili niske zemunice, slijepljene 
od ilovače, bez prozora i vrata. Vrata zamjenjuje ni- 
zak zaobljen otvor, prekriven krpama. Okrugli se 
krov završava u sredini otvorom za dim. 

Već iz velike daljine vide se kod seoca E1 Djem zi- 
dine amfiteatra, koji se visoko digao u prostranoj 
ravnici iznad maslina. Zidine su vanjske još dobro 
sačuvane do drugoga kata, a nutrašnje imaju i treći 
kat te su visoke 33 m. Gdje su nekoć gladijatori stje- 
cali slavu ubijajući svoga protivnika; gdje su zvijeri, 
žedne krvi, derale ljudska tjelesa, danas se igraju 
vojnika mali Arapčići i Berberčići, a u doba arapskih 
provala služio je amfiteatar kao tvrđava. Kad su po- 
slije u amfiteatru nalazili utočište različni buntovnici, 
dao je bej Muhamed Murat god. 1685 srušiti jedan dio 
zida i to je gigantskoj građevini bila smrt. Građu su 
odsad upotrebljavali Arapi za svoje kuće te je čudo, 
da je i ovako uzdržan taj spomenik nekadašnjeg rim- 
skog gospodstva. 

U amfiteatru je bilo mjesta za 60.000 gledalaca. 
Oblika je eleptična s dužinom od 148 i širinom od 125 
m. Po veličini je to peti rimski amfiteatar. Najveći je 


u Rimu, Koloseum, kojega je dužina 188, širina 156 
m, a imao je mjesta za 80.000 gledalaca. Dalje je po 
veličini redaju: Capua, Italica kod Seville te Verona 
sa razmjerom 153 : 123, dakle gotovo jednak s ovim 
u E1 Djemu. 

U seocu E1 Djemu još su ostaci cirka, dugog 550 m, 
cisterna sa šest basena i terma, koje su otkrite tek god. 
1914. Za doba Cezara bio je tu grad Thysdrus, a do 
važnosti je i bogatstva došao zbog mnogih maslinika. 
Ovi su ostaci živi svjedoci, kako su Rimljani imali 
mnogo razumijevanja za iskorišćivanje plodnih kra- 
jeva i kako su pri tome mnogo žrtvovali za zabavu i 
za zdravlje. 

Skoro iza E1 Djema željeznica prolazi isušenom 
šebkom. Sve je bijelo od soli, a onda bivaju redovi 
maslina sve pravilniji, polja zelenija i bolje obrađena, 
a ograđeni su vrtovi puni voća i povrća. Posred vrto- 
va i maslina smjestio se grad S f a x, u kojem su se 
naslagale bijele kuće kao jato galebova. Grad je opa- 
san bedemima, višim i čvršćim nego u svih ostalih 
gradova Tunizije i Algerije. Bedemi čine gotovo pra- 
vilnu pačetvorinu sa stranicama od 600 i 400 m du- 
žine. Unutar tih zidina s jakim kulama stisnuo se či- 
sti arapski grad, a izvan zidina, uz more, razvija se 
pravilan i moderan evropski dio sa širokim ulicama, 
s kazalištem, kinom i s lijepim kućama u maurskom 
stilu. 

Gradski bedemi imaju samo dva izlaza, samo dvoja 
vrata. S južne strane vode u evropski dio Bab Divan, 
a sa sjeverne strane Bab Djebli u predgrađa Sfaksa, 
u bujne bašče i pravilne redove maslina uokrug grada. 
Na jednim je i drugim vratima vječita gužva, jer 
silan svijet grne u grad s natovarenim sitnim magar- 
cima i tromim devama iz mnogih bašča i dalje okolice, 
što je lepezasto zaokružila grad u opsegu od 35 km. 
Ta je okolica zelena, pitoma, izvezena srebrnastom 
maslinom. 

I baš maslinama ima Sfaks da zahvali svoju veli- 
činu i bogatstvo. Jedna priča kaže, da je u sjevernu 
Afriku od Leptis Magne do Sfaksa i Suze donesena 
maslina iz Fenicije. Jedan vladar fenički, želeći znati, 
od čega mu umiru vojnici, našao je u utrobi jednoga 
vojnika velikog crva. Da bi pronašao, kakvim će sred- 
stvom uništiti crva, lijevao je na nj različne lijekove, 
ali crvu ne škodi ništa. Napokon ga polije uljem i 
crv ugine. Nato dade zasaditi masline u svim ovim 
krajevima . . . 

Računa se, da u Sfaksu i okolici ima oko tri mili- 
juna stabala masline, a od toga su gotovo dvije trećine 
zasađene u novije doba, što se jasno vidi po pravilnim 
redovima i ljepšim} i uređenijim krošnjama. Ovdje 
raste najbolja vrsta masline, koja daje 25 postotaka 
ulja. Upravo u doba moga dolaska sve u Sfaksu bilo 
je zaposleno berbom maslina. Svaki bolji gospodar 
nosi ulje u bočici i s nekim ponosom pokazuje plod 
svoje muke, svoju sreću i bogatstvo, jer mu je to glav- 
ni prihod. 

Iz grada i iz bašča diže se zadah ulja, izmiješan mi- 
risom ruža, badema i cvijeća, osjeća se topli dah Sa- 
hare i svježi dah mora, a nebo modro i čisto kao oko 
djevojčice smiješeći se, šalje tople zrake sunca, koje 
su satkale zelenu košulju livadama i osule cvijećem 
vrtove. Večernji vjetrić opaja mirisom soli, ulja i 
ruža. 

Bujne bašče predgrađa daju Sfaksu uistinu obiljež- 
je cvjetnog grada. U tim baščama ima više poezije 
nego u zlatorezima pjesama naših modernih. Tu se po- 
sred krupna povrća dižu cvjetom osuti bademi i druge 
voćke, a sve je isprepleteno vinovom lozom s neobič- 
no širokim, sada žuto-crvenim lišćem. Svaka je bašča 
ograđena zidom od zemlje, na njemu su kaktusi sa 
širokim, bodljikavim listovima. To i nije kaktus nego 
indijska smokva, Opuntia ficus indica. Svaki debeli 
Sočni list zasađen u zemlju pušta korijen, brzo raste 
i razgranjuje se u čitave grmove s grbavim krhkim 

stablima. Stoje na nasipima i uz ceste kao prosjaci, 
jer su im listovi pokidani, izrezuckani, kljasti. Plod je 
nalik na bodljikave krastavce, ima miris smokve, ali 
mu tečnost daleko zaostaje za našom smokvom. 

U baščama kopkaju jaki Arapi južnim suncem 
opaljena lica. U svakoj je bašči i priprosta kućica, a 
iz nje se čuje drhtava sevdalinka lijepe Arapkinje ili 
tetovirane Berberke. Svaka je kućica s baščom za sebe 
malena tvrđa, malo carstvo pjesme, rada i slobode. 
Sve je razigrano titranjem i zimi toplih sunčanih 
zraka, cvrkutom ptica, lepršanjem lepirića te zuja- 
njem pčelica. Sitan ovaj zbor ptičica, kukčića i pče- 
lica slavi nježnim svojim grlašcima i šarenim krilaš- 
cima drago sunašce, koje ih miluje zlatnim svojim 
zrakama. 

Sfaks ima tri lica. U bujnim je baščama zelenilo, 
rad i pjesma, izvan bašča sve je pusto kao iza kakve 
biblijske poplave, a onamo između gradskih zidina 
vika prodavača kojekakvih orijentalnih poslastica i 
graja dječurlije, koju pojačava vika goniča magaraca 
i deva, popraćena teškim udaranjem batina po strp- 
ljivim gladnim životinjama. Iako su Arapi mili, na 
oko dobroćudni, prema životinjama su okrutni, nemi- 
losrdni, pravi divljaci. Teško ih pretovaruju, slabo 
hrane, ali marljivo miluju batinom. Sitno magare nosi 
težak tovar, jedva se miče, savijaju mu se tanke no- 
žice, a gonič ga jednako bocka i udara. Gorostasan 
Arapin sjedi na jadnoj životinjici, noge mu se vuku 
po zemlji, pjevucka i jednako melje: »r-r« i lupa šta- 
pom ubogo magare. Deve, natovarene čitavim vozom 
slame ili granja, jedva se provlače uskim ulicama. 

Sve ulice arapskog dijela grada vrlo su uske i kri- 
vudaste. Nije još ni jednom prošao auto, a ne će tako 
skoro ni proći. Uza sve to ovdje vri život kao i u naj- 
prometnijim ulicama evropskih gradova, jer Sfaks 
s predgrađima broji 75.000 stanovnika. 

Stanovnici su dosta imućni, što se odražava i u nji- 
hovoj nošnji. Pored vunenih bernusa mnogo se u 

gradu nose neke vunene surke, na rubovima lijepo iz- 
vezene, boje su sive i tamne, a nalik su na vunene ka- 
pute naših Ličana. U nekih su te surke kratke, a u 
nekih duge kao opaklije naših Slavonaca. Na glavi 
nose fesove i turbane. Turbani su u odličnika od zelene 
svile, Čim hoće i vanjskim znakom da potvrde, da po- 
tječu od prorokova koljena. . 

Žene su u bijelim vunenim bernusima. Građanke 
prekrivaju lice, dok one sa sela i iz^ predgrađa imaju 
šareno odijelo i ne pokrivaju lica. Žena se uopće vidi 
vrlo malo na ulici izuzevši pred večer, kad idu u du- 
ćan, i petkom, kad idu na groblje, gdje oko grobova 
u hrpama, sjede, klanjaju i razgovaraju. Groblja su 
njihova slabo uređena, sve je zaraslo travom i koro- 
vom. Po njihovu vjerovanju ne treba uređivati gro- 
bove, jer tijelo pokojnika nema više nikakvih potreba, 
a duša je kod Allaha, gdje joj je dobro. 

Žene su vrlo lijepe. Ide preda mnom mlada Bedu- 
inka, kćerka pustinje. Bosonoga je. Šarena joj je suk- 
nja okratka i sa strane malo zadignuta. Lijepo za- 
obljene noge mnogo su tetovirane. Na jakim su joj 
listovima natetovirani čitavi ornamenti, arabeske. Po- 
brzam, da je vidim sprijeda. Lijepa je kao priča, 
sjajna kao sunce o podne. Na vruće srce, tople grudi, 
stavila je velike srebrne kolute. Da sam mlađi, zapje- 
vao bih pravo bećarski: »Diko moja, moj zumbule 
žuti, kad te vidim, odmah mi se smuti.« y . 

Posred grada je glavna džamija s bogato urešenim 
minaretom. Drugi minareti u gradu imaju od reda 
hodnik za mujezina od crvenog, drva, sto daje gradu 
zasebnu slikovitost. Oko džamije su natkriveni su- 
kovi tkaninara, a onda se redaju onim uličicama su- 
kovi: zlatara, papučara, drvorezbara, sedlara, stolara, 
sitara, košarača, užara, kovača, pa onda prodavača 
parfumerija i boja za kosu i nokte. Najzanimljiviji je 
suk kovača sa začađenim kućicama s drvenim balko- 
nima, sve nahereno, prljavo,, crno, neuredno, nalik 
na garište. Ove su glasne boje same utisnule Mišku 

Ulica kovača u Sfaksu 



kist u ruku. Smjesti se u kut uličice i uzme slikati na- 
herene začađene kućice. Brzo se skupi iza njega sila 
svijeta. Ispočetka su samo gledali, kako na platnu 
rastu kućice, ulica, to ih je zanimalo, iznenađivalo, ali 
su se brzo stala djeca oko njega gurati i natezati, oče- 
vidno su htjeli da ometu njegov rad. Ni blage ni oštre 
opomene Miškove nisu pomogle, a odrasli su pri tome 
ostajali mirni, kao da ih se ne tiče, što njihova djeca 
rade. I Miško se najzad morao dići napola svršena 
posla. 

U sukovima svi marljivo rade s priprostim oruđem. 
Teško udaranje kovačkih batova, rezuckanje drva i 
tuckanje ,čekića miješa se s veselom pjesmom i raspo- 
jasanim smijehom te jakim mirisom tamjana i drugih 
orijentalnih mirodija, koje ublažuju orijentalan za- 
dah ulice. U sklopu je sukova i Rue des notaires, uli- 
ca notara, zapravo javnih bilježnika i advokata. Ara- 
pi sa zelenim turbanima, u boljim haljinama, ozbilj- 
na i dostojanstvena držanja, sjede u uskim prostori- 
jama za stolićem i pišu. Oko njih sjede dvojica-tro- 
jica, jednako su ozbiljni i dostojanstveni. Ulaze Ara- 
pi i Berberi plašljivo i tajanstveno, govore nešto, go- 
tovo šapuću, daju novac i izlaze ozbiljni i smireni. 

Iako su ulice Sfaksa uske i slabo uređene, nisu ne- 
čiste, jer su sredinom ulice žljebići, kojima iz jednako 
otvorenih vodovoda teče voda i odnosi nečist. Dobre 
vode za piće imaju izobila, a dovode je cijevima iz 
rječice Sbeitle, iz udaljenosti od 160 km. 

Izvan gradskih zidina, kod Bab Djebli, drži se va- 
šar, gdje prodaju janjiće, jarčiće, ovce, koze, deve, 
ječam, pšenicu, kukuruz, drveni ugljen, slamu, itd. 
Tu je pravi orijentalni život. Mene je najviše zani- 
mala cijena deva, pa sam napokon vidio, da je jedan 
prodao devu za 800 franaka. Cijena je deve od 600 
do 1000 franaka. 

Arapin i Berberin i u običnom govoru nepotrebno 
viče i galami te rukama lomata, kao da se svađa i za 
gušu hvata. Dobri su trgovci, hvale preko mjere svoju 


robu kao i naši cigani. Na vašaru je više ljudi, muška- 
raca, nego robe i svi se miču i viču, pokazuju i doka- 
zuju, nagovaraju i odgovaraju, a kad se pogode, či- 
tava rulja ode s kupcem i prodavačem. Slušam, kako 
se svađa jedna grupa Arapa. Viču, mašu rukama. 
Dođe oko zakona, policajac, i rastjera ih. Gledaju 
ga mrko, iz oka im sijeva vatra, usne drhću, šake se 
stežu. Ja mu nikako ne bih želio, što su mu oni željeli. 

More je kod Sfaksa plitko, a između plime i oseke 
razlika je skoro dva metra. iKad sam ujutro šetao uz 
obalu u kupalištu, bila je voda gotovo po kilometra 
daleko od obale, a poslije podne eto vode posve do 
kupališnih kabina, kojih ima na stotine svake veličine, 
a ispred njih je nadaleko sitan i čist pijesak. More 
za duge ljetne žege miluje bijele jedre grudi lijepih 
Arapkinja i razmaženih Evropljanka. Sve se praćaka 
i u vodi i pijesku valjuška, da odahne od nesnosne 
sparine i žege sunca. 

Luka je zbog plitkoće mora umjetno izgrađena i do 
nje u plitkom moru iskopan kanal, dug tri kilometra, 
a dubok 7 m. Uza sve to lađe izlaze i ulaze u luku 
samo za plime. U luci je redovno mnogo lađa, a kr- 
caju ponajviše fosfate. Rudarsko je preduzeće podiglo 
u luci golema skladišta i naprave za ukrcavanje fos- 
fata, halfa trave, ulja, komine od masline i soli. Soli 
ima nagomilane na obali za nekoliko lađa. Niti je po- 
krita, niti ograđena, niti je tko čuva, ali je ništa ne 
zaštićuje ni od kojekakve nečistoće. I sad se zgrozim, 
kad se sjetim, što sve rade ljudi i psi oko soli pa i po 
nj°j ! 

Ribarske jedrenjače i barke imaju svoju zasebnu 
luku, a ima ih na stotine, jer je ribarstvo ovdje veoma 
važna grana narodne privrede. Pored domaćih ribara 
dolaze ovamo ribari grčki, malteški i talijanski. Po- 
goduje im uz obalu jaka oseka, koju dobro iskorišćuju, 
a pogoduju im i otoci Kerkenah i južniji Djerba, koji 
su posve niski i oko njih je plitko more. Na otoku 
Kerkenahu se dugo zadržavao Hanibal poslije izgub- 

ljene bitke kod Zame god. 201 pr. I. Pored hvatanja 
ribe bave se mnogo i vađenjem spužve, osobito kod 
Djerbe, otoka Homerovih lotofaga, pa se iz Sfaksa 
izvoze spužve za 2 do 3 milijuna franaka na godinu. 

Uz luku je zasnovan novi evropski Sfaks; ulice su 
pravilne i široke, zasađene aleje paoma i drugog trop- 
skog drveća, podignuti su luksuzni hoteli, moderne 
škole i gradska vijećnica sve u novomaurskom stilu, 
ali taj dio grada pripada budućnosti, jer zasad ima 
Sfaks tek oko 1500 Francuza, 3000 Jevreja i oko 4000 
Talijana, Maltežana i Grka. Grci imaju i svoju crkvu, 
do koje je podignuta lijepo uređena tržnica. 

Iako je vladalac Tunizije, bej tuniski, pritisnut 
teškim financijskim prilikama, dobrovoljno prihvatio 
francuski protektorat, Sfaks se nije predao, već od- 
lučno opr’o Francuzima. God. 1881. dođe 14. srpnja 
pred Sfaks francusko brodovlje. Već 16. srpnja iskrca 
se vojska pod zaštitom topovske paljbe i zauzme grad. 

Sfaks je ipak ostao čist orijentalni biser. Jest, izvan 
visokih zidina dižu se moderne zapadnjačke kuće, 
crkva i kazalište, ali arapski je grad zadržao svoje 
istočnjačko lice. Gradske zidine zatvaraju orijentalan 
život s fesom i turbanom, s bernusom i feredžom, 
s papučama i srebrnim i zlatnim verigama na noga- 
ma; zidine zatvaraju narodne pjevače i pripovjedače, 
zmijske čarobnjake i žene s djecom na leđima; nije 
još nestalo čistog orijentalnog života ni dekorativne 
narodne nošnje; zidine čuvaju orijent čist kao suza. 

OAZA GAFSA, DRUGA VRATA SAHARE 


S ugodnom čežnjom za nečim novim, neobičnim, 
tajanstvenim, krenuo sam iz Sfaksa u unutrašnjost 
Afrike, da ponovo zakucam na vrata Sahare. Usko- 
tračna pustinjska željeznica vijuga između bujnih 
vrtova i srebrnastih maslinika. Ne žuri joj se, zmijulji 
polako, kao da ne će da muti svečani mir, što se sle- 
gao nad vrtove, iz kojih palme sa svojim lepezama 
domahuju oproštajni pozdrav, a more s druge strane 
pjeva svoju jednoličnu pjesmu. Nije plavo sa srebr- 
nastim valovima, isivo je i zeleno, jer je plitko, obala 
je niska, pjeskovita. Za oseke odmaklo se more da- 
leko od obale i samo za jake plime cjeliva oskudno 
zelenilo uz obalu. 

U plitkoj se vodi vide neke zagrade od granja, što 
su izgradili ribari i na otvorima smjestili svoje mreže, 
da hvataju ribu, koja se s opadanjem vode iza visoke 
plime povlači od obale. Ribarski jedrenjaci posrću na 
valovima, ljuljaju se i klanjaju sad nadesno, sad na- 
lijevo. 

Što dalje od Sfaksa i od mora, masline su sve rjeđe, 
tek nešto zelenila šara pijesak. Gdje je pijesak bez 
ikakva raslinstva, vjetar ga lako diže i odnosi, a gdje 
je samo malo trave ili kakvo kržljavo drvo, pijesak 
se zadrži. I baš zato Arapi i Berberi, kad oru, brižlji- 
vo ostavljaju svaki i najmanji džbunić, da zadržava 
pijesak. 

S jedne su i druge strane pruge nepregledna siva 
pješčana polja, išarana novim redovima maslina i no- 
vim zgradama, a sve je u rukama francuskih dioni- 
čarskih društava, kojima vlada daje mnoge pogod- 

nosti, samo da se pustoš pretvori u plodno tlo. I far- 
me i željezničke stanice bivaju sve rjeđe, jedne su od 
drugih dvadesetke kilometara udaljene, a vide se iz- 
daleka, jer su okružene palmama kao stražarima. Tek 
po koje stado cupka rijetke bodljikaste biljke i začu- 
đeno gleda željezno čudo, što zviždi i štropoće tim pu- 
stim krajem. Blizu farme vide se veća stada ovaca, a 
među njima sitan magarac mudro okreće glavu, kao 
da broji ovce. Visoko u zraku kruže bjeloglavi lješi- 
nari kao tihi pustinjski avioni. 

Pokatkad se zapazi, kako se sivi prozirni zastor dL 
gao sa zemlje i nečujno leti u zraku, dok ga nestane. 
To je vjetar digao oblačiće pijeska te ga nosi, dok se 
pomalo opet ne saspe na zemlju. U daljini se plave 
brda. Posve su gola, kamen i pijesak, padine su im 
izverugane vododerinama, a na njima trepeću zrake 
svijetla i topline šarajući ih svojim žarkim rumeni- 
lom. 

U željezničkom je vozu i šest vojnika Berbera. Je- 
dan između njih s bolesnim, krmeljivim očima jedna- 
ko bugari nekako: uj liri liri ... i što je kraj pusti j i 
i monotoniji, i njegova pjesma postaje sve monoto- 
nija. U našoj Lici, što je kraj viši, vrletniji i goliji. 
pjesma je punija i grlati pjevač jače »rozga« i »vozi«, 
a ovdje gotovo plače. 

Algerija i Tunizija pune su vojnika urođenika, 
koji su gotovo svi plaćeni dobrovoljci. U gradovima 
sam vidio izvješene pozive konjičkoga puka »de Spa - 
his tunisiens«, kojim se urođenici pozivaju, da prije 
redovne vojne obaveze stupe u vojsku, gdje obični 
spahis dobiva plaću kao i svaki francuski vojnik, a 
povrh toga još 0.60 franaka na dan, 450 franaka kad 
stupi u vojsku, 100 franaka poslije prve godine i 100 
iza druge godine službovanja. Kad odsluži 15 godina, 
ima pravo na mirovinu. Zbog tih se prednosti rado 
javljaju na službovanje i mnoge među njima vidim, 
da su već u godinama. 


Poslije osamsatne vožnje zapazimo tamnu krpu 
zemlje kao sjenu oblaka u sivoj stepi. Gola su se brda 
približila, čine vrata. Pred vratima se smjestila divna 
oaza Gafsa , /golem vrt ukrašen svim prirodnim bla- 
gom. I opet sam na vratima Sahare. Šira su od onih u 
E1 Kantari, a sve je pitomo i bujno, iako već do nas 
dopire topli dah pijeska, ispremiješan mirisom cvije- 
ća. Što bliže k oazi, sve se jače ističe prijatno zelenilo. 

Kod stanice ima nekoliko lijepih kuća u švicar- 
skom stilu, u kojima stanuju namještenici poduzeća: 
Compagnie des Phosphates de Gafsa. Ovome udruže- 
nju pripada i željeznica. Tri kilometra od stanice uda- 
ljen je gradić Gafsa na rubu bogate oaze. Stanovnici 
su sve sami Arapi, Berberi i Jevreji i tek oko 100 
Evropljana. Hoteli su priprosti. Stanujemo u »Grand 
hotel de l’oazis« i plaćamo za sobu s dva kreveta 16 
franaka. Za ručak i večeru zajedno s vinom plaćamo* 
svaki po 12 fr. 

Gafsa je nekadašnji numidski grad Capsa, koji je: 
Marije za rata s Jugurtom razorio, a Rimljani na- 
novo podigli. Ostataka iz staroga doba ima vrlo malo. 
U kazbi, gradskoj tvrđi i kasarni, nađe se u zidu po* 
koji arhitektonski komad, a stupovi s jonskim glavi- 
cama umetnuti su u zid kule, gdje im nikako nije 
mjesto. Pred ulazom u kazbu velik je kamen s latin- 
skim napisima i posve se dobro može pročitati ime: 
»Hadriano Augusto«. 

Kod kazbe i dalje u Rue Dar el bey ima više izvora 
tople ^ vode, koja kljuca iz zemlje kao u Topuskom i 
Varaždinskim toplicama. Za Rimljana, kojima je ku- 
panje bilo potrebno kao hrana i spavanje, bile su tu 
uređene ljekovite kupke, a danas je sve neiskorišćeno 
i zapušteno. Voda nije vruća, jer u njoj plove ribice, 
a djecaci skaču u vodu, rone i vade dobačen im ba- 
kren novac. 

iNaj obilati je je vrelo vode tik zidina kazbe, gdje su 
i neki tuneli za pranje i kupanje, ali je sve naokolo 
tako nečisto, da ne možeš ni blizu. Tu je u blizini i 

vrelo hladne vode za piće. Za pojam Arapa o higijeni 
i čistoći napominjem, da Arapin, grabeći vodu za piće, 
stoji sa svojim prljavim nogama u vodi! 

Sva voda iz mnogih vrela zajedno s rječicom Baiech 
protječe divnu oazu, koja se rasprostrta u opsegu od 
desetak četvornih kilometara. U novije se doba oaza 
znatno proširuje novim nasadima masline, jer se voda 
racionalnije iskorišćuje. 

Toplo afričko sunce satkalo je oazi vječno zelenu 
košulju, a palme i naranče zimi osulo cvijetom. List 
se s listom cjeliva i priča svoju sreću. Bršljan se vije 
oko drvetS, zlatne se trake sunca probijaju kroz gusto 
lišće i zlatilom se svojim takmiče sa zlatilom naranača. 
Vjetar pirlita, pčelice zuje, ptičice cvrkuću, a voda tiho 
romoni mnogim svojim puteljcima kvaseći suncem 
ožednjelu zemlju, sve je kao vesela pjesma. 

Priroda je ovdje sasula svoje bogatstvo, svu žar- 
kost svojih boja, kao da se htjela odužiti za svu pu- 
stoš oko oaze. Voda natapa poljica, zasijana ječmom 
i pšenicom, vrtove pune bujna povrća i šume paoma 
ispremiješane s drugim vazdan zelenim drvećem, sve 
se takmiči, sve se diže u vis, sve strepi za svijetlom i 
zrakom. 

Naranče su ovdje neobično velike. Vidio sam na- 
rančište Conca d’oro kod Palerma na Siciliji, vidio 
sam božanske huerte (vrtove) Valencije i Murcije te 
»vege« Granade i Malage i svuda su stabla naranče 
samo osrednje visine; ovdje su se pak izdigle i raz- 
granale kao naše jabuke, a plod im je krupan kao 
dječja glava. 

Navečer je ovdje sve kao u vatri. Gigantske se sjene 
brda šuljaju sivim pijeskom i prekrivaju tamnim svo- 
jim plaštem nepreglednu pustoš. Slikari nalaze ovdje 
neiscrpnu građu za svoju sanjarsku dušu i vještu ruku. 
Mišku su se bogati pejsaži sami narivavali pod kist. 
Radio je kao ža okladu. Bojama je opjevao svu lje- 
potu Gafse, kako ju je njegovo umjetničko oko za- 
pažalo. 

Stojim iza njega i gledam, kako na platnu iskrsava 
gradić Gafsa: kućice, džamija s visokim minaretom, 
zelenilo oaze, žarkim suncem obasjana brda. Žarke 
boje pripovijedaju toplinu Afrike. Meni se čini, da 
platno diše, da je dio Miško ve duše. Boje su mu glas- 
ne, a crte meke. Za mene je Krušlin naš najnježniji 
slikar: sve su mu slike pune mekoće, poezije, njegove 
su slike lirika njegove duše. 

Oaza je isprepletena mnogim putovima, a sa svake 
su strane puta ruševni zidovi od zemlje. U jednoj su 
bolje obrađenoj bašči dva golema noja. Mnoga bi im 
dama zavidjela na krasnom perju, kojim ih je priroda 
nadarila. Pred nama ih je jedan Arapin hranio listo- 
vima cvjetače. Bacao im je velike komade, a oni ih 
proždirali bez žvakanja. 

)U oazu smo pošli s jednim vodičem, Arapinom. Kad 
nam se nuđao za vodiča, mi smo ga odbili, ali on nam 
reče, da će nam pokazati žirafe. Dakako, da smo ra- 
dosno pošli s njim. Došavši do nojeva, reče: evo žirafa. 
Mi mu se nasmijemo u brk, ali on i dalje tvrdi, da su 
žirafe. Da li ima takvih neznalica, da mu vjeruju ne 
znam, ali on s tom svojom varkom dobro zarađuje, 
jer smo mu i mi dali deset franaka. 

Sam je grad Gafsa vrlo slikovit, ali nutrašnjost je 
neuređena: gomila kuća s nečistim ulicama, kojima se 
od nečistoće uistinu jedva prolazi. Starci i djeca čuče 
uza zid i sunčaju se, jer je vjetar dosta oštar i ne- 
ugodan, a oni su slabo odjeveni. Čuče, jer se tako mo- 
gu da zaviju u svoj prljavi i poderani bernus. Guče 
tako sate i sate, uvukli se u se kao harmonika, niti što 
misle, niti što snuju, a vrijeme prolazi preko njih. 

Nema ovdje sukova, tek je nešto krojača i papu- 
čara te bojadisara vune. ; U malenoj tržnici prodaju 
žito, povrće, naranče, datule, po koje pile, janje, pa 
onda lonce za nošenje vode. Kovač radi na ulici. Ima 
malen nakovnjić i do njega ognjište. Žena mu ili di- 
jete mijesi nekakve kože, sašite kao mijeh, ikojima 
se raspiruje vatra. 


Izvan grada i na čistinama oaze mnogo je čadora, 
u kojima, u ovo zimsko doba, žive nomadski Arapi, 
a ljeti su sa stadima u brdima. Gafsani su bogati 
devama, koje pasu u okolici i pred večer se vraćaju 
kućama. Goni ih pet-šest pastira. Izvan grada stanu, 
i vlasnici dolaze po svoje deve, jer se same ne odva- 
jaju iz stada kao u nas krave ili svinje. Dođe dječačić 
od pet-šest godina, pronađe svoju devu, udari je 
štapićem po koljenima, pa ako odmah ne poklekne, 
udari je po papcima i ona pokorno sjedne, dječak se 
straga popne na nju, uhvati se za grbu, ona se digne 
i dostojanstveno otklipše kući, gdje je čekaju koštice 
datula ili druga oskudna hrana. S ovakovim kolosom 
upravlja dijete od pet godina! 

Ljudi ovdje provode onaj naskroz prirodni život 
kao i u doba, dok su se ljudi odijevali samo bršljanom 
i smokvinim listom. Rade samo toliko, koliko im je 
potrebno za održanje. Datule im daju slatke svoje 
plodove obilatom rukom, oaza im daje hlad, livadice 
im daju ćilime u sto boja, a čist im zrak daje snagu 
i zdravlje. Jedu svoje datule, mlijeko i kuskus, zato 
u njih nema ljudi crvena lica, bakrena nosa i debelih 
trbuha. Oni slabo znaju za naš peti glavni grijeh: 
neumjerenost u jelu i pilu. Sa suncem lijegaju, sa 
suncem i ustaju. Svijetla umjetnog kao nomadi niti 
traže niti trebaju. Svijetlo im daje nebo. Pijetao im 
je sat i zvono, mjesec im je noćobdija, plin i elek- 
trika, a tamna im je noć samo električni kratki spoj. 
Sunce im sipa svoje svijetlo danju, a mjesec svoje 
srebro noću. Pa i zvijezde su ovdje i veće i sjajnije 
nego kod nas. 

U NAJVEĆOJ OAZI SJEV. AFRIKE 

Napuštamo oazu Gaf su, da je zamijenimo s naj- 
većom i najbogatijom čitave sjeverne Afrike, s oazom 
oko Tozera. Vlak ide tek u 6 sati ujutro, a Arapin, 
koji će nas povesti do stanice, probudi nas u 4 i % 
i vec prije 5 sati morali smo u auto, jer ćemo — kako 
je rekao — drukčije zakasniti. Opiranje ne koristi, 
moramo pa moramo. Čekali smo na stanici čitav sat 
i zebli, jer smo bili neispavani, a poznato je, da su 
noći u pustinji hladne. 

Jedan Berberin u jadnom odijelu prodaje na sta- 
nici nekakve masne kolačiće i jednako po viku je 
slabim, umornim glasom: »arutaj«. Kolačići su u 
drvenoj posudi, pokritoj prljavom krpom, da bi ostali 
što duže topli. Noću ih je jadnik pekao, ovdje zebe 
neispavan, a prodao je tek nekoliko komada i zaradio 
par centima. I s tom se kukavnom zaradom zadovo- 
ljava. Što bi na takvu zaradu naši nezasitni mesari, 
pekari i gostioničari! Naš seljak mora vinograd 
đubriti, kopati, rezati, vezati, štrcati, grožđe brati, 
tiskati (prešati), vino pretakati, pa dobije za litru vina 
dva-tri dinara, a gostioničar ga samo iz podruma 
donese na stol, izaradi fcod litre 4 dinara i još mu nije 
dosta. To seljak zna i to ga boli! 

Još je bilo tamno, kad je vlak krenuo, ali se ne 
moramo žaliti na to, jer nemamo što da gledamo. Iza 
oaze sve je pusto, golo, potpuna pustinja, kakvu sam 
sebi još u školskim klupama zamišljao. Nepregledno 
suho more, u kojem pijesak zamjenjuje valove. U 
tom su pješčanom moru deve uistinu kao brodari. 
Stasiti sinovi pustinje, izgorjeli od sunca, u sliko- 


vitom odijelu, sjede na grbavim devama ili koračaju 
za njima. Tmina je već crnu svoju koprenu zamije- 
nila ružičastom pa bijelom, pijesak se kao rosa cakli 
na novorođenom suncu, a duga se karavana gubi u 
daleku pustinju. 

Od Gafse do prve stanice Metlaui ima 38 km i 
nigdje nikakva sela ni zaseoka pa ni džbunića pu- 
stinjske trave. Pijesak i vodom izderana brda, to je 
sve. Vršci brda nazubljeni su kao pila i vjetrom 
izbrušeni kao kljunovi. Metlaui je evropsko seoce, u 
kojem stanuju rudarski namještenici, jer se u oko- 
lišnim brdima kopaju fosfati. lSa stanice se vide go- 
leme naprave za iskapanje i otpreman je fosfata. U 
rudokopu Metlaui i susjednom Redeyefu zaposleno 
je oko 6000 radnika, a iskopa se na godinu i otpremi 
preko jedan milijun tona rudače. Tomu bogatstvu 
fosfata zahvaljuje Tunizija, što njezinom pustinjskom 
mirnoćom odjekuje zvižduk željeznice. Za vožnje iz 
Sfaksa u Gafsii susreli smo osam vlakova, krcatih 
rudom. 

Vlak stoji na stanici dosta dugo. Zatražim kavu. 
Donese mi crnu kavu i iz limene kutijice sipa u nju 
nešto, što se oteže kao med, i ja, dakako, odbijem, 
da to čudo jedem. Tumače mi, da je to kondenzirano 
mlijeko, ali meni se sve nešto prevrće u želucu gleda- 
jući kako se oteže. Radije sam ostao gladan, nego 
da pijem kavu, koja je uistinu odlična, kako sam se 
kasnije osvjedočio. Zaboravio sam kao razmaženo 
Evrope jče, da sam u Sahari, u pustinji, pa da moram 
biti sretan, što uopće mogu dobiti kavu. 

Od prijaznog seoca Metlaui ide željeznica sve 
dublje u pustinju, pa je i pijesak sve dublji; nigdje 
nikakva života, nikakva zelenila, dok se ne pribli- 
žismo najvećoj oazi Sjeverne Afrike, koju zapravo 
čine četiri oaze. S desne je strane oaza E 1 H a m m a 
sa šotom Rharsa, a s lijeve E1 Udiana, gdje već 
život vri; na stanici se prodaju vrlo krupne naranče 
i lijepe datule, oko se naslađuje prijaznim zelenilom 

na sve strane. Oaza E1 Udiana spaja se poslije kratka 
prekinuća s oazama Tozer i Nefta. 

Računa se, da ove četiri oaze imaju jedan milijun 
paoma, koje daju na godinu 25 do 30 milijuna kilo- 
grama datula, od kojih je trećina prve vrste. Ove 
oaze oko Tozera ili oko šota Djerida lijepa su stranica 
božanske knjige. Nad palmama titra ugrijan čist zrak, 
kao da lepršaju lepirići, a tišina oaze miriše. Tu pu- 
stinja pjeva svoju pjesmu i prekriva zelenim plaštom 
komad zemlje, otet pijesku. Upravo je teško vjero- 
vati, da posred pustinje može biti ovakve bujnosti 
i slikovitosti. 

Naokolo je sve golo, sivo, tiho i mirno, a u oazi 
bukti život nekoliko kilometara u dužinu. Zeleno je 
palmino lišće protkano žutim i rumenim grančicama, 
s kojih je skinut plod; šareno se lišće vinove loze 
penje uza stabla; poljica žita i trave šaraju kukčići, 
lepiri i rojevi mušica, bistra vrela žubore na sve strane 
skupljajući se u rječicu, u kojoj plivaju ribice, pra- 
cakaju se golišava djeca, a žene, sjedeći u vodi, peru 
rublje. Ta me šarolika slika razblažuje te zabo- 
ravljam, da sam u dalekoj pustinji. 

Oaza obiluje vodom, koja teče mnogim kanalima 
i natapa vrtove. Ne smeta plodnosti oaze, što je 
ovdje na godinu tek 25 do 30 kišnih dana, a kiše padne 
tek 120 mm, osam puta manje nego u Zagrebu. Brojna 
vrela zamjenjuju ovdje kišu. Oazu Tozer natapa 
voda iz 192, a oazu Neftu iz 150 izvora i izvorčića. 
Voda, što je ne upije žedna zemlja u tim oazama, 
utječe u šot Djerid. Iako je sad ovdje doba kiša, u 
šotu je malo vode te posred šota vodi karavanski put 
u Gabes. 

Šot Djerid samo je 15 m iznad lica morskoga a 
susjedni je šot Rharsa 20 m niži od lica morskoga. 
To je depresija, koju nastavlja druga veća depresija: 
šot Melrirh, 30 m ispod lica mora. Da se ove depre- 
sije ispune, da se voda digne do razine mora, nastalo 
bi jezero s površinom od 14.000 km 2 . Ali Francuzi, 


gospodari Sahare, hoće da stvore mnogo veće jezero 
u Sahari, hoće da stvore čitavo unutrašnje more. 

Francuski posjed u Africi iznosi oko jedanaest mi- 
lijuna četvornih kilometara, a to je više nego povr- 
šina čitave Evrope. Posjed taj seže od Sredozemnoga 
mora na sjeveru do Atlantskoga oceana na zapadu, 
pa do Male Sirte na istoku i do Guinejskoga zaliva 
na jugu, a to je udaljenost na svaku stranu od hiljadu 
i više kilometara. Ima tu pustih, ali i vrlo plodnih 
krajeva i Francuska hoće da veliku udaljenost skrati 
modernim saobraćajnim sredstvima. 

U Parizu je zaseban odbor stručnjaka, koji ima 
zadaću, da prouči pitanje vezivanja afričkih kolo- 
nija s morem. Taj odbor radi već više godina na 
planu izgradnje Transsaharske željeznice od Orana do 
rijeke Nigera. Željeznica bi presjekla Saharu u 
pravcu: Oran — Igli — Adrar — In Tassit. Od In Tassita 
kretala bi niz Niger tičući Gao i Niamey na jug do 
Guinejskoga zaliva, te uz Niger na zapad u Timbuktu 
i Bamako, otkud je već izgrađena željeznica do Da- 
kara na Atlantskom oceanu. 

Pomanjkanje vode i pijesak, nošen vjetrom, činili 
bi poteškoće izgradnji željeznice kroz pustinju, ali 
današnja tehnika sve zapreke svladava lakoćom, što 
dokazuje izgradnja Sibirske i Australske željeznice, 
Simplon tunela, Sueskog i Panamskog kanala, velike 
brane na Nilu kod Assuana te najnovije i najgolemije 
brane svijeta na rijeci Kolorado u Americi. Struč- 
njaci namjeravaju nestašicu vode svladati upotrebom 
Dieselove lokomotive na ulje, koja ne treba vode, a 
za putnike bi se voda vozila u posebnim vagonima. 
Željeznicom brzine od 60 km na sat prevalio bi se 
put od Orana do Bamaka za dva i po dana. 

Kako bi ta Transsaharska željeznica stajala oko tri 
milijarde franaka, iskrsava drugi projekt vezivanja 
Nigera preko Sahare sa Sredozemnim morem. Iako 
je taj projekt na oko fantastičan i nemoguć, iznosim 
ga ovdje, kako sam o njemu čitao. Taj je projekt 

veoma zanimljiv, jer ide za tim, da mrtvom srcu 
Sahare dade novi život, da u srcu Sahare stvori velika 
Saharsko jezero. 

Sahara je između Nigera i projektirane Trans- 
saharske željeznice niže stanice Igli nepregledna pješ- 
čana nizina od 130 — 300 m iznad morskoga lica. Pro- 
jektanti Saharskoga jezera drže, da je rijeka Niger 
nekoć tekla u Saharu, pa da je poradi kakve tek- 
tonske katastrofe ili poradi nanosa pustinjskoga pi- 
jeska morala skrenuti desno te se probila na jug u 
Guinejski zaliv. 

U projektu se ništa ne napominje za opravdanje 
pretpostavke, da je rijeka tekla u Saharu, ali je činje- 
nica, da kod okuke Nigera, onamo blizu grada Tim- 
buktu, ima i danas jezerca i Niger čini kopnenu deltu, 
koja nema stvarnoga razloga. I kad bi se na toj okuki 
dio vode Iz Nigera uputio pretpostavljenim neka- 
dašnjim tokom u Saharu, dobilo bi se veliko jezera 
u srcu Sahare, koje bi imalo dužinu od 1400 km i 
površinu veću nego što je čitava Jugoslavija. Jezerom 
bi prema projektu plovili parobrodi od Nigera do 
projektirane Transsaharske željeznice onamo negdje 
nadomak stanice Igli, do koje već sada saobraća 
željeznica od Orana. Stvaranjem Saharskoga jezera 
prestala bi potreba izgradnje čitave Transsaharske 
željeznice, a troškovi za vezu s Nigerom pali bi od 
tri milijarde na nekoliko stotina milijuna franaka. 
Povrh toga ibi novo Saharsko jezero djelovalo i na 
promjenu klime i pusti bi centar Sahare zbog obilja 
slatke vode postao pomalo plodnim krajem. 

Iako se ovakav projekt čini nemogućim i fanta- 
stičnim, stručnjaci tvrde, da nije fantazija ni iz- 
gradnja Transsaharske željeznice pa ni stvaranje 
novoga Saharskoga jezera i da inženjerima treba 
samo dati sredstava, pa će Saharom zviždati željeznica 
ili parobrod. Ja vjerujem današnjoj tehnici, jer ona 
uistinu kroči olimpskim koracima. Moj optimizam 
pojačava sjećanje na gradnju željeznice od Novoga 


Sada do Beočina onamo pred trideset godina. Kad 
su vlasnici zemljišta, kud je bila trasirana željeznica, 
stavljali neke zapreke, inženjer, koji je provodio 
trasiranje, rekao je: »Neka mi dadu novaca, pa će 
željeznica od Novog Sada u Beočin juriti posred 
Dunava«. Takvu samosvijest i gordost imadu valjada 
i projektanti Transsaharske željeznice i Saharskog 
jezera. 

Ali se nameće samo od sebe pitanje, ne bi li se maj- 
čica priroda usprotivila takvoj promjeni bez njezine 
suradnje i volje, i ne bi li se voda ponorima gubila 
u zemlju i tako spriječila čovjeka u korigiranju 
prirode! 

Kad bi se ta osnova ipak ostvarila, oživjela bi za- 
padna Sahara. Uz obale novoga jezera bilo bi zele- 
nila, života. Podigli bi se hoteli i turizam bi procvao 
u srcu Sahare. Tozer je eto tek kratko vrijeme u 
rukama Francuza pa već ima dva sjajna hotela: 
»Transatlantique« i »Splendide« sa svim velegradskim 
komforom, iako je zasad u Tozeru tek oko 100 Evrop- 
ljana. 

Tozer je čisti arapski grad, a sasvim je drugoga 
tipa nego svi arapski gradovi, što sam ih dosad vidio 
u Tripolitaniji, Tuniziji, Algeriji i Maroku* Kuće su 
od nežbukane opeke, koja je tanka kao u nas crijep. 
Polažući opeke vodoravno, koso i osovno, čine neke 
geometrijske likove, kojima daju svojim kućama 
neki ures, zasebni neki stil. Mnoge kuće imaju na 
stupovima lukove, kakvi su obično kod džamija. Zi- 
dovi su redovno dosta visoki. Krovovi su ravni, na 
njima se sada sunčaju, na njima drže drva, suše 
rublje, a šeta na njima i pas, koji čuva kuću. Vrata 
su od debela drva s teškim željeznim karikama, ko- 
jima se lupa, ikad se hoće ući u kuću, jer su vrata 
redovno zamandaljena. 

Ulice su nešto šire nego u drugim arapskim grado- 
vima, a pune su svijeta, jer grad broji oko 15.000 
stanovnika. Za blato ne znaju, jer gaze duboki pi- 

jesak u gradu i izvan grada, pa naše slavonske snaše 
i djevojke ne bi mogle zapjevati: »Šorić mali po 
njemu je blato, kako će mi doći moje zlato!« ... U 
pijesku su široki tragovi deve, kćeri pustinje, izmi- 
ješani s tragovima auta, modernog saobraćajnog sred- 
stva, a jedne i druge prekrštavaju tragovi bosih nogu. 

I nove javne zgrade: škola, pošta, monopol, željez- 
nička stanica i hotel »Transatlantique« u tipičnom 
su tozerskom stilu te im je lice vrlo prijatno. Školu 
polazi mnogo dječaka, a vrlo malo djevojčica kao i 
u našojJLici, jer Arapi valjda misle kao i naši Ličani, 
kad kažu: šta će djevojčici škola, ne će biti ni pop 
ni sudac! Među dječacima ima i dosta odraslih. Za 
odmora skaču u prostranom dvorištu, na znak zvona 
stanu svi u red u najvećoj tišini i pod vodstvom 
nastavnika idu u razred. Nastavnici su Francuzi. 
Vidim, da« jedan razred velikih arapskih klipana 
poučava učiteljica. Narod je ovdje pitom, miran, 
ne će joj dakle biti teško s dječacima, iako su već 
odrasli. 

U gradu su tek dvije džamije s minaretom, druge 
imaju samo bijele kupole i mujezin zove na klanjanje 
obilazeći ravnim krovom džamije. Kad je doba kla- 
njanja, čuje se toliko mujezina, te se čini da pjeva 
zbor dobrih pjevača. Glavni je trg čitav dan pun 
svijeta.^ U otvorenoj tržnici prodaju žita, mesa, kože 
te povrće i kruh, ali je najviše danguba i besposličara. 
Velika je graja i gužva oko vodovoda, kamo dolaze 
po vodu, koju nose u kozjim kožama s dlakom i kad 
na leđa uprti kožu, napunjenu vodom, misliš, da nosi 
jare. 

Posred trga sjede ljudi skrštenih ruku u okrugu. 
Jedan u sredini udara u tamburin i pjeva, drugi prati 
njegovu pjesmu sitnom zurlom. Ljudi slušaju pjesmu 
otvorenih usta i udivljeno gledaju u pjevača. Pjeva 
i jedan crnac. Narod se smije i daje mu darove. To 
je njihovo kazalište, njihove kino-predstave. 


Tozer je u rimsko doba bio Thusuros. Jedini je 
spomenik iz toga doba jedan romanski stup ispred 
glavne džamije E1 Kebir. Na trgu je priprost spo- 
menik Camilla Canove, francuskog konzula u neda- 
lekom gradiću Nefti. On je god. 1893. ovdje suz- 
bijao koleru, pa je i sam od nje umro. 

Izvan grada vidim ina golu pijesku 85 čadorova 
s mnogim devama, ovcama i kozama. To su nomadi, 
koji ovdje sa svojom stokom prezimi ju ju, <da u rano 
proljeće krenu u brda i stepe, gdje ima paše. Iako je 
toga dana bio 11. siječanj, o podne je bilo vruće kao 
u nas usred ljeta. Miško je marljivo slikao, ali je oko 
podne morao prestati s radom zbog vrućine, 
j Krstarim gradskim ulicama. Narod me i djeca 
prijazno pozdravljaju. Djeca su još dobra, ne pro- 
sjače kao u Biskri, gdje su ih stranci pokvarili. Dje- 
čaci gurkaju željezne obručiće i imitiraju trublje, to 
je njihov auto. Neki ipak pozdravlju »Bon jour, sou, 
sou«, ali nisu nasrtljivi. Gazim dubok pijesak i pje- 
vuckam: »Ovim šorom, Jagodo« ... jer uistinu djevo- 
jaka arapskih ni od korova. Susretam samo stare 
babe navorana i tetovirana lica, a sve su u slikovitim 
plavim haljinama. Namjera me napokon namjerila 
na jednu ljepušnu djevojku, ali je imala tako »namo- 
lovane« obrve i lice kao i naše dame, što dangube u 
kavanama s cigaretom u ustima i one slavonske nami- 
guše, za koje u kolu pjevaju: »Ja ću svoje obrve 
lakirat, pa će momci za mnom fantazirat«. 

U CARSTVU PIJESKA I VJETRA 

Već se gase vršci visova u pustoj Sahari, na kojima 
se još žare prozirni oblačići, a iz žarkog rumenila 
iskrsava pomalo mjesec i po koja zvijezda: simbol 
islama. Mjesec brodi nad pustinjom i prati našu 
željeznicu, pred kojom bježe ovce i koze, a deva 
mirno stoji i gleda crno čudo, što zviždi i štropoće. 

Iz Tozera kreće samo jedan vlak do mjestanca 
Metlaui, gdje ,se odvaja jedna pruga izravno prema 
moru u Gabes, Sfaks i Suzu, a druga ide nutrašnjošću 
Tunizije i u Suzi izbija na more. Jedna je i druga 
pruga od Tozera do Suze duga 400 km. Bila je već 
noć, kad smo stigli u Metlaui. Hoteli su zatvoreni 
te nam nije moguće zadržati se i zaći u bogati rudnik 
fosfata, da vidimo, kako ruka čovjeka u dalekoj pu- 
stinji, bez zelenila i života, buši, kopa, ruje i iz utrobe 
zemlje vadi podzemno blago. 

Jednako nam je bilo žao, što nismo mogli potanje 
razgledati strme istijene divljega prodora, što ga 
ovdje u blizini čini vad Seldža, Gorges du Seldja. 
Bilo je već 8 sati uvečer, kad smo se provezli tim 
divljim krajem. Mjesečina nam je bila milostiva i 
osvijetlila nam gole stijene. Pruga se željeznička 
provlači između stijena i rječice s golemim kamenim 
pločama u koritu. Iz nepregledna smo pijeska i rav- 
nice došli među kamene stijene, koje su vjetrom i 
vodom rastrgane, izdubene i zaobljene, te su nalik na 
gradine, na stupove, glavice i na sjedala u amfi- 
teatru. Željeznica sopće i stenje penjući se sve na- 
više, a ide tako polagano, da se lako siđe, malo sprođe 
i opet popne u kola. Za 101 km puta trebali smo 6 


sati i u 10 smo uvečer stigli u Henchir Souatir, gdje 
je Miško mislio naći pitoreskni kraj, kako smo čitali 
u »Vodiču Tunizijom«. Baedeker kao i svi vodiči vide 
pitoresknost (slikovitost) i tamo, gdje je uistinu nema, 
samo da domame što više prijatelja prirode. 

Henchir (farma) je veća stanica, ali u svemu ima 
samo 6 kuća za željezničke namještenike i neka skla- 
dišta te buffet-hotel, gdje smo odsjeli. Sve je pusto, 
nigdje ni drvca ni travke, nigdje života, šutljiva sa- 
moća, sunce, kamen i pijesak, pa je razumljivo, da 
nam je bilo dosta jedan dan takve samoće i pustoši. 
Miško je sate i sate gazio pijesak i kamen, ali nigdje 
da mu oko zapne za nešto osobito, pravo pustinjsko, 
da prenese na papir. 

Kad nismo uspjeli u »pitoresknom« Henchiru, 
idemo u Sbeitlu, gdje su mnogi ostaci rimskoga grada 
Sufetule. Pruga se željeznička jednako diže i kod 
Telepte postizava visinu od 795 m. Tu se vide 
s vlaka neki stupovi, zidovi i gomile kamenja. Ostaci 
su to dviju kršćanskih bazilika, bizantske citadele, pa 
kazališta i terma. S jedne je strane tih ruševina li- 
jepa oaza Feriana s novo podignutim evropskim 
naseljem pokraj arapskoga sela. Nešto je dalje rimski 
mauzolej, a još dalje su ruševine grada Ciliuma kod 
Kasserine, gdje ima i ostataka crkve s mnogim skulp- 
turama te mauzolej sa 110 stihova u slavu Flavija II., 
a vide se i rijetke šume. Sve su to živi svjedoci, da je 
ovdje nekoć bilo plodnih polja, gustih naselja i bujna 
života. Još jače to svjedoče sjajne građevine kod 
Sbeitle. Ime Sbeitla ima svoj izvor u porušenom i 
pijeskom zasutom gradu Sufetula. 

Već iz željezničkih kola privlače pogled slavoluci, 
stupovi, hramovi i mnogo kamenje, što strši iz pi- 
jeska, kao da je zasijano. Sredinom ruševina vode 
danas pješčane staze, gdje su nekoć bile gradske 
ulice. Stazama koračaju s dostojanstvenom mirnoćom 
deve sa svojim pratiocima. Prolaze ispod slavoluka, 
preko mramornih stupova i mozaikom popločenih 

podova, a da se i ne osvrću na sve to. Ne tiče ih se 
prošlost kaurska, nemaju razumijevanja ni za arhi- 
tekturu ni skulpturu, ne znaju za teatre, ne trebaju 
ni Jupitera ni kršćanskog Boga, kad imaju svoga 
Allaha. A ipak ovdje sve diše nekadašnjim životom, 
punim bogatstva i sjaja. Čudo, da se uz ovakve pri- 
like zad žao toliki iniz stoljeća ovako sjajan spomenik 
nekadašnje moći i kulture rimske u pustinji. 

Iz različnih ovdje nađenih napisa zna se, da je 
Sufetula postojala za cara Vespazijana (70 — 79. god.), 
da je najviše procvala za dobroga cara Mare Aure- 
lija, a razrušena je za provale Arapa. Iako su Bizan- 
tinci, osvojivši Sufetulu, podigli jake utvrde, grad 
nije mogao odoljeti bujici i sili Arapa. 

Rim, nosilac kulture u starom vijeku, umoran od 
osvajanja svijeta i širenja kulture, pokvaren krvo- 
žednim igrama, raznježen razvratnim životom, morao 
je ustuknuti pred Arapima, borbenim ali nekulturnim, 
koji su zatečenu kulturu objeručke prihvatili, una- 
predili, proširili i sačuvali napose u Spaniji kroz; 
čitav, srednji vijek i predali je Evropi oporavljenoj 
poslije srednjevjekovnih ratova. 

Tunizija je puna sjajnih ostataka rimskih gradova, 
koji su nekoć cvali i bili ognjišta kulture, ali nisu 
mogli izdržati navale Vandala i Bizantinaca, Arapa, 
Berbera i Turaka. Pustinjski pijesak, nošen vjetrom, 
pokrio je stare građevine pa sad iznad teatra i templa 
gaze natovarene deve kao tihotapci ostavljajući u 
dubokom pijesku široke tragove, dok ih vjetar ne 
zaspe novim pijeskom. 

Novo. doba, listajući bogatu historijsku knjigu 
prošlosti, budi iz vjekovnoga sna spomenike stare 
slave i moći, otkriva spomenike rimske kulture u 
pustinji i rješava stare građevine pješčanoga pokrova. 

Na ulazu u staru Sufetulu dizao se ponosan slavoluk 
cara Dioklecijana. God. 1910. posve je restauriran 
te svjedoči o starom sjaju rimskoga gospodstva u 
dalekoj pustoši. Slavoluk je visok 12 m, debljina je 


zida 7 m, a vrata su široka 6 m, kako su od najveće 
česti bile široke i gradske ulice u ono doba. Sa svake 
su strane vrata na visokom podnožju po dva stupa 
s korintskim glavicama, što zajedno s pilastrima daje 
građevini impozantno lice. 

Od stoljećima nanesenog pijeska najbolje je očiš- 
ćena glavna ulica, u kojoj bijaše kazalište, forum, 
terme i hramovi. Ulica je još i sad popločena teškim 
kamenim pločama, kakve su u Pompejima i u Leptis 
Magni, a po nekim se otvorima vidi, da je u gradu 
već u ono doba bila provedena kanalizacija. 

U dnu su ulice tik rječice Sbeitle ostaci teatra. 
Stoje još dva zida u visini prvoga sprata i pozornica 
sa sedam stupova. Dvije su koze na pozornici, penju 
se uza stupove, kao da se produciraju, a gledaoce 
zamjenjuju ovce, koje čupkaju sušičavu travu i bod- 
ljikave biljke, što proviruju između pokvarena mo- 
zaika u gledalištu. ; 

Nešto više teatra su ostaci terma, koji se veličinom 
mogu usporediti s termama u Leptis Magni, ali bo- 
gatstvom i sjajem zaostaju za njima. Ulaz je iz 
glavne ulice, a ulazi se najprije u vestibul, gdje je 
kamena ploča s odužim napisom, koji se počinje sa 
»Caprinii«. I među kamenjem je više napisa, a na 
jednom čitam: »piscinu«, kupka. Mnogo je dvorana 
različne veličine s mozaikom na podu, više je basena 
za plivanje, a i polukružnih obloženih mozaikom. Ti 
su baseni bili caldarium, topla, i frigidarium, hladna 
kupka, a bile su i prostorije za znojenje, laconicum, 
kako svjedoče cijevi u stijenama. Nalazim i nekakve 
cijevi od pečene zemlje, nalik na lijevak, ali im je 
šupljina ispunjena tvrdim lijepom. Držim u ruci 
takav lijevak, koji je obložen drugim lijevkom, a oba 
su ispunjena lijepom te mi je zagonetno, kakva im 
je bila zadaća i služba. 

God. 1907. očišćeni ®u od pijeska temelji crkve 
biskupa Bellatora i kapelica biskupa Jukunda, za koga 
se zna, da je god. 419. prisustvovao jednom koncilu 

u Kartagi. Oko kapelice je nagomilano kamenje 
mnogih zgrada, a na kraju je bazilika Vitalisa, koja 
ima pet lađa, veoma zanimljiv baptisterij i malen 
basen, sav obložen mozaikom. Na rubu su basena 
četiri temelja stupova pa se zaključuje, da je nad 
basenom bio neki baldahin. 

Najsjaniji je spomenik veličine Sufetule forum 
sa slavolukom Antonina. Iza slavoluka je peristil, 
popločen krupnim mramornim pločama, a dalje je 
pačetvorinasto dvorište, okruženo galerijama s dvo- 
strukim redom stupova, od kojih danas stoji u 
vanjskom redu svih 11, a u nutrašnjem 4 i na pro- 
tivnoj strani 9. iSvi su krnji, samo jedan ima i glavicu. 

Nasuprot slavoluka Antonina tri su kapitolinska 
hrama. Srednji je nešto viši te ise i stilom odvaja 
od drugih. Prilično su još sačuvani te jedan ima još 
nad stupovima čitav timpan s dobro sačuvanim skulp- 
turama. Ne zna ise pouzdano, komu su bili posve- 
ćeni, ali se drži, da je srednji bio Jupitrov, a druga 
dva Junone i Minerve. Pred desnim je hramom ploča 
s napisom: »Veneri Genetrici Augustae sacrum Caius 
Caecilius Maximus fecit.« 

Oko hramova mnogo je kamenja s divnim skulp- 
turama, kakve su i na hramovima, pa bi se moglo 
još mnogo toga staviti na svoje mjesto, da slika bude 
potpunija i veličanstveni ja. Svakomu se prijatelju 
starina mora ražaliti, kad vidi ovako lijepe i velike 
glavice korintske i jonske, gdje leže u gomili kamenja 
pokraj prevaljenih mramornih stupova. Učinilo se, 
istina, dosad mnogo. Očistile se od pijeska ulice i 
crikve, kupke i hramovi, uspostavili se zidovi i slavo- 
luci, & mnogo se pažnje sastavili polomljeni stupovi 
i povezali željezom, kamen se na kamen slagao i 
učvršćivao, posao hvalevrijedan i za arheologa od 
neprocjenljive vrijednosti, ali je šteta, što je taj posao 
obustavljen, a da se nije potpuno uspostavio barem 
srednji kapitolinski hram. 


U lijevoj je galeriji foruma više kamenih ploča 
s napisima. Za primjer navodim ovaj napis u slavu 
Neptuna: »Neptuno Aug(usto) sacr(um) L. Caecilius 
Maximus ep. summa honoria flamoni(i) sui posuit 
idemq(ue) dedicavit«. Neptuna su uopće mnogo što- 
vali kao boga i zaštitnika vrela, a lako je razumljivo, 
da su ga ovdje u pustinji s razlogom obožavali. 

Stara je Sufetula imala i svoj vodovod iz rječice 
Sbeitle. Na mostu »Pont aqueduc«, što vodi preko 
rječice, uzidana je ploča u slavu cara Mare Aurelija. 
koji bijaše ljubimac naroda u Africi te su mu podizali 
hramove i slavoluke. U Tripoliju eno i danas još 
stoji slavoluk Mare Aurelija. Danas je iz rječice 
Sbeitle uređen vodovod za 160 km udaljeni grad 
Sfaks. Suvišak vode, što se u kaskadama ruši ispod 
mosta, teče pješčanim koritom i niže teatra gubi se u 
pijesku. 

Kod mosta peru rublje berberske žene i muškarci, 
a kako jedni i drugi imaju ponajviše samo jednu 
košulju, ostaju, dok ovu operu i osuše, napola goli. 
Djeca u prnjama ili golišava skakuću i brboću po 
vodi. Tu je cika i vika, prskanje vodom i nabaci- 
vanje pijeskom, plač i smijeh, sve jednako kao i kod 
naše djece, kad se nađu u vodi i u pijesku. 

Deset smo se punih dana zadržali u Sbeitli i svaki 
sam dan ja s velikim zanimanjem obilazio iskopine, 
koje su se sunčale na toplom suncu. Te su iskopine 
most u prošlost. Vjetar, što zuji, kao da mi šapće 
pjesmu templa i teatra, a mramorni bezglavi stupovi 
pričaju bogatu historiju Sufetule, koju su stoljeća 
pokrila debelim pijeskom i predala zaboravu. 

Miško se nije mogao otrći od toga pustinjskoga 
muzeja. Naslikao je slavoluke, i kazalište, terme, 
kapitolinske hramove i kršćanske crkve i sam se u 
svoje slike kao zaljubio. Kad mu je trgovac slika 
u Tunisu ponudio, da kod njega izloži svoje slike pa 
će ih dobro prodati, jer ima mnogo stranaca, koji 
traže umjetničke slike iz Afrike, nije htio o tom ni 

čuti. On nosi na svom platnu Afriku kući, u Evropu, 
da uživa u žarkim bojama, kakve nije našao ni u 
Dubrovniku, ni na Ohridu. 

Ovdje smo u Sbeitli upoznali pustinjsku strahotu, 
koja nam je razjasnila, kako su se zadržali ovoliki 
i ovako sjajni ostaci grada Sufetule punih trinaest 
stotina godina. Što je barbarska ruka razorila, pi- 
jesak je prekrio žalbenim plaštem svojim i sačuvao 
nam jednu stranicu tragične knjige osvajačkoga doba 
i djelatnosti pustinjskoga pijeska. 

Šesti dan našega uživanja u Sbeitli digao se jak 
vjetar. Nosi pijesak tako gust, da je prekrio sunce. 
Tama je jača nego u nas za najstrašnije oluje. Nitko 
ne izlazi, sve je kao izumrlo. Pijesak, nošen vjetrom, 
zapljuskuje prozore, na staklu se uhvatila kora od 
žuta praha i pijeska. U sobi je tamno, neugodno, 
upravo strašno. Ležim u krevetu i slušam pjesmu 
pustinjskoga vjetra. Pjesma je burna i bučna. Sad 
kao da pjeva samo jedan glas, sad opet čitav zbor, 
da se tresu prozori i vrata, a pjeva uvijek isto. 

Sitan pijesak nalazi svaku rupicu. Iako sam sve i 
najmanje pukotine kod prozora i vrata zatrpao pa- 
pirom i krpama, na stolu je i na podu pijeska s prsta 
debljine. Dva smo dana kao internirani, nikud iz 
sobe. Tko bi napolje, da ga vjetar sruši i živa zaspe 
pijeskom! Sve je naše kretanje od kreveta do blago- 
vaonice i od blagovaonice do kreveta u našem »Grand 
hotelu de la Gare«, gdje nas lijepo paze i maze. Za 
doručak imamo kavu s kondenziranim mlijekom iz 
Evrope. Kad sam prvi put trebao piti kavu s kon- 
denziranim mlijekom i vidio, kako se oteže kao med 
ili tutkalo, ostao sam radije gladan, nego da to pijem, 
a sad sam se priuoio i kava mi je tečnija od najbolje 
u Zagrebu. Ručak je vrlo bogat, jednako i večera, 
ali janjetinu nam donose samo izvana spečenu, a 
uistinu je krvava i prijesna, da bi je i naj engleski j i 
Englez s mukom žvakao. 


Kad su treći dan sunčani traci prijazno osvijetlili 
naše prozore i nasmješljivo stali zirkati u naše kre- 
vete, izvukli smo se iz internacije i pošli do ruševina. 
Na sve strane vidimo nove bregove pijeska, sav je 
kraj dobio drugo lice, sve je u izmijenjenom pješ- 
čanom ruhu. No najviše nas je iznenadio led, što 
smo ga vidjeli na vodi uz cestu. Nije to dakle bio 
topli vjetar nego hladan kao naša bura. 

Vjetar, koji nosi pijesak, zove se u Sahari: Samum, 
Chamsun i Široko. Široko donosi i k nama pustinjski 
pijesak. Sitnu pješčanu prašinu nosi vjetar u visini 
od 2000 m na hiljade milja daleko. Kad se oblaci, 
nasićeni tom prašinom, ohlade, pada blatna kiša, 
kakva je i u Hrvatskoj padala 3. i 4. svibnja 1933. 

Dvodnevna internacija zbog vjetra i pijeska nije 
bila baš ugodna, a ipak mi je duša bila puna zado- 
voljstva, jer sam doživio nešto, što se samo u pješ- 
čanoj stepi i pustinji doživljava. A da se to doživi, 
treba strpljivo čekati, jer priroda očituje svoje čare 
i osobitosti po svojoj volji, a ne po volji i zapovijedi 
vodiča i izletnika. Izletnik mora imati na putu vre- 
mena i slobode, a ne smije zavisiti o tuđoj volji, ne 
smije putovati »kao kofer«. 

ARAPSKI SVETI GRAD KERUAN 

Zašaptao sam zbogom slavolucima i teatru, tem- 
plima i drugim iskopinama Sufetule i željeznica me 
nosi prema sjeveru. Brda su već iskićena rijetkim 
borovima, uz prugu je sa svake strane pijesak i halfa 
trava. Na stanicama su naslagana čitava brda te 
trave, koja se odavde izvozi ponajviše u Englesku, 
ali je Arapi mnogo upotrebljavaju i za svoju domaću 
industriju, za izradu sagova, košara, sandala i dru- 
goga. . . v 

Željeznica štropoće preko dugačkog mosta vada 
Zerud, u kojem gotovo i nema vode. Zvižduk odje- 
kuje od pješčanih i kamenih brda, čije nazubljene 
vrške zlate zlaćane trake afričkoga sunca. Suton se 
već sprema da razapne tamni svoj plašt, da prekrije 
pozornicu dnevne muke, a onamo posred valovite 
nizine, puste i melankolične, bijele nagomilane kuće 
kao naslagane bijele kocke šećera, kao razapeti bijeli 
čadorovi, kao prirodna dekoracija puste stepe. To je 
Keruan, zapadna Meka, sveti grad muslimanski, kamo 
dolazee vjernici iz čitave Sjeverne Afrike, da se kla- 
njaju Allahu. 

Sve je oko grada pusto. Nema tu aleja paoma ili 
eukalipta, jablana ili dudova, livada ni uzoranih 
polja, pusta stepa, pijesak pa pijesak. Samo su nešto 
podalje od grada dva zaseoka s nešto zelenila, te se 
čine kao dvije tamne mrlje na žutom papiru. 

Na polumjesecima mnogih minareta umiru već 
posljednje trake sunca, visoke gradske kule bacaju* 
duge sablasne sjene na beskrajni pijesak, kad je naša> 
željeznica dopuzala u najstariji arapski grad u Africi,. 


u Keruan (Kairuan). Podigao ga je Sidi Okba još 
god. 674. odmah za prve provale Arapa. Podignut 
je po jednima posred šume pune zmijurina i divlje 
zvjeradi, a po drugima u pustinji, kakva je i danas. 

Oko grada fantastično strše u noć kule 10 m vi- 
sokih, a 4 m debelih gradskih bedema. S kulama 
se kao natječu minareti i kubeta, gledaju u divnu 
zvjezdanu noć, u sjajan nebeski čador, posred kojega 
seta srebrni mjesec kao sjajna pustinjska »bogen- 
lampa«. 

Keruan sa svojih 86 mošeja i 90 džamija uistinu 
zavređuje ime »sveti grad«. I kad mujezini sa svih 
176 minareta u isti čas počnu pozivati vjernike na 
klanjanje, čini se, da je nastala pobuna, jer ljudi sa 
svih strana žurnim korakom pritječu k džamijama 
kao bujice k rijeci. Dozivanje stotine mujezina vi- 
sokim melankoličnim, gotovo plačljivim glasom, čini 
se kao skladni akordi s ugodnim niansiranjem, već 
prema položaju mujezina kod kruženja oko minareta 
prema uhu slušaoca. 

Najveća, Sidi Okba mošeja, ide među najstarije 
mošeje svijeta. Pregrađivana je i više puta dogra- 
đivana, a sva je ograđena zidom i zaprema prostor 
od 125 m dužine i 75 m širine, prostor nešto manji 
od Jelačićeva trga u Zagrebu. Velik dio toga pro- 
stora zauzima dvorište, okruženo galerijama. Bogo- 
molja ili prostor za klanjanje ima 17 uzdužnih i 8 
poprečnih redova stupova od mramora, granita i 
porfira s glavicama jonskim, romanskim i bizantskim, 
prema tomu, otkud su ih dovukli. Takva je šuma 
od stupova samo još u katedrali, zvanoj mezquita, 
u Cordobi u Španiji, gdje je 900 stupova u 17 uz- 
dužnih i 33 poprečne lađe. Minaret je na protivnoj 
strani bogomolje, a vrlo je glomazan i posve nalik 
na naše tornjeve, samo na vrhu nije krst nego polu- 
mjesec. Veliko dvorište mošeje, pusto i prazno, stan 
je samoće, a kod nekadašnjih mošeja, sada katedrala, 

u Sevilli i Cordobi, još je danas dvorište zasađeno 
narančama, to je »patio de los naranjos«. 

U moše j i je umorna tišina, ali za klanjanja sve 
bruji od mrmorenja hiljade usta; hiljade se ruku 
dižu k Allahu i hiljade koljena kleče. Duboka na- 
božnost, koja prelazi u fanatizam, izjednačuje sve 
muslimane, svi su bogobojazni, svi su za klanjanja 
bosonogi ili u čarapama, kalif i hamal (nosač), bo- 
gataš i siromah, pred Allahom jednako sagiba glavu 
i čelom se dotiče poda, zemlje ili čilima. 

•U red najstarijih džamija ide i »Djama Tleta 
Bibane « s bogatim arabeskama na minaretu kao što 
su i na Giraldi u Sevilli: »Tleta Bibane« znači troja 
vrata. 

Čitav grad ima samo jednu ulicu, kojom mogu 
proći kola, sve su druge uske, krivudaste, nepravilne 
do pravilnosti. Kad se susretnu natovareni magarci 
ili deve, mora se jedno skloniti u koje dvorište, dok 
drugo prođe. Glavna je ulica široka 12 do 15 m i 
jednako je puna naroda, jer je to i tržnica njihova. 
Vrlo je neugodno provlačiti se lošom kaldrmom iz- 
među gomile ljudi svih boja lica, deva i magaraca, 
različnih čarobnjaka, pjevača, svirača, pripovjedača 
i krotilaca zmija. Na kraju je glavne ulice Bab el 
Tunis, a iza tih vrata je »fonduk«, konačište za kara- 
vane sa stotinama deva, pa onda mnoge » cafes 
chantants «, otkud se razlij ežu turobne sevdalinke uz 
sitne zurle i mukli def (bubanj). 

Svijet, što vrvi glavnom ulicom, izmiješan boga- 
ljima i prosjacima, zastajkuje i požudno udiše miris 
orijentalnih jela, što ih pripremaju na ulici; zaviruju 
u bogate dućane delikatesa te im se od puste želje 
šire nosnice, a iz usta se nešto cijedi . . . 

Do glavne su ulice »sukovi«, interesantne orijen- 
talne radionice i trgovine. Radionica do radionice, 
trgovina do trgovine, uska, tijesna, kao i u svim većim 
gradovima orijenta. Na svjetskom su glasu keru- 


anski ćilimi i svaki stranac rado razgledava ćilime, 
makar ih i ne misli kupiti. 

U jednu nas je takvu trgovinu uvukao trgovac 
Arapin naglasujući, da ne moramo ništa kupiti, jer 
je to, veli, samo reklama za firmu, kad se razgledava. 
Kad je čuo, da smo Jugosloveni, odmah je donio 
svoju trgovačku knjigu i pokazao, kako ima mnogo 
mušterija u — Čehoslovaokoj. I ovdje kao i u Špa- 
niji zamjenjuju dvojno ime Jugosloven s imenom 
Čehoslovak. Dao je za nas donijeti crnu kavu, kakvu 
ne dobivam ni u kojoj kavani u Zagrebu. Iznosi pred 
nas i rasprostire krasne ćilime i razjašnjava, koji su 
antikni, dopremljeni izravno iz Meke, a koji su opet 
tkani u Keruanu. Pokazuje čilim svećenika, gdje su 
zasebna mjesta za polaganje ruku i doticanje čelom 
kod klanjanja. i 

Jasno se razbira kakvoća i vrijednost čilima iz 
Meke i ovih iz Keruana, u kojih su boje mnogo življe, 
a u jednih su i drugih po njegovu tumačenju satkani 
uzorci mozaika u glasovitim mošejama. Cijene su 
visoke. Za čilim od dva metra dužine i metar širine 
traži najmanje hiljadu franaka, a za manje 600 do 
800. 

Arapin je odličan trgovac. Trgovačkim nosom i 
pronicavim okom svojim brzo je razabrao, da će 
upecati ribicu. I uistinu drug Miško pogodi dva či- 
lima bez obzira na visoku cijenu, jer su mu kao sli- 
karu potrebni. Više bere brigu o tom, kako će ćilime 
dopremiti kući, da ne plati mnoge carine, jer mora 
proći Italijom. Francuska vlada ide na ruku trgov- 
cima ćilimova, pa se kod uvoza u Francusku ne plaća 
nikakva carina, samo mora svaki ovdje kupljen čilim 
imati žig kontrolnog ureda, koji ima nadzor i nad 
izradom i trgovinom čilima. 

Ćilimi su glavna privreda ovdašnjih Arapkinja. 
Oko 400 obitelji sa hiljadu tkalaca tkaju ćilime raz- 
lične veličine, različna oblika, ali i raziične kakvoće. 
Cijena im je prema izradi i kakvoći, zato i jesu tri 

vrste ili kategorije čilima. Radnica, koja tka robu 
prve vrste, dobiva na dan 25 franaka, a za lošije 
vrste dobivaju razmjerno manje. Da satka ćilim 
prve vrste, treba 15 dana, a za ćilim treće vrste, iako 
je jednake veličine i oblika, treba samo 8 dana. Razu- 
mije se, da su prema vrstama ćilimi gušći, mekši, 
bolji. 

I baš s tim razlikovanjem ćilima može se mušteriji 
bacati prašina u oči, jer se nepoznavaocu robe može 
treća vrsta podmetnuti kao prva. Arapi su, istina, 
pošteni, ali trgovina je trgovina. Kupiš ćilim prve 
vrste u jednoga trgovca. Uhvati te drugi pokaže 
drugu ili treću vrstu, dakako mnogo niže cijene, 
udara po njoj i hvali kakvoću, dok te ne obrlati. 
Misliš, da te je prvi prevario, uzmeš i ovdje ćilim 
uz nižu cijenu, jer ti je trgovac naglasio, da prijaviš, 
prvoga civilnoj kontroli, jer da ti je robu precijenio, 
pa će ti morati vratiti novac. Kad tako učiniš, utvrdi 
se, da je roba, kupljena uz nižu cijenu i niže kate- 
gorije, i da nema prevare. Trgovci su učinili dobar 
posao i ostali pošteni, a ti si kupio više nego što si 
namjeravao, ali si i ti zadovoljan, jer vidiš, da nisi 
prevaren. 

Tako je nasjeo i pronicavi Miško. Trebali smo 
poslijepodne otputovati iz Keruana. Kad sam došao 
na ručak, nađem Miška s licem kao jesenska kiša. 
»Ne idemo danas na put«, reče, »ići ćeš sa mnom u 
civilnu kontrolu kao svjedok, jer me je onaj trgovac 
ćilima prevario. Od drugog sam trgovca kupio jednak 
ćilim uz mnogo nižu cijenu«. Kad mi k civilnom 
kontroloru, a on nas lijepo uputi, da tu prevare nema, 
jer je jeftiniji ćilim lošije vrste, iako je na oko 
jednak. Tu se ne može ništa učiniti, naglasi on. I 
Miško se zadovoljio, umirio je savjest. 

Evropskih trgovina ovdje nema. Evropski dio 
grada nije uopće tako odijeljen kao u drugim 
afričkim gradovima, već i tu ima arapskih zemunica 
među modernim zgradama. Za Evropljane do veze: 

Marabut (grobnica) u-Keruanu 


ovamo svake sezone manufakturnu robu trgovac iz 
Tunisa na autu, dva-tri dana prodaje na trgu pred 
spomenikom Sadi Carnota i opet ode. 

Misticizam svetoga grada Keruana povećavaju 
mnoga groblja s bijelim spomenicima u obliku ma- 
lene piramide, kupole ili fesa i s tako mnogo mauzo- 
leja te čine čitav grad mrtvih. Groblja su bolje 
uređena nego u drugim arapskim gradovima, ure- 
đenija su i od glasovitog carigradskog Ejuba na 
Zlatnom iRogu pa i od onoga u Skutariju, samo što 
ovdje nema čempresa. 

Ispred katoličkog groblja nalazi se maleno, ogra- 
đeno groblje s priprostim drvenim krstovima bez 
napisa. Grobar mi reče, da isu tu pokopani crnci 
Senegalci, vojnici francuski, ali da nisu ni kršćani ni 
muslimani. Oni imaju prirodnu religiju pod plaštem 
kršćanstva. 

Za bijele džamije i kuće, mauzoleje i grobove tre- 
baju mnogo kreča, pa su izvan gradskih zidina mnoge 
krečane i ciglane, sve u primitivnom obliku, kako je 
to bilo još za njihova proroka Muhameda. Oko kre- 
čana su čitavi bregovi devina đubra, pomiješana sa 
slamom. U pomanjkanju drva lože u krečanama i 
ciglanama sušenim devinim izmetinama. Jednako 
lože, kako sam već napomenuo, s devinim otpacima 
i pekari peći, u kojima peku kruh. 

Izvan grada je »zauija Sidi Sahab«. Sidi znači 
gospodin, a sahab drug ili prijatelj. Ovaj »gospodin 
drug« bio je brijač proroka Muhameda te je redovno 
nosio uza se tri dlake iz prorokove brade, pa Francuzi 
taj manastir, tu džamiju, zovu i »du Barbier«. Vrlo 
je prostrana građevina s visokim minaretom, s kupo- 
lama i s tri dvorišta, pravi golemi samostan. 

U prvom je i najprostranijem dvorištu džamija, . 
oko drugoga je visoka škola »medersa«, a sve naokolo 
su galerije. Susrećem krasne ljude u bogatim halji- 
nama, profesori mederse. Drže se »kabasto učevno«, 
kako kaže Kočić u svom »Jazavcu pred sudom«. 


Iz ovoga se dvorišta dolazi u vestibul natkriven 
kupolom, a otud u treće, najsjanije dvorište, gdje je 
i grobnica Sidi Sahaba, velika četverouglasta prosto- 
rija s visokom kupolom. Iza mramornih se vrata vidi 
katafalk, pokriven bogato izvezenim sagom, kako sam 
vidio i u Muratovu tulbetu na Kosovu polju. Oko 
katafalka, koliko sam na brzu ruku mogao vidjeti, 
mnogo je različnih uresa, kićenih lustera, raznobojnih 
staklenih kugli, oružja i drugoga. Vodio me momak, 
s kojim nisam mogao razgovarati ne znajući arapski. 
Iz svih se njegovih kretnja i iz šaputanja odražavala 
neka tajanstvenost, neko strahopočitanje. Morao sam 
kod jedne cisterne prati ruke, skidao je češće svoje 
papuče, preda mnom je uklanjao slamene sagove te 
sam morao koracati po kamenu, a on jednako rukom 
daje znak, da stupam tiše. Kad me je doveo do grob- 
nice, tražio je od mene »tesere«, iskaznicu, koje nisam 
imao, već mu dam pet franaka, da mu zavežem usta. 
Kad je on uza sve to stao nekoga dozivati, uhvatim 
ja brzo maglu, da izbjegnem kakvoj neugodnosti. 

Kršćanima nije dopušteno ulaziti u džamije, ali u 
Keruanu dopuštaju uz ulazninu, jer su, kažu, fran- 
cuski vojnici prigodom zauzeća grada ušli pod silom 
u džamije i tim ih oskvrnuli. Fanatični su se Ke- 
ruanci najodvažnije oprli Francuzima te je grad pod 
silom osvojen. General Saussier uđe u Keruan 26. 
listopada 1881. i s tim se završila okupacija Tunizije. 

Tunizija, zemlja feničke kraljevne Dido, zemlja 
Hanibala, Scipiona i sv. Augustina, bila je ratna 
pozornica od najstarijega doba do danas. U Tuniziji 
su prolijevali krv Feničani i Numiđani, Rimljani, 
Vandali i Bizantinci, Arapi i Berberi, Španjolci i 
Turci, a Francuzi su je zaposjeli gotovo bez žrtava. 

Francuska je već god. 1830. ušla u Alger i pomalo 
zaposjela čitavu Algeriju, a tek 50 godina kasnije 
zaposjela je i Tuniziju, koja je bila pod utjecajem 
Turske i Francuske. Upliv je Francuske sve više 
rastao, a kako su financijske prilike zemlje bile sve 

lošije i desperatnije, Francuska naprosto uđe u zemlju 
s vojskom i zapos jedne je. 

Vojska je unišla u Tuniziju pod vrhovnim zapo- 
vjednikom generalom Forgemolom u mjesecu travnju 
1881. iKod grada Suk E1 Arba čekala je Francuze 
tuniska vojska ipod prijestolonasljednikom Ali bej em, 
ali do bitke nije došlo, pošto se Ali bej povukao. 
Već 12. svibnja bili isu Francuzi pred Tunisom. Pred 
večer uđe u bejevu palaču Kassar Said general Breart 
i sklopi mir, kojim bej tuniski prizna protektorat 
Francuske. 

U Tuniziju je unišlo 45.000 francuskih vojnika. 
Poslije mira dvije trećine vojske napuste Tuniziju. 
To je elektriziralo Arape i Berbere. Fanatični Ke- 
ruanci, Sfakšani i nomadska plemena na jugu Tuni- 
zije mišljahu, da su Francuzi slabi, jer nisu vidjeli 
ni jednog francuskog vojnika. Beduini, naučeni na 
slobodu u svojim oazama, u svom pijesku i kamenu, 
hoće da se slobodno kreću kao i njihov pijesak te se 
dignu protiv novog gospodara i pođu na sjever, 
prema Tunisu. I francuska je vojska morala ponovo 
osvajati mjesto za mjestom služeći se i topovima 
napose kod Sfaksa i Keruana, i napokon umiri zemlju, 
koju Francuska sada zove »Regence«. Pokraj beja, 
vladara Regence, upravlja zemljom francuski »Re- 
sident«, koji je odgovoran francuskom ministru iz- 
vanjskih poslova. Rezidentu je na pomoći Upravno 
vijeće, a Skupština, koju čine dvije delegacije: fran- 
cuska i urođenička, raspravlja o poljoprivrednim i 
trgovačkim poslovima zemlje. I Tunizija sad lijepo 
napreduje u svakom pravcu. Uređene su luke, ceste, 
željeznice. U osnovnim je školama bilo god. 1929. 
svih đaka 62.067. Srednje su škole u Bizerti, Tunisu, 
Radesu, Sfaksu i Suzi. 

Tunizija ima površinu od 130.000 km 2 i nešto 
preko dva milijuna stanovnika, od kojih je svaki de- 
seti Evropljanin. Iako Tunizija seže i u samu Saharu, 
bogata je i dosta plodna, jer oaze saharske imaju 


dosta vode, zbog čega su oaze Gafsa, Tozer, Gabes 
uistinu komadi raja na zemlji. 

Tunizija broji na desetke milijuna stabala maslina i 
paoma, oko 1,700.000 ovaca, 1,200.000 koza, 130.000 
deva, 145.000 magaraca; vinograde su počeli obra- 
đivati 1885. i god. 1892. daje zemlja 100.000 hl vina, 
a god. 1925. već 910.000 hl; trave halfe izvozi se na 
godinu pet do devet milijuna tona; fosfata se izvezlo 
god. 1928. tri milijuna tona, jedan milijun tona 
željezne rudače i 34.000 tona olova. Ribarstvo je 
god. 1928. donijelo zemlji 22 milijuna franaka, itd. 
I baš zbog toga prirodnoga bogatstva baca na Tuni- 
ziju svoje oči Italija. 

BIZERTA, ODMORIŠTE SRPSKE VOJSKE 


Miškova se umjetnička duša buni. Njegovo du- 
boko osjećanj^poežije prirode ne nalazi u melanko- 
ličnoj jednoličnosti žutosiva pijeska oko Keruana 
ništa dopadljivo, ništa ne privlači njegovo umjetničko 
oko. Želja ga vuče u Bizertu, o kojoj je mnogo 
slušao; želja ga je, da bojama opjeva i ponese u 
Zagreb komadić Afrike, koji je lijepa, ali i tragična 
stranica historije srpske vojske. Još smo se malo 
zadržali u Suzi, lijepoj kao suza materina, pa onda 
u Tunisu i Kartagi i eto nas u Bizerti kod najsjever- 
nije točke Afrike. 

»BPT MHM03A« piše krupnim pismenima na dr- 
venoj tarabi jedne velike bašče. Začudno i neobično. 
U dalekoj Africi, među Arapima i Berberima, gdje 
se piše arapskim pismenima, gdje se čuje samo 
arapska, francuska i talijanska riječ, koči se ćirilski 
napis. Svako je slovo tako veliko, da zauzima više 
dasaka tarabe te se može izdaleka čitati. 

Dosad mi je slučaj bio najbolji vodič na putu. 
Prepustim stoga i rješenje zagonetnog ovog napisa 
slučaju. Računao sam, da će mi slučaj biti milostiv, 
jer sam znao, da se u Bizerti oporavi jala i nanovo 
postrojavala srpska vojska za solunski front. Iza 
mukotrpna povlačenja preko snježnih divljih al- 
banskih brdina, stigla je srpska vojska na modri 
Jadran, otkud je prevezena u Bizertu, da se izmorena 
gladom i naporom, oporavi i spremi za novu gigantsku 
borbu. Ispravno sam računao, da su mnogi od teških 
rana, nadco vječnih^ patnja, podlegli bolima i napo- 
rima, ispustili ispaćenu dušu svoju i ostavili kosti u 

dalekoj tuđini. Pođem stoga na groblje, koje će mi 
nijemim pismenima i našim imenima sigurno mno- 
gošta otkriti. 

Grad je malen i brzo se nađem na groblju. Lijepo 
je uređeno i neobično veliko za grad od 25.000 ljudi, 
od kojih čine Evropljani tek četvrti dio, a ostalo su 
Arapi i Židovi. U zasebnom, zidom ograđenom pro- 
storu, podignuta je na spomen palih srpskih ratnika 
vrlo lijepa kapelica. Na vanjskom zidu te kapelice, 
koju su izgradili sami vojnici, mramorne su ploče 
s imenima palih. Takvih ploča ima 24, a na svakoj 
je ispisano 25 imena. Imena su ispisana francuskim 
pravopisom, zbog čega su mnoga imena nejasna. 
Ime Knežević pisano je: Knesevitch, Knejevitch i 
Knegevitch, a Živković je pisano: Givkovitch i 

Zivccovitch. Pod imenom »Djourich« ne zna se pravo, 
je li to Duriš ili Đurić, jer je malo niže pisano »Djou- 
ritch«, što je izvan svake sumnje Đurić. U kapelici 
je ploča s kojih 40 imena, a stavila ju je »Skopska 
pešadijska podoficirska škola svojim mrtvim drugo- 
vima«. 

Kapelicu okružuje 13 grobova sa spomenicima, koje 
su milim pokojnicima stavili rođaci ili drugovi. Među 
ovima je pukovnik Sava Petković, koji je imao 72 
godine i u toj visokoj starosti dospio je ovamo u 
Bizertu. Sjena takvih požrtvovnih junaka zaslužuje 
i te kako duboki poklon. Tu je pokopana i Marica 
Golubović, koja poslije porođaja ispusti svoju ispa- 
ćenu dušu, a spomenik joj podiže suprug, poreznik 
u Loznici, sin Dragoljub i zaovičica Ljubica. Magov- 
čeviću podiže spomenik »Društvo Velike Srbije — 
Savez Sloga«. Na spomenicima oko kapelice ispisani 
su napisi ćirilicom, samo na spomeniku Nikole Mitro- 
vića, pitomca skopske podoficirske škole, napis je 
latinicom. 

Svih ovdje pokopanih ima prema tome 653, ali 
sam i u zajedničkom groblju među ostalim vojni- 
cima nalazio imena: Jugo vic, Kostić, Petrović, Mi- 

hajlović, Gardić, što dakako brojku 653 znatno po- 
većava. Mnogi su mladi slomljeni životi ovdje pre- 
dani zajedničkoj majčici zemlji, daleko, daleko u 
Africi, na tuđem tlu, vrućem kao i njihova ljubav 
što je bila vruća za rođenu grudu. Mnogo se majka 
i skršenih udovica zavilo u crno, mnogo je djece 
ostalo bez hranitelja, mnogo je srdaca zadrhtalo, 
mnogo se očiju orosilo suzama . . . 

U zajedničkom je groblju pokopano mnogo fran- 
cuskih vojnika, a zasebno je odjeljenje za vojnike 
engleske mornarice. Ima tu pokopanih i ruskih čas- 
nika sa ćirilskim napisima na spomenicima. Tako 
čitam: »Sturmanski oficir podvodnoi lodki leitenant 
flota Andrej Pavlović Ivanov«. Za sve je vojnike 
podignut zajednički spomenik: vila sa zvijezdom na 
glavi drži u desnoj ruci zastavu, a u lijevoj grančicu. 

Grobovi svih vojnika vrlo su lijepo uređeni, a 
onih 13 grobova oko kapelice okićeno je svježim 
cvijećem i vijencima. Gko kapelice su zasađeni mladi 
čempresi, sve je očišćeno, uzoran red. Kad sam drugi 
dan ponovo došao na groblje, našao sam četiri voj- 
nika, kako čiste i rede grobove. 

U Bizerti je zasebno udruženje, koje se brine oko 
grobova isvih vojnika i za svaku je narodnost po 
jedan nadziratelj, a kod vojske je određen jedan 
časnik sa zadaćom, da bude na ruku paziteljima i 
da određuje vojnike, koji trebaju da rede grobove. 

Za uređenje srpskoga groblja dobrovoljni je pa- 
zitelj Georges Solet, koji govori, kako sam kaže, pri- 
lično dobro srpski, a naučio je to od vojnika, dok 
su bili ovdje. Zvali su ga Doka, a pukovnik Sava Pe- 
trović, koga Solet zove »Čika Sava«, bio mu je dobar 
prijatelj. Pokazao mi je i kuću, u kojoj je vrijedni 
starina umro. Ima više fotografija i pisama, što su 
mu slali srpski časnici i vojnici, a među ostalima i 
fotografiju »narednika« Milovana, komitadžinice iz 
Novoga Pazara, s dugom bujnom kosom i s dva 
ordena na jakim grudima. Vozila se često, kaže Solet, 


i na njegovu biciklu. Kad su god. 1926. bili u Bizerti 
izletnici s lađom »Karađorđe«, bio im je on tumačem, 
pa kako su vidjeli uzoran red na groblju, dobio je 
posredstvom »Udruženja rezervnih oficira« orden Sv. 
Save IV. stepena. . 

Idući s groblja, slučaj mi skrene u glavnoj ulici 
pažnju na natpis: »Yovanovitch blanchissage et repas- 
sage«, pranje i glačanje. Uniđem u radionicu i za- 
pitam gospođu, da li je Srpkinja, a ona ce brzo: »Ja 
sam Talijanka, ali moj čovjek je Srbijanac« i odmah 
pošlje po njega. Ljepušna je, jedra, nije čudo što 
se »čovjek« zagledao u nju. Naučila je i njegov 
jezik, a imaju već i kćerku. Doskora uđe lijep, visok, 
^i tak čovjek, pravi dinarski tip. Upoznamo se i uda- 
rimo u razgovor, kao da smo davni znanci. Bilo je 
nešto toplo u našem susretu. 

Rodom je iz Valjeva, ime mu je Bogoljub Jova- 
nović Čuban, a bio je narednik kod glazbe. Priča 
mnogo i zanimljivo. Bilo ga je prije rata u Beogradu, 
Beočinu i Budimpešti, u Zagrebu i Beču te na so- 
kolskom sletu u Pragu. Vodio je, kaže, deset hiljada 
austrijskih zarobljenika Albanijom do Drača i dalje 
do Asinara, otočića kod Sardinije. Je li sve uistinu 
tako bilo, ne mora se baš istraživati, lako se sluša, 
;a nikomu ne škodi. 

Priča dalje, da su Srbe ispočetka u Bizerti nerado 
gledali, ali da su ih brzo zavoljeli. Vojnička je glazba 
s kapelnikom Pokornim činila propagandu. Instru- 
mente, koji su od duga puta bili zdravo oštećeni, 
opravio im je majistor iz Tunisa. Marljivo su vjež- 
bali, da javno nastupe. Svirali su iznajprije u Bi- 
zerti na šetalištu i polučili sjajan uspjeh. Sve su im 
više pažnje posvećivali i prijaznije ih susretali. Po- 
slije toga su svirali birane komade u Tunisu, Suzi, 
Sfaksu, Algeru i svuda su ih susretali s priznanjem 
i uvažavanjem. Najzad je bilo, reče, 150 glazbenika. 

S dolaskom srpske vojske u Bizertu uzeo je stru- 
jati novi život, život nepoznat tamošnjim Francu- 


zima, Talijanima, Maltežanima i Arapima. Bizerta 
je neobično oživjela. Francuski vojnici, Arapi i crni 
Senegalci bili su izmiješani sa srpskim šajkačama, a 
pored zurle i defa čule se i naše gajde. 

Srpska vojska nije bila u isamoj Bizerti nego u 
5 km udaljenom Lazuasu, niže 263 m visokog brda 
Nador, između rta »Cap Blanc« i »Cap Bizerte«. 
Poznaju se i sad mjesta, gdje su bile njihove barake. 
Tu su se ispaćeni i izgladnjeli vojnici odmarali i 
vježbali. Nisu klonuli duhom pored svih patnja i 
napora, igrali su kolo, svirali, pjevali, imali svoj 
časopis >vNapred«, a i svoje pozorište od travnja 1917. 
Podigli su svoj amfiteater bez krova sa 3.000 sjedala. 
Prikazivali su nacionalne komade. Ženske uloge glu- 
mili su vojnici, ponajviše Zlatković, član beogradskog 
kazališta, a tako je dobro imitirao glas žene, da su 
slušaoci vojnici držali, da uistinu žena glumi. Prire- 
đivali su i zabave uz vojničku glazbu, pjevanje, dekla- 
maciju, rvanje i trke, a nisu zaboravljali ni (narodno? 
bacanje) kamena s ramena, što je za Fran- 
cuze i Arape bilo nešto novo. Viceadmiral i zapo- 
vjednik Bizerte Gueprat prisustvujući jednom takvom 
narodnom veselju, reče: »To je bio dan sjaja i poe- 
zije«. Srpski su vojnici ovdje dobili pojam i o pu- 
stinji, jer je sve do brda iNadora dubok pustinjski 
pijesak. Zrak je čist, zdrav, hrana je bila dobra,, 
zimovanje ugodno i vojnici se brzo oporavili. Došli 
su u Bizertu početkom 1916. i već u polovici ožujka 
saopćeno je puku »Nador«, da se spremi za polazak 
u Solun. 

Ovamo su dolazili i mladi dobrovoljci iz Amerike,, 
vježbali se u oružju i spremali da s oporavljenim 
vojnicima krenu na solunski front i da svi smjelo 
pogledaju smrti u oči. 

Napis »Vrt mimoza« ostao mi je ipak nerazjašnjen. 
Ni Jovanović Čuban, ni Solet ne znaju ništa pobliže 
o tom. Napis je na tarabi izvan Bizerte, na drugoj 
strani kanala, što vodi iz mora u »Lac đe Bizerte«* 


prirodnu ratnu luku. Po imenu je to jezero, ali je 
zapravo zaliv s površinom od 110 km 2 i dubljinom 
od 10—15 m, a veže ga s morem 6 km dugi kanal, 
koji je na najužem mjestu 200 m širok i 10 m dubok. 
Preko kanala prelazi se u Bizertu trajektom, koji ide 
bez prestanka ovamo i onamo. To je lađa, koja s po- 
moću lanaca prelazi s jedne strane na drugu. ^N a 
svakoj je strani lađe željezni most, koji se diže i 
spušta i lijepo pristaje uz kosu obalu, pa tu nema 
nikakva čekanja, saobraćaj se vrši s neobičnom la- 
koćom i brzinom i sve besplatno. 

Uz kanal je evropski dio grada, Nova Bizerta, sa 
željezničkom stanicom u novomaurskom stilu, lijepom 
novom crkvom, kazalištem, te malenim, ali ugodnim 
šetalištem. Stara je luka danas samo za ribare, a 
trgovačka pred ulazom u kanal. 

Svaki dan obilazim oko stare luke i gledam, kako 
ljudi s crnim kapama, u modroprugastim majicama, 
modrim hlačama sa crvenim vunenim pojasom iskr- 
cavaju ribu. U drvenim ribarskim posudama pomi- 
ješane su najrazličitije vrste ribe. Za života su jedne 
druge proždirale, a sad su sve zajedno, jedna na 
drugoj leži bez želje za grabljenjem ili osvetom. 
Jednako je i s ribarima. Francuzi i Talijani i Malte- 
žani zajedno potežu mrežu i svi se poslije dobre lo- 
vine sastaju kod čaše vina. 

Miško je osobit prijatelj ne samo ribe nego i 
ovakve ljudske mješavine. Njegova duša pliva u 
raskošnom zadovoljstvu gledajući ovaj ribarski život, 
ovo jednako prirodno drugarstvo kod mučna rada 
oko mreže i uz veselu pjesmu u začađenoj polu- 
mračnoj »bettoli«, gostionici najpriprostije vrste. 

U jednoj takvoj bettoli dao je pripremiti ribarsku 
večeru, na koju je pozvao i novoga poznanca Cubana. 
Gostioničar je Talijan, bivši ribar. Sjedili smo u 
zadimljenom podrumu, koji je gostionica, kavana i 
kuhinja. Stol je mastan, prljav, nepokriven. Oko 
stola ljudi garava lica, različna koledara i različna 

roda i zvanja. Ribu jedu prstima, a za brodeto ide 
jedna kašika iz ruke u ruku. Oči im sjaju od naslade, 
a kad sve zaliju jakim crnim vinom, razveže im se 
jezik te svi u jedan mah govore živo i bučno. S brda 
isu i s dola, a svi su kao jedna obitelj zadovoljna i 
sita. Više ovdje sreća caruje nego u carskim dvorima 
ili u najsjajnijem haremu. Pjevaju francuski i tali- 
janski, ženski se glasovi natječu s dječjim i muškim 
glasovima, sve je raspojasano, razigrano, a ipak je 
pjesma skladna. Nama su prepustili čelo stola. Ta- 
lijan stavi pred nas limene tanjure i neke izgrizene 
kašike, što nas kao narodske ljude nije iznenadilo, 
a nije nas ni smetalo. Donese zdjeletinu makarona 
s kuhanom ribom, onda odličan brodeto, pa pečene 
ribe i obilje dobrog afričkog vina, koje nas je razi- 
gralo te je Miško govorio s ribarima sad francuski 
sad talijanski tako glatko kao da im je davni drug. 
Ribe je bilo dosta za nas, za prosjaka i za mačke, vina 
ni mjere se ne zna, a sve je stajalo samo neka 24 
franka. 

Ribari istanuju u starom dijelu Bizerte oko stare 
luke i u »Faubourg đes Andalous«, pregradu, što su 
ga zasnovali protjerani iz Španije Mauri onamo pred 
400 i više godina. Taj je španjolski dio zajedno 
s kazbom u onom obliku, ikakav je bio u prvom po- 
četku. Sve je stisnuto, tijesno, uličicama ne mogu 
proći uporedo ni dva čovjeka. Ispod stare španjolske 
tvrđe, Fort d’Espagne, koja je preuređena u modernu 
tvrđavu, rasegao se arapski dio grada, a dalje su 
velike kasarne i dio grada zvan Bijouville. 

Pored zemljaka Čubana upoznali smo se ovdje 
s jednom vrlo milom Zagrepčankom. Otac joj, umi- 
rovljeni viši činovnik Sp., živi u Samoboru. Udala 
se za profesora Francuza iz južne Francuske. Upo- 
znali su se za prevrata u željezničkom vozu od Za- 
greba do Venecije, zavoljeli se i u praksi proveli 
francusko-jugoslavenski pakt. Zapreo se Francuz u 
mrežu lijepe, milo vidne i duhovite Hrvatice, koja je 

odlično govorila francuski i sad žive zadovoljno u 

Bizerti. . 

I mogu biti zadovoljni. On ima, placu jednaku 
s našim profesorima, ali povrh place ima besplatan 
stan sa svim potrebnim pokućstvom i kuhinjskim 
posuđem, jednom riječi sa svim, što treba jedno 
kućanstvo. Na taj način ima Francuska u Tuniziji 
potpuno obezbi jedene činovnike, koji se mogu pre- 
dano i oduševljeno posvećivati samo svome zvanju. 

Bili smo i njihovi gosti jedne nedjelje o podne. 
Pokraj ukusnih jela tekla je slatka naša hrvatska 
riječ, a teklo je i dobro vince; Francuz se slatko smijao 
Miško vom duhovitom miješanju naših i francuskih 
riječi. Naše su se slavenske duše raznježile, naša 
meka srca toplo kucala, a misli naše zlatne domaćice 
i naše krale su se onamo daleko na sjever k dragom 
Zagrebu, »miloj Hrvatskoj«, kako reče domaćica, 
koja redovno dobiva i čita hrvatske novine. 

SIDI BU SAID, NAJLJEPŠE ARAPSKO SELO 

U lijepom gradu Tunisu s jednakim brojem stanov- 
nika kao i Zagreb, htio sam da vidim beja, vladara 
Tunizije. U zgradi Dar El Bej, bejeva kuća, trebao 
bi bej držati svakoga ponedjeljka od 8 — 11 sati 
vijeće sa svojim doglavnicima. Tri sam ponedjeljka 
strpljivo čekao pred zgradom s mnogo drugih znati- 
željnika, da vidim tu ceremoniju, ali nije bilo ni beja 
ni vijeća. 

Čini se, da je beju samo do časti i slasti, a ne do 
vlasti. On svoju vlast vrši u haremu pretvarajući 
vlast u slast, a državničke poslove prepušta rezidentu 
de la Regence. Bej ima više dvorova, ali se najviše 
zadržava u iMarsi, gdje je mir i tišina. 

Marsa je morsko kupatilo, udaljeno 20 km od 
Tunisa. Diže se lakim isponom iznad mora u vrlo 
romantičnom ikraju. Stan beja, vile stranih konzula 
i Tunižana, (kao i arapske kuće, u lijepu ,su skladu, 
jer je sve bijelo bjelcato kao olimpski snijeg, iz koga 
izranjuju čempresi, palme i drugo tropsko drveće, a 
kako je sve tiho i mirno, pričinja se čitava Marsa 
kao začarani dvori. Sve su sad kuće prazne, zatvo- 
rene do sezone kupanja. Tišinu buni samo trublja 
tjelesne straže bejeve, cvrkut ptica i udaranje mora 

0 bregove. 

Tu je more otvoreno prema Siciliji, pa se sjeverni 

1 istočni vjetrovi sigraju s talasima. Razulareni ta- 
lasi gone jedan drugoga, stižu ise, preskakuju, zaplju- 
skuju obalu. Voda šumi, baca se, pjeni i srebreni, 
klizne po pijesku na obalu i kao da sikće bježeći od 
obale. Buči i ciči, kao da plače, kao da se opravdava, 


što je po koji put razbilo lađu, progutalo ljudske 
žrtve, zavilo u crno hiljade majka i udovica. 

Na obali je dubok pijesak, da se jedva korača. 
Pa i dalje od obale dubok je, jer su tu vrlo veliki 
zapuši ili nanosi pijeska kao i u našoj Lici zapuši 
snijega. Tako je ovdje nastalo i pješčano brdo Djebel 
Khaui (104 m). Na drugom je pješčanom brdu ljetni 
stan nadbiskupa kartaškoga, primasa francuske kato- 
ličke crkve u Sjevernoj Africi, a malo dalje vrlo 
slikovito, čisto arapsko selo Sidi Bu Said, zlatni ka- 
menčić u mozaiku ljepote. 

Sidi Bu Said znači Gospodin sreće. To je naj- 
ljepše selo arapsko, što sam ga dosad vidio. Kuće 
■su s terasama i balkonima i s vidikom na more, jer 
se selo diže amfiteatralno 130 m iznad mora. Oko 
nekih su kuća krasni parkovi s čempresima, palmama 
i narančama. Čempresi su kao stupovi tajanstvenih 
hramova, a zrele naranče vise kao lampice, palme 
kao kišobrani. Ulice su popločene kamenom i potpuno 
čiste. Široka zavojita cesta, što se spušta k moru, 
samo je za žene i bogataše, a za obične je smrtnike 
uređen pješački put s kamenim stubama. Između 
stuba i ceste prostran je park, u kojem se sve zeleni 
djevičanskom svježinom. 

U tom se parku za sezone kupanja šeta musli- 
manski svijet, tu je sevdaha i ašikovanja, pjesme i 
smijeha, žarkih i značajnih pogleda, ljubavi ^ljubo- 
more . . . Ima i među njihovim momcima lola, pa i 
muslimanke mogu da zapjevaju kao i naše slavonske 
seke: »Svi su momci ko u šumi lije, jednu voli, na 
drugu se smije«. 

Na donjem je kraju parka muslimansko kupalište. 
Sasvim je drugog tipa nego evropska morska kupa- 
lišta. Kabine su čitave drvene kuće na stupovima 
iznad vode. Na svim su prozorima guste rešetke, 
kakve su i na stanovima muslimanskim. U sredini 
je velik okrugli paviljon, a sve je spojeno strogo 
zatvorenim hodnikom. To su kupke za muslimanske 

žene. Kemalove reforme ne će dakako lako prodrijeti 
u Sidi Bu Said; lijepe Maurke ne će skinuti feredže 
niti će rešetke na prozorima zamijeniti velika stakla, 
ali i one zacijelo uzdišu za slobodom, za svijetom* 
a sva je prilika i za — zajedničkim kupanjem. 

Od muslimanskog se kupališta uz prekide nižu uz, 
more u dužinu od nekoliko kilometara kupališne ka- 
bine, u kojima hiljade Tunižana nalaze ljeti razo- 
node, zabave i osvježenja od sunčane žege i omare. 
More je tu čisto kao kristal, a na dnu je, kao i na 
obali, sitan i čist pijesak. Sitna se zrnca cakle u pi- 
jesku kao zvjezdice na modrom nebu. Samo onamo, 
kod rta Carthage, val za valom razbija svoju glavu 
o tvrdo kamenje, pjeni se i svađa s obalom, šumi i 
buči, dok se pomalo ne smiri i s drugim sljubi. 

Milijuni školjki najrazličitijeg oblika i veličine 
šaraju ovdje pijesak uz obalu i stranci upravo stras- 
tveno skupljaju školjke diveći se bogatstvu oblika i 
boje. Englez s monoklom uza svu svoju ukočenost, 
rado se sagiblje za lijepim primjercima kao i duga 
profesorica sa sjevera s Baedekerom u ruci, pa i debela 
se rentijerka sa štapićem i dugim zlatnim lancem 
sagne do školjke. Gledam jednu ekscentričnu »miss«, 
kako bosonoga taoka po vodi i pijesku, noseći na 
ramenu malenoga majmunčića, a mlad kavalir nosi 
za njom cipele i nešto joj tepa. 

Nagazi se tu i na siikare, ali Miško kaže, da tu 
nisu umjetnici nego diletanti i nikad ni kod kojega 
nije htio ni izdaleka pogledati, kako radi. Kad sam 
mu rekao, kako bi bila krasna slika kod svjetionika 
iznad Sidi Bu Saida, koja bi zahvatila marabut s ku- 
polom, ravne bijele krovove kuća, jednu lijepu vilu 
s palmom i čempresom, pa onda Tuniski zaliv i dalje 
sedlasto brdo, a on će: »Da, to bi bila lijepa karta 
slikovnica, ali ja ne pravim slikovnice«. On je prije 
svake svoje slike dugo obilazio i tražio, ali kad je 
sjeo, brzo je bio gotov i moram priznati, da sam se: 
uvijek divio, kako je njegovo umjetničko oko zapa- 

žilo od mnogo lijepa baš ono najljepše. 1 baš žutu* 
svaka njegova slika diše njegovom dušom. 

Mjestance Sidi Bu Said neobično oživi ljeti, kad 
dolaze hodočasnici sa svih strana Tunizijc, da sc 
poklone sjeni velikoga Sidi Bu Saida u marabutu, 
grobnici ili mauzoleju, iznad sela, koje nosi njegovo 
ime. Po arapskoj je legendi Sidi Bu Said istovjetan 
s francuskim kraljem Ljudevitom Pobožnim, koga 
eto i Arapi i Francuzi poštuju kao sveca. 

U različno doba ljeta hodočaste ovamo kao u nas 
u Mariju Bistricu iz veoma dalekih krajeva. Dolaze 
čak s otoka Djerbe na tripolitanskoj granici pa 
s oaza oko Tozera, iz udaljenosti od 500 i više kilo- 
metara. Tu se onda pored bogate maurske nošnje 
domaćih gavana ističu zeleni turbani iz Sfaksa, fini 
fesovi i crveni burnusi ponosnih Gafsanaca, crne ha- 
ljine suzanske, plave tozerske i raznobojne svilene 
gandure iz Djerbe. Šarolikost, vreva, vika, melan- 
količna pjesma, isprekidana svirkom sitne zurle i 
jednoličnim udaranjem talambasa, klanjanje, vjerska 
zanesenost, pa onda mješavina pravilnih i finih lica 
Arapa i Berbera od bijele do zagasite boje sa crnim 
Senegalcima debelih usana, kovrčaste kose, bijelih 
zubi i mačjih očiju: — slika neopisana, kakvu može 
zamisliti samo meka i poletna duša pjesnika i sa- 
njarsko oko slikara. 

I kad bi se mjestance Sidi Bu Said uporedilo s »vra- 
tima raja«, kao Monastir, moja se duša ne bi ništa 
bunila. Pogled na niz sela i zaselaka s vilama uz 
more, na sjajnu kartašku katedralu, na Tunis i ze- 
lenu okolicu pa onda strma obala morska sa zapje- 
njenim morem; tajanstvenost i skrovitost musliman- 
skog kupališta, zatvoreni hodnici, zatvoren park i za- 
branjeno voće u njemu; sjajni haremi, niski otomani, 
orijentalni sagovi, meki dušeci . . . sve to može da 
dočara ljepotu i slasti raja. 

Tunis je sa Sidi Bu Saidom vezan električnom 
željeznicom. Mnoge su brdske željeznice i uspinjače 

na glasu zbog lijepa i široka pogleda na snježna brda, 
na slapove i na doline, ali ni ova željeznica ne zao- 
staje za njima zamamljivošću svojom i osobitošću. 
Od Tunisa ide posred Tuniskoga jezera sve do Gu- 
lete na uskim vratima između Tuniskoga zaliva i 
plitkoga Tuniskog jezera. iS jedne strane gleda putnik 
parobrode, kako polako klize kanalom u Tunis, a tako 
su blizu, da si putnici parobroda i željeznice doma- 
hujiu rukama i šeširima, s druge pak strane jata pla- 
menaca stoje u vodi na dugim svojim nogama i oštro 
zavinutim kao prekinutim u sredini, kljunom čepr- 
kaju u vodi ili dugi vrat sasvim savinu kao broj 8 i 
glavu podvuku pod krila. (Dalje od Gulete ide željez- 
nica posred lijepih vila, što su se nanizale u mjestima: 
Khereddine, Le Kram, tDermeche s bejevim dvorom, 
pa onda ispod nekadašnje iByrse, tvrđe stare Kartage, 
gdje se uz prugu vide ostaci sjajnih građevina, što 
su ih Rimljani podigli na ruševinama punske Kar- 
tage, a Arapi god. 698. razrušili sasvim po uzoru 
Scipiona i mnogo dragocjene građe razvukli na sve 
strane, te još i danas ima mramornih stupova kartaških 
terma, teatra, templa i kršćanskih bazilika u moše j i 
u Keruanu i u katedrali u Cćrdobi u Španiji, a ima 
ih i u Piši i Palermu u Italiji. Dalje dira željeznica 
Sidi Bu Said i Marsu, pa se onda zelenim poljima 
vraća u Tunis. 

Željeznica je duga 40 km, vožnja stoji samo 3.75 
franka, (u ono doba oko 8 dinara), a polazi iz srca 
Tunisa, iz Avenue Jules (Ferry, gdje se sastaju naj- 
ljepše i najšire tuniske ulice: Avenue de Pariš i 
Avenue de Carthage. Tko tim ulicama prolazi i gleda 
sjajne palače, zaboravi, da je u Africi, jer i Arapi 
tu grade moderne kuće s velikim prozorima, prila- 
gođuju se novim prilikama. Poprimaju pomalo i 
evropske običaje. Majka u dimlijama vodi za ručicu 
kćerkicu, koja je u modernim haljinicama; u ženski 
licej idu djevojčice u evropskim haljinama, ali s polu- 
pokritim licem, a srednju školu polaze arapska i cr- 


načka djeca i svi zajedno udaraju sve u šesnaest 
nogomet. Francuska je već sve svoje zemlje u Sjev. 
Africi povezala željeznicom. Od Rabata, prijestol- 
nice sultana maročkog na obali Atlantskog oceana, 
ide željeznica u Fes, Oran, Alger, Tunis, Sfaks do< 
Gabesa. Ta je pruga duga 2.700 km, dakle gotovo 
kao željeznica Carigrad— Pariz. Seljak urođenik ku- 
puje željezni plug i branu i druge gospodarske stro- 
jeve i prilagođuje se racionalnom gospodarstvu, a 
vlada ga potpomaže uzornim vrtovima i uzgojem 
sjemenja za poljoprivrednike. Lijepim taktom, bez 
sile, nastoji Francuska da odgoji i pridobije za se 
urođenike, jer bi surova sila rodila otporom. 

Ali je uza sve to velik upitnik, ne će li baš te nove 
tekovine roditi novim idejama, ne će li među probu- 
đenim Arapima i Berberima zastrujati nove nacio- 
nalističke ideje, a s njima i želje za slobodom, kakvu 
vide i u prirodi. Njihov je pijesak slobodan, diže se 
s vjetrom i sjeda po volji na drugom mjestu; s de- 
vama krstare pustinjom bez puta i staze, ne pitaju, 
čije je što; sa svojim ovcama i kozama mijenjaju 
stepe i brda, žive slobodno, zadovoljni su onim, što 
im daje priroda: krevetom, što im je prostrla na pi- 
jesku i travi, i krovom, što im ga je izgradila od 
zvijezda i modroga svoda nebeskog. Pa i pas je 
njihov slobodan, ne mora se natezati brnjicom, a tek 
malo lancem. 

Ja sam međutim tu pasju slobodu teško ispaštao u 
Pasteurovu zavodu u Tunisu. U Bizerti me ugrizao 
pas. Ništa novo ni neobično. Idem s druge strane 
kanala uz tarabu s napisom »Vrt mimoza«. Bilo je 
pred večer, već su se zlatili vršci Nadora i Lazuasa. 
Prolaze mimo mene dva psića i njuškaju oko tarabe. 
Ja idem dalje i sve gledam na prevoz, da prijeđem 
u Bizertu, kad odjedared osjetim, da me pseto zgra- 
bilo za nogu. Okrenem se i lako ga udarim po glavi. 
Pseto zajaukne i ode. Mislim, s tim je svrseno, a do* 
đavola neka idu i hlače, što ih je pseto malo poderalo... 

Kad ja dalje, ali osjetim, da me nešto peče. Pogledam 
i vidim, da ima i krvi. Sad mi tek padne na misao, 
da bi pseto moglo biti bijesno. U prvi me čas prođu 
trnci, ali se isam tješim, da bijesno pseto ne bi bilo u 
društvu s drugim psetom, niti bi njuškalo, već grizlo 
oko sebe, a opet mi je bilo sumnjivo, što je napalo 
na me, kad je već mirno prošlo mimo mene. 

Kad sam kod večere o tom kazivao Mišku, on će 
odmah: »Samo ako pseto nije bijesno«. Drugi sam 
<ian pošao da tražim pseto, jer sam ga dobro za- 
pamtio, ali psetu ni traga. Čitavu stvar nisam uzimao 
ni ozbiljno ni tragično. Ostali smo još osam dana u 
Bizerti kao da se ništa nije dogodilo. Zbijali smo čak 
i salu. »Što će biti Miško, ako tebe prvoga ugrizem?« 
— a on će prostodušno: »Valjda ćeš najprije početi 
lajati!« 

Kad sam u Tunisu došao krojaču, da mi zakrpa 
hlače i kad je cuo, što mi se dogodilo, upozori me, 
da odem u Pasteurov zavod, jer u Tuniziji ima uvijek 
bijesnih pasa, koji se klatare. Naveo mi je više 
strašnih primjera bjesnoće i tako me zastrašio, da sam 
odmah otišao u Pasteurov zavod, koji je kod ulaza u 
park Belvedere. 

Liječnik me odmah zapita: »Le chien est-il vif ?« 
Kad sam mu odgovorio, da ne znam, je li pas još živ 
51i ni j. e ’ v . on lse razglagoljao u čudnom dijalektu na 
dugo i široko, ali ga ja ne razumijem, i nikako da 
se sporazumi jemo. Srećom se nađe u laboratoriju 
stari jedan namještenik, koji je govorio njemački i 
taj mi rječito i živo predoči svu opasnost, u kojoj sam 
se nalazio. Kad sam ga upitao, koji su simptomi bjes- 
noće, odgovori mi, da je već sve kasno, kad se po- 
kažu simptomi. Nema dakle druge, moram se pod- 
vrći liječenju. 

Tunis mi je mio, ima lijepu okolicu, pa će mi vri- 
jeme lako i brzo proći, ali mi se srce rasplakalo, što 
se moram rastati s Miškom, s kojim sam gotovo če- 
tiri mjeseca dijelio putne muke i slasti, ljepote i na- 


pasti, sunce i toplinu, teškoće i milinu, mora modrinu 
i neba vedrinu, oaze miris i zraka svježinu . . . On ide 
u dragi Zagreb, ja u Pasteurov zavod, on polazi u 
borbu s carinom zbog čilima, a ja u borbu s bjesno- 
ćom ... No sve je, hvala Bogu, dobro prošlo. Ja sam 
izbjegao bjesnoći, a on carini. I kad je poslije toga 
priredio izložbu slika iz Afrike, donijela mu je oko 
30.000 dinara. 

Dok je Miško u krugu svoje porodice i prijatelja 
pripovijedao naše doživljaje s puta po Africi, ja sam 
se liječio u Pasteurovu zavodu, kamo nas je dolazilo 
svaki dan oko 50. Bilo nas je svih zvanja i rasa: 
časnika, činovnika i vojnika, bogataša, cigana i spalo- 
tura, muških i ženskih, starih i mladih. Redovno je 
dolazila prva na red lijepa jedna gospođica — bilo 
joj je najviše 18 godina, a onda ja, jer su me sma- 
trali Amerikancem ili Englezom. Liječnik svakomu 
uštrca serum u trbuh, danas s desne, sutra s lijeve 
strane, sve bez većeg bola i muke. Upravo sam se 
divio, gledajući, s kojom je mirnoćom gospođica di- 
zala svoju haljinicu i bez ikakva trzaja primala injek- 
cije. Bolovi se osjećaju tek poslije nekoliko sati, te 
prva dva dana nisam gotovo mogao spavati. Kasnije 
sam po uputi stavljao vrlo vruće obloge, brzim kora- 
cima šetao barem dva sata i tako izbjegao svaku 
muku. 

U svemu sam za 20 dana dobio 16 injekcija, a da 
sam se javio odmah poslije ugriza, bilo bi liječenje 
svršeno za 10 dana. Kad sam pitao, koliko imam 
platiti, liječnik reče: »Vi ste stranac. Naš vas je pas 
ugrizao, pa je naša dužnost, da vas i izliječimo«. Ali 
right, doktore! 

Ni ta mi nezgoda nije ni umanjila nekmo li oduzela 
volju za putovanje, jer je ono sraslo s mojom dušom, 
te mi je pored svih napora ugodno i lako, tako lako, 
te mislim, da je samo čaša dobra vina i pušenje lakše 
od putovanja. I da mi je kakogod stati na rep toj 
krezuboj babi krizi, svaku bih zimu proveo na jugu. 


206 


207 


sad u Grčkoj, Palestini i Egiptu, sad u Sjevernoj; 
Africi i na Kanarskim otocima. 


Već se proljeće raspjevalo, vjetar je već zalepršau 
svojim toplim krilima, hrast se stao zeleniti i ja se 
vraćam s lastama u dragu domaju. Zasaptao sam 
Africi zbogom, udahnuo još pustinjske topline i praćen 
pjesmom valova, plovim k sjeveru veseo i razdragan, 
a kad je u duši sve veselo, onda mi prozirni oblaci 
plove kao snovi po modrom nebu. Između oblaka 
bojažljivo zirka sunce, more se mršti, a moja duša 
pjeva s valovima. 

U Zagreb sam se vratio duše prepune zanosa, ali 
srca malo rastrgana, jer mi je ipak komadić srca 
ostao na vratima Sahare. I kad mislim o oazama: 
Gaf sa, Tozer, Biskra i E1 Kantara kao da dižem 
tanku koprenu s lijepih uspomena. Listajući svoje 
doživljaje, razgovaram s milim časovima s puta. Oko 
moje duše prede svilenu mrežu topli osjećaj zado- 
voljstva i sreće. 

I u toj sam sreći i zadovoljstvu skupio nekoliko 
cvijetaka iz Sicilije i Afrike, iz puste Sahare, spleo 
u vijenac uspomena i utisaka i predajem čitaocima 
s toplom željom, da i njihove misli polete na krilima 
mašte preko Sredozemnoga mora i afričkih gora na 
vrata Sahare, gdje i zimi tople sunčane zrake poigra- 
vaju na šuštavom palminom lišću, zavirujući u pri- 
proste arapske kuće i nomadske čadore, gdje Francuzi 
stvaraju novo jezero u srcu puste Sahare. 

H93H0VI39 IZD9N39 „Zabavne Biblioteke" 

Izbor najboljih pripovijedaka svjetske književnosti. 



573. »VEDRI DANI SA SMEĐIM LJUDIMA«. Putopisna 
reportaža od njemačkog novinara Richarda Kat za. Nova vrsta mo- 
derne literature, koja se hvata u koštac s knjigama starije pripovje- 
dačke književnosti. Čovjek velegradske civilizacije čezne danas za 
slobodnim prostorima, za dalekim krajevima i svježijom atmosferom. 
Najzamamniji su mu regioni, koji su ostali netaknuti od zapadne 
civilizacije. Takvu zemlju i ljude našao je pisac na Malajskim oto- 
cima, gdje živi nepokvaren soj ljudi, koji se mogu nazvati istinski 
sretnima. Duševna kultura ove rase veća je od civilizacije ikojega 
Amerikanca. Pisac se dotiče svih javnih i privatnih pojava među 
Malajcima. Govori o poganskom moralu, koji mu se ne čini nemo- 
ralan (o erotici tih smeđih ljudi govori dosta opširno), o kršćanskim 
misionarima i o prastarim umjetničkim spomenicima. Posebna po- 
glavlja raspravljaju o tamošnjim praznovjericama, o »vrtnim ave- 
tima«, o spaljivanju mrtvaca, o borbi pijetlova i — o otrovima, 
kojima radžinske kćeri ubijaju svoje muževe, ako im dovedu u kuću 
konkubine niže kaste. Knjiga je ilustrirana. Din 30, uvezano Din 40. 

574. »ŽENA, O KOJOJ SANJAMO«. Iza Lopez Harova ro- 
mana »Između sviju žena«, evo i opet j'edno španjolsko djelo, ko- 
jemu je radnja uzeta iz madridskog društvenog života. Autor mu je 
Guillermo Diaz-Caneja. U prvom djelu našao je junak ženu, 
koja mu se čini najboljom od sviju žena na svijetu, a u ovom novom 
— on ju tek traži. Slikar Mario vjerovao je, da postoji žena s bo- 
žanskim osobinama, o kojoj svi muškarci sanjaju, da će se ma kada 
s njom sastati, ali mu to ne polazi za rukom, kao ni ženama, da 
nađu muškarca, koji bi nosio sve odlike njihovih snova. I jedni i 
drugi moraju prilagoditi svoju sreću biću, kojemu je uspjelo da 
odrazi što vjernije idealne crte njihova željkovanja. To je osnovna 
ideja romana, koji je pun uzbudljivih prizora i šarenila velegrad- 
skoga života. Din 26, uvezano Din 36. 

575. »FRANK I MARJORIE«. Roman o propasti puritanske 
i materijalističke kulture u Americi od Luc Durtaina. Neobično 
vidovitim načinom i sjajnim stilom ocrtava pisac glavne problem'e, 
koji danas muče veliki prekooceanski narod. Tu je pojava krize, 
borba sa suvremenim mašinizmom, Rooseveltova politika, držanje 
poslovnih ljudi prama intelektualcima, seksualni nemir, velegradska 


civilizacija i — povratak prirodi. Rađa se novi humanizam u gro- 
znici i bolovima. Toga humanizma do vinuli su se i glavni junaci — 
simpatični Frank i tvrdoglava puritanka Marjorie — nakon mnogih 
patnja i zabluda. Oni su prikazani kao suvremeni mladi ljudi, koji 
nipošto nisu nepogrešivi, ali hrabro traže svoj put, nastojeći da u 
općoj tmuši i bunilu pronađu istinu. Veliki problemi u ovom romanu 
tako su spretno ispremiješani s ljubavnim životom glavnih junaka, 
da se djtlo čita kao kakav ljubavni roman, koji je još potenciran 
prekrasnim ilustracijama. Na prvoj strani donesena je originalna 
fotografija predsjednika Roosevelta, kako sudbinu svojih gospodar- 
skih reforma — gata iz karata. Pa slike Velikoga Canyona, grupe 
Indijanaca, povorka »Nire« i razbludne fotografije chicaških vari- 
jetetskih plesačica, koje najavljuju propast puritanizma u Americi. 
— Din 32, uvezano Din 42. 

576. »ČOVJEK DOŠAO U GRAD«. Roman jednog proletari- 
ziranog seljaka od njemačkog pripovjedača Waltera B a u e r a. 
Došao čovjek u grad, da postane radnik, a ostao čitavog svog života 
kočijaš, koji nije imao duševne snage, da se udruži s drugim radni- 
cima. Tišina i primitivnost ove knjige razdire srce. Osjeća se, da 
se iza bezazlene besjede kovitlaju velike tragedije. Kad se govori o 
ratu, o inflaciji, o pobuni poniženog čovjeka i o sitnim porodičnim 
događajima, jasno uviđaš, da su tu nagomilani najveći društveni 
problemi. Sav roman prekaljen je bolom za izgubljenom vrijednošću 
čovjeka radenika, kojemu su strojevi oduzeli pravo na život. U toj 
knjizi prikazana je s neiskazanom snagom kobna patnja ljudskih 
čežnja i tragični patos žudnje za ljepšim životom. U pozadini ovoga 
romana obavlja se meljava seoskog života, tragika seljačkog prole- 
tera, kojemu je podrezan korijen, i razvijanje njegovih sinova (u 
koliko nisu popadali u ratu) u svijesne radnike. Knjiga ova ostavlja 
dubok utisak u čitaoca možda i zbog toga, što je napisana nearti- 
stičkim stilom, da bude što bliža okolini i da se što vjernije prikažu 
likovi, koji se gube u sivosti poniženog ljudstva. Din 24. Uvezano 
Din 34.. 

577. »DEMON«, roman jednog slikara od engleskog pripo- 
vjedača Somerset Maughama. Pod imenom »Stricklanda« opi- 
suje se tu bohemski i pustolovni život velikog francuskog slikara 
Paul Gauguina (Gogena). Strast, koja je obuzimala toga umjetnika, 
bila je strast za ljepotom. Ona mu nije davala mira, nego ga je 
vukla sve dalje i dalje, dok ga nije dovela među polukulturne ljude 
na otoku Tahitiju, gdje je i umro tragičnom smrću. Bio je vječiti 
hodočasnik, kojega je gonila božanska nostalgija, a demon u njemu 
bio je neumoljiv. Upropastio je i jedan brak samo zato, da može 
naslikati golo tijelo otete žene, koju je za nekoliko mjeseci — pošto 
je dovršio sliku — natjerao u smrt. Bio je ravnodušan i prema novcu 
i prema slavi, pa je živio u početku svoje velike karijere kao kakav 


anahoret u tebanskoj pustinji. Maugham ga opisuje kao čovjeka, koga 
je opsjela neka viša sila, služeći se njime u vlastite svrhe, dok ga 
nije učinila ocem egzotično-primitivnog pravca u ekspresionizmu. 
Kao da ga je netko bio opčinio i u njega utisnuo novu dušu. U 
stara vremena reklo bi se, da ga je opsjeo đavo. Bio je okrutan, 
sebičan i brutalan, a ipak je bio idealist, koji je imao svoju naročito 
viziju, za koju je živio. Vanredan roman, koji uz visoku umjetničku 
vrijednost sadrži i radnju, koja održava čitaoca u napetosti do po- 
sljednje stranice. Din 28. Uvezano Din 38. 

578. »U TAJANSTVENOM CARSTVU«. Filmska fantazija 

0 traženju bajoslovnog blaga starih indijanskih Maja — od Jacka 
LONDONA. Genijalnost velikog američkog autora, na osnovu bur- 
zovnih poslova, koji otkrivaju podmuklo rovarenje među bankarskim 
suparnicima, odvodi jednog mladog Morgana u španjolski dio sje- 
verne Amerike, gdje se upoznaje s jednom lijepom Španjolkom i 
sa fantastičnom »Kraljicom snova«, s pomoću koje dolazi do sakri- 
vnog bajoslovnog blaga. Sve je nevjerojatno i sve izmišljeno, a ipak 
drži čitaoca u napetosti do posljednje stranice. Kojekakve »smrto- 
nosne« intrige, plivanje ispod pećina, navlažen je na kosture još iz 
Pizzarovih osvajačkih vremena, borbe s nekim ogromnim paucima 

1 sa slijepim »božanstvima« — sve je složeno, da u čitaoca razbudi 
prikrivenu sklonost za fantastičnu irealnost, koja ga može na neko- 
liko sati razonoditi. Glavno je, da se na koncu kažnjavaju bankarski 
intriganti i da se dvoje zaljubljenih mladenaca vjenčaju. Pravi ame- 
rički happy end u kurioznom spletu socijalne i fantastičke radnje. — 
Din 28, uvezano Din 38. 

579. »MLADA STAROST«. Roman mladića, koji nije umio 
biti mlad, od talijanskog pripovjedača Itala Sveva. Radi se o 
mladom čovjeku, koji je bio dobar i plemenit, pa bi mu sudbina 
dosudila drugu ulogu, da se nije namjerio na jednu bludnicu, u koju 
se zaljubio, želeći je staračkim načinom »oplemeniti« i popraviti. U 
svoj odnos s njom unio je idealnost, koja se završila time, da ga je 
učinila smiješnim u vlastitim očima. U životu, lišenom svakog ozbilj- 
nog sadržaja, postala je i ta njegova sumnjiva ljubovca ozbiljnom i 
važnom. Ali što jednom pođe niz vodu, ne vraća se više uz vodu. 
I ljubavnikova sestra bila je slična njemu u proživljavan ju svoje 
»mlade starosti«. Bolna historija zaljubljenog brata i sestre! Rijetko 
je u kojoj suvremenoj knjizi sugestivnije dana analiza strasti, a po- 
tresni je iznesena duševna stanja nesretnoga mladića. To je roman, 
koji se ne samo u svim svjetskim literaturama pohvalno spominje, 
nego i čita s najvećim zanimanjem. — Din a8, uvezano Din 38. 



